
KAPITOLA1
              Austrália, október 1845
            Pri južnom pobreží Austrálie

„Lucy! Dones mi slnečník, počuješ?“ netrpezlivo zavolala pekná mladá brunetka. Očividne sa bála o svoju broskyňovú pleť.

„Slečna Divinová, ak vás pália líčka, azda by ste mali ísť do tieňa,“ poradila láskavo svojej zamestnávateľke Lucy. Vedela, že slnko sa od mora odráža veľmi silno. Sama mala plavé vlasy a bielu pokožku, takže sa rýchlo spálila. Preto teraz stála v tieni, kým sa loď Gazela pohojdávala na vlnách. Plavili sa popri južnom pobreží Austrálie, mierili k prieplavu Backstairs, známemu nepokojnými vodami, ktorý oddeľoval ostrov Kangaroo od pevniny. Bol už skoro október a počasie malo byť teplé, no vietor pripomínal skôr zimné ráno.

Amelia Divinová zlostne zagánila od zábradlia na slúžku. „Lucy, od toho hlúpeho hojdania mi je zle. Musím ostať na vzduchu, inak nakŕmim ryby tými odpornými baraními kotletami, čo sme mali na obed.“

Lucy v duchu prevrátila oči. Pred piatimi dňami vyplávali na parníku Lady Rosalind z prístavu vo Van Diemenovej zemi a Amelia na všetko frflala. Buď jej bola zima, alebo horúco, jedlo jej nechutilo, posádka ju hnevala a musela sa stýkať s bežnými pasažiermi… Ani krátka zastávka v Melbourne, kde prestúpili na Gazelu, jej nezlepšila náladu.

Lucy bola presvedčená, že na slnečník je príliš veterno, no doniesla ho. Ani ho nestihla odovzdať slečne Divinovej, keď jej ho vietor vydrapil a šmaril do vín.

„Slečna Divinová,“ navrhla Lucy nazlostenej mladej žene, „azda by bolo múdrejšie skryť sa pred vetrom.“ Amelia bola útla a Lucy sa obávala, že ju uchytí z paluby.

„Vravím ti, že dnu mi bude zle. Ak nemáš lepší návrh, daj mi pokoj“ odula sa Amelia. Doslova ozelenela skoro ako more. Lucy sa už zmierila s tým, že si na nej vybíja zlosť – za tých pár týždňov to neraz zakúsila. Vrátila sa teda na zadnú palubu, kde ju čakala spolucestujúca, ktorá sa predstavila ako Sarah Jonesová.

Sarah začula Ameliinu tirádu. „Nechápem, ako môžete znášať jej fňukanie a šikanovanie,“ poľutovala Lucy. Sama sa zoznámila s mnohými podobne rozmaznanými slečinkami a musela počúvať ich urážky. Samozrejme, vo svojej situácii nemala na výber. No bolo jej záhadou, prečo to Lucy trpí. Lucy bola slúžka, no mohla odísť, keby chcela.

Sarah neomylne rozoznala ľudí, ktorí boli v rovnakej situácii ako ona – a Lucy k nim nepatrila. Na jej mieste by bola slečne Divinovej povedala do očí, čo si o nej myslí. Asi by prišla o miesto, ale uspokojenie by stálo za to.

„Potrebujem prácu a bývanie,“ vysvetľovala Lucy. „Pred pol druha rokom som prišla do Austrálie, doviezli ma spolu so stopäťdesiatimi šiestimi deťmi z jedného londýnskeho sirotinca. Od šestnástich rokov sa o seba musíme starať sami. Ja som mala šestnásť len pred mesiacom, no našťastie ma hneď zamestnala Amelia.“

„Iste od vás nie je omnoho staršia,“ poznamenala Sarah. „Kde má vlastne rodičov?“ Tušila, že sú bohatí a dcérku vychovali ako vo vatičke, navyše jej vštepili pohŕdanie každým, kto sa musí živiť prácou.

„Má devätnásť rokov, a naozaj si žila ako princezná, až kým jej pred pár týždňami nezahynuli obaja rodičia aj mladší brat.“

„Ako sa to stalo?“

„Na ich koč spadol počas víchrice v Hobart Towne obrovský eukalyptus. Boli na mieste mŕtvi. Teraz ju odprevádzam k poručníkom, ktorí bývajú v meste Kingscote na ostrove. Amelia ich naposledy videla, keď mala okolo jedenásť rokov, no sluha, čo roky pracoval u jej rodičov, mi vysvetlil, že sú to veľmi dobrí ľudia. Budú k nej láskaví. Len dúfam, že si ma naďalej nechá ako spoločníčku. Pravda, má vrtošivú povahu, no starať sa o ňu nie je namáhavé.“ Lucy bola taká dobrá duša, že na Ameliu sa nevedela hnevať.

Sarah zdvihla obočie – sama by radšej drhla dlážky, ako sa dala preháňať takou fiflenou.

„Nebyť Amelie, pracovala by som niekde v továrni alebo ako upratovačka, a to by sa mi nepáčilo,“ vzdychla Lucy. Rozpačito pozrela Sarah na popraskané červené ruky a svitlo jej, že sa pričasto máčajú vo vode. Aj jej ruky tak vyzerali, keď bývala v sirotinci.

Sarah mykla plecom – pyšnú Ameliu ani veľmi neľutovala. Určite nie je bez peňazí a postarajú sa o ňu poručníci, teda ju nečaká nič strašné. Okrem toho, také pekné ženy je ťažké ľutovať. Sarah ju odsudzovala práve preto, lebo bola celkom iná. Obe mali dlhé tmavohnedé vlasy, svetlú pleť a hnedé oči, no Ameliina tvár bola nápadne krásna – a Sarah sa mohla pokladať prinajlepšom za všednú. Obidve mali bývať na ostrove Kangaroo, ale určite v celkom iných podmienkach. A, samozrejme, Amelia bola dieťaťom bohatých rodičov, kým Sarah pochádzala z robotníckej rodiny v Anglicku.

Po tomto vysvetlení lepšie porozumela, prečo je Lucy taká trpezlivá, napriek tomu ju trápilo, že slečinky ako Amelia Divinová pokladajú všetkých pracujúcich ľudí za podradných.

Lucy si všimla, že nad pevninou sa zbierajú tmavé mraky, a obávala sa, či doplávajú do prístavu pred búrkou. „Už sa neviem dočkať ostrova,“ vzdychla. „Vraj sú tam biele pláže a vynikajúca rybačka. Ameliu mrzí, že tam býva tak málo ľudí, lebo tam vraj bude málo obchodov, ale ja sa teším na tulene a tučniaky. A vraj aj podnebie je podobné ako vo Van Diemenovej zemi, takže nás nebudú trápiť horúčavy.“

Sarah pokrčila plecami. Jej bolo jedno, či je ostrov taký alebo onaký. Nevybrala si ho.

„Čo budete robiť na ostrove?“ spýtala sa Lucy.

Bola to nevinná otázka, no Sarah radšej odpovedala polopravdou: „Budem bývať na farme a starať sa o deti, čo asi pred rokom prišli o matku.“

„Božemôj, čo sa jej stalo?“

„Myslím, že zomrela pri pôrode siedmeho dieťaťa.“

„Znamená to, že dostanete na starosť aj novorodenca?“ Lucy ľutovala farmárove osirené deti, no novej známej trochu závidela. Bábätká mala veľmi rada.

„Počula som, že aj dieťa vtedy zomrelo,“ odvetila Sarah. Opäť si pomyslela, že nebožká mala radšej odmietnuť pozornosti málo zdržanlivého manžela. Keby to bola urobila, jej deti by dnes ešte mali mamu. Sarah však vedela, že chudera asi nemala na výber – a za to, že bola poslušnou manželkou, zaplatila najvyššiu cenu.

Lucy ľútostivo pokrútila hlavou. „Takže budete robiť guvernantku šiestim deťom,“ povedala. Spomenula si na batoľatá a bábätká, o ktoré sa starala v sirotinci, úbohé, opustené dušičky, ktoré na celom svete nemali koho ľúbiť. Ťažko jej padlo, že od nich musela odísť. So sirotincom sa rozlúčila pred mesiacom a mala pocit, akoby to bolo včera. Deti za ňou plakali, no mníšky jej nedovolili zostať. Srdce jej krvácalo a stále mala výčitky svedomia, že tie úbožiatka opustila.

Sarah sa usmiala – uľavilo sa jej, že Lucy vníma jej situáciu takto. Guvernantka, to znie celkom honosne. Lucy nemusí vedieť, že je v skutočnosti trestankyňa a posielajú ju na nútené práce. Ako štrnásťročnú ju odsúdili na sedem rokov za krádež. Päť rokov si odslúžila v ženskej väznici Kaskáda na Degraves Street v South Hobarte, kde drela ako práčka. Keďže však austrálske farmy potrebovali každú ruku, trestanci a trestankyne dostávali za dobré správanie možnosť doslúžiť tam zvyšok trestu.

Sarah odviedol väzenský dozorca v Hobarte na loď Montebello a plavil sa s ňou až do Melbourne, kde ju vysadil na Gazelu. Hneď po príchode sa mala hlásiť na policajnej stanici v Kingscote. Policajti ju dopravia na farmu Evana Finnlaya – na západný výbežok ostrova. Očakávala, že farmár po ňu príde, no odkázal, že nemôže opustiť statok ani deti. Niekto ju určite odprevadí na farmu v odľahlej, divokej časti ostrova.

Na palube Gazely bolo osemdesiatjeden pasažierov a dvadsaťosem členov posádky. Loď viezla meď, múku, rozličný tovar a sedem koni – štyri z nich, dostihové, mali vyložiť na súš až v Adelaide. Traja pasažieri, páni Hedgerow, Albertson a Brown boli majiteľmi týchto tátošov a chvastali sa, ako ich žrebec všetkých porazil na dostihoch v Melbourne.

O hodinu bola obloha skoro čierna a vietor dul ako šialený. Na Gazele všetko vŕzgalo a stonalo, až sa posádka obávala, že rozdriape plachty na franforce. Lenže nedalo sa nič robiť: vlny si pohadzovali loď ako škrupinku. Boli päť míľ na juh od Willoughbyho mysu na ostrove Kangaroo, odkiaľ vysielal varovné signály maják, keď zrazu obrovská vlna zvalila jedného z koni na chrbát. Kapitán prikázal obrátiť loď na juhozápad, provou na vlny, a stratili rýchlosť. Koňa zdvihli.

Onedlho sa však vlny vzdúvali ako pohoria. Kapitán sa rozhodol, že bude bezpečnejšie oboplávať ostrov k prístavu v meste Kingscote, a nie vrátiť sa v búrke k prieplavu. Vyčkajú na priaznivejšie počasie, a až potom budú pokračovať na trase do Adelaide.

„Ach, kedy už budeme na tom otrasnom ostrove?“ vari po stý raz sa vypytovala Amelia. Dážď ju zahnal do salóna, kde ju napokon naozaj postihol záchvat vracania. V tme už ani nedovideli na ostrov. Sarah a Lucy sa modlili, Amelia sa ponosovala.

Kapitán Brenner zazrel svetlo iného majáka, a to ho upozornilo, že zišli z kurzu. V šere si neuvedomil, že sú tak blízko pri ostrove, a teraz hrozilo, že sa roztrieštia o útesy. Prišiel za ním prvý dôstojník. „Ak je tamto svetlo majáka na Du Couedicovom myse, pane, a nič iné to byť nemôže, mali by sme zamieriť rovno na ostrov.“ Vedel, že tu stroskotalo veľa lodí.

Kapitán Brenner skrútil kormidlo, no neskoro. Z paluby sa ozval výkrik a skoro všetkých pasažierov aj členov posádky šmarilo na dlážku.

„Bože, zmiluj sa nad nami,“ vzdychol kapitán. Loď mala dosť hlboký ponor a ozval sa hrozivý praskot dreva na rozoklanom útese. Zazneli výkriky, plač detí, modlitby. Vzápätí sa prirútila ďalšia vlna, nadvihla loď ako hračku a vrhla ju na útesy. Loď sa prevalila na bok. Telá lietali sem a tam, výkriky tíchli, keď studená voda zaplavovala nižšie paluby. Posádka zastavila stroje, aby sa lodná skrutka nerozbila na útese. Ryk vín a jačanie cestujúcich boli ohlušujúce. Posádka čakala, čo sa stane.

Loď sa však ustálila a kapitán Brenner vydal rozkazy, aby pasažieri nasadli do záchranných člnov. O chvíľu Gazela nevydržala tlak a rozpadla sa na tri časti. Kajuty aj salón obostrela čierna tma a hrôza. Niekoľkých pasažierov, členov posádky a časť nákladu zmietlo do mora.
Lucy, Amelia a Sarah Jonesová boli vtedy na korme v salóne. Netušili, že väčšinu záchranných člnov odtrhlo a odplavilo, no aj tak sa strašne báli. Amelia myslela len na to, že jej je súdené nasledovať rodinu do hrobu, a Lucy ju už nevládala utešovať.
Posádka sa však stále pokúšala zachrániť čo najviac životov. Páni Hedgerow, Albertson a Brown ponúkli námorníkom stovku libier za záchranu. Ich vzácne kone len pred chvíľou zmietlo z paluby. Mladý William Smith, ktorý slúžil na mori iba druhý rok, neveril vlastným ušiam, čo im to boháči núkajú, najmä keď zazrel zhrozený výraz na tvári matky štyroch malých detí. Odsekol, že najskôr treba zachrániť ženy a deti, no druhí dvaja členovia posádky sa ocitli v pokušení. Ronan Ross a Tierman Kelly, obaja prvý rok na mori, zatúžili po odmene. Aj tak nemohli nikomu zaručiť, že sa zachráni.
Posádka našla zopár svetlíc a postupne ich vystrelili, aby upútali pozornosť strážcu majáka. Svetlice však boli vlhké a iba syčali. Začali zvoniť na lodný zvon, no v zúriacom víchre ich sotva mohol niekto počuť.
Potom jeden námorník zazrel neďaleko na hladine prevrátený čln. Medzi pasažiermi bol Holanďan, ktorý kedysi tiež slúžil na mori, a ten sa teraz ponúkol, že sa k člnu pokúsi doplávať, ak mu okolo pása uviažu lano. Ako zázrakom sa mu to podarilo, no potom sa lano uvoľnilo a onedlho ho rozbúrená voda odplavila spolu s člnom.
Dvaja námorníci na korme odviazali jediný zvyšný záchranný čln. Jeden s lampášom vliezol do člna, druhý doň pomáhal nastupovať pasažierom. V salóne ich bolo asi tridsaťpäť, priveľa na pomerne malý čln, no námorníci boli odhodlaní zachrániť čo najviac ľudí. Najskôr naložili do člna deti s matkami, potom starcov a stareny. Lucy, Amelia a Sarah boli stále vzadu v tme.
Lucy a Sarah sa v tom zmätku vzdialili od Amelie, ktorú naďalej trápila morská choroba. Ľudia sa strkali, vykrikovali, plakali v zúfalej snahe dostať sa do člna, kým neúprosný príboj nepotopí loď.
„Lucy!“ zvolala Amelia. „Lucy! Lucy! Kde si?“ Zdesila sa, že tu zostane sama, a nejako sa jej podarilo predrať k východu zo salóna. Pozrela dolu na záchranný čln, hľadala v ňom Lucy.
„Prepáčte, ale čln je plný!“ zakričal námorník.
„Lucy!“ zvrieskla Amelia, keď sa jej zazdalo, že v člne vidí jej hlavu.
Lucy chcela počkať na svoju zamestnávateľku, no v tlačenici ju sotili k východu zo salóna a námorník ju odtiaľ vyvliekol. Sarah bola tiež v člne, hneď za Lucy.
Lucy pozrela nahor a oči sa jej stretli s Ameliinými. „Lucy, počkaj ma!“ vrieskala Amelia.
„Prepáčte,“ ozval sa za ňou námorník. „Čln je plný.“
„Lucy! Bezo mňa nemôžeš odísť!“ Obrátila sa k námorníkovi, čo ju zadržiaval. „Lucy je moja slúžka, nemôže odísť v člne, ak tam nie som ja.“
„Prepáčte, slečna, ale čln je preťažený, mohol by sa potopiť.“
„Vy mi nerozumiete, ja sa tam musím dostať!“ hystericky vzlykala Amelia. Vytrhla sa mu z rúk a spadla do vody tesne pri člne. Keď sa vynorila, chytila sa bočnice. „Musím ísť s Lucy!“ jačala. Nechápala, ako ju mohli takto zradiť – má predsa prednostný nárok na záchranu, veď cestovala prvou triedou!
„Prepáčte, môže ísť len jedna z vás,“ opakoval námorník a ťahal Ameliu z vody, no ona sa vzpierala, metala rukami ako šialená, takže ľudia v záchrannom člne mali strach, že ich prevráti.
„Ja tam musím ísť!“ kričala. Výhražné zagánila na Lucy, ktorá sa chúlila pred Sarah.
„Zostaňte tu,“ zasyčala Sarah na Lucy, tá však nevedela, čo robiť. Ak Amelia prevráti čln, nik sa nezachráni. Pozrela na vystrašené tváričky detí – môže si vari vziať na svedomie ich smrť, ak sa utopia? „Prosím, dovoľte slečne Divinovej nastúpiť,“ obrátila sa k námorníkovi v člne.
„Nemôžem,“ pokrčil plecami. „Čln by sa preťažil.“
„Lucy!“ jačala Amelia. „Nemôžeš odísť! Nemôžeš!“
Lucy sa zhlboka nadýchla a vstala. „Už idem!“ zakričala na Ameliu.
„Nie, Lucy,“ dohovárala jej Sarah. „Zostaňte tu.“
„Nemôžem,“ pokrútila hlavou Lucy a vyliezla z člna. V tej chvíli námorník vylovil Ameliu z vody a pomohol jej nastúpiť.
„Lucy, poď s nami!“ zlostne skríkla Amelia. Nepochopila, že Lucy sa za ňu obetovala, a trucovito dupala nohami. Čln sa zakýval a ľudia v ňom zúfalo vykríkli.
„Ja ju zachránim!“ skríkol druhý námorník, zachytil Lucy a znovu ju zdvihol do dverí salóna. Námorník v záchrannom člne odtlačil krehké plavidlo od vraku lode.
Sarah pozrela hore na Lucy, ktorej sa v tvári zračila odovzdanosť odsúdeného na smrť. Trestankyňa zaťala päste. Strašne sa hnevala na Ameliu Divinovú, ale čo mohla robiť?
Námorník v člne sa pokúsil zamieriť k pobrežiu, kde z mora hrozivo vytŕčali ostré, zubaté skaly. Vedel, že v tom nevyspytateľnom vlnobití sa na pobrežie dostanú len ťažko. Musel by sa stať zázrak.
Čln bol necelých sto metrov od lode, keď sa časť Gazely odlomila a klesala do hlbín. Vo vetre ani nebolo počuť krik nešťastníkov, čo zostali na vraku. Amelia a ostatní pasažieri v záchrannom člne nevedeli, či budú mať viac šťastia, alebo či aj ich čaká smrť na dne mora.
Napokon sa predsa len priblížili na dohľad od malej pláže lemovanej skalami. Keď sa už zdalo, že na nej pristanú, člnom otriasol nápor vín, hodilo ho na skaly a obrátil sa na bok. Prirútila sa ďalšia vlna a krehké plavidlo sa potopilo.
Ameliin výkrik zadusila morská voda, príboj ju vláčil sem a ta. Len čo sa vynorila, šmarilo ju o niečo tvrdé. Našťastie zostala natoľko pri vedomí, že poslúchla inštinkt, zaťala prsty do skaly a držala sa. Zúfalo sa nadychovala, hoci jej šli prasknúť pľúca, a vzdorovala vlnám, čo ju ťahali späť na more. Ledva sa stihla nadýchnuť, keď ju zaliala ďalšia vlna. Tvár, ruky aj nohy ju boleli, mokré vlasy jej padli do tváre a nevidela vôbec nič.
Prešlo veľa času, kým objímala skalu, vlny do nej búšili a príboj jej šklbal unaveným telom. Minúty sa zdali ako hodiny, no stŕpnuté prsty sa držali nerovného povrchu. Netušila, ako ďaleko je od brehu, tak si v prestávke medzi dvoma vlnami odhrnula vlasy z očí. Vyliezla, ako najvyššie mohla, aby sa oprela
0 skalu, no polovicu tela mala stále vo vode.
Stratila pojem o čase. Otvorila oči, svetlo sa jej zdalo akési zvláštne – nad ostrovom svitalo. Stále sa držala skalnatého výčnelku a z prstov, rúk, kolien i lýtok jej tiekla krv. Od zimy jej drkotali zuby. Pozrela na súš vzdialenú niekoľko metrov – takmer samý útes, len obďaleč sa tiahol úzky pás piesku. Niečo sa tam pohybovalo a ona sa to pokúšala rozoznať. Fascinovane
1 vystrašene zároveň si uvedomila, že vidí kolóniu tuleňov, a v tej chvíli jej vedomie vypátralo spomienku, že more okolo ostrova sa hmýri žralokmi. Striaslo ju a pokúsila sa vytiahnuť nohy z vody, no márne. Pozrela na útes s majákom, čo stále varovne blikal. Zazrie ju strážca? Vie, že Gazela sa potopila?
Amelia uvažovala, či je príliv, alebo odliv. Kým bola tma, z vody jej sotva vyčnievala hlava, a teraz jej drobné vlnky oblizovali chodidlá. Usúdila teda, že nastal čas odlivu, a začala uvažovať, ako sa dostane do bezpečia.
Obrátila sa a stuhla od hrôzy. Nevidela Gazelu, len zvyšky vraku plávajúce v diaľke – kus trámu, vankúš, topánku. „Bože, naozaj som prežila iba ja?“ zastonala. Zatvorila oči a otriasli ňou vzlyky. Vo vzduchu škriekali čajky, vlny narážali o skaly. Ešte nikdy sa necítila taká sama. Odrazu sa jej zamarilo, že čosi počuje. Znelo to ako ston – ale isto je to len blúznenie vyčerpanej mysle. Znovu sa obrátila. „Kto je tam?“ zakričala s nádejou, že predsa len nie je sama. Vo vode nikoho nevidela a dovtípila sa, že zvuk vychádza spoza skaly.
„Tu… som…“ ozval sa ktosi. O skaly sa roztrieštila ďalšia vlna a zvyšné slová sa stratili v hukote, no Amelia si bola istá, že to bol ženský hlas.
„Lucy!“ zakričala. „Si to ty, Lucy?“
„Nie,“ skľúčene odvetila Sarah Jonesová. Uvedomila si, že na druhej strane zrejme uviazla Amelia Divinová. Kto iný by sa pýtal na Lucy?

Amelia obrátila hlavu, zadívala sa na more a modlila sa, aby Lucy prežila. Oči sa jej zaliali slanými slzami a nie prvý raz jej zišla na um otázka, prečo ju Boh ušetril – už nie raz, ale dvakrát. Keby sa v deň, keď jej rodičov a brata Marcusa rozmliaždil v koči kmeň stromu, necítila tak zle, bola by šla s nimi. Keby sa teraz nebola dostala do záchranného člna, bola by klesla ku dnu spolu s Gazelou.
Zrazu si uvedomila, že voda obmývajúca skaly stúpa. „Príliv!“ vykríkla a zadívala sa na súš. No už predstava, že by mala doplávať k brehu, ju na smrť vydesila. Nebola dobrá plavkyňa a bála sa žralokov.

Spoza skaly vyzrela hlava. Amelia sa nesmierne potešila, že vidí živého človeka, no Sarah na ňu s odporom zagánila – stále musela myslieť na Lucy.

„Si sama? Prežil ešte niekto?“ spýtala sa jej Amelia.

„Asi nie. Videla som telo, myslím, že patrilo nejakému námorníkovi.“ Mŕtvy mal rozbitú hlavu, a tak Sarah odhadla, že ho vlny hodili na skalu. „A čo je tamto na piesku?“ spýtala sa. Rozoznala tri pohybujúce sa siluety, ale v očiach mala morskú penu a dobre ich nevidela.

„Len tulene,“ vzdychla Amelia.

„Zaútočia na nás?“ Sarah nevychodila veľa tried ľudovej školy.

„Asi nie, no myslím, že ich lovia žraloky,“ riekla Amelia a s obavami sa zadívala do okolitej vody. „Bože, keď sa zdvihne hladina, žraloky sa dostanú aj sem!“ zakvílila.

„Ticho!“ zahriakla ju Sarah. „Hysterické záchvaty nám nepomôžu.“

„Nerozkazuj mi,“ vzlykla Amelia.

„A načo je komu krik? Skúsim doplávať k brehu.“

„Ja nie. Vo vode sú žraloky.“

„Ako myslíš!“

„Neopováž sa ma tu nechať samu!“

Znovu ten protivný tón rozmaznanej slečinky. „Nemôžeš sa donekonečna udržať na skale,“ dohovárala jej Sarah. „Ak sa zachránime, tak iba na brehu.“ Sarah sa vôbec nežiadalo pomáhať žene, pre ktorú prišla Lucy o život, no ani ona nechcela zostať sama.

Amelia pozrela do vody a opäť zvrieskla.

„Prestaň!“ okríkla ju Sarah.

„Videla som plutvu, krúžia tu žraloky!“

Sarah sledovala jej pohľad. „Ja nič nevidím,“ vyhlásila. Nevedela, či sa dá Amelii veriť.

„Teraz sa plutva ponorila,“ vysvetľovala Amelia a rýchlo vytiahla nohy z vody.

Sarah radšej znovu pozrela na pláž a zbadala, že tulene sa opreteky teperia z vody. Amelia má možno pravdu, blížia sa žraloky, a v tom prípade je nebezpečné plávať na breh. Ale kto im ponúkne inú možnosť?

„Začína sa príliv,“ povedala. „Tu nemôžeme zostať. Mohlo by nás zmiesť zo skál.“

Amelia zafikala a pokrútila hlavou. Obloha bola stále sivá, slnko, čo ich mohlo zohriať, bolo za mrakmi a fúkal ľadový vietor.

Sarah pozrela na hladinu, či zbadá plutvu. Keby Amelia nebola spomenula žraloky, už by teraz plávala k brehu.

„Azda nás zbadá strážca majáka,“ nadhodila Amelia.

Sarah si s odporom uvedomila, že toto dievčisko vždy očakáva pomoc od iných. Skúsenosti jej hovorili, že také šťastie sa pritrafí veľmi zriedka. „Keby nás bol videl, už by bol tu.“

„Čo mám teda robiť? Čakať na žraloka?“ odvrkla Amelia.

Sarah nevládala rozmýšľať. Zatvorila oči a povedala si, že ak sa jej podarí na niekoľko minút zdriemnuť, pozbiera sily a niečo vymyslí.

Amelia sa znovu zadívala na maják. Bola presvedčená, že strážca je už na ceste k nim. Predsa ich musel vidieť. Aj ona zatvorila oči a premohla ju únava.

Napoludnie voda dosť stúpla a dve dievčatá sa k sebe zúbožené tisli. Sarah pozbierala odvahu potrebnú, aby doplávala na breh, keď sa pre zmenu jej zamarilo, že vidí zlovestnú plutvu.
„Bože, naozaj je tu žralok!“ zjojkla.

Amelia od hrôzy skoro zamdlela. Tuho zažmúrila oči a zovrela skalu. Hoci vyliezli čo najvyššie, trčali po pás vo vode.

„Určite zomrieme,“ vzlykala. Už ľutovala, že nezahynuli spolu s ostatnými –– smrť utopením je milosrdnejšia ako smrť v čeľustiach žraloka.

Sarah mlčala. Už dlhšie pozorovala trám, ktorý by mohli použiť ako núdzové plavidlo. Z vraku sa uvoľnilo dosť kusov dreva, čo plávali okolo nich, ale ani jeden nie dosť veľký pre jedného človeka, nieto pre dvoch. Asi o päťdesiat metrov ďalej zočila súdok a modlila sa, aby ho more prihnalo bližšie.

„Niekto ide,“ povedala. „Sme zachránené.“

Amelia zdvihla hlavu a odhrnula si z tváre zmáčané vlasy. V tej chvíli sa cez ňu znovu preliala vlna.

„Pomoc!“ prskala Sarah, tiež prekvapená vodným prívalom.

Muž obrátil čln, až keď bol asi desať metrov od skál. „Hodím vám lano!“ zakričal. „Chyťte sa a pritiahnem vás.“

Amelia zatvorila oči. „Žraloky!“ zvolala chabým hlasom. Od zimy a strachu sotva vládala hovoriť.

„Nebojte sa!“ zakričal muž. „Poďte už! Skaly ma nepustia k vám bližšie.“

„Pred chvíľou som videla žraloka,“ fikala Amelia.

Muž sa poobzeral. „To bol delfín,“ klamal. „V tejto oblasti ich žije veľa.“

„Počula si? Bol to delfín,“ vyhlásila Sarah. „Delfíny sú neškodné.“

„Nie, bol to žralok,“ nástojila Amelia. „Viem to.“

Muž len s veľkou námahou udržal čln vo vhodnej polohe. „Jedna musí chytiť lano a pritiahnem ju do člna,“ povedal, kým zápasil s veslami. Zakrútil nad hlavou lanom a hodil ho. Pristálo na skalách. Sarah sa načiahla, no voda lano odplavila. Muž to skúsil znovu a obrátil čln bokom ku skalám. „Dlhšie tu nemôžem zostať,“ upozornil ich.

Tentoraz Sarah lano zachytila, a keď ju zaplavila ďalšia vlna, pustila sa skaly a dala sa unášať vodou. Amelia sa prizerala, no nevedela, či nájde odvahu opustiť biedne útočisko.

V tej chvíli vlny šmarili čln nabok a muž musel rýchlo veslovať. Amelia si už bola istá, že ju tu nechajú. Zatvorila oči, nevládala bojovať o život.

Muž tušil, že ju zo skaly tak ľahko neodláka, preto uviazal na lane slučku ako na lase. Keď bol znovu dosť blízko, hodil ho a Amelii sa ako zázrakom prevlieklo cez hlavu.

„Prevlečte si ho aj cez ruky!“ zakričal, uvedomujúc si, že slučka ju môže zadrhnúť. „Rýchlo!“ Blížila sa ďalšia vlna.

„Nie!“ bránila sa Amelia.

Muž sa musel rýchlo rozhodnúť. „Dobre, ale o hodinu sú tu kraby.“

Amelia naňho pozrela.

„Obrovské kraby,“ prízvukoval. „Zožerú vás za živa.“

Amelia sa jednou rukou pustila skaly a pomaly si pretiahla lano cez plecia. Vzápätí ju strhla vlna, lano sa naplo a cítila, ako ju veľká sila vlečie cez vodu. Už jej napĺňala pľúca.

Keď ju muž vytiahol, celkom ochabla. „Kristepane,“ zamrmlal. Prevalil ju do člna, hlavu aj hrudník jej naklonil nad vodu a začal ju buchnátovať po chrbte. „Preberte sa!“ kričal. Amelia vykašliavala vodu.

„Postarajte sa o ňu,“ povedal Sarah a chopil sa vesiel.

Sarah vďačne pozrela na mladého tmavovlasého muža, ktorý ich zachránil. Onedlho sa mala dozvedieť, že je to Gabriel Donnelly, strážca majáka z Du Couedicovho mysu. Dievčatá zazrel ďalekohľadom, no musel vyčkať do prílivu, kým sa im mohol vydať na pomoc. Našťastie sa vietor nakrátko utíšil, no teraz sa na oblohe znovu zbierali temné oblaky. Vedel, že sa musí poponáhľať. Ak sa rozpúta ďalšia búrka, kým dostane stroskotankyne do bezpečia, budú ohrození všetci traja.

Tak ako minulej noci, aj teraz sa víchor zdvihol bez výstrahy. Gabriel sa s tichým preklínaním zapieral do vesiel, aby malý čln nešmarilo na útesy.

Sarah a Amelia sa chúlili za ním. Boli celé dotlčené, uzimené a načisto vyčerpané, no žili – zázrakom. Ich záchranca mohol mať okolo tridsať rokov, halil ho nepremokavý plášť, na hlave mal rybársky klobúk, z ktorého mu stekala voda na široké plecia. Bol opálený, takže asi trávil dosť času pod holým nebom, no aj zarastený. Rozprával málo, ale jeho očiam, zelenomodrým ako more, zrejme nič neušlo. Dievčatá nevedeli odhadnúť, či sa hnevá, alebo je len zaťato odhodlaný dostať ich do bezpečia. Nezišlo im na um, že od večera nespal, signalizoval z majáka a ďalekohľadom bezmocne sledoval strašný osud Gazely. Sarah si myslela, že sa jeduje, lebo ich musel zachraňovať. Aj tak mu boli obe vďačné.

Gabriel zápasil s veslami a zmáhala ho únava, no akosi sa mu darilo obchádzať súš, na ktorej stál maják. Zamanévroval s krehkým plavidlom do zátoky Weirs Cove, kde mal pri vysokánskom útese malé prístavisko s mólom. Čln uviazal pri ňom a pomohol dievčatám vystúpiť. Len čo zastali na móle, od údivu otvorili ústa.

„Tam nevylezieme,“ drkotala zubami Amelia a upierala zrak na kolmú stenu útesu. Do skaly boli vytesané schody, no vyzerali šmykľavé a neuveriteľne strmé. Bola si istá, že by sa po nich ťažko stúpalo aj rodenému horalovi.

„Každé tri mesiace tadiaľ vynesú dve tony zásob, takže vy dve to hádam zvládnete,“ prehodil Gabriel akoby nič.

Amelia sa urazila, že ju porovnáva s vrecami obilia. „My nie sme zásoby, aby nás niekto zviazal a prehodil si cez plece. Ani kamzíky.“

Strážca majáka prižmúril oči a Amelia sa zľakla, že ju šmarí do mora. Založila si však ruky na prsiach a zagánila naňho. Po tom všetkom, čo prežila, si predsa zaslúži trochu ohľaduplnosti.

Sarah sklonila hlavu. Amelia ju hnevala, no aj ona sa bála výstupu na útes.

Gabriel pozrel na ňu. „Idem hore a hodím vám lano s úväzom. Vy ju uviažete,“ ukázal na Ameliu. „Potom ju vytiahnem a spustím lano pre vás.“

Sarah naňho chvíľu nechápavo hľadela. „Porozumeli ste mi?“ spýtal sa.

Prikývla, no myseľ mala rovnako otupenú ako telo.

Ameliu pochytila panika. „V nijakom prípade! Určite existuje aj iná cesta!“

„Hej, môžete vyjsť po schodoch, alebo tu zostať. Inú možnosť nemáte. Tak ako?“

Amelii sa zaliali oči slzami. Tento bezočivec si strašne dovoľuje! „Je mi zima, vďaka vám som sa skoro utopila a bolí ma celé telo, tak na mňa nekričte!“

„Zabúdate, že som vám zachránil život.“

„To vám nedáva právo zaobchádzať so mnou ako s vrecom zemiakov!“

„Milá slečna, od večera som nezažmúril oka. Nemám čas ani silu zapodievať sa hysterickými babami. Tak čušte a poslúchajte.“

Amelia onemela a strážca majáka už stúpal strmým schodiskom na útes. Dievčatá hľadeli za ním, skoro vykríkli, keď sa pošmykol, no našťastie sa mocnými rukami zachytil skaly.

O niekoľko minút bol hore a zmizol za hrebeňom. Niekoľko minút čakali v neľútostnom vetre, až sa z útesu spustilo lano s koženým úväzom na konci. Sarah chvíľu trvalo, kým ho zachytila, lebo vietor ním plieskal sem a ta. Napokon zaistila Amelii úväz na tele remencami.

„Nemôžem,“ fikala Amelia. „Prečo nejdeš prvá?“

Sarah ju prebodla pohľadom. „Lebo strážca majáka povedal, že prvá máš ísť ty. Keby bol vybral mňa, tak idem, a je mi fuk, že ťa tu nechám. Lenže on asi odhadol, že ak ma vytiahne prvú, nebudeš mať ani potuchy, ako si nasadiť úväz.“

Amelia sklonila hlavu – doteraz si neuvedomila, ako sa na ňu Sarah hnevá. „Pripravená?“ zakričal zhora strážca majáka.

„Áno!“ odpovedala Sarah.

Amelia vyletela do vzduchu a od prekvapenia zajačala. Oboma rukami sa chytila lana nad hlavou a pomaly stúpala popri útese. Oprel sa do nej vietor, a vtedy sa musela pustiť lana a hľadať oporu na skale. Čím bola vyššie, tým bol vietor zúrivejší a tým väčšmi ju hádzal o skalu. Sarah na ňu chcela zavolať, aby sa chránila a odrážala sa od útesu rukami i nohami, no vedela, že v tom hukote ju nezačuje.

Amelia už bola takmer hore, keď sa rozhojdala, rozkrútila a šmarilo ju o skalu temenom. Sarah videla, ako jej ochablo telo, a bolo jasné, že dievča je v bezvedomí. Našťastie jej hore chýbalo už len málo a z úväzu vypadnúť nemohla. Strážca majáka sa nahol nad okraj útesu a vytiahol bezvládne telo hore.

Sarah po niekoľkých minútach zazrela, ako lano s úväzom klesá k nej. Pripútala sa a tiež zažila šok z prudkej cesty nahor, no už vedela, čo treba robiť, aby ňou vietor nelomcoval tak zúrivo ako predtým s Ameliou. Keď ju strážca majáka vytiahol a postavil na útese na zem, uvidela Ameliino nehybné telo.

„Čo jej je?“ spýtala sa Sarah, kým ju Gabriel vyslobodzoval z popruhov.

„Zamdlela. Krváca z hlavy, asi sa udrela o skalu.“

„Áno, videla som, ako sa to stalo,“ prikývla Sarah.

Strážca majáka vzal Ameliu do náručia a odniesol ju do svojho domu pri majáku. Sarah sa zhlboka nadýchla a kráčala za ním. Výhľad na more bol prekrásny, no teraz naozaj nepotrebovala vidieť tú nenásytnú vodnú priepasť. Radšej sa zadívala na strážcov príbytok, bielu chalupu so slamenou strechou. Jednoduchú fasádu prerušovali len čierne dvere a z oboch strán vedľa nich okná. Vedľa stála o niečo väčšia stavba – pravdepodobne zásobáreň. Do nej strážca odniesol lano s úväzom.

V domci potom uložil Ameliu na pohovku. Sarah si všimla, že z obývacej izby vedú dvere – zrejme do spálne. Opýtal sa jej, či stroskotanie ešte niekto prežil. „Neviem,“ vzdychla. „Na záchrannom člne ich bolo okolo sedemnásť, no potom som už nikoho nevidela. Bol s nami aj námorník, jeho telo plávalo vo vode.“

„Dobre, ešte pred zotmením zídem dolu a poobzerám sa po ďalších stroskotancoch,“ oznámil domáci pán, kým prikladal do ohňa, a podal Sarah deku. „Niekto sa predsa len mohol dostať na breh, hoci je to málo pravdepodobné.“ Druhou dekou zakryl Ameliu. „More vyplavilo na skaly nejakú batožinu a možno aj zásoby. Všetko použiteľné donesiem sem.“

„Nie je to nebezpečné?“ zaujímala sa Sarah. V skutočnosti by rada vedela, či nie je nemorálne brať si veci z vraku.

„Nechať zásoby tam by bolo plytvanie. Lodi, čo mi vozí potrebné veci, sa nepodarí vždy pristáť. Občas jej v tom zabráni zlé počasie. Takže ak môžem získať niečo navyše, azda ma to zachráni pred hladom. A pokiaľ ide o osobné veci, ak je ich majiteľ mŕtvy, aj tak sú mu na nič.“

Sarah usúdila, že má pravdu.

„Možno budete mať šťastie aj vy dve,“ pokračoval.

„Prečo?“

„Na skaly mohlo vyplaviť aj niečo, čo patrí vám.“

Sarah si spomenula na svoj malý kufrík. Ten sa sotva nájde.

Strážca majáka zatiaľ prezrel Amelii hlavu a vytiahol lekárničku. „Ranu jej vyčistite a obviažte!“ prikázal Sarah. „Nie je hlboká, no navrela jej veľká hrča. Len čas ukáže, aké budú následky.“

„Čo tým myslíte?“ spýtala sa Sarah, ale strážca si len mlčky narazil na hlavu klobúk. „Nalejte si čaj,“ ukázal na kanvicu a vyšiel von.

Vietor za múrmi domca zavýjal, a len čo Sarah ošetrila Ameliu, naliala si do šálky teplý čaj a schúlila sa pri ohni. Ľutovala, že nemá suché šaty, a spomenula si na kufrík. Bol by to zázrak, keby ho strážca našiel.

Potom ju zaplavila únava. Na okamih si zdriemla, no prebudil ju Ameliin ston. Chvíľu sa jej zdalo, že sú opäť v mori a visia na skalnatom výbežku. Čakala na rev príboja, no počula len vietor vonku. Spomenula si na strážcu majáka, ktorý kdesi zápasí s vlnami. Čo ak sa už nevráti?

Amelia znovu zastonala a Sarah sa k nej zvrtla.

„Kde som?“ hlesla Amelia, len čo otvorila oči.

„V dome strážcu majáka,“ odpovedala Sarah.

Amelia si siahla na hlavu a zvraštila tvár. „Prečo ma tak bolí hlava?“

„Udrela si sa o skalu.“

„O skalu? O akú skalu?“ Amelia vyzerala zmätená. „Teba poznám?“ uprene sa zadívala na Sarah.

Sarah sa zdalo, že dievča má v očiach podozrivo neprítomný výraz. „Bola som na Gazele.“
„Na akej Gazele?“

„Vari sa nepamätáš na to stroskotanie? Ani na chuderu Lucy?“

„Stroskotáme? Nie,“ mrmlala Amelia. Pokúšala sa vypátrať v pamäti aspoň iskierku spomienky, ale márne. „Vôbec sa nepamätám, že som nastupovala na loď. Kam som mala namierené?“

Sarah sa zamračila. „Vieš, aký je dnes deň?“

„Pravdaže!“ odsekla Amelia, no potom sa zamyslela. „Je… no…“ Zmĺkla a pokrútila hlavou. „Preboha, neviem ani, aký je mesiac a rok.“ V očiach sa jej zaligotali slzy.

„Spomenieš si,“ utešovala ju Sarah. „Teraz musíš odpočívať.“

Amelia unavene zatvorila oči, lebo bolesť v hlave bola takmer neznesiteľná. Možno pre tú odpornú migrénu sa jej nedarí uvažovať. Časom sa jej pamäť isto vráti…

Keď prišiel strážca majáka, Amelia znovu upadla do nepokojného spánku. Sarah pozrela na hodinky. Prešli skoro dve hodiny a počasie sa umúdrilo. Gabriel niesol tri kufre, čo našiel na skalách pri útese. Boli nasiaknuté vodou, no Sarah jeden pripomenul jej vlastný kufrík.

„Našli ste ho!“ zvolala. „To nie je možné!“

„Vravel som, že budete mať šťastie.“

„A… ľudia?“

„Nič,“ odvetil. Nevidel žiadne telá, no dobre vedel, že v zálive sa zdržiavajú žraloky, ktoré nechcel spomenúť. „Ak tam aj boli telá, prúd ich odnesie preč.“

Sarah si v kufríku niesla veľmi málo vecí: zopár šiat, jedny topánky, kabát a niekoľko kusov spodnej bielizne. Teraz jej však boli nesmierne vzácne. Vysuší ich pri ohni a nájde niečo na prezlečenie. Strážca majáka zatiaľ odkladal ostatné nájdené veci do kúta. Boli medzi nimi aj husle v puzdre. Potom vyšiel von a Sarah ho sledovala cez okienko. Videla, ako kotúľa dva sudy, čo našiel dole, do zásobárne. Vyzerali ako sudy s vínom a Sarah netušila, ako ich dotrepal až sem, no potom si povedala, že asi pripol k lanu sieť na zásoby. Keď sa nevrátil do domca, usúdila, že šiel do majáka, a tak sa zadívala na svoj kufrík.

Vyzeral akosi inak. Predovšetkým mal k rukoväti priviazaný kľúčik, a ona si ten svoj zašila do lemu spodničky. Trestanci sa vyznačujú nedôverčivosťou, či už vrodenou alebo naučenou. Siahla dolu a ohmatala látku – áno, kľúčik zostal na mieste. A kufrík, hoci nasiaknutý vodou a otlčený, bol nepochybne oveľa kvalitnejší ako ten jej.

Sarah neodolala zvedavosti. Vzala kľúč, otvorila zámku a nadvihla veko. Kufrík patril žene, boli v ňom šatky, rukavice, bielizeň, pár dobrých topánok a denník. Na denníku stálo meno: Amelia Divinová.
Sarah vyvalila oči a pozrela na spiacu Ameliu. Rýchlo obracala stránky, na ktorých boli bežné denníkové zápisy, ale aj zopár básničiek. Papier bol mokrý a písmo kde-tu rozmazané, inak sa všetko zachovalo.

Sarah znechutene vzdychla. Sadla si k ohňu a v duchu porovnávala svoju a Ameliinu situáciu. Ona má pred sebou dva roky driny na farme plnej hladných krkov. Až potom môže dúfať v prepustenie. Amelia sa môže tešiť na život ako v bavlnke, obklopená láskou, úctou a nekonečnou starostlivosťou.

Usmiala sa. Oheň ju príjemne zohrieval a v hlave jej skrsla odvážna myšlienka. Aké by to bolo, stať sa Ameliou Divinovou? Lucy jej povedala, že Ashbyovci nevideli toto dievča od detských rokov. Sarah si predstavila, ako privítajú namiesto nej ju. Budú ju ľutovať a vynasnažia sa, aby sa u nich cítila dobre? Istotne áno.

Napokon, ak sa Amelii nevráti pamäť, neoľutuje ani smrť Lucy, ktorá kvôli nej vystúpila zo záchranného člna. Sarah sa s Lucy sotva stihla spoznať, no jej nešťastný koniec ju naplnil hnevom. V duchu sa s Lucy stotožnila – veď aj jej boháči stále strpčovali život.

Sarah sa narodila v Bristole ako jedno z desiatich detí robotníckej rodiny. Starí rodičia z matkinej strany boli však dosť majetní a veľmi ich zronilo, keď sa ich jediná dcéra Margarét vydala za robotníka Reginalda Jonesa. K oltáru šla už tehotná, takže nemohli zakročiť. Margarét mala slušné vzdelanie a v Bristole dokonca učila deti v škole – tak sa vlastne zoznámila s Reginaldom a odovzdala mu srdce. Aj svoje početné potomstvo naučila čítať, písať a kultivovane rozprávať. Keďže mala dobré spôsoby a šikovné ruky, ľahko si našla prácu: šila pre bohaté ženy z lepšej štvrte. Keď Reginalda vyhodili zo zamestnania a rodina začala trieť núdzu, Margarét zohnala dcére Sarah miesto pomocnice v kuchyni a neskôr komornej u jednej z rodín, pre ktoré šila. Sarah mala iba štrnásť rokov.

U Murdochovcov jej nemuselo byť zle, no ich dve dcéry, obidve podobné rozmaznanej Amelii, jej urobili zo života peklo. Sherry a Louise sa k Sarah správali horšie ako k psovi. Posmievali sa jej a škrelo ich, že na dievča z robotníckej rodiny sa vyjadruje až príliš „pansky“. Zdalo sa im, že sa nad ne povyšuje, a tak sa rozhodli, že jej ukážu, kam patrí. Kvákali ju za vlasy, podpichovali, trápili. Sarah sa však zaťala – nesmú ju vidieť plakať! A tak aby videli jej slzy, nahovorili svojmu otcovi, že ich okradla. Popierala to, lenže do vrecka kabáta jej vložili Louisin náramok. Sarah šla pred súd a dostala sedem rokov nútených prác vo Van Diemenovej zemi. Vtedy už naozaj plakala – najmä pri lúčení s matkou. V Austrálii ju držala pri živote len nádej, že jedného dňa sa znovu stretne s rodičmi. Aj teraz sa pri spomienke na nich skoro rozvzlykala.

Vtom začula hlasy a zvedavo prešla k oknu. Strážca majáka sa s niekým rozprával. Prikradla sa k dverám a pootvorila ich, aby si mohla vypočuť rozhovor.

„Včera v noci tu stroskotala loď,“ počula Gabrielov hlas. „Bola to Gazela.“
„Gazela? Tou mala prísť aj moja pomocnica.“

Sarah zhíkla. Hovorí o nej?

„Našiel som len dve stroskotankyne. Ostatných cestujúcich a posádku asi zožrali žraloky.“

Sarah znovu tlmene zhíkla – takže ich oklamal. Striaslo ju, keď si predstavila, že mohli skončiť roztrhané príšernými zubami.

„Až do úsvitu som nemohol odísť z majáka,“ vysvetľoval strážca. „Bolo to nebezpečné.“

„Mal si ma zavolať, bol by som strážil namiesto teba.“

„Aj bez toho máš dosť starostí. Okrem toho, tie ženy som nemohol dostať na breh pred začiatkom prílivu. Ešte šťastie, že sa dovtedy udržali.“

„Veru tak. A ja mám smolu, žena, čo mala u mňa pracovať, sa isto utopila.“

Sarah si všimla, že ojej osude hovorí celkom ľahostajne, a to ju popudilo.

„Žena, vravíš?“

„Áno, mala sa mi starať o deti.“

Sarah sa rozbúchalo srdce.

„A nie je to jedna z tých dvoch?“

Evan Finnlay pozrel k domcu a Sarah rýchlo zatvorila dvere, aby ju nezbadal. Až keď znovu odvrátil hlavu, odvážila sa ich pootvoriť.

„Vyzerá aspoň jedna z nich, že by utiahla pluh?“

Gabriel sa zasmial, no Sarah zbledla.

„Na to máš predsa koňa, Evan.“

„Clyde si tiež občas potrebuje oddýchnuť.“

Strážca majáka pokrútil hlavou. „Obe sú chudé ako trlice, odvial by ich trochu silnejší vietor.“

„Pch! Žiadal som o mocnú ženu, a oni mi posielajú nejakú vycivenú chuderu. Ale to je jedno, drina ju vycvičí.“

Sarah s malou dušičkou zatvorila dvere. Vrátila sa k ohňu a od hrôzy sa jej zdvihol žalúdok. Pre tohto muža má pracovať? Bol starší, ako očakávala, mal najmenej päťdesiat a vyzeral hrozivo: hustá brada, končistý nos, klobúk narazený na uši. Do očí mu ani nevidela, lebo ich zakrývalo prevísajúce obočie. Bol to zavalitý kraťúch s drsným hlasom.

Tušila, že ju čakajú najhoršie dva roky života. Čo si počne? Útek by jej sotva vyšiel, kde by sa tu ukryla a ako by prežila?

Vtom sa rozleteli dvere a vstúpil majiteľ domu aj s farmárom. Farmár pozrel na pohovku, kde ležala Amelia, a potom na Sarah.

„Je niektorá z vás Sarah Jonesová?“ vyštekol.

Sarah sa rozhodla: Bude sa vydávať za Ameliu. „Tamtá“ ukázala na ležiace telo.

„A kto ste vy?“ podozrievavo zavrčal farmár.

„Ja sa volám Amelia Divinová,“ hrdo sa vystrela Sarah. „Očakávajú ma moji poručníci v Kingscote.“ Pre istotu vytiahla z Ameliinho kufríka rukavice a začala si ich naťahovať, hoci boli vlhké a trochu tesné. „Dala mi ich nebohá mama na narodeniny,“ vzdychla.

„Ako viete, kto je tamtá?“ vypytoval sa farmár. Asi sa čudoval, že dáma, ktorá má poručníkov, pozná trestankyňu.

„Na palube Gazely sa s ňou dala do reči moja slúžka,“ vysvetľovala Sarah. „Ona mi povedala, ako sa to dievča volá a že má pracovať pre ovdoveného farmára. To ste zrejme vy, pane.“

„Hej.“

„Ja som Gabriel Donnelly,“ vstúpil do rozhovoru strážca majáka. „Toto je Evan Finnlay. Oboch nás veľmi teší, slečna Divinová.“

Taký úctivý tón Sarah počula naposledy pred niekoľkými rokmi, a ani vtedy nebol určený jej. V duchu sa vrátila k Murdochovým rozmaznaným dcéram. A hoci sa chvela od strachu, zapáčilo sa jej, že muž sa k nej správa tak galantne.

Farmár sa sklonil nad Ameliu. „Veľmi silná teda nevyzerá,“ zamrmlal.

Sarah si spomenula na chuderku Lucy. Amelia si naozaj zaslúži spoznať, aký je život slúžky, pomyslela si. „Nazdávam sa, že je schopná,“ vyhlásila.

„A čo má s hlavou?“

„Narazila si ju, keď som ju vyťahoval na útes,“ povedal Gabriel.

„Musím vás upozorniť, že si nespomína na nič zo svojho života. Ani na loď, na ktorej cestovala. Dokonca nevie, aký je deň.“

„To možno prejde, alebo aj nie. Poranenia hlavy bývajú nevyspytateľné,“ dodal strážca majáka

„U mňa si nebude mať kedy triediť spomienky“ zaškeril sa farmár. „Bude drieť ako mulica.“

Sarah si v duchu položila otázku, čo sa stane, až sa Amelii vráti pamäť. Uveria jej? Ona bude vtedy už rozhodne preč. „Ako sa mám skontaktovať so svojimi poručníkmi? Volajú sa Ashbyovci.“ Ich meno jej pripadalo ako záruka slobody. Pôjde k nim, a len čo to bude možné, utečie do Anglicka, späť za rodičmi.

„Ashbyovcov poznám,“ povedal Gabriel.

„Naozaj?“ Sarah sa rozbúchalo srdce. Nieže jej prekazí plány… „Isto sa potešia, že ste nám klamali – nahovorili ste nám, že vo vodách okolo útesov nie sú žraloky.“

„To že som povedal?“ Gabrielovi zišlo na um, či vypočula jeho rozhovor s Evanom Finnlayom.

„Začula som, ako to spomínate tomuto človeku,“ ukázala Sarah na farmára. „Nemôžete to poprieť.“

Gabriela prekvapilo, že to priznáva. „Musel som trochu klamať. Boli ste vyčerpané, onedlho by vás bolo odtiaľ zmietlo more. Edna a Charlton určite pochopia, že som mal dôvod. Sú to dobrí ľudia. Odkedy som sem pred rokom prišiel, nebol som s nimi, no veľmi si ich vážim. Dobre som pochopil, že k Ashbyovcom sa sťahujete, lebo ste stratili rodičov?“

Sarah sa modlila, aby to bol koniec výsluchu. Pery sa jej zachveli a mlčala.

„Prepáčte moju priamosť.“ Jej strach si vysvetlil ako smútok. „Žijem tu ako pustovník a zabúdam na dobré spôsoby.“

„Nič sa nestalo,“ vzdychla Sarah. Trochu jej vŕtalo v hlave, že na strážcu majáka je, naopak, príliš galantný, a zároveň sa jej zdalo zvláštne, že človek v jeho postavení pozná bohatých Ashbyovcov. „Moji rodičia aj brat zahynuli pri nehode.“

„Úprimnú sústrasť, slečna.“

„Ďakujem. Isto chápete, že sa mi o tom teraz nežiada hovoriť. Stalo sa to len pred pár týždňami a spomienky sú stále bolestné.“

„Samozrejme.“

Sarah si v duchu blahoželala k hereckému výkonu. Azda to pôjde ľahšie, než očakávala. „Ako sa odtiaľto dostanem do Kingscotu? Chodieva sem dostavník?“

Gabriel pokrútil hlavou. „Sme na najodľahlejšej časti ostrova a po súši tu nepremáva žiadna pravidelná doprava.“

Sarah prekvapene zdvihla obočie.

„Do príchodu lode so zásobami sú ešte celé dva týždne,“ vysvetľoval Gabriel, „azda sa však zajtra tadiaľto poplaví nejaká rybárska loď. Niekto vás do Kingscotu odvezie.“

Sarah chcela odísť čím skôr, ak by sa Amelii nečakane vrátila pamäť. „Pochopte,“ vzdychla, „najradšej by som už bola u Ashbyovcov.“

„Vyspím sa,“ povedal Gabriel. „Odvčera večera som nezažmúril oka, a len čo sa zvečerí, budem znovu musieť strážiť maják. No zajtra pred úsvitom vyšlem lampášom signál rybárskej lodi.“

„A ja sa sem ráno vrátim po túto,“ ozval sa Evan a ukázal na Ameliu.

„Dobre,“ prikývol Gabriel a už ho vyprevádzal.

„Veľa šťastia, slečna Divinová,“ prehodil ponad plece Evan.

Áno, veľa šťastia, pomyslela si Sarah. Budem ho potrebovať, no Amelia asi ešte väčšmi.

Gabriel ju prebudil nadránom – poslal signál rybárskej lodi, čo prechádzala okolo ostrova, a tá teraz kotvila pri móle.

„Dole je loď, slečna Divinová,“ povedal. „Kapitán pristal, že vás vezme do Kingscotu.“

Okrem toho si zaumienil, že oznámi námornému úradu stroskotanie Gazely.
Onedlho spustil Sarah k mólu a tam vysadla na palubu lode Mečúň. Prekvapilo ju, že more je pokojné, akoby sa tu ani nebola stala nijaká tragédia. Akoby Gazela a ľudia na jej palube ani neboli jestvovali. Ešte aj slnko sa pokojne predieralo pomedzi mraky a zalievalo lúčmi vodu i súš.

Amelia sa prebudila a nad sebou uvidela tvár Evana Finnlaya. Vykríkla. Pri pohľade na zježenú bradu, pokazené zuby za sčernetými perami, obrovský nos a pichľavé očká si pomyslela, že sa jej sníva.

Evan prekvapene cúvol.

„Kto ste?“ vytisla zo seba Amelia. Stále ju veľmi bolela hlava.

„Tvoj nový šéf,“ vyhlásil. Dúfal, že mu neposlali nejakú hysterickú ženskú.

„Nerozumiem.“

„Ešte stále sa ti nevrátila pamäť? To nič.“

Ameliu rozbolela hlava ešte väčšmi, no naďalej si nespomínala, ako sa tu ocitla a kto je. „Vôbec netuším, o čom hovoríte.“

„Máš smolu, dievča. Vstávaj, ideš so mnou.“

„V nijakom prípade!“

„Ale áno, a rýchlo.“

„Choďte preč!“

„Ak nepôjdeš podobrotky, poradím si s tebou inak.“

Amelia sa roztriasla. „Preboha, kde je strážca majáka? A kde je tá žena, čo tu bola so mnou?“

„Gabriel ju šiel odprevadiť. Ráno nasadla na rybársku loď a už je na ceste do Kingscotu.“

„Prečo ma tu nechala?“ Amelia vyskočila na nohy a zakrútila sa jej hlava. „Prečo ma nevzala so sebou? Chcem ísť domov!“ Zamračila sa. „No… len neviem, kde je to.“

„Dva roky budeš bývať u mňa, moja milá. Si totiž trestankyňa odsúdená na nútené práce. Na mojej farme je práce dosť, tak sa hýb.“

„Nie!“ zvrieskla Amelia. „To nemôže byť pravda! Nemôžem byť… trestankyňa!“

Dvere sa otvorili a vošiel Gabriel Donnelly. Amelia sa k nemu vrhla. „Dostaňte ma odtiaľto! Tento šialenec si myslí, že mám preňho pracovať!“

„Aj máte,“ prikývol Gabriel. „Musíte odísť s ním. Toto je Evan Finnlay a dva roky budete jeho pomocnicou.“ Ani veľmi neľutoval, že sa jej zbaví, a zišlo mu na um, či Evan tuší, aká vie byť protivná. Potom si spomenul na Evanove dcéry a takmer sa usmial. Tie ju už dajú do laty. „Mimochodom, volám sa Gabriel Donnelly,“ doložil.

Amelia ho ignorovala. „Mám pracovať? Preňho? Odkiaľ to viete? Nemôžete vedieť, ako sa volám, keď to neviem ani ja!“

„Ste Sarah Jonesová,“ povedal Gabriel.

Nič jej to nehovorilo. „Ako viete? Nemám pri sebe nič, čo by potvrdilo moju totožnosť.“

„Potvrdila ju dáma, ktorá tu bola. Vraj ste sa na lodi zoznámili s jej slúžkou a povedali ste jej, kto ste a kam idete.“

„Ale… určite nie som trestankyňa!“

Evanovi Finnlayovi došla trpezlivosť a zdrapil ju za zápästie. „Poďme, deti čakajú na raňajky a statok tiež.“ Zastal a pozrel jej na dlaň. „Fíha, dievča, máš nejaké mäkké paprčky, len čo je pravda. No nič, ja z teba tú lenivosť vymlátim.“

„Nie som vaša slúžka!“ dupla si Amelia. Krútila hlavou a nechápala, v akej nočnej more sa to ocitla.

„Práveže áno, Sarah Jonesová. Presne to si!“ vyhlásil Evan Finnlay.

KAPITOLA 3

Du Couedicov mys
Evan vliekol Ameliu na kraj buša, kde sa začínal chodník. Potom ju po ňom tlačil pred sebou, nedbajúc na jej námietky. Nebola by mohla ujsť, ani keby vládala – v buši by bola načisto stratená.

Už kráčala bez slova, len sa triasla a ani nevnímala ostré konáre, čo jej driapali šaty. Všetku energiu spotrebovala na pohyb, nevládala sa vzoprieť. Napriek tomu neverila, že by mohla byť trestankyňa. To nie je možné. Alebo žeby predsa? Možno vykonala niečo také strašné, že na to jej myseľ túži zabudnúť. Pokrútila hlavou. Nie, toto nemôže byť pravda. Niečo tu nesedí.

„Ako ďaleko je vaša farma?“ spýtala sa po niekoľkých minútach. Aj v tomto zmätku si uvedomovala, že čím viac sa dozvie o svojom položení, tým skôr odhalí chybu, ktorá jej umožní dokázať, že sa v ňom ocitla neprávom. Dávalo jej to nádej – inak by sa bola vrhla z útesu.

No skôr ako jej farmár odpovedal, niečo preskočilo chodník a ona vystrašene zajačala.

„Dopekla, čo je to s tebou?“ Evan sa obzrel ponad plece.

„Videli ste to?“

„Čo?“

„Toho… hlodavca! V živote som nevidela takého obrovského potkana!“

Evan ju posotil dopredu. „Netáraj, dievčisko. Ja som videl len mladú walabiu. Je ich plný ostrov.“

Amelia pokrútila hlavou. „Čo je walabia?“

„To sú také malé kengury. Každú chvíľu mi obžierajú zeleninu, inak sú neškodné.“

„Určite?“

„Samozrejme. No aj tak dávaj pozor, kam stúpaš.“

„Prečo?“

„Sú tu hady. A pohni sa, máš veľa roboty. Ak Sissie ešte nenakŕmila perepúť, všetci sú hladní.“

Amelii sa však v hlave ozývalo len slovo hady. „A sú jedovaté?“

„Niektoré.“

Obelela ako stena a skočila zaňho.

„Sto striel, ženská, čo ti preskočilo?“ Pokúsil sa ju postrčiť pred seba, no Amelia sa pätila.

„Choďte prvý,“ hlesla. „Ja… nechcem stúpiť na hada.“ Vo vode prišla o topánky a bosá sa cítila ešte ohrozenejšia.

Evan si povedal, že aj tak bude asi vrieskať pri pohľade na každý konár na zemi. „Dobre, ale drž sa tesne za mnou.“

Amelia prikývla. Kráčala za Evanom, no aj tak vytriešťala oči na chodník. Po chvíli sa spýtala: „Koľko máte detí?“

„Šesť.“

Zastala. „Šesť?“

Evan sa obrátil a mrzko na ňu zagánil. Prečo nevie, koľko má detí? Museli jej to povedať. „Päť dievčat a jedného chlapca. Zabudla si?“

„Ako to mám vedieť?“

Evan prevrátil oči. „Si pevne rozhodnutá hrať tú komédiu, čo?“

„Akú komédiu?“

„To je jedno. Ja sa nedám nachytať, tak prestaň.“

Amelia nerozumela, o čom hovorí. „Koľko rokov majú deti?“

Evan čosi netrpezlivo zamrmlal. Očividne si odvykol od rozhovorov a ani by jej nebol odpovedal, no čím skôr sa dozvie, ako sa deti volajú, tým lepšie. „Milo má dva roky, Jessie štyri, Molly šesť, Bess osem, Rose desať a Sissie skoro trinásť. Mamu už nemajú skoro rok. Robím, čo môžem, no zanedbávam ich, lebo mám veľa roboty. Ale keď si prišla, všetko sa zmení.“

Amelia sa radšej nepýtala, čo to znamená.

Chcel jej povedať, že deti potrebujú ženskú ruku, no netúžil po tom, aby sa im náhradnou matkou stala nejaká kriminálnička, a tak dodal: „Pokiaľ ide o deti, daj si len záležať, aby boli čisté, oblečené a sýte. To je všetko, rozumieš?“

Amelia naňho zlostne fľochla. Veď čo iné by s nimi mala robiť?

Onedlho sa ocitli na čistinke ohradenej nahrubo stlčeným plotom. Amelia vykukla spoza Evana. „Kde sme?“ zaujímala sa. Videla dve neveľmi vábne chatrče, jednu väčšiu a druhú oveľa menšiu.

„To je môj dom,“ ukázal farmár na väčšiu stavbu. „V tom menšom bývaš ty.“

Amelia sa pri pohľade na to, čo označil za dom, nezmohla na slovo. Obe chatrče boli postavené z neotesaných brvien, strechu mali z plechu pokrytého slamou, na stene len po jednom okne a tá väčšia sa navyše hrdila komínom z kameňov a hliny, z ktorého sa dymilo. Uprostred čistinky bola skromná zeleninová záhradka. Za domom stáli doštené chlievy. Počula sliepky aj kohúta a na sviežej tráve sa popásala uviazaná krava. Amelia usúdila, že na ostrove často prší, lebo tráva bola bujná a hustá, no vietor zrejme rýchlo vysušil nadbytočnú vlhkosť, lebo hlina, po ktorej kráčala, bola tvrdá ako kameň.

Evan otvoril bránu v plote a Amelia vošla s pohľadom upretým na dom. Zvnútra sa ozval detský krik. Doteraz by si nebola pripustila, že zlý sen, v ktorom sa ocitla, sa môže ešte zhoršiť. Ale mýlila sa.

V šere domca stál veľký drevený stôl a okolo neho osem stoličiek – každá iná. Evan si nábytok zrejme zmajstroval sám. Nad ohniskom visel veľký čierny kotol a na druhej strane stála rozhádzaná posteľ. Dlážka bola z udupanej hliny a pod stropom viseli pavučiny.

Detský krik vychádzal z vedľajšej izby.

„Som doma!“ zakričal Evan a z dvier sa vyhrnuli decká. Onemeli, keď zbadali Ameliu.

„Toto je Sarah Jonesová,“ povedal Evan. „Už som vám spomínal, že tu bude pracovať dva roky.“

Amelia sa zadívala na ufúľané tváre. Hoci stratila pamäť, odrazu si bola istá, že v živote nevidela špinavšie deti. Boli bosé a odeté len v handrách. Okrem najstaršieho dievčaťa s vlasmi nevýraznej hnedej farby sa napospol pýšili ryšavými šticami, vari aj niekoľko mesiacov nečesanými, a pehami na lícach.

„Zdravím vás,“ ozvala sa Amelia, no dievčatá čušali. Dovtípila sa, že vyzerá rovnako strašne ako ony. Nervózne si prihladila vlasy, na dotyk ako mokrá slama. Prišla sem s modrinami a doráňaná, v rozdriapaných šatách – určite ich vydesila. Chcela im vyrozprávať, že ako zázrakom prežila stroskotanie lode a nie je tou, za ktorú ju pokladá ich otec, no nevedela, kde začať.

„Neviete pozdraviť?“ zhúkol Evan na deti a ony len čosi zamrmlali.

Evan sa vyplašene poobzeral. „Kde je Milo?“ spýtal sa.

„Ocko!“ zapišťal hlások a zo zadnej miestnosti vybehol chlapček. Skočil otcovi do náručia. Vyzeral ako Evanova zmenšená kópia, pravdaže, bez brady. Evan si strhol klobúk a odhalil rovnaké hnedé kučery, ibaže dlhé, zatiaľ čo chlapcove boli pristrihnuté nakrátko. Amelia fascinovane zízala na tváričku, čo pripomínala rozprávkového škriatka. Noštek zatiaľ nebol taký končistý ako otcov, ale nebola to nijaká gombička. Chlapček s ním vyzeral ako maličký starček.

„Uvar ovsenú kašu,“ rozkázal jej Evan.

„Kašu?“

„Isteže kašu. Treba nakŕmiť deti.“

„Neviem variť.“

Pokrútil hlavou. „Ovsenú kašu vie uvariť každý!“

Amelia sa zatackala.

„Čo je to s tebou?“ zhíkol Evan a ona klesla na stoličku.

„Neviem,“ šepla. „Je mi mdlo.“

„Prišla si pracovať,“ odfrkol si, „tak mi tu neomdlievaj ako nejaká panička. Neviem, čo si robila v base, no podľa tých rúk mi je jasné, že si v živote nepreložila krížom slamku.“

„To preto, že nie som trestankyňa, veď vám vravím! Došlo k strašnému omylu!“

„Mýliš sa ty, keď si myslíš, že ma oklameš. Dnes ťa nepotrestám, no zajtra a potom celé dva roky to bude inak.“

Amelia sa rozplakala. „Potrebujem si ľahnúť,“ vzlykla. Vstala a vyšla z domu. Začula, ako Sissie vraví, že kašu uvarí sama, a Evan mrmle, že tá slúžka je lenivá ako voš. Dotackala sa do svojej chatrče.

Bola tam len jedna miestnosť a v nej slamník zakrytý vrecovinou. Amelia naň s plačom klesla.

Prebudila sa až podvečer a celá sa triasla, no aspoň ju už tak nebolela hlava. Doniesla sa k nej vôňa mäsa, čo sa zrejme varilo vo vedľajšej chatrči, a zaškvŕkalo jej v žalúdku. Vstala a šla do Evanovho domu – farmár piekol nad ohňom jahňacinu a tá úchvatne rozvoniavala.

„Smiem vojsť?“ spýtala sa Amelia.

Evan sa prekvapene obrátil. Zdvorilá otázka ho prekvapila, bol však presvedčený, že je to len ďalší úskok, ktorý ho má presvedčiť, že je dáma.

„Poď a sadni si,“ zafučal. „Môžeš sa s nami najesť, ale ak nezačneš pracovať, nedostaneš ani jesť. Rozumieš?“

Bola taká hladná, že iba prikývla, podišla k vedru pri ohni a umyla si ruky. Evan si to nevšimol, lebo bral pečené jahňacie kotlety a nakladal ich na veľký plechový tanier, ktorý vyložil doprostred stola. Neveriaco sa dívala, ako vylovil z popola obrovský posúch, olúpal pripálenú vrstvu a dal ho tiež na stôl.

„Ide sa jesť!“ zakričal z dverí a zo všetkých strán sa začali zbiehať deti. Malého Mila staršie sestry skoro ušliapali.

Amelia neverila vlastným očiam: deti si pred jedlom neumyli ruky a potom chniapali po jedle ako malí barbari. Strkali si kusy mäsa prstami do úst, prežúvali a pri tom rozprávali. Až teraz si všimla, že na stole nie je príbor.

Mäso však rýchlo mizlo, tak si vzala kúsok kotlety a odtrhla z posúcha. Zadívala sa na Evana, ktorý prežúval ako o život.

„Čo je?“ spýtal sa jej s plnými ústami.

„Nemám príbor,“ šepla.

Na chvíľu prestal žuť, potom siahol za seba a vylovil z debničky nôž a vidličku. Podal jej ich zamastenými prstami. Amelia sa zmraštila a poutierala príbor o lem sukne. Deti ju sledovali vyvalenými očkami a odušu prežúvali ako vyhladované zvieratká.

„Zajtra môžeš mäso udusiť,“ povedal jej Evan.

Neodpovedala. Netušila, ako sa dusí mäso, no nezdalo sa jej vhodné pýtať sa na to práve teraz.

„Takto sa jedáva v ženskej väznici?“ spýtal sa Evan, keď videl, ako krája mäso nožom.

Rozoznala mu v hlase posmech. „Na ženskú väznicu si nespomínam,“ odvetila, „lebo som tam nikdy nebola.“

Evan musel uznať, že nevyzerá ako bežná trestankyňa, ale potom si povedal, že zločiny páchajú aj takzvaní lepší ľudia.

O chvíľu bol stôl prázdny a deti zmizli. Ani tentoraz si neumyli ruky.

„Uprac!“ rozkázal Amelii Evan. „Ja idem pozrieť statok.“

Amelia sa zadívala na stôl, kde sa váľali kosti a omrvinky. Oči jej znovu zaliali slzy. „Toto nie je možné,“ zamrmlala. „To nevydržím.“

Kingscote
„O desať minút pristaneme pri móle v Kingscote, slečna Divinová.“

Sarah sa bála, koľko potrvá cesta, no kapitán Cartwright ju ubezpečil, že mesto Kingscote je ich prvá zastávka. Desať hodín sa plavili smerom na Bordov mys, ten oboplávali a s vetrom v chrbte vstúpili do úžiny Investigator Strait. S rozvinutými plachtami postupovali popri severnej strane ostrova dosť rýchlo.

„Ďakujem, pán kapitán,“ povedala Sarah, ktorá stála pri kormidle vedľa kapitána. Práve prešli záliv Bay of Shoals a obchádzali Beatrice Point. Posťažovala sa, že vietor na palube zle znáša, no skôr sa chcela vyhnúť zápachu ulovených rýb.

„Určite sa vám uľaví,“ povedal kapitán.

Sarah naňho nervózne zaškúlila. „Prečo si myslíte?“

„Lebo sa po tom všetkom, čo ste prežili, konečne ocitnete na súši.“

„Ach, pravdaže. Aspoň počasie bolo dnes priaznivejšie.“

„Ako isto viete, v priebehu niekoľkých minút sa môže zmeniť. Sám vás odprevadím do Hope Cottage.“

„Hope Cottage? Kde je to?“

„Tak sa volá dom Ashbyovcov.“

„Aha.“ Možno to mala vedieť. Musí si dávať väčší pozor. „To je od vás láskavé, pán kapitán.“ Netušila, ako ju Ashbyovci privítajú, navyše nemohla chodiť po meste bez topánok. O svoje prišla v mori a tie, čo našla v Ameliinom kufríku, jej boli malé.

„Edna a Charlton sa nesmierne potešia, že ste živá a zdravá.“

Sarah si zapamätala mená poručníkov a uvedomila si, že o nich hovoril aj strážca majáka, no vtedy bola nervózna a vyfučali jej z hlavy.

„Gazelu očakávali v prístave už včera,“ vysvetlil kapitán, „takže sa určite obávajú. Viete, koľko ľudí v Adelaide a Melbourne stratilo svojich blízkych, keď stroskotala?“

„Veru,“ prikývla Sarah. Až ju striaslo, keď si uvedomila, že stoosemdesiat ľudí zhltlo more: matky, otcov, deti, starých, ale aj mladých, čo sa vybrali za dobrodružstvom. Aj chuderku Lucy.

„Počkali by ste niekoľko minút?“ spýtal sa kapitán Cartwright. „Musím upovedomiť úrady v prístave o osude Gazely.“ Nechcel jej hovoriť, že budú musieť poslať pobrežnú stráž, aby pátrala po telách, ktoré mohlo vyplaviť na pláž. „Možno vám položia zopár otázok, keďže ste prežili tú tragédiu. Ale ak sa na to dnes necítite, určite počkajú.“

„Radšej by som s nimi hovorila inokedy, pán kapitán.“

„Chápem.“

Sarah si spomenula, že sa mala prihlásiť na polícii. Keďže nechce, aby sa na farmu vybral policajný šéf a zistil, že je tam Amelia, ktorá stratila pamäť, treba to zariadiť inak. A čo keby sa jej vrátila pamäť? Hrôza pomyslieť.

„Pán kapitán, nemohli by ste zároveň oznámiť polícii, že trestankyňa Sarah Jonesová je už na farme Evana Finnlaya? Myslím, že sa mala po príchode hlásiť v Kingscote.“

„Pravdaže to urobím. No najskôr vás odprevadím k Ashbyovcom.“

Sarah sa usmiala.

Sedela v bričke vedľa kapitána Cartwrighta a dýchala vzduch ako slobodný človek. Bolo to zvláštne – necítiť zápach väzenia a zároveň si pripomínať, že je Amelia Divinová. Zazrela obchod so zmiešaným tovarom, dielne, budovu mestskej rady, krajčírstvo slečny Barnesovej a tiež pekáreň bratov Hemerovcov. Nevyzeralo to tu ako v anglických mestečkách – chýbala útulná vidiecka atmosféra. Ulice boli široké a domy sa netlačili na seba. Nikde nevidela dlažbu, a keďže nedávno pršalo, spod kolies sa im nevíril prach. Sarah vzdychla. Túžila len po pokojnom živote, aspoň načas, kým sa jej podarí utiecť a vrátiť do Anglicka.

Zabočili z Esplanade Road na Seaview Road a kapitán Cartwright ukázal na historickú pamiatku – výbežok Reevesovho mysu.

„Rastie tam stará moruša, ktorú zasadili na pamiatku prvých usadlíkov na ostrove,“ vysvetľoval. „Ostrov objavil Matthew Flinders v roku 1802, no až dvadsiateho siedmeho júla v roku 1836 sa v zálive Nepean Bay vylodil vojvoda z Yorku. To je oficiálne dátum prvého osídlenia na Reevesovom myse. Od roku 1802 do roku 1836 bol na ostrove bitúnok, kde zabíjali ulovené veľryby a tulene. Žiaľ, táto práca priťahovala aj pochybných ľudí.“

„Ach, naozaj?“ Sarah stuhla. Smer rozhovoru sa jej nepozdával – akosi jej pripomínal vlastnú situáciu.

„Vtedy sa tento ostrov nazýval Ultima Thule,“ pokračoval kapitán.

„Čo to znamená?“

Kapitán sa krátko zasmial. „Neviete to? Koniec sveta.“

Sarah si uvedomila, že je to príznačné – takisto uvažovali trestanci v Port Arthure o Van Diemenovej zemi.

„V začiatkoch dejín ostrova tu bolo málo žien a väčšina usadlíkov si privážala domorodé manželky z pevniny. Dodnes tu máme veľa farebných žien a detí. Práve na Reevesovom myse založili obyvatelia mesto Kingscote, no časom sa vrátili na pevninu, lebo sa im tu nedarilo. A keď sa sem začali hrnúť ľudia, Kingscote znovu založili na mieste nazývanom Queenscliffe.“

„Koľko ľudí tu žije teraz?“ spýtala sa Sarah.

„V roku 1938 bolo posledné sčítanie ľudu, a vtedy tu žilo tristopäť ľudí. Odhadujem, že teraz ich je tu okolo štyroch stoviek. Ashbyovci sa prisťahovali v roku 1837.“

„Od detstva som ich nevidela,“ vzdychla Sarah, „preto som z toho stretnutia trochu nervózna.“ V skutočnosti sa chvela od strachu. Ako bude dievča z robotníckej rodiny z Bristolu hrať hrdú, bezchybne vychovanú Ameliu? Odrazu si uvedomila, že ani nevie, odkiaľ Divinovci pochádzajú. Bude musieť napodobniť matku. Tá aspoň nikdy nemala ľudový bristolský prízvuk. Narodila sa v Salisbury vo Wessexe.

„Nebojte sa, Ashbyovci sú chápaví a srdeční ľudia. Urobili veľa pre blaho tohto mesta. Charlton dal pred niekoľkými rokmi postaviť na Centenary Street tri domy pod názvami Faith, Hope a Charity. Viera, nádej a láska. Faith Cottage teraz prenajíma jednému farmárovi, on s Ednou bývajú v dome Hope Cottage a Lance býva v Charity Cottage.“

„Lance?“

„To je ich syn. Zabudli ste naňho?“

Sarah sa začervenala. „Ach, pravdaže, Lance. Prepáčte, naozaj som zabudla, od nervozity.“ V duchu uvažovala, či majú Ashbyovci aj ďalšie deti.

„Nuž, máte za sebou veľký šok,“ utešoval ju. „Nebuďte k sebe príliš prísna.“

Kapitán sa našťastie odmlčal a Sarah sa mohla trochu spamätať. Vymýšľala dôvody zábudlivosti, ktoré využije, až vyrobí ďalšie omyly. Napríklad by sa mohla vyhovoriť na traumu zo smrti rodičov. Dúfala, že sa nejako pretlčie, kým jej Ashbyovci dajú peniaze – a potom sa vráti do Anglicka. Domov.

„Sme tu,“ vyhlásil kapitán Cartwright a viedol bričku k Hope Cottage. Bol to jednoposchodový dom z kameňa a s plechovou strechou, stojaci bokom od cesty na rozľahlom pozemku.

„U Ashbyovcov sa určite budete mať dobre,“ poznamenal kapitán. „Majú šesť izieb, ak počítame aj prístavok vzadu.“

Sarah odhadla, že Hope Cottage patrí k najväčším príbytkom na ostrove. Keď prechádzali okolo domu, z predného okna vyzrela mladá dievčina. Zastavili až vzadu pred verandou a z dvier vyšla žena – o dosť staršia.

„Vitajte, pán kapitán!“ zvolala a s očakávaním pozrela na Sarah.

„Vďaka, Edna. Toto je…“

„Som Amelia,“ rozochvene sa predstavila Sarah a vystupovala z bričky. „Myslím, že ma očakávate.“ Hovorila čo najpomalšie a najkultivovanejšie – vedela, že od prvej chvíle závisí úspech jej plánu. Srdce jej bilo ako divé.

Edna vytreštila oči – nemohla uveriť, že zúbožené dievča je dcérou jej priateľky Camilly. „Drahá Amelia, som Edna Ashbyová!“ zvolala a objala ju.

Edna bola okrúhla žienka so širokou materinskou hruďou a uzlom tmavých vlasov na šiji. Jej srdečné objatie Sarah vyrazilo dych. Keď sa znovu nadýchla, zacítila levanduľu.

Sarah pozrela do láskavej tváre. „Ach, tak sme sa o teba báli, dievčatko!“ vzdychala Edna. „Vďaka Bohu, že si tu.“

„Gazela sa pri Du Couedicovom myse potopila a prežili len dve ženy,“ vysvetľoval kapitán Cartwright, lebo si uvedomil, že Edna netuší, prečo jej chovanica vyzerá, akoby utiekla pred nájazdom barbarov.

„Božemôj!“ zhíkla Edna. Dôkladne si Sarah obzrela a ustarostené sa zamračila. „Chvalabohu, že sa stal zázrak a si medzi nami, moja drahá. Všetko mi vyrozprávaš, ale nie teraz, lebo vidím, že tie útrapy ťa vyčerpali.“

„Uvedomujem si, že vyzerám hrozne,“ ostýchavo sklopila oči

Sarah. „Včera popoludní nás zachránil strážca majáka a dnes ráno ma vzal na svoju loď kapitán Cartwright. Nemala som sa ani kedy umyť…“

„Drahá, to nie je dôležité. Hlavne, že si živá. Charlton sa poteší – mimochodom, práve sa vybral do prístavu, že sa povyzvedá na osud Gazely.“
„Zrejme sme sa minuli,“ usúdil kapitán.

Edna si stále obzerala Sarah. „Ach, pleť, vlasy a oči máš po otcovi, no akosi nenachádzam podobu s mamičkou.“

Sarah horúčkovito uvažovala. „Hm, mamička vravievala, že sa veľmi podobám na starú mamu.“

„Naozaj? Camilla bola moja dobrá priateľka a veľa rokov sme si iba písali. Pošta sem chodí pomaly, no aj tak sme si vymenili najmenej tri listy do roka. Vieš, kedysi dávno, keď sme boli obe čerstvo vydaté, sme sa dohodli, že keby sa nedajbože stala nejaká tragédia, postaráme sa jedna druhej o deti.“ Do očí sa jej nahrnuli slzy. „Ani jedna však nepredpokladala…“ Smrkla. „No, nečakala som, že ja a Charlton budeme musieť dodržať ten sľub. Ach, tak strašne ma ranilo, že tvoja mamička a otecko, a aj Marcus zahynuli! Urobíme pre teba, čo budeme môcť, Amelia.“

Sarah prikývla a pokúsila sa tváriť skrúšene.

„Drahá moja, poď dnu. Zaješ si, nalejem ti čaj a potom sa môžeš okúpať.“

Sarah si v duchu vydýchla – prvú prekážku má za sebou. Ešte sa musí stretnúť s Charltonom, no najhoršie azda zažehnala.

„Zostanete na čaj, pán kapitán?“ usmiala sa Edna.

„Odpusťte, ale nemôžem. Azda sa však niekedy zastavím, aby som videl, ako sa darí slečne Divinovej.“

„Radi vás uvidíme.“

„Ďakujem za vašu láskavosť, pán kapitán,“ šepla Sarah. Zatiaľ šlo všetko ako po masle – nechcelo sa jej veriť, že je slobodná.

V útulnej kuchyni zavolala Edna na mladú slúžku a Polly pribehla s mopom v ruke. „Tu som, pani Ashbyová.“

„Polly, toto je Amelia, moja chovanica.“

„Vitajte, Amelia.“ Polly vyzerala najviac na pätnásť a Sarah v nej spoznala dievčinu, čo vykúkala z predného okna. Dosť jej pripomínala Lucy. Tiež mala rovné plavé vlasy a okrúhlu priateľskú tvár.

„Amelia sa plavila na lodi a tá sa potopila. Zázrak, že je nažive,“ vysvetľovala Edna. „Uvar jej čaj a priprav sendviče so studenou jahňacinou a nakladanou zeleninou. Potom, prosím ťa, nanos vody do vane v izbe, ktorú sme pripravili pre Ameliu.“

„Hneď to bude, pani Ashbyová,“ prikývla Polly a odbehla.

Edna pozrela na Sarah. „Prišla si o všetko, Amelia?“

„Bohužiaľ, nemám sa ani do čoho prezliecť, pani Ashbyová.“

„Preboha, dievčatko, nevolaj ma tak,“ usmiala sa Edna.

Sarah sa zatvárila vyplašene. „Prepáčte.“

„Drahá, môžeš mi tykať a vždy budem pre teba teta Edna. S tvojou nebohou mamičkou sme boli ako sestry. Nepoznáš ma, no to sa čoskoro zmení. Napokon, nikdy som nemala dcéru, veľmi rada ťa prijmem za svoju.“

„Je mi cťou volať ťa teta Edna,“ šepla Sarah a vydýchla si od úľavy.

„Pokiaľ ide o oblečenie, neobávaj sa. Niečo ti nájdeme, a len čo sa budeš cítiť lepšie, zájdeme ku krajčírke.“ Potom jej Edna pozrela na ruky a zjojkla. „Ach, preboha, čo sa ti stalo s rukami? Vyzerajú ako ruky nejakej práčky.“

Sarah sa rozbúchalo srdce a horúčkovito hľadala vysvetlenie. „Keď sa prevrhol záchranný čln, hodilo ma na skaly. Celé hodiny som sa držala na jednom brale, hoci mi krvácali ruky a zalievala ma slaná voda. Nemohli sme sa dostať k brehu, lebo nás obkľúčili žraloky, takže som celá dobitá.“

„Chúďa moje!“ poľutovala ju Edna.

„Prepáč, že vyzerám tak príšerne…“ Sarah sa oči zaplnili slzami.

„Nemáš sa za čo ospravedlňovať, Amelia. Určite sa zotavíš, o to sa už postarám. Kto okrem teba ešte prežil?“

„Jedno dievča. Trestankyňa, ktorá odišla pracovať k farmárovi na druhý koniec ostrova.“ Sarah vedela, že musí tú druhú aspoň spomenúť, lebo Ashbyovci sa o nej časom môžu dozvedieť od strážcu majáka.

„Aha, to bude Evan Finnlay, Gabrielov najbližší sused. Je presvedčený, že pôda ho uživí, no nik iný sa neodvážil usadiť tak ďaleko od Kingscotu. Moja milá, je mi ľúto, že ťa osud tak strašne skúšal. No poď, sadni si sem, daj si čaj a sendviče. Dobre sa najedz, potom sa môžeš okúpať a mala by si si aj pospať. Uvidíš, to ťa postaví na nohy.“

Po jedle sa Sarah vystrela vo svojej izbe vo vani a vychutnávala teplú navoňanú vodu. Nikdy predtým nezažila taký kúpeľ. Celé detstvo sa doma umývala v malom korýtku vo vode po rodičoch a súrodencoch. Kto šiel do vody posledný, kúpal sa v špine.

Ozvalo sa klopanie na dvere a Edna nazrela do izby. „Keď sa okúpeš, Amelia, prosím ťa, povedz Polly, aby vyliala vodu. Na posteľ ti vyložila nočnú košeľu. A nedala by si si ešte pred spaním mlieko?“

„Veľmi rada!“ zavolala Sarah. Cítila sa ako princezná.

„Polly ti ho prinesie a do večere si pospi. Poviem Polly, aby ti pripravila nejakú mimoriadnu lahôdku.“ Edna s úsmevom zavrela dvere.

Sarah práve uvažovala, aké má obrovské šťastie, keď pred domom začula hrkot kolies. O pár minút sa v dome rozľahol mužský hlas – vrátil sa Charlton Ashby.

Načúvala, ako mu Edna vysvetľuje, že prišla ich chovanica a aké útrapy má za sebou.

„Chudera,“ vyhlásil Charlton. „Akoby nestačilo, že stratila rodičov, ešte aj to stroskotanie! Našťastie je už tu a my sa o ňu dobre postaráme.“

Sarah sa usmiala. Spomenula si aj na skutočnú Ameliu – ktovie, ako sa jej darí. Neľutovala ju však, lebo jej opäť prišla na myseľ úbohá Lucy, ktorá si tu mohla tiež celkom dobre nažívať, keby ju Ameliino sebectvo nebolo obralo o šancu prežiť.

„Máš, čo si zaslúžiš, Amelia,“ zašepkala. Pred očami sa jej

zjavili sestry Sherry a Louise Murdochové, ktoré ju poslali svojimi lžami do väzenia. Zničili jej život a jedného dňa za to budú pykať.

„Ameliu aj to druhé dievča vytiahol z mora Gabriel Donnelly,“ pokračovala dolu Edna. „Kapitán Cartwright spomínal, že Gazela sa potopila priamo pred jeho majákom.“

„Musíme Gabrielovi poslať poďakovanie,“ usúdil Charlton.

Sarah zišlo na um, čo hovoril strážca majáka – že Ashbyovcov dobre pozná. Vstala a zakrútila sa do osušky. Čo ak sa Amelii vráti pamäť a jej tvrdenia sa dostanú do uší aj Gabrielovi? Určite povie Ashbyovcom, že Sarah je podvodníčka. „Bože, musím odtiaľto čím skôr ujsť,“ vzdychla.

Edna zaklopala na dvere, otvorila a nazrela dnu. „Amelia, drahá, prebuď sa. Večera je skoro hotová.“

Sotva Sarah otvorila oči, do nosa jej udrela lákavá vôňa. Netušila, koľko spala. Vonku sa už zmrákalo.

„Ďakujem, teta Edna,“ ozvala sa ospanlivo.

„Vyspala si sa trochu?“

„Áno, ďakujem za opýtanie.“ Ešte nikdy neležala v takej pohodlnej posteli, to však nemohla priznať. „Čo si môžem obliecť?“

Edna vošla. „Našla som ti niečo,“ povedala a vyložila na posteľ zopár dlhých šiat. „Po svadbe som dosť pribrala a odvtedy som sa do nich nevpratala. Vyšli z módy, ale budeš mať aspoň čo nosiť, kým zájdeme ku krajčírke.“

Sarah pozrela na kvalitnú látku a pomyslela si, že po rokoch vo väzenskom úbore to bude obrovská zmena.

„Ozaj, kým si spala, vrátil sa kapitán Cartwright. Priniesol ti kufrík, čo si si uňho zabudla.“

„Ach, naozaj!“

„Nevravela si, že pri stroskotaní si prišla o všetko, moja?“

„Naozaj som zabudla na ten kufrík. A nebolo v ňom toho veľa.“

„Drahá, máš tam aj denník. Isto pre teba veľa znamená,“ prekvapene dodala Edna.

„Skutočne – je nenahraditeľný. Ale ako vieš, že bol v kufríku, teta?“

„Dúfam, že ti to neprekáža, ale otvorila som ho, či morská voda niečo nepoškodila. Polly som prikázala, aby vysušila a vyžehlila tvoju spodnú bielizeň a okrem toho sme ti pri ohni vysušili topánky.“

„Topánky?“ Sarah sa mykla. Skúšala si ich ešte u strážcu majáka, no boli jej malé. „Už mi nie sú dobré, teta.“

Edna sa zatvárila zmätene. „Ako je to možné?“

„Ne… neviem.“ Sarah zúfalo lovila v mozgu odpoveď. „U strážcu majáka som si ich skúsila, ale boli mi malé. Možno sa zbehli v morskej vode.“

„Aha, to mi naozaj nezišlo na um. Ale dobre. Nohy máš tuším rovnako veľké ako Polly, možno ti sadne niečo z jej obuvi, aspoň kým zájdeme do mesta.“

Sarah dúfala, že sa zmestí do spodnej bielizne. Sotva môže tvrdiť, že aj tá sa zbehla. „Ďakujem ti, teta Edna. Si naozaj láskavá.“ Sarah sa pre istotu zatvárila trochu smutne. Uľavilo sa jej, že lži zatiaľ zaberajú.

„Kdežeby, moja milá. Veď teraz patríš do rodiny. Polly bude onedlho podávať večeru, ale pošlem ju sem s bielizňou a topánkami, aby si sa mohla obliecť. Rýchlo, Charlton sa ťa nevie dočkať.“

„Aj ja sa naňho teším, teta Edna,“ povedala Sarah. Len dúfala, že aj s ním to pôjde rovnako dobre.

O desať minút sa Sarah stretla s Charltonom. Bola rada, že sa zmestila do Ameliinej spodnej bielizne, a tak si začínala veriť aj vo všetkom ostatnom. A predsa sa jej srdce rozbúchalo, keď uvidela Charltona, ktorý jej priateľsky podal ruku a vyjadril sústrasť s úmrtím rodiny. Bol to vysoký muž so švihácky pristrihnutými fúzmi a prenikavými modrými očami. Dokonca jej podal stoličku a nalial víno. Sarah nebola zvyknutá na takúto galantnosť a od rozpakov jej vyschlo v ústach.

Polly pripravila steak a nákyp. Ako dezert sa podával jablčník so šľahačkou. Sarah poznamenala, že Polly je na svoj vek výborná kuchárka, a teta Edna odvetila, že má dvadsať rokov, loju prekvapilo, Polly nevyzerala na viac ako na pätnásť.

„Jej mama pre nás roky pracovala,“ rozprávala Edna. „Varila ešte lepšie, no postihla ju vážna reuma, takže prácu po nej šikovne prevzala Polly.“

Ednu a Charltona prekvapilo, koľko toho nová chovanica zje. Dala si z každého jedla dvakrát, zo zemiakov a hrášku až trikrát, a vypýtala si dva kusy jablčníka. Doslova stuhli, keď po jedle nahlas grgla.

„Prepáčte!“ vyjachtala Sarah, keď zbadala, ako sa tvária. Charlton aj Edna vyzerali, akoby videli strašidlo. Sarah si priložila ruku na ústa a podarilo sa jej začervenať. Nechcela vydať ten nezdvorilý zvuk, no akosi pozabudla, že nie je vo väzenskej jedálni, kde sa takto žartovalo.

„Iste si bola veľmi hladná, moja,“ zakoktala v šoku Edna. Ešte nevidela, že by sa žena tak napchávala, a rozhodne žiadna z jej priateliek pri stole negrgala.

„Nuž, okrem toho sendviča, čo ste mi láskavo ponúkli, som už tri dni nemala nič v ústach. Prepáčte, veľmi sa hanbím.“ Odrazu si uvedomila, že žena, čo žiali za rodičmi a bratom, by asi nemala mať taký apetít.

„Polly sa poteší, že ti tak chutilo,“ láskavo sa usmial Charlton.

„Je vynikajúca kuchárka. Naozaj si nespomínam, kedy som naposledy jedla taký kráľovský pokrm,“ úprimne pochválila Sarah. Samozrejme, vo väzení dostávali len riedku polievku s plesnivým chlebom.

„Ach, veď tvoja matka zamestnávala chýrnu kuchárku. Ako sa to volala?“ spomínala nahlas Edna. „Millie, alebo Tillie…?“

Sarah striaslo. „No… mali sme jednu Millie… pred časom… ale mama v posledných rokoch viackrát vymenila kuchárky, teta Edna, takže neviem, ktorú myslíš.“ Predsavzala si, že čím skôr prečíta Ameliin denník, azda tam nájde niečo o tom, ako žila donedávna.

„Ach, naozaj?“ Edna sa zamračila. „Camilla nerada prepúšťala služobníctvo, najmä ak sa osvedčilo.“

Sarah nezišla na um vhodná odpoveď.

„Na tom teraz nezáleží,“ povedala Edna. „Len sa teším, že máš chuť do jedla, pretože si dosť chudá.“

Sarah sklonila hlavu. Vo väzení dostávali slabú stravu a od svitu do mrku museli drieť, väčšinou v práčovni. Tam nikto nepriberal.

„Amelia má za sebou ťažké obdobie,“ pripomenul manželke Charlton. „Nepochybne preto schudla.“

Sarah mu venovala chabý úsmev. Už videla, že v ňom nájde spojenca.

„Samozrejme,“ prikývla Edna.

„Dámy, ak smiem navrhnúť, prejdime do salóna.“ Charlton už vstával zo stoličky. Sarah v tej chvíli urobila ďalšiu chybu. Bezmyšlienkovite vzala svoj tanier s príborom a chcela ho odniesť do kuchyne. Doma nemávala služobníctvo a, pochopiteľne, ani za mrežami ju nik neobskakoval.

„Nechaj to tak, moja,“ zjojkla Edna, ktorá neverila vlastným očiam. „Polly odprace zo stola.“

„Ach, pravdaže,“ odvetila Sarah a znepokojene zachytila Ednin prekvapený pohľad. „Prepáč, nie som celkom vo svojej koži.“

„Netráp sa, Amelia,“ súcitne ju upokojoval Charlton, no jeho manželka bola vyvedená z miery.

„Všetko sa dá do poriadku,“ pokračoval. „Ja a Edna sa o to postaráme.“ Viedol ju do veľkého salóna. „Ponúknem ti trochu brandy?“

„Nie, ďakujem.“ Obávala sa, že alkohol jej rozviaže jazyk a zbaví ju ostražitosti. Chyby, ktorých sa už stihla dopustiť, len posilnili jej rozhodnutie čím skôr odísť od Ashbyovcov, kým nezistia, že nie je tá, za ktorú sa vydáva.

Keď už Edna a Sarah sedeli v salóne a Charles nalial sebe brandy a manželke portské, zastal pri kozube a zatváril sa veľmi vážne. Sarah zopla ruky, aby sa jej netriasli. Obávala sa výsluchu.

„Ako tvoji poručníci máme voči tebe isté povinnosti, Amelia,“ povedal. „Chceme ťa dobre pripraviť na budúcnosť.“

Sarah si v duchu povedala, že od nich potrebuje jediné – peniaze. Potom sa už aj sama dopraví do Anglicka.

„Chápem, že kým oplakávaš rodinu, nežiada sa ti hovoriť o budúcnosti,“ pokračoval Charlton. „Ja len aby si vedela, že nám na tebe záleží.“

„Čo tým myslíš, strýko?“ spýtala sa Sarah – oslovila Charltona tak, ako jej to povedala Edna.

„V blízkej budúcnosti sa s nami spoja právnici tvojich rodičov, no už teraz vieme, že až osláviš dvadsaťjeden rokov, a to bude čoskoro, prevezmeš dedičstvo. Možno si sa už dozvedela, že ide o značnú sumu peňazí a k tomu, samozrejme, patria aj nehnuteľnosti a dlhopisy.“

Sarah to omráčilo. Predpokladala, že Ameliini rodičia boli majetní, netušila však, že boli veľkí boháči. Na dedičstvo dosiaľ nemyslela, ale ak mal Charlton Ashby pravdu, všetko sa tým mení. Ako boháčka by sa mohla postarať o svoju rodinu a byť úplne nezávislá. Odváži sa kvôli tomu zostať niekoľko mesiacov v tomto dome?

„Henry vždy múdro investoval,“ vysvetľoval jej Charlton, „a my ťa musíme naučiť spravovať také veľké bohatstvo.“

Sarah onemela. Edna s Charltonom si našťastie jej mlčanie vysvetlili ako úžas, zmätok a smútok.

„Viem, že rada tancuješ, Amelia,“ povedala Edna a potľapkala ju po ruke. „Camilla spomínala, že v tanečnej škole exceluješ, ba dokonca už sama učíš mladšie žiačky. Ako finančne zabezpečená dospelá žena by si mohla mať vlastnú školu. Tvoja mama mi písala, že o tom snívaš.“

Sarah spanikovala. O tanci nemala potuchy, zo školy odišla v štrnástich a začala pracovať u Murdochovcov, odkiaľ ju odviedli rovno do väzenia. Nikdy sa nezúčastnila na tom, čo sa honosne nazývalo spoločenský život. „Ja… na tancovanie som nepomyslela… od tej nehody, teta Edna.“ Azda by si mala prečítať listy Ameliinej matky, napríklad by to mohla ospravedlniť tým, že chce znovu cítiť jej blízkosť. V skutočnosti by sa viac dozvedela o živote skutočnej Amelie.

„Chápem, drahá.“

„Tvoji rodičia, prirodzene, predpokladali, že sa dobre vydáš, Amelia,“ pokračoval Charlton, „a nebudeš sa musieť zaoberať peniazmi. Teraz musíš byť sama strojkyňou svojej budúcnosti.“

Sarah prikývla, hoci sa jej krútila hlava. Čo všetko o Amelii nevie!

„Som veľmi unavená,“ vzdychla. „Smiem sa vzdialiť?“

Ashbyovci na seba znepokojene pozreli – báli sa, že rečami o dedičstve dievča rozrušili.

„Pravdaže, Amelia. Na vážne rozhovory máme kopu času,“ upokojoval ju Charlton.

„Len si choď ľahnúť, moja,“ prízvukovala Edna.

„Zdravím vás vospolok!“ ozvalo sa od zadného vchodu.

Edna sa usmiala. „To je Lance,“ povedala. „Sme v salóne, Lance!“ zvolala.

„Lance sa na teba veľmi tešil,“ žmurkol Charlton na Sarah.

Opäť sa jej rozbúchalo srdce – netušila, či sa Amelia s Lanceom v posledných rokoch stretli, a nemala predstavu, ako sa má pred ním správať. Lance zastal vo dverách. Sotva verila vlastným očiam. Krajšieho muža ešte nevidela. Bol vysoký a vo svetlohnedých vlasoch mu svietili zlatisté pramene. Pokožku mal pekne opálenú, oči zelené a ústa zmyselné. Keď vstúpil do salóna, usmieval sa, no pri pohľade na Sarah mu úsmev pohasol.

Sarah s obavami zadržala dych.

„Amelia, vítam ťa!“ zahlaholil.

„Aj… ja ťa zdravím, Lance. Ďakujem.“ Sarah sa uľavilo, že ju hneď nevyhlásil za podvodníčku.

„Amelia sa chystá ľahnúť si,“ povedal Charlton. „Je veľmi vyčerpaná.“

„Aha. Prepáčte, moji milí, chcel som prísť skôr, no musel som zostať v banke dlhšie.“

Sarah nechtiac spýtavo pozrela na Ednu.

„Lance pracuje v Komerčnej banke v meste, moja drahá. Vari si už zabudla?“

„Nie. Ach, možno na chvíľočku. Prosím vás všetkých o trochu trpezlivosti, naozaj sa po tom všetkom, čo ma postretlo, necítim najlepšie.“

„Neboj sa, chápeme ťa, drahá.“ Edna sa obrátila k synovi. „Loď, na ktorej sa plavila Amelia, stroskotala pri Du Couedicovom myse. Prežili len dvaja ľudia a jednou z nich je ona.“

„Dobrý Bože, Amelia! Určite si zničená,“ súcitne povedal Lance.

Sarah prikývla. „Myslím, že keď sa Gazela zmietala na vlnách, udrela som si hlavu o stôl. Zhasli svetlá, všade bol chaos. Takže ak teraz trochu zabúdam, prosím, nemyslite si, že som šialená.“

„To si nemyslíme,“ dôrazne sa ozvala Edna. „Aj najsilnejší človek by ťažko znášal všetky tie hrôzy, čo ťa postihli.“

„Len čo sa budeš cítiť lepšie, ukážem ti mesto,“ ponúkol sa Lance.

Sarah sa tentoraz zakrútila hlava z celkom iného dôvodu. Predstavila si idylickú scénu: výlet na vidiek, romantický piknik vo dvojici niekde pod stromami. „Si naozaj láskavý, Lance.“

„Bude mi potešením.“

Sarah vstala. „Želám vám dobrú noc,“ riekla. Zúfalo sa potrebovala spamätať. „No ešte pred odchodom by som vám chcela povedať, že nemám slov, ktorými by som vyjadrila vďačnosť. Prijali ste ma do domu i do rodiny. Neviem, čo by som bez vás robila…“ Rožkom šatôčky si utrela neviditeľnú slzu.

Edne nechýbalo veľa, aby sa rozplakala, pretože musela myslieť na nebohú priateľku Camillu. „Amelia, sme radi, že ti môžeme pomôcť. Vždy sme ťa považovali za členku rodiny a zostane to tak naveky. Viem, že sa cítiš osamotená, to však prejde. Choď spať, dobrú noc. Uvidíme sa ráno.“

Ešte pred odchodom zo salóna Sarah ukradomky pozrela na Lanceovu peknú tvár.

Za dverami izby takmer zvýskla od radosti. Netušila, že mladý pán Ashby bude taký krásavec. Ak tu niekoľko mesiacov vydrží, nielenže sa z nej stane boháčka, ale získa aj driečneho spoločníka. Odrazu sa jej nechcelo odísť z ostrova tak ako pred niekoľkými hodinami.

Vyzliekla sa a ľahla si do postele. Jej život vyzeral omnoho príjemnejší ako ešte prednedávnom, no všetko záviselo od toho, či sa skutočnej Amelii vráti pamäť.

„Ale či jej uveria?“ šepla. Bola si istá, že Evana Finnlaya nepresvedčí, no v Gabrielovi Donnellym by mohlo skrsnúť podozrenie. Treba zistiť, ako často sa stretáva s Ashbyovcami. A zatiaľ si musí prečítať Ameliin denník.

„Nuž, syn môj, čo si myslíš o Amelii?“ spýtal sa Charlton, keď dievčina odišla.

„Videl som ju len chvíľu, ocko, no… je celkom pekná.“

Edna sa zamračila, lebo mu v hlase veľmi správne zachytila váhanie. Na Ameliin príchod sa tešil a videla, že dievča ho sklamalo. „O čo ide, Lance?“ spýtala sa. „Niečo ťa trápi?“

„Pravdupovediac, mama,“ vzdychol Lance, „pamätám si Ameliu ako výnimočne pekné dievčatko. Očakával som, že z nej vyrastie krásavica, no v skutočnosti je… dosť obyčajná.“

„Priznávam, že keď som ju zazrela prvý raz, bol to šok,“ povedala Edna. „Vyzerala veľmi zúbožene.“

„Prekonala veľké útrapy,“ zastal sa Amelie Charlton.

„Pochopila som to, keď mi kapitán Cartwright povedal, čo sa stalo. Iste, nie je taká pekná, ako by som očakávala, zrejme sa nepodala na matku. Ale vhodné šaty a účes azda jej výzor vylepšia. Mimochodom, musíme niečo spraviť s tým, ako stoluje. Sotva ju môžeme vziať na večeru do hotela Ozóne.“

Lancea to zaujalo. „Prečo?“

„Predovšetkým zje viac ako ty,“ usmial sa Charlton.

„A po jedle grgla,“ doložila Edna.

Lance sa rozosmial, no matka ho pokarhala pohľadom. „Neviem si predstaviť, že by bola Camilla zniesla niečo podobné. Mala bezchybné spôsoby. Amelia vraví, že nie je vo svojej koži, tak dúfam, že sa pozbiera.“

Neskôr v kuchyni vzala Edna do rúk topánky, ktoré patrili Amelii, a prezrela si ich. „Myslím, že by mi boli dobré,“ povedala pomocníci, ktorá umývala riad.

„Určite nie, pani Ashbyová. Vy máte nohy o dve čísla menšie ako ja, a predstavte si, že moje topánky sedia vašej chovanici.“

Edna sa vyzula a natiahla si na nohu Ameliinu črievicu. „Pravdaže, sú mi akurát,“ potvrdila. „To je zvláštne. Ako sa môžu kožené topánky stiahnuť o dve čísla len preto, že sa namočili v morskej vode?“

 Du Couedicov mys
Amelia sa prebrala a od prekvapenia aj ľaku sa mykla – do matraca jej práve kopol Evan Finnlay. Niesol lampáš.

„Čo sa stalo?“ zamrmlala. Vonku bola ešte tma.

„Vstávame, dievča. Máme kopu roboty,“ súril ju.

Vzdychla, ešte stále bola vyčerpaná. „Veď ešte nie je ráno.“

„Je päť hodín, a kým vstanú deti, máš čo robiť.“

Tej noci, keď loď stroskotala, Amelia sa vôbec nevyspala. Potom vyše hodiny upratovala po deťoch, takže padla do postele ako podťatá. Ani teraz nemala pocit, že si odpočinula. „A čo také? Čo sa dá robiť takto zavčasu?“

„Napríklad zbierať drevo na ohne.“

„Aké ohne?“

„Jeden je na varenie. Na druhom sa hreje voda na umývanie. Len čo ich založíš, podojíš kravu, zamiesiš na chlieb a uvaríš ovsenú kašu.“

Podojiť kravu? Zamiesiť cesto? Uvariť kašu? „Ale ja som nič podobné nikdy nerobila.“

„Hovor si, čo chceš, dnes to všetko urobíš. Vstávaj!“

Evan vydupotal z chatrče a Amelia ho sledovala očami plnými sĺz. Uvažovala, či môže odmietnuť vykonávať tie ponižujúce práce, no farmár by jej nedal jesť. Vyhrážky nepochybne myslel vážne.

Keď vošla do domu Finnlayovcov, Evan si práve naťahoval hrubý kabát. Bolo chladno a ona sa chvela v roztrhaných šatách, bosé nohy jej obelaseli od zimy. Pozrel na ňu, mlčky prešiel k svojej posteli a tam si kľakol. Dívala sa, ako spod nej vyťahuje kufor. Chvíľu doň hľadel, akoby mal pred očami zjavenie, no nakoniec sa v ňom začal hrabať. Napokon vstal, zavrel kufor a hodil Amelii zopár kusov oblečenia.

Amelia na ne prekvapene pozrela. Patrili žene, zrejme nebohej pani Finnlayovej. Chápala, že pre Evana je asi ťažké dať ich jej, a zaplavila ju vďačnosť. Skôr ako ju stihla vyjadriť, prešiel k stene, kde stáli topánky. Vzal jedny, dosť obnosené, zádumčivo si ich prezrel a bez slova jej ich strčil do ruky. Amelia sa striasla. Na topánkach je niečo osobne, koža sa vytvaruje podľa chodidla, ktoré ju nosilo. Chcela namietnuť, no Evan už bol preč.

V dome bolo chladno a deti spali v zadnej izbe. Amelia sa poobzerala okolo seba, z tej biedy jej bolo takmer do plaču. Nebol tam ani náznak útulnosti. Všetko bolo drsné a veľmi opotrebované.

Vďačne sa zakrútila do vlneného svetra, čo jej dal Evan, a natiahla si pletené pančuchy. Ani jej neprekážalo, že sú hrubé, keďže topánky po nebožkej by jej boli inak veľké. Pozrela na ohnisko. Ako má variť, keď Evan odišiel a nezaložil oheň?

Vykukla z dvier a zbadala farmára za plotom, kde rúbal drevo. Takže oheň založí, pomyslela si s úľavou.

O niekoľko minút vošiel do domu s vedrom plným dreva a vysypal polená do debničky pri ohnisku. Na Ameliu ani nepozrel, odvrátil sa a vyšiel z chalupy. Tak sa mračil, že sa ho neodvážila opýtať, ako sa zakladá oheň. Vzala niekoľko polien a začala ich ukladať na ohnisko. Už by bola zapálila oheň, no vošiel Evan – s ďalšími polenami.

„Čo to stváraš?“ vyštekol.

Amelia sa vystrela – nevedela, čo zlé zase urobila. „Chcela som zapáliť oheň,“ odvetila.

„Takto sa drevo neukladá. Aj keby sa chytilo, o čom pochybujem, chalupa by bola o chvíľu plná dymu.“ Zlostne mrmlal, keď jej ukazoval, ako sa to správne robí.

„Dolu dávam práchno, inak sa oheň nechytí. Okrem toho plameň musí dýchať, aby nezhasol.“ Znechutene na ňu zazrel, aby si uvedomila, aká je nemožná. Zapálil oheň a odišiel.

„Odkiaľ vezmem vodu?“ zavolala za ním Amelia.

„Vzadu je studňa,“ odsekol. Pozrel na kabáty, čo viseli na dverách. „Ak chceš, vezmi si ten hnedý na kraji,“ zavrčal. Amelia tušila, že patril jeho manželke. Začudovala sa, že ani rok po jej smrti sa nezbavil jej vecí. Očividne sa s nimi nevládal rozlúčiť, čiže sa nezmieril s jej odchodom.

„Ďakujem,“ povedala ticho.

„V jednom z tých vriec je ovos,“ povedal a ukázal do kúta. „Jedno vedro mám na vodu, druhé na mlieko. Aj vonku založím oheň, no potom sa musím postarať o ovce. Vrátim sa na raňajky.“

Amelia si natiahla hnedý kabát a vyšla s vedrom von. Brieždilo sa, no veľmi pomaly. Evan o pár metrov ďalej zapaľoval oheň pod kotlom, zatiaľ prázdnym – asi tam má jeho nová pomocnica nanosiť vodu na umytie. Predstava kúpeľa sa jej pozdávala, tak šla hľadať studňu.

Studňa bola len jama v zemi, zakrytá dvoma plátmi vlnitého plechu, no stálo tam vedro uviazané na lane, tak ho spustila dolu, počkala, kým sa naplní, a vytiahla ho. Potom preliala jeho obsah do vedra, čo si priniesla z domu. Vrátila sa do domu, a keďže netušila, koľko ovsa treba na kašu, uspokojila sa s niekoľkými naberačkami a zaliala ho vodou. Potom sa stiahla k ohňu a miešala to, z čoho sa mali stať raňajky. Usúdila, že ešle stihne nanosiť vodu do kotla, aby sa čím prv zohriala. Čím skôr bude kotol plný, tým skôr sa okúpe.

Po niekoľkých cestách k studni si spomenula na kašu. „Bože!“ zhíkla a bežala dnu. K stolu sa už trúsili deti.

„Čo to tak hnusne smrdí?“ spýtalo sa jedno staršie dievčatko.

Amelia nazrela do hrnca a videla, že ovsená kaša sa zmenila na nevzhľadnú a nevábne bublajúcu masu. Chytro priliala vody a zamiešala – výsledkom boli hrčky plávajúce vo vode s kúskami čiernej spáleniny. Ako na potvoru práve vošiel Evan a s očakávaním pozrel na hrniec.

„Kedy budú raňajky?“ zavrčal.

„No… nosila som vodu na umytie a kaša sa zatiaľ varila, a teraz je…“ Nevedela, čo ešte povedať.

Evan sa hrozivo zamračil. „Počuj, moje deti tento hnus jesť nebudú. Rovno to šmar sliepkam.“ Pozrel na prázdne vedro pri ohni. „Už si podojila kravu?“

„Nie. Vravím, že som nosila vodu na kúpanie…“

„Na kúpanie? Kto sa má kúpať?“

„Ja sa rozhodne potrebujem okúpať a…“

Evan vyvalil oči. „Kúpeľ si si ešte nezaslúžila!“ zreval.

Amelia chcela odseknúť, že okúpať sa potrebujú aj deti, no nestihla. Do očí sa jej nahrnuli slzy.

„Dobre, upečiem posúch a ty choď podojiť kravu, nech majú deti aspoň niečo teplé na pitie. Ale rýchlo!“ zahulákal Evan.

Bez slova vzala hrolok na mlieko a so sklonenou hlavou kráčala k dverám. Cítila na sebe pohľady detí a počula ich posmešky. Mohla sa tešiť, že úplnou neschopnosťou pracovať v domácnosti Evanovi dokáže, že nie je žena z ľudu. Jemu to však bolo zrejme jedno.

Keď uprela zaslzené oči na kravu, tá jej pohľad zádumčivo opätovala. „Musíš mi pomôcť,“ šepla Amelia. „Ešte nikdy som to nerobila.“

Krava ticho zamúkala a pustila sa znovu spásať trávu. Amelia si bola istá, že nebyť povrazu, ktorým bola pripútaná, ušla by.

„Zabudla si si stolček,“ pípol hlások.

Amelia sa obrátila. Stálo tam dievčatko, jedno z tých najmladších, a podávalo jej trojnožku. „Budeš ho potrebovať.“

„Ďakujem,“ vzlykla Amelia a utrela si slzy. „Ako sa voláš?“

„Molly.“

„Vieš, ako sa dojí krava, Molly?“

Dievčatko pokrútilo hlavou.

„Práve som sa na to pýtala aj kravy, no márne.“

Dievčatko vytreštilo očká. „Kravy predsa nerozprávajú.“

„Práve to je škoda, však?“ krivo sa usmiala Amelia.

Molly podišla k zvieraťu. „Musíš ťahať za toto tu,“ ukázala na vemeno.

„Aha, aj som si myslela,“ neveľmi nadšene vzdychla Amelia. Položila trojnožku vedľa kravy a tá na ňu znovu podozrievavo zazrela. „Hádam ti to len neprekáža, moja?“ tíšila ju Amelia. „No, asi nie,“ odpovedala si a Molly sa zasmiala. Amelia siahla na vemeno a jemne zaň potiahla. Nič. Skúsila to znovu a pozrela na malú. „Je na to nejaký tajný recept?“

„Keď to robí Sissie, mlieko vždy len tak strieka.“

„Aha, tak by mi to mohla ukázať ona.“

„Poviem jej.“ Molly sa rozbehla do domu, skôr ako ju Amelia stihla zastaviť. „Ach nie,“ zamrmlala. Netúžila po Evanovom karhaní.

Amelia sa ešte stále pokúšala dojiť kravu, keď zvieraťu zrazu lak hlasno zaškvŕkalo v bruchu, že od prekvapenia spadla z trojnožky. Keď sa pozbierala, gánila na ňu Sissie.

Farmárova dcéra bez slova vyrovnala stolček, posadila sa a začala dojiť. Amelia počula, ako mlieko crčí do hrotka. Vstala a dívala sa – Sissie stískala aj ťahala kravské cecky a vyzeralo to celkom jednoducho. Po niekoľkých minútach Sissie vstala a ukázala na stolček.

Amelia to skúsila. Spočiatku to nešlo a Sissie znechutene zakňučala, no o minútu už do vedra znovu striekalo mlieko.

„Dokázala som to,“ vydýchla si Amelia a obrátila sa, že Sissie poďakuje, no tá už bola preč.

Trvalo večnosť, kým nadojila pol hrotka, a rozboleli ju ruky. Vystrela si chrbát, ale krava v tej chvíli stratila trpezlivosť, vykopla nohu a trafila hrotok. Našťastie ho Amelia stihla zachytiť, takže sa nevylialo všetko. Zostalo jej však iba štvrť hrotka mlieka. Viac nenadojila, lebo krava už len nepokojne tancovala na mieste, tak sa smutne pobrala naspäť.

Evan práve lovil z pahreby posúch. Mlčky ho rozlámal a podelil medzi deti. Aj sám si zahryzol, no nebol ani trochu spokojný, keď zbadal, koľko mlieka priniesla Amelia.

„Nadojila som viac, ale krava prevrhla hrotok,“ ticho vysvetľovala dievčina. On len pokrútil hlavu a rozlial mlieko do hrnčekov. Amelia dostala kúsok chleba a hrnček vody, no neodvážila sa ponosovať.

„Vykop zemiaky a daj ich variť na obed,“ rozkázal farmár. „Uvariť zemiaky hádam vieš, nie?“

Amelia prikývla. V živote to nerobila, no nechcela Evana ešte väčšmi rozhnevať.

„Potom daj dusiť mäso so zeleninou. V záhradke je mrkva, cibuľa a paštrnák. Zostala jahňacina, pred pár dňami som zabil jedno mladé. Donesiem ju.“

Ameliu ochromil strach. Netušila, ako to zvládne. Vyšla z chalupy, za ňou kráčala jedna zo starších farmárových dcér.

„Vieš, kde je motyka, aby som mohla vykopať zeleninu?“ spýtala sa jej Amelia.

Dievčina prikývla a bez slova zmizla za domom. Doniesla motyku a mlčky ju podala Amelii. Tá malú v duchu ľutovala, tak ako všetky Evanove dcéry. Vyzerali naozaj zanedbané, vyrastali mimo civilizácie a otec im nedával najavo lásku – venoval sa len chlapcovi.

„Vieš, kde sú zemiaky?“ spýtala sa Amelia.

Dievča ju zaviedlo k hriadke. Amelia nerozoznala jednu rastlinu od druhej, navyše všade sa rozťahovala burina, no dievčinka jej ukázala zemiakovú vňať.

Amelia začala kopať a malá ju pozorovala. Hoci nedávno pršalo, pôda bola tvrdá ako kameň.

„Ty si Rose, alebo Bess?“ spýtala sa Amelia svojej mlčanlivej spoločníčky.

„Rose,“ odvetila. „Bess je mladšia.“

„Aha, potom musíš mať asi desať rokov. Je tak?“

Prikývla. „Prečo si bola vo väzení?“

Ameliu priamočiarosť dievčatka prekvapila. Chcela jej povedať, že v žiadnom väzení nebola, no ako vysvetlí desaťročnému dievčaťu, že sa stal omyl? „Stratila som pamäť,“ odpovedala. „Nepamätám sa, že som bola vo väzení.“

„Ako človek stratí pamäť?“ zaujímala sa Rose.

„Veľmi silno som si udrela hlavu, tak mi aspoň povedali. Strážca majáka ma vraj vyťahoval na útes a vietor ma šmaril o skalu.“

„Bolelo to?“

„Nepamätám sa, no prebrala som sa s hrčou na hlave.“

Z domu vyšla Sissie a zbadala sestru v rozhovore s Ameliou.

„Rose, už aj poď dnu!“ zavelila.

Rose sa rozbehla k sestre. Amelia pozrela na Sissie, ktorá jej venovala pohŕdavý pohľad. „Tej sa teda vôbec nepozdávam,“ zamrmlala.

Po chvíli našla zopár zemiakov, no ruky už mala samý pľuzgier. Keď zemiaky doniesla dnu, cestu jej zastala Sissie.

„Prečo máš na sebe šaty a topánky mojej mamy?“ opýtala sa výhražné.

Amelia videla, že väčšmi ako hnev ju trápi žiaľ. „Tvoj otec mi ich len požičal, pretože som o všetko prišla pri stroskotaní. To mi aspoň povedali. Nič si z toho nepamätám, Sissie.“

„Volám sa Cecelia.“

„Aha, prepáč. Tvoj otec mi povedal, že sa voláš Sissie.“

„Tak ma smie volať len rodina.“

„Aha.“ Amelia sa mykla, akoby dostala zaucho. „Budem si to pamätať, Cecelia.“

Cecelia si ju ešte raz premerala ako votrelkyňu a potom zavolala na Rose, Bess, Molly a Jessie. „Musíme ísť zbierať vajcia,“ vyhlásila. Vzala z ohňa hrniec s nevydarenou ovsenou kašou. „Keď už tam budeme, nakŕmime sliepky,“ doložila.

„Kde je Milo?“ Amelia netušila, či má dozerať na chlapca.

„Šiel s ockom,“ odvetila Molly.

Amelia prikývla a začala umývať zemiaky. Vložila ich do hrnca s vodou, postavila ho na oheň a šla von po cibuľu a paštrnák. Našla niekoľko kúskov, vykopala za vedierko zemiakov a bola by spokojná, keby nemala také doráňané ruky. Pľuzgiere popraskali a pálili. Vtedy vošiel Evan a za ním sa domotkal Milo.

„Budeš musieť oprát“ povedal jej. „Milo nemá čo nosiť.“

„Pozrite na moje ruky. Takto nemôžem drhnúť šaty.“

Evan jej sotva venoval pohľad. „Ruky ti musia stvrdnúť, a práve preto potrebuješ pracovať. Nabudúce oper šaty, len čo sa voda zohreje, aby stihli uschnúť.“

„Potrebujem sa okúpať a deti tiež,“ vzdorovala. „Podľa toho zápachu by sa kúpeľ zišiel aj vám.“

Zatváril sa urazene. „To musí počkať. Tu sa najskôr robí to, čo je nevyhnutné.“

Amelia mykla plecom. Tentoraz neustúpi. Dobre, hodí do vody aj špinavé šaty, ale okúpe sa, aj keby ho porazilo.

„Tak hýb sa už,“ prehodil cez plece farmár a pobral sa von.

„Nemôžu prať Cecelia s Rose?“

„Tie majú dosť svojej roboty. Ich matka robila všetko, čo teraz robíš ty, takže nežiadam nemožné.“ Amelia sa chcela spýtať, či sa jeho žena náhodou neupracovala na smrť, no zahryzla si do jazyka.

O chvíľu doniesol mäso. „Toto je jahňacina na večeru. Okolo obeda, keď sa uvaria zemiaky, na mňa zakrič. K zemiakom si dáme vajcia, dievčatá ich práve zbierajú.“

Farmárove dcéry onedlho naozaj doniesli vajcia a potom aj špinavú bielizeň zo svojich kutíc. Hodili ju na kopu ku kuchynskému stolu, ako im kázal otec. Bez slova sa pobrali nakŕmiť koňa a obriadiť kurín. Amelia sa zadívala na špinavé šaty, zvesila hlavu a po lícach sa jej skotúľali slzy. Boleli ju ruky a v živote sa necítila tak nanič. Takmer hodinu plakala, potom si osušila oči, pichla vidličkou do zemiaka a zistila, že je uvarený. Všetky zemiaky scedila, odložila nabok, rozbila vajcia a usmažila ich na sporáku.

Okolo poludnia zakričala na Evana a deti. Pribehli a zmätene hľadeli na prázdny stôl.

„Myslel som, že jedlo je hotové,“ ozval sa Evan.

„Naservírujem vám ho, až keď si umyjete ruky,“ vyhlásila Amelia. Kým tu robí kuchárku, aspoň v tomto neustúpi. „Tamto vo vedre je čistá voda a vedľa uterák. Cecelia, ty pomôž Milovi.“ Najstaršie dievča na ňu uprelo pohľad s náznakom rešpektu.

Chvíľu hrozilo, že Evan sa rozčúli, no potom bez slova poslúchol a deti takisto. Všetci si posadali za stôl, deti dostali na tanier po zemiaku a jednom vajci. Evanovi dala Amelia dva zemiaky a dve vajcia. Potom rozdala príbor.

Pri stole vládlo ticho a po obede sa všetci vytratili von. „Mohli mi aspoň poďakovať,“ zamrmlala si popod nos Amelia, keď odpratávala zo stola. Poumývala riad, očistila a nakrájala zeleninu, potom aj mäso. Všetko vložila do hrnca a zaliala vodou.

„Nevyzerá to ktovieako,“ vzdychla, no netušila, čo tam ešte treba pridať.

Už vládala myslieť len na kúpeľ. Najmä po práci v záhrade sa cítila nepríjemne špinavá.

Musím nájsť vaňu, pomyslela si. Evan sa zrejme hneď nevráti, takže sa stihne okúpať a v tej istej vode vyprať šatstvo. Pre istotu prihodila na oheň dve veľké polená, aby sa jedlo varilo.

Vaňu našla v izbe detí. Nebola veľká, ale stačila. Odvliekla ju do svojej chatrče, z kotla nanosila niekoľko vedier horúcej vody a priliala trochu studenej. Natešene si ľahla do vane a hneď sa jej uľavilo. Nemohla si vystrieť nohy, no ani to jej neprekážalo. Ešte nikdy kúpeľ takto nevychutnala.

Asi po hodine voda vychladla, tak vyšla z vane. Poobliekala sa a zamierila do domca, že začne prať, keď z dvier vybehlo dieťa a za ním sa vyvalil dym.

„Bože! Čo sa deje?“ skríkla Amelia.

„Všade je dym!“ jačala Molly.

Amelia vošla dnu a zdvihol sa jej žalúdok. Zápach vychádzal z hrnca na ohni. Zabudla na pokrievku, takže voda vyvrela a z mäsa a zeleniny zostala zoškvarená masa.

„Ach nie!“ zakvílila.

„Čo sa stalo?“ Vo dverách už stál preľaknutý Evan a posielal deti von.

Amelia sa rozplakala. Nezvládnuť dve jedlá za jeden jediný deň!

„Prečo si nestála pri ohni?“ osopil sa na ňu Evan. Uvedomil si, že oheň horí silno, takže pomocnica zrejme prihodila polená. Ale prečo nepriliala do hrnca vodu? „Kde si trčala?“

„Ja…“ Čo má povedať? Nemôže sa vyhovoriť na pranie, špinavé šaty ešte ležia na dlážke.

Evan si všimol, že vlasy má mokré a čisté, a rozzúril sa. „Ty si sa kúpala, čo? Máš predstavu, aké vzácne je tu jedlo? Zásoby nám chodia len raz za tri mesiace, keď ich loď privezie aj strážcovi majáka. Musím živiť rodinu!“

„Prepáčte,“ vzlykla Amelia.

„Ospravedlňovanie mi je na nič,“ odsekol Evan. „Ako ním nakŕmim deti?“

„Neurobila som to náročky. Možno som predtým vedela variť, no nič si nepamätám. Viem len, že som sa prebrala u strážcu majáka. V hlave mám prázdno. Viete si predstaviť, aký je to pocit?“ 
Evan neodpovedal.

„Pravdaže neviete,“ pokračovala. „Všetci máte spomienky. Ja si nespomínam na svoju rodinu, na domov, vôbec na nič. Niektoré vaše spomienky sú isto bolestné, no aspoň ich máte! Nikomu by som to neželala, čo sa stalo mne!“ Obrátila sa a v slzách vybehla z domca.

Bola skoro polnoc a Amelia u seba v chatrči prala bielizeň. Rýchlo ju vyvesí a do rána azda všetko uschne. Evan vravel, že Milo si nemá čo obliecť, no dievčatá na tom boli ešte horšie – ich háby boli väčšinou zodraté, lebo sa dedili. Evan sa však očividne starostil iba o syna. Všade ho vodil so sebou a dcéry zanedbával. Amelia ľutovala najmä tie mladšie, Jessie a Molly.

Ruky ju boleli, no bola odhodlaná doprať, aj keby ju to malo zabiť. Hoci sa od únavy ledva držala na nohách, pranie jej pripadalo ako spravodlivý trest za to, že deti šli kvôli nej spať bez večere.

Prala posledný kus, keď sa otvorili dvere a vošiel Evan. Všimol si zvonku, že sa u nej ešte svieti. Videl aj, že kopa špinavej bielizne zmizla, a počul, ako vylieva vedrá vody na zeleninové hriadky.

Amelia kľačala pri koryte. Pozrela naňho: stál vo dverách a niesol tanier s kúskom posúcha s masťou. V druhej ruke držal pohár mlieka. Pozrel na čistú bielizeň, potom vedľa Amelie zložil tanier a pohár.

Pokrútila hlavou – dnes večeru rozhodne nečakala. „Prosím, dajte to deťom,“ ozvala sa. „Ja nemusím jesť.“

„Zjedli posúch. A ty tiež jedz. Zaslúžiš si,“ zamrmlal a bol preč.

     Kingscote
Sarah prežila celkom iný deň ako Amelia. Nik ju neprebudil kopancom do matraca. Dobre sa vyspala v pohodlnej posteli a polom jej Polly oznámila, že o polhodinu sa podávajú raňajky.

Sarah sa posadila v jedálni a pozrela na tanier. Neozvala sa, ani keď Polly servírovala hrianku s volským okom a čaj.

„Trápi ťa niečo, milá moja?“ zaujímala sa Edna. Obávala sa, že dievča sa ešte zhrýza po rozhovore o dedičstve.

„Nie, len som si uvedomila, aké som mala šťastie, že ma po stroskotaní lode zachránili. Toľko ľudí tam prišlo o život…“

„Skutočne si mala šťastie,“ prikývol Charlton spoza ranných novín, kde sa písalo o nešťastí Gazely. „Bdel nad tebou strážny anjel.“

„Nuž, azda bol mojím strážnym anjelom strážca majáka,“ zaviedla rozhovor, kam chcela. „Zazrel mňa aj to druhé dievča na skale. Keby sme tam boli zostali o hodinu dlhšie, zožerú nás žraloky.“

„Musíme sa Gabrielovi poďakovať, keď sa s ním najbližšie stretneme,“ poznamenal Charlton.

„Napíšem mu,“ ponúkla sa Edna. „Myslím, že sa poteší. Je tam sám ako prst!“

„Často si píšete?“ spýtala sa Sarah.

„Nuž, odkedy sa presťahoval na mys, nezhovárali sme sa. Ani sme si nepísali, pritom to bude už aj deväť mesiacov,“ vysvetľovala Edna. „Vídame sa, len keď príde do mesta, lebo tu občas pracuje ako lodivod. Pred dvoma rokmi slúžil v majáku na Willoughbyho myse. Predpokladám, že mu samota z času na čas vyhovuje.“

„Ako dlho je na Du Couedicovom myse?“ spýtala sa Sarah. „Pripadalo mi to tam celkom odrezané od sveta.“

„Neviem, či podpísal zmluvu na rok, alebo na dva,“ odvetil Charlton. „Strážcovia majákov mávajú zvyčajne manželku a deti, takže si ich berú so sebou, lenže Gabriel je slobodný. Neďaleko býva jeden farmár, zrejme sa občas navštevujú.“

„S tým farmárom som sa stretla,“ prikývla Sarah. „Azda by som to nemala spomínať, no vyzeral ako čudák.“

„Máš pravdu, Amelia,“ s úsmevom prikývol Charlton. „Evan Finnlay je svojrázny, ale pracovitý chlap. Vždy bol samotár a od manželkinej smrti chodí medzi ľudí ešte menej. Obávam sa, že taký život škodí jeho deťom. Určite nie je dobré, že sa nevídajú s nikým okrem otca.“

Sarah si v duchu vydýchla. Ak Evan nechodieva do mesta, neohlási nič, čo mu porozpráva Amelia, keď sa jej vráti pamäť.

„Evan sa raz bude musieť vrátiť do mesta,“ nazdala sa Edna. „Keď dievčatá podrastú, nebudú chcieť bývať na takom opustenom mieste.“

„Koľko majú rokov?“ zaujímala sa Sarah.

„Najstaršia má okolo trinásť. Ozaj, Amelia, nespomínala si, že stroskotáme prežila ešte jedna žena?“

„Áno. Je to trestankyňa a má u Evana pracovať dva roky,“ odvetila trochu rozpačito.

„Evan žiadal o ženu, ktorá by sa mu starala o deti a pomohla na farme,“ prikývla Edna. „Určite to sám nezvláda. Predčasom ovdovel a musí vychovávať šesť detí.“

Sarah sa zatvárila ustarostene, ale bola rada, že tam nie je. „Tá trestankyňa si vraj vôbec nespomína, že bola vo väzení,“ utrúsila. „Viem, že si udrela hlavu, keď ju Gabriel Donnelly vyťahoval na lane na útes, takže možno vraví pravdu.“ V skutočnosti chcela, aby Ashbyovci o tvrdeniach tej ženy pochybovali. „Alebo sa len pokúša vydávať za niekoho, kto zahynul pri stroskotaní.“

„To by bolo neuveriteľné,“ krútila hlavou Edna. „Ako môže niekto tak podvádzať?“

„Pri trestancoch človek nikdy nevie,“ pokrčila plecami Sarah.

„Dúfam, že nenarobí Evanovi a jeho rodine problémy,“ vzdychla Edna. „Aj bez toho majú ťažký život.“

„Osožilo by im, keby to dievča malo aspoň aké-také vzdelanie,“ uvažoval nahlas Charlton. „Máme tu v meste učiteľku, ktorá posiela Evanovým dcéram so zásobami aj učebnice a zošity, no odkedy mu zomrela žena, vypracované úlohy nechodia naspäť. Má, chudák, toľko práce, že zanedbáva vzdelanie detí –

a tak si vravím, že keby tá osoba mohla tú povinnosť prevziať, stála by za všetky problémy, Keď si predstavím, že deti tam vyrastajú bez vzdelania…“ Charlton pokrútil hlavou.

Sarah si predstavila, ako sa asi darí Amelii. Čudák Evan, šesť zanedbaných detí – to asi bude peklo. Bola rada, že tam nie je ona, a nemala výčitky – Amelia si zaslúži trochu utrpenia.

„Rozprávala si sa s tou trestankyňou na lodi?“ obrátil sa k nej Charlton.

„Prosím ťa, Charlton!“ karhala ho manželka. „Prečo by sa Amelia rozprávala s takou osobou?“

Charlton pokrútil hlavou. „Keď loď narazila na útesy, určite nik nedbal na triedne rozdiely, drahá.“

„Máš pravdu, strýko Charlton,“ zastala sa ho Sarah, veď aj on sa jej stále zastáva. „Záchranný čln bol pre všetkých, bez ohľadu na spoločenský pôvod. Námorník vyťahoval ľudí zo salóna a nepozeral na to, koho spúšťa do člna. Ja som si ani neuvedomila, že sedím pri tej trestankyni. Ale, pravdupovediac, veľmi som o tom nestihla uvažovať. Potom sa čln potopil a… skoro všetci zahynuli.“

„Ach, čo si si musela vytrpieť!“ vzdychla Edna.

Sarah prikývla. „Zato moja komorná Lucy sa s tou trestankyňou spriatelila ešte na lodi a dosť mi o nej porozprávala.“

„Nechceli sme spomínať tvoju spoločníčku, kým o nej niečo nepovieš sama,“ ozvala sa placho Edna. „Vedeli sme, že ste dve, a keď si sa tu objavila sama, predpokladali sme, že došlo k najhoršiemu…“

Sarah smutne prikývla. S Lucy sa poznala krátko, no mala pocit, akoby stratila dávnu priateľku. „Chcela som, aby aj ju vzali do záchranného člna,“ vzdychla. „Jeden námorník mi sľúbil, že ju bezpečne dopraví na breh, ale… nestihol to.“

„Všetko je mi to veľmi ľúto, milá moja.“ Edna jej stisla ruku. „Nemôžeš za to, že zahynula. Určite si sa vynasnažila, aby ju vzali do záchranného člna, tak ťa prosím, nič si nevyčítaj.“

„Nevyčítam si to,“ vzdychla Sarah. Vyčítala to pravej Amelii.

KAPITOLA 5
    Du Couedicov mys
„Dobré ráno, Gabriel,“ pozdravil Evan. „Máš za sebou ťažkú noc?“
Gabriel vychádzal z majáka a mieril do svojho domca. Tešil sa na horúci čaj, lebo svital studený veterný deň. „Nie, v noci sa nič nestalo – a tak to mám rád,“ uškrnul sa. „Dáš si so mnou čaj a raňajky?“
„Čaj áno, no potom sa musím vrátiť domov, aby mi nová pomocnica nepodpálila dom.“
„Aleba? Vravel som si, že si voľajaký zachmúrený.“
„Chcel som ťa upozorniť, že keď nabudúce príde loď so zásobami, budem potrebovať viac potravín.“
Vošli dnu. Gabriel rozhrabal tlejúcu pahrebu, priložil na ňu drevo a pozrel, či je v kotlíku voda. „Vari až toľko zje?“
„Kdeže, aj tak nie je čo. Včera pripálila raňajky aj večeru. Ešteže nás nepripravila o strechu nad hlavou. Kým som bol pri ovciach, zazrel som, ako sa mi spod strechy kúdolí dym. Hrôza!“
„A čo sa stalo?“
„Nuž, milosťpani sa kúpala a zabudla, že varí večeru. Veril by si tomu?“
Gabriel neodpovedal, no nevedno prečo si vedel predstaviť, že mladej žene sa zdal kúpeľ dôležitejší než varenie.
„Všetku horúcu vodu si naliala do vane a mágala sa tam niekoľko hodín, kým mäso nezhorelo na uhoľ. Netušíš, čo som sa nadrel, kým som vydrhol hrniec.“
„Ak niečo potrebuješ, vezmi si z mojich zásob. Nechcem, aby deti hladovali.“
„Také zlé to zatiaľ nie je. Ak budem musieť, niečo ulovím.“
„Nespomenula si na nič z minulosti? Alebo už priznala, že je trestankyňa?“
„Nie. Všetko popiera.“
„A pracuje?“

„Kdeže! Obe ruky má ľavé. Keď pripálila večeru, vyhodil som ju von a smoklila tam ako malé decko. Potom aspoň vyprala, no trvalo jej to do polnoci. Povedal som jej, že ak nebude robiť, nedostane jesť. Asi sa zľakla.“
Gabrielovi myklo kútikom úst. „Aha, a kedy bude orať?“ podpichol suseda.
Evan sa zamračil, až potom si všimol, že je to len žart, a tiež sa usmial. „Vykopala zopár krumpľov, a už má pľuzgiere.“
„Pomaly ju ľutujem,“ prehodil Gabriel.
Evan prevrátil oči. Ťažko to priznával, no pri pohľade na tie doráňané ruky ju ľutoval aj on. „Moja nebohá Jane robila všetko a nesťažovala sa. Drela rovnako ako ja.“
„Táto je celkom iná, Evan.“
„Hej, sú ako deň a noc,“ zašomral. Často spomínal na to, aká uťahaná bývala Jane každý večer. Trápili ho výčitky svedomia, lebo nakoniec nemala ani toľko sily, aby pri pôrode vytlačila jeho druhého syna, a tak si myslel, že aspoň sčasti môže za jej smrť.
„Musíš počkať, kým sa Sarah prispôsobí,“ poradil mu Gabriel. „Farmárčina je vždy drina, no na tejto pôde ešte väčšia ako inde. Okrem toho, nie každému vyhovuje samota tak ako mne.“
„Určite je to lepšie ako prepchatá väznica,“ odsekol Evan.
„Viem si predstaviť, ale možno sa tu tiež cíti ako vo vyhnanstve. Navyše tvrdí, že na pobyt za mrežami sa nepamätá.“
„Myslím, že klame, aby nemusela pracovať, no to jej nepomôže.“
Gabriel vzdychol. Jeho sused bol od manželkinej smrti zaťatý a cynický – tak sa vyrovnával so smútkom. „A ako sa jej darí pri deťoch?“
„Nie ktovieako. Sissie a Bess sa jej smejú. Sissie nechápe, že niekto môže byť taký nemožný, najmä keď si pamätá, čo všetko zvládla jej matka.“
„A čo robí teraz?“
„Keď som odchádzal, skúšala variť kašu. Bože, myslel som, že ovsenú kašu uvarí hocikto… lenže milosťpani ani náhodou.
Včera sme jej veľdielom nakŕmili sliepky. Ani by ma neprekvapilo, keby si zase ľahla. Ráno jej musím kopať do matraca, spí ako drevo. Človek by sa nazdával, že žila ako v bavlnke a vylihovala do obeda, nie že ju odsúdili na nútené práce.“ Pokrútil hlavou. „Dnes na obed zabijem sliepku, a viem si predstaviť, čo na to povie. Sissie ju musela učiť dojiť, a tá daromnica napokon nadojila len štvrť hrotka mlieka. Vraj krava zvyšok vyliala!“
Gabriel sa zasmial. Chápal Evanovo znechutenie, no ľutoval aj dievča. S týmto chlapom to nebude mať ľahké.
Asi po hodine Gabriel dokončil zápis o počasí, umyl sklo na lampáši a od prekvapenia sa mykol, keď sa pri majáku zjavila Amelia.
„Dobré ráno,“ pozdravil trochu neisto. Nevedel, čo tu robí.
„Smiem vás o niečo poprosiť?“ hlesla bojazlivo.
„Utiecť vám určite nepomôžem,“ vyhlásil. Niežeby ju neľutoval, ale tak ďaleko jeho súcit nezašiel.
„Utiecť? To by mi ani nenapadlo.“ Evan ju už vystríhal, že ak vykoná nejakú hlúposť, skončí zase za mrežami.
„Tak čo chcete?“
„V živote som nezabila ani muchu, a teraz…“ Stiahlo jej hrdlo.
„Ide o sliepku?“
„Áno. Pravdaže. Ako viete?“
„Ráno tu bol Evan. Tiež spomínal, že tú sliepku asi nezabijete.“
„Mal pravdu.“
„Je to len sliepka, určite ste už zarezali nejakú hydinu.“
Amelia sa zamračila – pátrala po spomienke, ale márne. „Nie, aspoň o tom neviem.“ Pozrela na Gabriela. „Povedal vám, že som včera večer spálila jahňacinu?“
Gabriel odpovedal diplomaticky: „Spomínal, že zrejme bude musieť objednávať viac zásob.“
Amelia sa zahanbila. Sama nevedela, prečo nechce, aby ju Gabriel pokladal za úplne neschopnú. „Sliepku zabiť neviem,“

priznala. „Nič si nepamätám, ale som si stopercentne istá, že som v živote nezabila živého tvora.“
„Ponaháňajte ju so sekerou, kým ju od strachu neporazí,“ navrhol Gabriel. Vedel, ako to vyznelo, no nebol zvyknutý riešiť podobné problémy, navyše bol nevyspatý.
„Nie je to vôbec smiešne. Cestou sem som musela prekračovať hady, a vy mi ani nič neporadíte.“
„Aké hady?“
„Evan spomínal, že tu žijú hady. Klamal?“
„Nie, je ich tu dosť, ale je skoro ráno a chladno, ešte sú zalezené. Nemáte sa čoho báť.“
„Tak pomôžete mi s tou sliepkou?“
„Ja?“
„Pravdaže, kto iný? Prosím vás, zabite ju!“
„A kde je Evan?“
„Šiel vyhnať ovce na novú pastvinu. Vráti sa až na obed.“
„Chcel som si ľahnúť, od večera som na nohách.“
Amelia pozrela na maják. „Nepotrvá to dlho,“ modlikala. „Budem vám veľmi vďačná.“
Gabriel vzdychol. „Tak dobre. Poďme.“
Pred slepačou ohrádkou ležala sekera. „Už ste vybrali, ktorú chcete zjesť?“ spýtal sa Gabriel Amelie.
„Uf, pravdaže nie!“ Amelia sa pre istotu obrátila chrbtom. „Ako som mohla?“
Gabriel pokrútil hlavou a zamieril do ohrady. Amelia si zapchala uši, no aj tak počula vystrašené kvokanie. Gabriel po krátkej naháňačke chytil jednu sliepku. Amelia sa zvrtla, chcela mu povedať, aby prestal, Evan sa bude musieť uspokojiť na večeru s praženicou. Lenže bolo neskoro – sekera dopadla a slepačia hlava sa skotúľala na zem.
„Hotovo,“ vyhlásil Gabriel. Vyšiel z ohrady a ťapol ju po pleci. „Stačí ju ošklbať a vypitvať.“
Amelia pomaly otvorila oči. S hrôzou zistila, že Gabriel drží bezhlavú sliepku za nohy, tá stále plieska krídlami a z krku jej strieka krv. Jakživ nevidela nič odpornejšie. Skríkla, akoby na ňu siahla smrť, a zamdlela.

Keď sa Amelia prebrala, stál pri nej Evan, deti aj Gabriel. Ležala na matraci v chatrči, biela ako vápno.
„Veď som vravel, že jej nič nie je,“ zavrčal Evan a s Milom na rukách vyšiel von. Za ním kráčali Sissie a Rose, ktorá viedla za ruku malú Jessie.
„Je vám už lepšie?“ opýtal sa jej Gabriel.
„Áno. Čo sa stalo?“ vytisla zo seba Amelia.
„Odpadla si,“ povedala Molly.
„Hnusí sa ti krv?“ spýtala sa Bess. Pozrela na Gabriela – zrejme jej takto vysvetlil Ameliine mdloby.
Amelia si spomenula na bezhlavú sliepku a striaslo ju.
„Sliepka už polhodinu visí, takže stiekla z krvi,“ oznámil jej Gabriel. „Ale musíte ju ošklbať a vypitvať.“ Zamieril k dverám, potom sa ešte obrátil. „Ak ju ponoríte do vriacej vody, perie pôjde dolu oveľa ľahšie.“
V ten večer bol Gabriel v majáku, keď vonku začul svoje meno. Posledné slnečné lúče sa strácali na obzore. „Kto je?“ zakričal dolu schodmi.
„Ja!“ odpovedala Amelia. Nevedela sa prinútiť, aby vyslovila meno Sarah Jonesová. Vôbec sa jej nezdalo známe. „Smiem vyjsť hore?“
Gabriel prekvapene odpovedal: „No… iste, len si dajte pozor.“
Amelia vyšla k nemu a s úžasom sa zadívala na komplikovaný mechanizmus vytvárajúci svetlo.
„Ako to šlo so sliepkou?“ zvedavo sa spýtal Gabriel.
Striasla sa.
„Bolo to zlé?“
„V živote už nechcem vidieť sliepku. Ponorila som ju do vriacej vody, ako ste mi poradili, no perie príšerne smrdelo!“
„Ale mäso bolo určite vynikajúce.“
„Netuším.“
„Prečo, aj to ste spálili?“
„Nie,“ prepichla ho pohľadom. „Nejedla som ho.“
Gabriel sa zamračil. „Prečo?“
„Bolo mi odporné.“ Uprela zrak na more. „Prekrásny výhľad!“ zhíkla, keď uvidela šíry horizont, sfarbený dooranžova.
„Však? Ten výjav sa mi nikdy nesprotiví.“
„Chcela som vám poďakovať za to, že ste mi zachránili život.“
„Nemusíte. Patrí to k mojim povinnostiam.“
„Ako často musíte riskovať vlastný život pre záchranu iných?“ Amelia si nemohla nevšimnúť, že jej záchranca vyzerá neobyčajne príťažlivo, a odrazu si uvedomila, že sú v malej miestnosti na vrchu majáka sami.
„Gazela je už druhá loď, čo tu stroskotala za tých deväť mesiacov, ktoré tu slúžim. Potopenie Montebella prežilo osem ľudí.“
„Prečo sa tu potápajú lode? Veď ich má vystríhať svetlo majáka…“
„Z rôznych dôvodov. Napríklad sa dostanú do veľmi silnej búrky tak ako Gazela. Ak to tu kapitán a posádka nepoznajú, môžu naraziť na podmorské útesy. A ak má loď plachty, vyduje ich vietor a šmarí ju na breh. Svetlo zachráni mnoho životov, no more je aj tak nebezpečné.“
Amelia si uvedomila, že sa nepamätá na nikoho z pasažierov či posádky. Ktovie, či cestovala sama…
„Vie Evan, že ste tu?“ prerušil jej úvahy Gabriel.
„Nie. Chodí spávať po zotmení a deti tiež. Deti vstávajú na svitaní, Evan ešte skôr.“ Prevrátila oči.
„Radšej by ste spali dlhšie?“ Gabriel si spomenul na to, čo hovoril Evan.
„Samozrejme. Nadránom je veľmi zima, a na to naozaj nie som zvyknutá. Neviem ani ísť spať so sliepkami.“
„Vo väzení vás isto budili skoro.“
„Vravím, že si na žiadne väzenie nespomínam. Vlastne si myslím, že dievča, ktoré ma identifikovalo, si ma s niekým pomýlilo. Nemám to však ako dokázať.“ Bezmocne vystrela ruky. „Veď sa pozrite, ako som dopadla!“
Aj v slabom svetle Gabriel videl pľuzgiere.
„Vyzerajú ako ruky ženy, čo drela na nútených prácach?“
Musel uznať, že nie.
„Len dúfam, že keď sa mi vráti pamäť, dokážem, že nie som Sarah Jonesová. Dovtedy tu musím zostať.“
V hlase jej zachytil zúfalstvo a uvažoval, či sa predsa len niekde nestala chyba.
„Už radšej pôjdem,“ pokrčila plecami.
„Nebojíte sa vrátiť sama potme?“
Potešilo ju, že si o ňu robí starosti. „Sú tu nejaké nebezpečné zvieratá?“
„Nie.“
Srdce sa jej rozbúchalo. Tento muž je naozaj krásny.
„Dobrú noc,“ šepla, odrazu bez dychu.
„Dobrú,“ prikývol. „A po schodoch choďte opatrne.“
Amelia sa obrátila a zišla po točitom schodisku. Vrhla ešte krátky pohľad na strážcu majáka, práve keď ho zalialo svetlo. Oči sa mu jagali zvláštnym svitom a srdce sa jej zatrepotalo.
Neisto kráčala dolu schodmi, no vedela, že sa sem ešte vráti.
KAPITOLA 6
Du Couedicov mys
Ovsená kaša sa Amelii stále nedarila a Evan sa ponosoval, že je buď prihustá, alebo riedka. Akoby nestačilo, že ju nepripálila! Zato si už celkom porozumela s kravou. Ak ju pred dojením uviazala na miesto, kde ešte nevypásla trávu, vydržala stáť dlhšie. Okrem toho presvedčila Sissie, Rose aj Bess, aby sa okúpali v jej chatrči. Dievčatá to nechceli priznať, ale už sa ostýchali kúpať pred otcom. Potom okúpala Mila, Jessie a Molly, tí sa ešte nehanbili. Evan sa zatiaľ nechystal kúpať, zato sa každý druhý deň poumýval, nuž aspoň nepáchol. Len dúfala, že v horúčavách si zvykne na častejšiu očistu.
Raz ráno kontrolovala zásoby soli, keď natrafila na nejaké papiere. Uvedomila si, že sú to úlohy pre deti.
„Nemali by sa deti učiť?“ spýtala sa Evana, keď prišiel na obed.

Len čosi zavrčal, no dobre si pamätal, že matka ich každý deň naučila napísať a prečítať nové slovo. Aj preto, že ich nevzdelával, mal výčitky svedomia, ale opakoval si, že ich musí predovšetkým nasýtiť a ochrániť.
Amelia listovala v zošitoch a všimla si, že sú tam rôzne úlohy – od najjednoduchších po zložitejšie, rozdelené podľa veku. „Chcete, aby mali vaše deti vzdelanie?“ spýtala sa Evana.
„Milo áno, pre toho to má význam. Ale dievčatá? Stačí, ak sa vydajú a budú rodiť deti.“
Amelia zhíkla. „To je podľa vás jediná úloha ženy?“
„Isteže. Na čo iné je žena dobrá?“
Deti sa už trúsili na obed a Amelia zhrozene pokrútila hlavou. „To nie je možné. Naozaj si myslíte, že žena nemusí byť vzdelaná?“
Pokrčil plecami a sadol si k jedlu.
„Umyli ste si ruky?“ karhavo sa spýtala Amelia.
Zagánil na ňu, ale vstal a umyl si ruky vo vedre. Deti za ním.
„Ty vieš čítať a písať?“ spýtala sa Sissie s pohľadom upretým na Ameliu. Bolo to prvý raz, čo o ňu najstaršie dievča prejavilo záujem.
„Samozrejme,“ prikývla Amelia.
„Odkiaľ to vieš?“ vystrčil bradu Evan.
„Jednoducho viem,“ mykla plecom Amelia.
„Stratila si pamäť, tak ako si môžeš byť istá?“
Amelia cítila na sebe detské pohľady a uvedomila si, že na Evanovom argumente čosi bude. Zdvihla z debničky na drevo staré noviny, otvorila ich a začala nahlas čítať článok, pokojne, sebavedomo: „Novoročné výtržnosti. Nový rok zavítal do mesta s obrovským rachotom. Pred dvanástimi mesiacmi sme boli svedkami pomerne slušnej zábavy, no tentoraz sa mesto otriasalo v základoch. O dvanástej sa po uliciach prerútila banda výtržníkov. Lotri vykrikovali, rozbíjali okná, bubnovali na plechovice a podobne.“
Evan prestal prežúvať, brada mu klesla. Potom prehltol jedlo a zapil ho vodou. „Čítaš dobre,“ uznal. „A vieš aj rátať?“
„Áno,“ prikývla sebavedomo. „Päťdesiatštyri plus štyridsaťsedem je stojeden.“ Bola rada, že mu môže dokázať schopnosti ženského mozgu.
Evan vyvalil oči. „To si si zrátala v hlave?“
„Veru tak.“
„A čo sú tie výtržnosti?“ zaujímala sa Rose.
„Neplecha, čo stvárajú nevychovaní ľudia,“ odvetila Amelia. „V tomto prípade,“ pozrela do novín, „robili v meste hluk a škodu.“
„Mohla by si učiť staršie dievčatá čítať a písať,“ vyhlásil Evan. Konečne zistil, načo mu bude táto pomocnica. Netušila však, ako veľmi ho prekvapilo, že trestankyňa má očividne lepšie vzdelanie ako on.
„A kedy si na to nájdem čas?“ opýtala sa.
„Vravíš, že vzdelanie je pre dievčatá dôležité!“ odsekol.
„Samozrejme. Lenže ja tu lopotím od svitu do mrku a niekedy aj v noci.“ V poslednom čase večer nevládala ani zájsť k majáku, hoci ju ta ťahalo srdce.
Evan sa zamračil – nerád ustupoval.
„Nedám sa vydierať,“ povedal. „Ako vravím, dievčatá sa musia vydať a mať deti. Čítať a písať nemusia. A ty musíš robiť okolo domu všetko, čo treba.“
Amelia mlčala. Nedá sa obrať o výhodu, ktorú nečakane objavila. Len musí byť trpezlivá.
Na druhý deň Amelia okopávala zeleninovú záhradku spolu s Jessie a Molly, keď sa zjavil Gabriel.
„Zdravím, Sarah. Aj vás, dievčatá,“ povedal.
Amelia si vystrela boľavý chrbát. „Dobrý deň, Gabriel,“ odvetila ticho, lebo sa hanbila, ako vyzerá. Hoci vial chladný vánok, potila sa od námahy a bola si istá, že na lícach má šmuhy od hliny.
Všimol si, že si chráni ruky rukavicami. „Tak ako, je zem po nočnom daždi aspoň o čosi mäkšia?“
„Len na povrchu. Pod ním je tvrdá ako skala. Žiaľ, walabie žerú radšej zeleninu ako burinu. Skoro ráno tu narobia najviac škody.“

„Nemôžete im to zazlievať,“ usmial sa Gabriel. „Ťažko sa im tu hľadá potrava.“
Povedala si, že Gabriel má mäkké srdce. Zato Evan Finnlay ho má asi z kameňa.
„Mne sa zdalo, že som videla ježka, no dievčatá ma vysmiali.“
„To preto, lebo ježkovia v Austrálii nežijú.“
„Naozaj? To zviera malo pichliače.“
„Tak potom to bola ježura. Tu na ostrove sú svetlejšie ako na pevnine.“
Amelia zapátrala v pamäti, či už niekedy videla ježuru, no márne. Stále mala v hlave prázdno.
„Práve sa im končí obdobie párenia,“ pokračoval Gabriel. „Samica má vak, podobne ako kengura či walabia. Tri týždne po párení doň vloží jedno vajce. O desať a pol dňa sa vyliahne mláďa.“
„Fascinujúce.“
Dievčatá sa zasmiali – asi na tom dlhom slove.
„Odkiaľ toľko viete o zvykoch ježúr?“ zaujímala sa Amelia.
„Strážcovia majákov zvyčajne dosť čítajú. Mimochodom, chodia vám v noci na strechu oposumy?“
„Nejaký hluk som počula, no bála som sa ísť pozrieť von.“
„Oposumy sú nočné zvieratá, a sú neškodné, no ak necháte otvorené dvere či okno, dostanú sa k zásobám a všetko zožerú. Tu v podstate niet nebezpečných zvierat, vari okrem niekoľkých druhov hadov. Lenže tie sú plaché a pred človekom unikajú. Stačí sa im vyhnúť v teplý deň, keď sa rady vyhrievajú na slnku.“
„Nebojte sa, mávam oči na stopkách.“
„A kde je Evan?“
„Ocko je v dome,“ povedala Molly. „Čo nesiete v tom vreci?“
Gabriel mal naozaj cez plece prehodený vak. „Prekvapenie,“ zasmial sa. Zamieril k domu, dievčatá za ním. Amelia sa za nimi dívala, a odrazu jej došlo, ako bude vyjednávať s Evanom.
„Mám pre teba múku, Evan,“ ozval sa Gabriel, len čo zaklopal a vošiel do domca.
„Si láskavý, no nechcem, aby si si pre nás odtŕhal od úst.“
„Neboj sa, včera tu bola loď.“
Evana to prekvapilo.
„Spravila si tu neplánovanú zastávku. Ešte sa vráti koncom mesiaca a dovezie, čo potrebujeme, ako mala v pláne.“
„Tak prečo si spravila zastávku navyše?“
„Doviezla môjho zástupcu s manželkou. A dosť zásob do konca mesiaca.“
Evan zažmurkal. „Konečne ti poslali zástupcu?“
„Presne. Sľubujú mi ho, odkedy som sem nastúpil, a už som sa vzdal nádeje, že sľub splnia. A potom sa včera z ničoho nič objavila loď a na palube Edward Dixon s manželkou.“
„No teda! Výborne, Gabriel. Viem, že pre jedného je to namáhavá služba.“
„Ak mám byť úprimný, už som si zvykol na samotu.“
Evan to chápal. „A akí sú Dixonovci?“
Vo dverách zastala Amelia s vedrom plným zeleniny a začala ju umývať. Evanovu otázku zachytila a bola zvedavá, o kom sa hovorí.
„Edgar je Angličan, asi šesťdesiatročný. Jeho manželka Carlotta je mladá Talianka.“
Amelia si všimla, ako Gabrielovi zaiskrili oči a Evan zdvihol husté obočie. Zdalo sa jej to čudné.
„O kom hovoríte?“ ozvala sa.
„To nie je tvoja vec, Sarah,“ zahriakol ju Evan.
„Sarah má právo vedieť, kto sú jej susedia,“ zastal sa jej Gabriel a Amelia mu za to bola vďačná. Aspoň pri ňom sa cítila ako plnohodnotný človek.
Evan si odfrkol, no neprotirečil mu.
„Práve som Evanovi hovoril, že včera loď priviezla môjho zástupcu s manželkou.“
„Takže odchádzate?“ Amelii sa do hlasu vkradlo sklamanie.
„Kdeže, zostanem. On len prevezme časť mojich povinností. Je ťažké celé noci bdieť a ešte mať stále oči na stopkách.“
„Verím,“ prikývla.
„Vie Dixonova žena po anglicky?“ spýtal sa Evan.
„Obstojne, no občas sa pozabudne a spustí po taliansky. Edward tvrdí, že on zase vôbec nerozumie taliančine.“
„Už niekedy slúžil na majáku?“
„Áno, na ostrovoch Man a Cornwall, ale do Austrálie prišiel skúsiť šťastie ako zlatokop v Ballarate. Tam sa zoznámil s manželkou, jej rodina mala stan vedľa neho. Mali jedenásť dcér
Edgar vraví, že sa popravde do žiadnej nezaľúbil, ale Carlotlin otec ho požiadal, aby si vzal jeho najstaršiu. Z dievčat vraj nie je pri hľadaní zlata úžitok, navyše ho zaťažuje živiť toľko hladných krkov. Edgar má v Anglicku dospelé deti a prvá žena mu už dávno zomrela. Myslí si, že Carlotta si ho netúžila vziať, ale otec jej to prikázal.“
„Ktovie, ako sa vyrovná s tým, že tu bývame odrezaní od sveta,“ uvažoval nahlas Evan.
„Neviem. Edgara sklamalo, že nie som ženatý. Carlotta by sa zrejme potešila ženskej spoločnosti.“
Amelia si pomyslela, že starý Edgar Dixon sa skôr obáva konkurencie – aby mu pekný mladý muž bez záväzkov neodlákal manželku.
„Nasťahovali sa do tvojho domu?“ spýtal sa Evan.
Amelia naťahovala uši.
„Včera nocovali u mňa, no dnes som s Edgarom vyprázdnil jednu miestnosť v zásobární. Napokon, je tam pre nich dosť miesta. V minulosti bývali v zásobární až dvaja strážcovia majáka s rodinami, takže jeden s manželkou by sa mal zariadiť celkom pohodlne. No, už musím ísť. Mám prvú zmenu, no aspoň si budem môcť o polnoci ľahnúť.“
„Mali by sme sa zoznámiť s Dixonovcami,“ navrhla Amelia, keď večerali jahňacie kotlety, varené zemiaky a mrkvu. Zišlo jej na um, že Gabriel má možno na tanieri nejaké talianske jedlo.
„My?“ sarkasticky sa spýtal Evan.
„Iste, bolo by to zdvorilé.“ Amelia si nevšímala jeho posmešný tón.
Evan na ňu zazrel.
„Čo je?“ spýtala sa.
„Prečo si na nich taká zvedavá?“
„Nie som. Ale sme ich jediní susedia, nie?“
„To je jedno,“ odvrkol.
„Ako chcete.“
„Ja by som sa s nimi chcela stretnúť,“ ozvala sa Rose.
„Aj ja,“ pípla Molly.
Evan upieral pohľad do taniera.
„Smiem tam zajtra popoludní zobrať aspoň deti?“ opýtala sa Amelia.
Evan na ňu zamračene zagánil. „Musím ti stále pripomínať, že si tu len pomocnica? Odpykávaš si trest, milá moja, nie si pani domu, čo víta nových susedov. Konaj si svoju povinnosť, to postačí.“ Vstal. „Ešte som nedokončil robotu s ovcami a zostáva len hodina denného svetla. Milo je unavený, ulož ho dnes večer čím skôr.“ Vyšiel z domu a zabuchol dvere.
Amelia vzdychla. Pozrela na Rose, Bess a Molly, ktoré ju častovali vyčítavými pohľadmi. Sissie na ňu ani nepozrela.
Ráno si Evan natiahol čistú košeľu, a to ani nebola nedeľa. Vzal na ruky Mila a vybral sa k majáku.
„Aha ho, zvedavca, ide pozrieť nových susedov,“ zamrmlala si popod nos Amelia. Mykla sa, keď sa spoza nej vynorila Sissie.
„Kam šiel ocko?“ zaujímala sa.
„Smerom k majáku, vzal si čistú košeľu, takže je to jasné.“
Sissie sa zamyslela. „Ide sa zoznámiť s novým strážcom majáka a jeho ženou.“
Amelia prikývla. „A muži tvrdia, že my ženy sme zvedavé.“ Zišlo jej na um, či Sissie nemrzí, že otec vzal so sebou len syna.
Ďalej okopávala záhradu a všimla si, že Sissie a Rose si nanosili horúcu vodu z kotla a perú šaty. Bess, Molly a Jessie poslali nakŕmiť sliepky a pozbierať vajcia. Amelii zvyčajne s prácou nepomáhali, takže jej to nešlo do hlavy.
Evan sa vrátil asi o hodinu – bez slova. Znovu sa prezliekol do pracovnej košele a vybral za ovcami.
Amelia bola v dome, keď tam vošlo všetkých päť dievčat. Práve doumývala zeleninu.
„Ocko bude preč najmenej dve hodiny,“ povedala Sissie. „A má so sebou Mila.“
Amelia sa usmiala. „Samozrejme. Chcete sa prejsť, dievčatá?“
Aj ony ju výnimočne poctili úsmevmi. „Áno,“ prikývla Sissie. „Azda by sme sa mohli vybrať k majáku.“
„Dobrý nápad, len počkajte, kým sa trochu upravím.“
„Aj my sa upravíme.“ Sissie pozrela na mladšie sestry. Vzdialili sa do svojej izby a Amelia do vedľajšej chatrče. Veľmi sa tešili na nových susedov, no Amelia si nevdojak spomenula, že ju lak nadšene nevítali.
Šestica prešla k majáku dosť rýchlo, a len čo sa vynorili z buša, na prahu chalupy sa objavil Edgar Dixon s manželkou.
„Dobrý deň!“ zavolala Amelia.
„Aj vám!“ odvetil nahlas Edgar Dixon. „Vy ste určite z finnlayovskej farmy.“
„Áno,“ prikývla Amelia.
„Ja som Edgar Dixon a toto je moja manželka Carlotta,“ povedal starší muž, keď zastali zoči-voči. Nebol vysoký, no tváril sa priateľsky a každý videl, že by svojej žene mohol byť otcom.
Carlotta bola nízka, ale driečna dievčina s havraními vlasmi. Amelii venovala len krátky chladný úsmev, srdečne sa však venovala deťom.
„Ja som… Sarah Jonesová,“ povedala Amelia, keďže jej nič iné nezostávalo. „A toto je Cecelia, Rose, Bess, Molly a Jessie. Dopoludnia ste sa zrejme zoznámili s ich otcom a bratom Milom.“
„Áno, prekrásna rodinka,“ prikyvoval Edgar.
„Vítame vás na ostrove,“ usmiala sa Amelia.
„Ďakujem.“
Amelia sa zadívala ponad útesy na líniu pobrežia a na horizont. V to ráno, keď ju odtiaľto Evan odvliekol na farmu, tento výhľad nestihla vychutnať. „Je tu krásne, však?“ povedala.
„Veru, nádherne. Ako dlho ste tu vy?“
„Dosť krátko.“
„Aha, asi je skoro pýtať sa vás, ako ste si zvykli na život mimo civilizácie.“

„Určite. Viem však, že tu skoro stále fúka vietor a často prší.“
„Ktovie, ako si zvykne Carlotta,“ starostil sa Edgar. „Pochádza z veľkej rodiny, asi jej budú chýbať ľudia.“
Vtom vyšiel z domca Gabriel a Amelia si všimla, že Carlotte sa rozžiarili oči.
„Ach, belluomo,“ šepla.
To nie je možné, pomyslela si Amelia, tá žena práve označila Gabriela za krásneho rovno pred svojím manželom! Vzápätí si spomenula si na Evanove slová, že jej manžel nerozumie po taliansky. Ale ja rozumiem. Ako je to možné?
„Zdravím, Sarah!“ zavolal na ňu Gabriel. „Aj vás, deti,“ doložil a usmial sa na dievčatá. „Evan nespomínal, že sa sem chystáte.“
„Rozhodli sme sa náhle,“ odvetila Amelia.
Gabriel pochopil, že Evan o ničom nevie. „Aha,“ prikývol a sprisahanecky žmurkol.
Amelia pozrela na Carlottu a zistila, že mladá Talianka si ju premeriava zúrivým pohľadom. „Mali by sme sa vrátiť na farmu,“ povedala.
„Hádam len môžete zostať na šálku čaju,“ presviedčal ich Gabriel.
„Nie, mám veľa práce. Azda inokedy.“
„Quando seifissa s ume fondo,“ vzdychla Carlotta.
„Prepáčte, nerozumiem,“ povedal Gabriel.
„Len to, že si dáme čaj inokedy,“ zaklamala Carlotta.
Amelia bola zhrozená. Vedela, čo Talianka v skutočnosti povedala: Keď na mňa pozeráš, celá sa roztápam. Odrazu bez najmenších pochybností vedela, že táto žena narobí Gabrielovi problémy. Bude ho na to musieť upozorniť.

Kingscote 
Nad dverami krajčírstva slečny Barnesovej zazvonil zvonec a Edna so Sarah vošli dnu. Niekoľko dní mohla Ednina chovanica odpočívať, no potom sa Edna rozhodla vylepšiť jej výzor. Napokon, pomyslela si, dievčaťu treba nájsť aj vhodného ženícha.
„Dobré ráno, Norma!“ zavolala Edna.
Krajčírka sedela za obrovským šijacím strojom, obklopená kúskami látok a strihmi. Vo výklade vystavovala figuríny vyobliekané do elegantných šiat, s fantastickými klobúkmi na hlavách.
„Dobré ráno,“ odpovedala a vstala. Čierne šaty mala oblepené kúskami priadze, zopár nitiek sa jej zachytilo aj vo vlasoch.
„Chcem ti predstaviť svoju chovanicu Ameliu Divinovú,“ povedala Edna.
Sarah venovala úsmev asi tridsaťročnej štíhlej nevýraznej osôbke. „Dobré ráno,“ povedala.
„Je to bristolský prízvuk?“ zaujímala sa Norma.
Sarah vyvalila oči a skoro zamdlela.
„Pravdaže nie!“ odsekla namiesto nej Edna. „Je z Henley-onThames. Ja aj Ameliina nebohá matka sme vyrástli v južnom Oxfordshire.“
„Naozaj?“ Normu to prekvapilo, pri určovaní prízvuku bola väčšinou neomylná.
„Mala som blízku priateľku z Bristolu,“ šepla Sarah. „Možno som od nej pochytila prízvuk.“
„Bude to tak,“ prikyvovala Norma. „Ozaj, počula som, že pri Du Couedicovom myse sa potopila loď. Plavili ste sa na nej?“
„Áno,“ odvetila ešte tichšie Sarah.
Ednu neprekvapilo, že o tom už všetci vedia. „Zo všetkých ľudí na lodi prežila len Amelia a ešte jedna žena. Stratila svoju spoločníčku, ktorá mala tiež bývať u nás.“
„Božemôj!“ Norma si vyľakane zakryla dlaňou ústa. „To muselo byť strašné!“ Od Edny už vedela, že dievča nedávno osirelo, no toto sa jej videlo príliš kruté.
Edne bolo jasné, že Norma by sa rada dozvedela viac o stroskotaní Gazely, no mala iné plány. „Musíme sa o Ameliu postarať,“ povedala s úsmevom. „Norma je nesmierne talentovaná krajčírka, ušije plesovú róbu aj z prachovky.“
„Prestaň, Edna!“ Norma sa začervenala, ale od radosti.
„Naozaj, Amelia, onedlho sa presvedčíš.“
„Neviem, aká je pravda – teda okrem toho, že si ma doma veľmi neužijú. Môj William vraví, že by som si v dielni mala zariadiť aj nocľah.“
„Obávam sa, že teraz ťa budú muž a deti vídať ešte zriedkavejšie,“ vzdychla Edna. „Amelia potrebuje nový šatník, lebo pri potopení lode prišla o všetko.“
Norma pokývala hlavou, očividne už preratúvala, koľko zarobí.
„Ako vravím, mám toho teraz vyše hlavy,“ zdráhala sa. „Pani Francisová si objednala niekoľko nových šiat a mám veľkú zákazku aj od manželky kapitána Cartwrighta. Vieš, aká je náročná.“
Ale Sarah strávila päť rokov v spoločnosti podvodníkov a zlodejov, a tak sa hneď dovtípila, že krajčírka chce vyhnať cenu čo najvyššie.
„Viem,“ prikývla Edna. „Lenže ona má šiat aj za tri ženy. Toto je súrne, Norma. Amelia musí nosiť moje staré šaty a požičané topánky.“
Norma stisla pery. „Chuderka,“ povedala a premerala si Sarah od hlavy po päty. „Dobre, vyhoviem vám, milé dámy, aby sa slečna mohla vhodne obliecť.“
„Ver mi, že to viem oceniť, Norma,“ usmiala sa. Edna. „Odrazí sa to aj na odmene.“
Norma sa zatvárila veľmi spokojne. „Takže teraz mladú dámu odmeriame, všakže?“
Po všetkých krajčírskych rituáloch vzala Edna svoju chovanku ešte do obchodu s obuvou na Murray Street a kúpila jej niekoľko párov topánok. Nasledoval salón, kde si vybrala spodnú bielizeň. Sarah sa cítila ako Popoluška, z ktorej urobili princeznú, a uvedomila si, že sa bude veľmi nerada vzdávať života Amelie Divinovej.
Norma im už o niekoľko dní, v jedno sobotné popoludnie, poslala prvé dva objednané modely a Edna si povedala, že je načase prispôsobiť novej móde aj chovanicin účes. Umyla Sarah vlasy a nakrútila ich na papieriky. V nedeľu ráno sa účes, ktory sa Edne zdal až nevkusne všedný, zmenil na záľahu kučierok. Sarah sa radovala – ani neverila, že v zrkadle vidí seba.
„Amelia, hádam ti len mama nakrúcala vlasy, nie?“ čudovala sa Edna jej údivu. Z listov vedela, že jej priateľka svoju dcéiii rozmaznávala.
„Isteže, ale… už je to dávno,“ vzdychla Sarah a očervenela.
Edna zdvihla obočie. Camilla a Henry ešte ani nevychladli v hrobe. „Tvoja matka mala rada kučierky a prekvapuje ma, že n nenakrúcala vlasy každý večer.“
„Isteže, keď som bola malá. Neskôr som si ich radšej vypínala.“
„Aha, nuž, móda sa mení. Musíš uznať, že tento účes ti svedčí.“
„Máš pravdu, tetuška.“ Sarah si prvý raz v živote pomyslela, že je takmer pekná. Kučierky zjemnili ostrý nos a tenké pery. Zadívala sa na svoj odraz a takmer sa jej z očí vykotúľali slzy. Spomenula si na škaredý sivý čepiec, ktorý musela nosiť päť rokov vo väznici.
„Obed je na stole!“ zavolala Polly, práve keď vošiel Lance. Sarah mala na sebe nové azúrovomodré šaty, jednoduché, ale štýlové. Tešila sa aj z novej spodnej bielizne a elegantných topánok. Lance nedal nad jej premenou najavo ani náznak prekvapenia, čo ju sklamalo. Ešteže na to rýchlo zabudla, keď sa popásala pohľadom na jeho príťažlivom zovňajšku. Odkedy jej sľúbil, že ju po nedeľnom obede vezme na prechádzku, úzkostlivo sledovala vývoj počasia a dúfala, že sa nezdvihne vietor.
„Všetkým želám dobrý deň,“ povedal Lance, keď sa o jednej vrátil domov. „Je krásne, milá Amelia, myslím, že po obede nám dobre padne malý výlet, ak máš záujem.“
„Isteže!“ odvetila a vzápätí sa zahanbila za svoju nedočkavosť. „Teda… ak ti to vyhovuje. Nechcem ti byť na ťarchu.“ Aj tie slová však oľutovala – len aby sa teraz nevyvliekol zo sľubu!
„Nuž, mohol by som tráviť čas aj inak,“ prehodil.
Sarah zbledla.
„Lance!“ ozvala sa karhavo Edna a on sa len široko zazubil.
„Mama, ja si Ameliu iba doberám. Teším sa, ako jej ukážem naše mesto.“ Ocenil, že matkina chovanica je upravená, no neušlo mu, že ani kučierky, ani prepychové šaty jej nepričarovali krásu, v akú dúfal. Sarah netušila, čo sa mu odohráva v hlave. Vari je to preňho len nudná povinnosť? Alebo sa na spoločne strávené chvíle teší takisto ako ona?
Sotva vládala prežrieť zopár hitov z obeda, ba odmietla ryžový puding.
„Nie je ti niečo?“ starostila sa Edna, lebo si už zvykla, že dievča jedáva za troch. Amelia za týždeň dokonca trochu pribrala, ale to jej pristalo.
„Nie, tetuška, nechcem sa pred výletom prejesť.“
„Tak ti necháme trochu pudingu na neskôr,“ navrhol Charlton.
Lance ju vzal na Rawson Street, potom na Esplanade Road a k pobrežiu. Slnko svietilo a povieval príjemný vánok, lenže Sarah to sotva vnímala. Ešte nikdy nevidela takého krásavca, ako bol Lance, nieto ešte sedela tak blízko neho. Srdce jej bilo až v krku.
Zamĺknutá bola aj preto, lebo si stále pripomínala, že do tohto života v skutočnosti nepatrí. Voľnosť ju nadchla, no neopustili ju obavy, čo sa môže stať. Stačí jedno prerieknutie…
Lanceovi sa jej správanie videlo zvláštne, ale nič nepovedal. Zaviezol ju na Beare Point, prešli sa po móle a pozorovali rybárov, ktorí kŕmili pelikány rybími vnútornosťami. Sarah sa smiala – niektoré vtáky boli takmer skrotené.
„Raz večer ťa sem zaveziem, keď sa budú z mora vracať tučniaky,“ poznamenal Lance. „Je to zaujímavý pohľad.“ Odrazu mu niečo zišlo na um. „Ach, Amelia, prepáč, neuvedomil som si, že si bývala na pobreží. Určite si vídala tučniaky pravidelne.“
„Ani nie,“ namietla rýchlo Sarah, aby neprepásla ďalšiu príležitosť na výlet s Lanceom. „V Hobarte ma nezaujímali, no tu by som si ich rada pozrela.“

„Dobre, čoskoro sa sem znovu vypravíme.“
Sarah si všimla, že ju mládenec trochu zvedavo pozoruje. „Stalo sa niečo?“ opýtala sa.
„Nič,“ odpovedal. Zdala sa mu príliš bezstarostná na to, čo ju postihlo. Buď smútok dobre tajila, alebo sa už so smrťou rodičov vyrovnala. Obával sa, aby príliš potláčané city neskôr nevyústili do nervového zrútenia.
Keď už zase sedeli v bričke, Sarah sa opýtala, koľko je v meste slobodných žien. Lancea to prekvapilo. „Vlastne žiadne,“ odvetil.
„Preto si stále bez záväzkov?“
Mykol sa – toľkú otvorenosť neočakával. „Nie. No… azda aj preto. Mám v banke veľa práce, ako šéfovi pobočky mi zverili veľkú zodpovednosť. Pravdupovediac, na manželstvo som zalial‘ ani nepomyslel.“
„Ale hádam si sa stretával s mladými dámami?“ nástojila.
„Pravdaže, no nemal som vážny vzťah.“
Sarah sa potešila, že nemá veľkú konkurenciu, a neutajila úsmev. Lanceovi to neušlo a cítil sa trochu trápne. „A čo ty?“ zmenil tému. „Máš v Hobarte niekoho?“
„Nie,“ odvetila rýchlo Sarah.
Zaiskrilo sa jej v očiach a Lance pochopil, že si jeho záujem zle vysvetlila. „Pýtam sa preto, že sa určite chceš vrátiť do Hobartu, len čo sa vyrovnáš s tou strašnou stratou,“ pokračoval trochu chladnejšie.
Sarah neušla zmena jeho tónu.
„Ani neviem,“ prehodila. „Ešte som si všetko nepremyslela… a zatiaľ ani nemám dedičstvo.“ Chcela nasadiť Lanceovi do hlavy chrobáka – hádam by len neodmietol bohatú nevestu. „Ako manažér banky akiste chápeš, o čom hovorím.“
„Samozrejme.“ Lance pozeral pred seba a v duchu sa čudoval, ako sa niekto môže tak nehanebne vystatovať bohatstvom.
„Tvoj otec spomínal, že mi pomôže, no dúfam, že sa môžem spoľahnúť aj na tvoje rady.“
„Poradím ti, lenže otec je v takých záležitostiach skúsenejší. Preto tvoji rodičia chceli, aby sa stal tvojím poručníkom.“
Sarah vycítila jeho chlad. „Neviem, čo by som robila bez tvojich rodičov,“ vzdychla. „Sú veľmi láskaví.“ Nechcela o nich hovoriť ako o tete a strýkovi, aby ju Lance nezačal brať ako príbuznú.
„Moji rodičia sa o teba chcú postarať.“ Lancea miatlo, že nehovorí o svojej rodine – ani len nespomína, že by jej rodičia a brat chýbali. „Neviem si ani predstaviť, ako musíš žialiť za svojou rodinou,“ podotkol.
„Tak veľmi, že na to ani nemôžem myslieť,“ odvetila rýchlo.
„Možno by ti pomohlo, keby si o nich rozprávala.“
„Vôbec nie!“ zvolala. Vedela o nich primálo.
Lance sa mykol. „Nie som odborník, Amelia,“ povedal, „ale nezdá sa mi múdre zadržiavať city.“
„Vyrovnám sa s tým sama,“ ticho odvetila Sarah.
„Nuž, keby si sa chcela pozhovárať, budem ochotný poslucháč.“
S úsmevom sa k nemu obrátila. „Ďakujem, Lance. Vieš, veľmi mi pomohlo, že sme si teraz vyšli z domu.“
„Rád si to zopakujem,“ vyhlásil Lance. Mal trochu výčitky, že jej dal najavo chlad. Chudera, veď si toľko vytrpela…
„Aj ja,“ prikyvovala Sarah. Potešilo ju, že je k nej láskavejší.
         Du Couedicov mys
„Prečo tu tá trestankyňa predvádza farmárove decká, akoby boli jej vlastné?“ spýtala sa Carlotta Edgara. Bolo ráno, od návštevy z Finnlayovej farmy prešlo už pár dní, a Carlotta nedala pokoj. Edgar jej dva dni odpovedal, ako vedel, potom už jej podpichovanie ignoroval. Vykonával svoju prácu a tešilo ho, že od jeho príchodu do majáka sa na mori nestalo nič nepríjemné. Zato Carlotta nebola spokojná. Netušila, čo jej na Finnlayovej pomocníci prekáža, bolo jej však jasné, že z nich dvoch priateľky nebudú. Edgara to trochu sklamalo, najmä preto, že po dvoch mesiacoch od svadby už zistil, akú má manželka povahu. Keď sa do niečoho zadrapila, len tak ľahko neprestala.
Carlotta však teraz netušila, že vo dverách stojí Gabriel. „Sarah si môže chodiť, kam chce,“ povedal. „A podľa mňa je milé, že vám prišla predstaviť deti.“
„Mala by mať zákaz chodiť mimo farmy,“ odsekla Carlotta. Ani tento fešák jej nebude prikazovať, čo si má myslieť.
Gabriel v duchu vyčítal Evanovi, že Dixonovcom povedal, že mladá žena je trestankyňa, lenže asi musel vysvetliť jej prítomnosť. „Prečo? Kam by mohla ujsť? Sme tu celkom odrezaní od sveta, keby sa zatúlala do buša, bol by to jej koniec. Mimochodom, ak sa vám zažiada preskúmať okolie, tiež buďte opatrná.“ Carlotta si všimla, že sa s ňou rozpráva trochu pohŕdavo.
Aj Gabriel myslel na návštevu trestankyne s deťmi. Prvý raz od smrti Jane videl Finnlayových potomkov v čistých šatách a obriadených. „Sarah sa o Evanove deti stará dobre,“ dodal, no Carlottu tým popudil.
„Nechápem, ako môže mať nejaká kriminálnička na deti dobrý vplyv,“ odsekla.
„Odkedy im umrela mama, potrebujú ženskú ruku. Najmä tie najmenšie.“ Spomenul si, že Evan nemá o schopnostiach svojej pomocnice vysokú mienku, ale ako vzor pre staršie dievčatá sa osvedčila. „Azda by si mala vedieť, že Sarah si vôbec nespomína, že bola vo väzení. Niet dôkazu, že spáchala vážne zločiny.“ Gabriela samého prekvapilo, že sa jej zastáva, no čím dlhšie ju poznal, tým menej naňho pôsobila ako niekto, kto prekročil zákon.
Carlotta sa urazila. Dôkazy? Tej žene aj tak nehodno veriť. Očividne už obalamutila aj Gabriela. Muža, ktorý ju samu veľmi upútal a vyhľadávala jeho spoločnosť. Nosila mu jedlo do domca vždy sama, bez manžela. Spočiatku to bral ako zdvorilé gesto, časom mu to začalo byť nepríjemné. Aby mal pokoj, radšej sa v dome zamykal alebo šiel na Evanovu farmu.
„Dnes večer uvarím taliansku špecialitu, Gabriel,“ zapriadla driečna novomanželka. „Podľa receptu mojej mamy.“
„Je od vás veľmi pekné, že sa so mnou delite o svoje prídely, no mal by som si variť sám. Bolo by to spravodlivejšie.“
„Kdeže!“ krútila hlavou Carlotta. „Muž by si nemal variť sám. Ja vám uvarím, si?“
„Vďaka, netreba. Dnes večer už niečo mám. Iste mi rozumieš, Edgar.“
„Samozrejme,“ odvetil starší strážca majáka. Na manželku sa neodvážil pozrieť, vedel, že naňho bude mrzko gániť.
Gabriel sa rozlúčil – na odchode z Edgarovho príbytku cítil, ako ho Carlotta prepaľuje očami.
O hodinu prišiel na Finnlayovu farmu. Ameliu našiel pri praní. Vyvesila na šnúru bielizeň, rýchlo schla vo vetre.
„Evan robí chliev pre prasiatka, ktoré si objednal,“ poznamenala a pokrčila nos.
„Občas vám dobre padne pečená bravčovina,“ usmial sa Gabriel.
„Ja prasa zabíjať nebudem, aj keby mi to prikázal.“
„Určite to nebude chcieť od vás.“
„Bude, ale nevyhoviem mu. Ako vychádzate s Dixonovcami?“
„Obstojne. Edgar je príjemný človek.“
„A ona?“
Gabriel vzdychol. „Carlotta je… iná. Stále sa ma pokúša vykrmovať. Obom som povedal, že odteraz si varím sám, a dúfam, že moje prianie bude rešpektovať.“
Amelia prikývla. „Niečo vám musím povedať.“
„Čo také?“
Chcela ho upozorniť, čo si Carlotta zašomrala po taliansky, keď ho uvidela. No prerušil ich Evan. „Gabriel, nevedel som, že si tu,“ utrúsil a nesúhlasne zazrel na Ameliu. Očividne sa mu nepozdával jej rozhovor so strážcom majáka.
Gabriel vedel, ako Evan uvažuje. Trestankyňa, ktorá pracuje na farme, by nemala strácať čas rečami. Okrem toho bola príťažlivá – to Evanovi určite neušlo. „Práve som prišiel a Sarah mi len spomenula, že robíš prasací chliev.“
„To je pravda. Už je skoro hotový, lebo koncom mesiaca očakávam so zásobami aj živé prasiatka. No, teraz si idem uvariť čaj. Dáš si so mnou?“
„Rád.“

„Evan,“ ozvala sa Amelia. „Ešte sa vás chcem na niečo spýtať.“
„Na čo?“ podozrievavo šiju premeral.
„Ak budem vyučovať staršie dievčatá, môžem dostať v nedeľu popoludní voľno? Chcela by som sa trochu prejsť po okolí.“
Gabriela prekvapilo, že je natoľko vzdelaná, aby učila deti. Aj doteraz vnímal jej jemnosť a inteligenciu – práve preto si ju ťažko predstavoval ako trestankyňu.
Evan sa zamračil. Vytušil, že ho o to žiada pred Gabrielom  aby ju nemohol len tak odmietnuť. Lenže to sa mýli.
„Samozrejme, že nie,“ odsekol.
„Podľa mňa je to spravodlivé,“ nástojila Amelia. „Všetko ostatné budem robiť ako doteraz.“
Gabriel pozrel na Evana. Zasahovať do ich sporu nechcel, no neovládol sa. „Samozrejme, že o tom rozhodneš ty, Evan, no mne to pripadá ako dobrá ponuka.“
„Trestankyňa mi nebude dávať ponuky,“ zavrčal Evan a zamieril sa k domu.
„Bežná trestankyňa možno nie. Ale koľko trestankýň vie čítať a písať?“
Evan sa obrátil a mlčky sa naňho zadíval.
„Myslím, že by to bolo výhodné najmä pre teba,“ pokračoval Gabriel.
„Dve hodiny!“ vyštekol Evan. „Dám ti dve hodiny voľno každú nedeľu a ďakuj, že mám dobrú náladu!“
„Tri,“ nedala sa Amelia. Povedala si, že keď už zašla až tak ďaleko, za pokus nič nedá.
Evan takmer vybuchol. „Dobre, tri. Ale vrátiš sa vždy načas, inak našu dohodu zruším. A pozor, moje dcéry budeš učiť viac ako tri hodiny týždenne.“
„Platí!“ Amelia v duchu zajasala, no nedala nič najavo.
Evan sa obrátil a Gabriel sa na ňu sprisahanecky uškrnul.
Keď sa neskôr usadili dnu, Evan sa opýtal Gabriela, ako vychádza s Dixonovcami.
„Edgar je svedomitý a dobrý človek, no občas sa mu ťažko pracuje, lebo ho rozptyľuje manželka.“

„To ma neprekvapuje,“ prehodil Evan. „Veď je od neho o štyridsať rokov mladšia. Daj pozor, aby v službe nezaspal.“
Gabrielovi sa nezdalo, že práve v tom je problém. Carlotta využívala svoju ohnivú povahu skôr na to, aby mužovi strpčila život. „S jeho manželkou sa vychádza horšie,“ povedal. „Edgar netušil, do čoho ide.“
„Mne pripadala dosť temperamentná,“ prikývol Evan. „Sám by som si s ňou sotva poradil, hoci jej váru by sme tu občas uvítali.“ Prevrátil oči.
Na odchode sa Gabriel zastavil pri Evanovej pomocníci. „Kam chcete chodiť v nedeľu?“
„Ešte neviem. Zatiaľ som nič neplánovala, lebo som predpokladala, že Evan odmietne. Iba vďaka vám privolil.“
„Nádherne je na jednom mieste nazývanom Admirals Arch. Najmä ak máte rada tulene. Ale nesmie byť veľmi veterno. Pekná prechádzka je na Remarkable Rocks a zvyčajne uvidíte aj nejaké zvieratá.“
„Dostanem sa tam aj naspäť za tri hodiny?“
„Iste, no človek tam ľahko stratí pojem o čase.“
„A ako sa tam ide?“
„Ukážem vám to v túto nedeľu, ak neodmietnete moju spoločnosť.“
„Pravdaže nie.“ Amelia sa potešila, že Gabriel pôjde s ňou.
„Dobre. Stretneme sa teda o jednej.“
„Teším sa,“ riekla s úsmevom.
Aj Gabriel sa tešil. Aspoň sa dostane v príjemnej spoločnosti preč od majáka a protivnej Carlotty Dixonovej.

Popoludňajšia obloha hrozila dažďom, keď sa Amelia stretla s Gabrielom pri majáku, no aj tak sa vydali k Remarkable Rocks, vyzbrojení pršiplášťami. Ten jej predtým patril nebohej Jane Finnlayovej a Gabriel si to všimol, nič však nepovedal.
Amelia by si takú príležitosť na prechádzku nebola dala ujsť aj keby sa z neba valili potoky vody. Celý týždeň okrem domácích prác vyučovala farmárove dcéry a potrebovala priestor pre seba. Dievčatá boli bystré, no Sissie, Rose a Bess sa netúžili učiť. Väčšiu ochotu prejavovala malá Molly. Amelia sa nazdávala, že ich ubíjajú otcove nepretržité poznámky, že ženám je vzdelanie aj tak na nič.
Mala za sebou ťažké dni – Evan ofrflal všetko, čo robila, a nikdy nezabudol doložiť, že ju môže hocikedy poslať nazad do väzenia.
„Aký veľký je vlastne tento ostrov?“ spýtala sa, aby prišla na iné myšlienky, keď teraz kráčala za Gabrielom. Už jej zišlo na um, že by mala utiecť z farmy. Obávala sa však, že by sa nedostala na pevninu a mohla by zahynúť v buši.
„Je skoro stopäťdesiat kilometrov dlhý a zhruba päťdesiat široký,“ prehodil cez plece. Vyhlásil, že pôjde prvý, aby razil cestu tŕním, a hoci to nespomenul, aby odplašil hady. „Je väčší, než si ľudia uvedomujú. Preto je maják aj Evanova farma ďaleko od ostatných obydlí.“
„Prečo ste sa vlastne rozhodli slúžiť v majáku na konci sveta?“ usmiala sa.
„Väčšina majákov je takých,“ vysvetľoval Gabriel. „Rok som hol na Willoughbyho myse, potom na Hraničnom myse, teraz som už deväť mesiacov tu. Medzi týmito pobytmi robím lodivoda v zálive Nepcan Bay.“
„Vy ste lodivod?“ začudovala sa.
„Áno. Začínal som v Melbourne, lebo mám rád veľké a rušné prístavy. Lenže pri nich sú zvyčajne aj veľké rušné mestá, ktoré mi vyhovujú oveľa menej. Asi som trochu čudák, lenže dávam prednosť samote pred davom.“
„Takže asi z ostrova nechcete odísť…“
„Nie, len dúfam, že sa veľmi nezaľudní.“
Amelia pátrala v pamäti, či niekedy bývala vo veľkomeste. Žiaľ, minulosť v jej spomienkach nejestvovala.
„Pamätáte sa, kde ste bývali?“ spýtal sa Gabriel, akoby jej čítal myšlienky.
„Vôbec nie. Možno by som si spomenula v nejakom známejšom prostredí. Ibaže netuším, čo mi je známe.“
„Nebojte sa, raz sa vám pamäť určite vráti,“ utešoval ju Gabriel. Prvý raz si uvedomil, že musí byť strašné nevedieť nič o vlastnom živote.
„Obdivujem vás, ako to znášate,“ utrúsil a ona naňho prekvapene pozrela.
Kráčali cez nízke krovie a pred nimi poskakovali walabie. Odrazu začuli zvláštny dutý zvuk.
Amelia zhíkla. „Čo je to?“
„Pštrosy emu,“ odvetil Gabriel. „Sedia na vajciach.“ Sklonil sa a zadíval sa na zem. Po chvíli objavil malé hniezdo s vaječnými škrupinami. „Samec sedí na vajciach – zvyčajne je ich sedem až desať – celých šesťdesiat dní.“ Obďaleč sa potuloval párik hrdých pštrosích rodičov a okolo nôh sa im motali nedávno vyliahnuté mláďatá. Gabriel ich ukázal Amelii. „Sú pásikavé, to je ochranné sfarbenie.“
„Žijú na ostrove líšky?“
„Kdeže, ich jedinými prirodzenými nepriateľmi sú hady, morské orly a Evan.“
„Evan?“
„Občas si pštrosa upečie a prisahá, že má chuť ako hovädzina. Neviem, sám som to ešte neskúšal.“
„Bŕ,“ striasla sa Amelia. „No mláďatá sú rozkošné,“ riekla. Pobúrilo ju, že Evan môže zabiť také krehké stvorenie.
Kráčali ďalej a Gabriel jej ukázal divú fuksiu, jej kvety pripomínali červené zvonce. „Na ostrove sa vyskytuje veľmi veľa zaujímavých rastlín,“ vysvetľoval. „Keď sem prichádzali ešte len lovci veľrýb a tuleňov, objavili sa s nimi aj záhradníci, hľadali nové druhy. Brali si semená z rastlín, ako je aj táto fuksia.“
Amelia sa usmiala – utešené kvety doslova rozžiarili skromný kríček.
Gabriel znovu zaslal a ukázal jej skaly v diaľke – Remarkable Rocks. Vyzerali trochu ako črieda predhistorických zvierat na nejakej kupole. Amelia si uvedomila, že názov Pozoruhodné skaly im právom patrí. Potom sa zadívala na more. Skalnaté útesy pozdĺž celého pobrežia klesali do mora, ktoré ponúkalo očiam pokojnú belasú hladinu. Bol to úchvatný pohľad – človek by neveril, že toto more vie aj vraždiť. Keď si na to Amelia pomyslela, prekvapil ju útržok spomienky. Videla, ako jej morská pena strieka do tváre. Ticho zalapala po dychu.
„Je vám niečo, Sarah?“ starostil sa Gabriel.
„Na niečo… som si spomenula,“ hlesla. „No už je to preč.“
„Na čo presne?“
„Na to, že mám všade na tvári morskú penu. Asi sa mi to stalo pri stroskotaní.“
Kráčali ďalej a Amelii zišla na um otázka. „Gabriel, povedzte, aká som bola, predtým ako som si udrela hlavu?“
Zastal a obrátil sa k nej. „Čo tým myslíte?“
„No, ako som sa prejavovala? Zmenila som sa odvtedy?“
Výraz na jeho tvári ju trochu vyľakal. „Naozaj to chcete vedieť?“
„Bola som až taká strašná?“
Gabriel rozpačito odvrátil pohľad.
„Ach, to je škoda,“ vzdychla Amelia. Tak trochu dúfala, že si ju len doberá.
„Boli ste nezdvorilá, pyšná… jednoducho horenoska,“ povedal. „Sarah, nerád to hovorím, no keď som vás vytiahol z mora, boli ste taká nepríjemná, že som bol v pokušení hodiť vás naspäť.“
„Nie!“ Pokrútila hlavou.
„Je mi to ľúto.“
„Lenže… tak sa správajú skôr rozmaznané slečinky z vysokej spoločnosti ako trestankyne.“
Gabriel si povedal, že má pravdu. Nevedel však o nej nič viac, preto tej záhadnej zmene nerozumel. „Asi ste boli napoly hysterická od strachu. Viete, po stroskotaní ste dlho viseli na tej skale v obkľúčení žralokov.“ Nedodal, že ďalekohľadom videl, ako tie krvilačné morské tvory trhajú telá pasažierov Gazely. Už to, že im nemohol pomôcť, ho nesmierne trápilo.
Amelia sa striasla a oči jej zaliali slzy.
„A… cestovala som na lodi ešte s niekým?“ šepla.
„Neviem.“
„Počujte, neverím, že som Sarah Jonesová! Lenže ak nie som ona, kto som? Mala som príbuzných? Pátra po mne niekto?“
„Pokiaľ viem, nik sa nevypytoval.“ Videl, ako jej v očiach zhasla nádej, a hneď svoje slová oľutoval. „Teda, aspoň zatiaľ. Možno prídu nejaké správy poštou so zásobami.“
Prikývla, no tušila, že je to málo pravdepodobné.
„Ak vás to uteší, teraz vôbec nepripomínate dievča, ktoré som vytiahol z vody. Zmenili ste sa.“
Prikývla, no musela stále myslieť na to, čo o nej povedal. Naozaj ju poháňal len strach, a preto bola neznesiteľná? Ale trestankyňa by sa tak predsa nesprávala… „A viete, čo som…“ zasekla sa. „Viete, čo spáchala Sarah Jonesová?“
„Nie. Evan mi to nepovedal a ja som sa nepýtal.“
„Vie to?“
„Možno áno. Sarah, naozaj mi nepripadáte ako bežná trestankyňa, no súdy bývajú aj nespravodlivé. Ak ste aj niečo spáchali, možno vás k tomu dohnali nepriaznivé okolnosti.“
„Preboha, aké okolnosti môžu z človeka spraviť zločinca?“
„Neviem. Čo ak ste ukradli jedlo, lebo ste hladovali?“ Gabriel videl, že o tom pochybuje. „Alebo ste boli naozaj nevinná a súd vám neuveril.“
„Musím to zistiť,“ vyhlásila. „Keď sa vrátime, spýtam sa Evana.“
Boli však už pri skalách, dohladka obrúsených, so zaujímavými dutinami a priehlbinami, čo tam zanechal čas, vietor, voda a neprestajné zmeny teploty.
„Bol som tu raz, keď ich skúmali geológovia z pevniny,“ ozval sa Gabriel. „Vraveli, že ich tvorí kremeň, živec a sľuda, vraj vznikli z roztavenej magmy, čo vyvrela zo zemskej kôry. Skala erodovala a po miliónoch rokov sa postupne rozmrvila na prach, žula pod ňou sa oddelila a vznikli balvany.“
Amelia hladkala fantasticky tvarované skaly pokryté oranžovým lišajníkom.
„Vedci hovorili, že aj lišajníky, ktoré sú živé organizmy, prispievajú k opotrebovaniu skál. Vyťahujú z nich živiny a vypúšťajú slabú kyselinu. Samozrejme, potrvá ešte milióny rokov, kým tieto balvany zmiznú.“
Amelii prišlo ľúto, že tieto zvláštne útvary tu jedného dňa nebudú, a zároveň si uvedomila, aký krátky je ľudský život v porovnaní so životom skál a celej planéty.
„Musím zistiť, kto som!“ vyhŕkla.
Gabriel nevedel, čo povedať. Rozoznal jej v očiach úprimnú hrôzu a trápenie a netušil, či sa len nechce zmieriť so svojím ťažkým údelom, alebo či ju naozaj omylom pokladajú za niekoho, kým nie je.
„Viete čo?“ zmenil tému. „Pod touto skalou je jaskyňa,“ ukázal na balvan v tvare kupoly. „Nechcete si ju pozrieť?“
„Kde je vchod?“ zdvihla hlavu.
Ukázal na more. „Tamto.“ Skalná kupola sa zvažovala k speneným vlnám pri pobreží. „Nepršalo, takže skala nie je veľmi klzká. Držte sa ma a zavediem vás dolu.“
„Určite sa nič nestane?“ Trochu sa obávala, ako dopadne ten dobrodružný zostup.
„Nebojte sa,“ povedal a vystrel k nej ruku.
Ešte stále váhala, ochromená vrodeným strachom. „A nezaplavia jaskyňu vlny?“
„Kdeže, len keď je naozaj silná búrka. A ako vidíte, dnes je more pokojné.“
Amelia sa pokúsila potlačiť obavy. „Myslím, že som trochu precitlivená, keďže sme hovorili o stroskotaní a žralokoch. Ak vravíte, že sa niet čoho báť, verím vám.“ Cez mraky sa predralo slnko a usúdila, že je to dobré znamenie.
Pomaly sa vybrali nadol. Pomáhal jej, ako vedel, až zliezli ku skalnej rímse pred jaskyňou. Dnu vládlo šero, no len čo vstúpili, obklopil ich rozľahlý čarovný priestor.
„Je tu nádherne, ale, žiaľ, niečo tu páchne,“ pokrčila nosom Amelia.
„Však?“ Gabriel tu bol už viac ráz, no neuvedomil si ten zápach. Obzrel sa, či nájde jeho zdroj – a zhíkol. Pokúsil sa rýchlo vystrčiť Ameliu z jaskyne, ale bolo neskoro. Už aj ona zazrela mŕtvolu a zvrieskla.
Rýchlo ju vzal do náručia. Cítil, ako sa trasie. Za nimi, v zadnej časti jaskyne, ležalo telo robustného muža. Chýbala mu dolná časť pravej nohy, z mäsa trčala kosť a šľachy, na dne jaskyne sa černela škvrna: zaschnutá krv. Telo sa už rozkladalo, no na tvári muža sa dosiaľ zreteľne odrážalo zúfalstvo a údes. Gabriel sa nazdával, že v jaskyni páchne zdochnutý tuleň alebo morský vták. Naozaj nečakal mŕtvolu človeka, morský prúd mal odniesť telá opačným smerom.
„Čo sa s ním stalo?“ vzlykla Amelia. „Ako sa sem dostal?“
„Zrejme sa plavil na Gazele a nohu mu odhryzol žralok. Buď sa mu sem podarilo doplaziť, alebo ho priniesli vlny. Ak ešte žil, zakrátko vykrvácal.“
Amelia nevedela ovládnuť triašku a stále vzlykala. Gabriel ju vyviedol z jaskyne, pomohol jej vyliezť hore, a tam sa pomaly, zhlboka nadychovala, aby zahnala z nozdier pach smrti.
„Musíme ho pochovať,“ povedal Gabriel. „Myslíte, že by ste sa mohli vrátiť k majáku a povedať Edgarovi, aby sem prišiel s lanom a nosidlami? Vie, kde je záchranný výstroj.“ Vedel, že to treba urobiť čím skôr, ešte pred zotmením, inak by im musel pri nakladaní tela niekto svietiť lampášom.
Amelia prikývla. „A čo urobíte vy?“
„Pokúsim sa vytiahnuť telo von. Možno to chvíľu potrvá, takže ušetríme čas, ak zatiaľ pôjdete po Edgara. Viem, že žiadam veľa…“
„Zvládnem to,“ odvetila.
„Určite?“ Gabriel sa o ňu obával, no nemohol tu nechať telo do rána. Rýchlo sa rozkladalo a onedlho sa nebude dať odniesť bez toho, aby sa rozpadlo. Zišlo mu na um, či by nemal mŕtvolu vrátiť moru, ale čo ak ju vlny znovu vynesú na pobrežie? Nech už bol ten človek zaživa ktokoľvek, umrel sám a v nesmiernych útrapách. Aspoň po smrti sa dočká slušného zaobchádzania.
„Pravdaže to zvládnem,“ zopakovala Amelia. Bolo jej ťažko lapiť dych, no keď Gabriel potrebuje pomoc, Edgara privedie.
Gabriel si vyzliekol plášť a prehodil jej ho cez plecia, aby sa zohriala.
Vybrala sa k majáku, no len čo sa rozlúčila s Gabrielom, opustili ju posledné zvyšky odvahy. Ledva sa domotkala k domcu, kde bývali Dixonovci, a nesmelo zaklopala na dvere.
Edgar počul čudné zvuky a otvoril. Na prahu stála roztrasená a uplakaná Amelia.
„Čo je?“ Vtiahol ju dnu. „Stalo sa niečo Evanovi alebo niektorému dieťaťu?“
Amelia lapala po dychu. „Ga… briel…“ šepla.
„Gabriel? Čo je s ním?“
„Je… na skalách,“ odvetila. Srdce jej prudko bilo, od rezkej chôdze bola celá spotená.
Carlotta jej stiahla z pliec Gabrielov plášť. „Toto patrí Gabrielovi.“ Vyčítavo zazrela na Ameliu. „Kde je?“ zopakovala.
„Je… potrebuje… pomoc,“ vytisla z hrdla Amelia, no Dixonovci z toho stále neboli múdri.
Odrazu ju Carlotta fľasla po líci a Amelia skoro spadla.
„Čo to robíš?“ zvolal Edgar.
„Smoklí tu ako decko a Gabriel je možno zranený,“ odsekla Carlotta. Amelia si v šoku priložila dlaň k páliacemu lícu.
Edgar jej nalial vodu. „Daj Sarah pokoj,“ zavrčal na manželku a usadil Ameliu na stoličku. „Vypite to, upokojte sa a hovorte. Ale ešte predtým na minútku zadržte dych.“
Amelia poslúchla a bolo jej o čosi lepšie. „Gabriel je pri Remarkable Rocks,“ vydýchla. „Vošli sme do jaskyne a…“ Pred očami mala stále mŕtvolu. Zachvela sa. „A potom…“
„No? Čo bolo potom?“ nástojil Edgar.
„Našli sme… telo. Gabriel chce, aby ste šli za ním a pomohli mu ho vytiahnuť. Máte priniesť povraz a nosidlá.“
Carlotta prižmúrila oči. Načo tí dvaja liezli do nejakej jaskyne? Vari sa tam chceli pomilovať? „Lei la mucca megra,“ zašepkala.
Amelia stuhla. Naozaj ju tá Talianka nazvala vycivenou kravou? No bola v takom stave, že ani neodpovedala.
„Idem po povraz a nosidlá,“ povedal Edgar. „Koľko trvá cesta k tým skalám?“
Amelia sa sústredila. „Sú to asi… tri kilometre.“
„Tak by som sa mal poponáhľať. A ozaj, ktorým smerom je to?“
„Ukážem vám cestu.“ Nechcela zostať sama s Carlottou, ktorá na ňu jedovato gánila. Netušila, prečo ju Talianka tak nenávidí.
„Lei ľinsegue come una femmina sui calore,“ zamrmlala Carlotta.
Amelia sa striasla. Teraz ju Carlotta obvinila, že za Gabrielom behá ako suka v ruji. Už-už chcela niečo odvrknúť, no pomyslela si, že ak bude čušať, dozvie sa viac. Okrem toho nemohla Gabrielovi povedať, čo o ňom hovorí Carlotta. Teraz sa len utvrdila v rozhodnutí varovať ho – táto žena môže byť nebezpečná.
Amelia odviedla Edgara ku skalám, kde ich čakal Gabriel. Povedal kolegovi, že telo vyvliekol z jaskyne a potom poslal Ameliu naspäť, aby sa už nemusela dívať na mŕtvolu. Presvedčila ho, aby si vzal svoj plášť, lebo na oblohe sa znovu zbieralo na dážď.
Bola už skoro v polovici cesty, keď si uvedomila, že čas pokročil. Bola preč skoro päť hodín. Veľmi sa bála, čo povie Evan. Hádam porozumie, že nemohla prísť skôr, keď mu porozpráva o hrôzostrašnom náleze v jaskyni.
V Evanovi však tlel hnev už dve hodiny. Vyčítal si, že jej dal voľno, a keď sa objavila, vybuchol.
„Koniec!“ zreval. „Vravel som ti, aby si sa neopovážila prísť neskoro…“
„Ja… vysvetlím vám to…“ prosíkala.
„Už nikdy voľno nedostaneš, a buď rada, že ťa nepošlem naspäť do väzenia.“
„Ale…“
„Vedel som, že sa ti nedá veriť. Moje deti sú zase hladné, lebo ja som pracoval a ty si im mala urobiť večeru. Ale čo som čakal? Zlodejke a klamárke sa neoddá veriť.“ Obrátil sa a odpochodoval. Amelia si všimla, že deti ich pozorujú z dvier domu. Najväčšmi ju ponížilo, že ju pred nimi nazval zlodejkou a klamárkou.
V slzách sa rozbehla do svojej chatrče a hodila sa na matrac. Úpenlivo nariekala a netušila, ako dlho sa takto utápa v žiali, keď si všimla, že nie je sama. Cez slzy rozoznala Sissie.
„Čo sa stalo?“ spýtala sa jej dievčina.
Amelia nemohla odpovedať.
Sissie si k nej kľakla. „Prečo si neprišla skôr? Vedela si, že ocko sa nazlostí.“
Amelia sa posadila a utrela si oči. „Gabriel a ja sme v jaskyni na Remarkable Rocks našli mŕtvolu.“
„Mŕtveho človeka?“ zjojkla Sissie.
„Áno. Žralok mu odhryzol nohu.“
Sissie si domyslela, že to musel byť príšerný pohľad. „Kde sa tam vzal?“
„Zrejme bol na palube Gazely, keď sa potopila. Gabriel vravel, že skoro všetkých cestujúcich zožrali žraloky.“
Sissie sa zachvela.
„Musela som sa vrátiť po Edgara a potom ho zaviesť ku Gabrielovi, lebo nevedel, kde sú Remarkable Rocks.“
„Prečo si to nepovedala ockovi?“
„Nechcel nič počuť.“
„Hneval sa. Myslel si, že si ušla.“
„Mala som to radšej urobiť.“
„Donesiem ti trochu jedla.“
„Nie, Cecelia, ďakujem. Nemôžem jesť.“ Amelia si ľahla a vyčerpané zatvorila oči.
Sissie sa vrátila do domu, kde otec opravoval Milovi topánku.
„Gabriel a Sarah našli v jaskyni mŕtvolu,“ povedala.
Evanovi znehybnela ruka, no nezdvihol zrak.
„Toho muža dohrýzol žralok. Sarah musela ísť po nového strážcu majáka, aby Gabrielovi pomohol vyniesť telo z jaskyne.“
Evan neodpovedal a dcéra ho nechcela ešte väčšmi rozhnevať, tak sa stiahla do zadnej izby a šla si ľahnúť.
Evan zostal ešte hodinu sedieť za stolom. Uvažoval a hnev v ňom postupne vychladol. Vybral sa do chatrče, ale trestankyňa už spala.

Na druhý deň prišiel Gabriel na farmu skoro. Evan bol už hore, no Amelia sa ešte neukázala a výnimočne ju nebudil.
„Dobré ráno, Evan,“ pozdravil ho Gabriel. Slúžil od polnoci do rána a až teraz vypol svetlo na majáku. Spolu s Edgarom pochovali mŕtveho a zapísali to do denníka v majáku. Gabriel chcel spísať aj podrobnejšiu správu o úmrtí a poslať ju do Kingscotu na lodi, čo mala priviezť zásoby.
„Je Sarah v poriadku?“ spýtal sa farmára. Tušil, že jej neskorý návrat Evana rozzúri.
„Spí!“ odsekol Evan.
Gabriel si všimol, že farmár sám varí kašu, a nebol si istý, či je to dobré, alebo zlé znamenie. „Určite je vyčerpaná,“ poznamenal. „Dvakrát šla na Remarkable Rocks, a ani som ju nechcel poslať po Edgara, no nemal som na výber. Vieš, utrpela šok.“ Evan mlčal, tak strážca majáka pokračoval: „Povedala ti o tej mŕtvole, však?“
„Nie,“ zavrčal Evan. „Dozvedel som sa to od dcéry.“
Gabriel nevedel, čo si má myslieť. „Asi to bol pasažier z Gazely a zaútočili naňho žraloky. V noci sme ho s Edgarom pochovali.“
Evan stále mlčal.
„No, už musím ísť, potrebujem vyčistiť lampáš. Prosím ťa, poďakuj za mňa Sarah, že mi včera pomohla.“
Evan prikývol.
Keď bola kaša hotová, Evan odniesol za misku Amelii. Práve sa prebúdzala, keď rázne otvoril dvere na chatrči.
„Zjedz to, lebo vychladne,“ povedal a položil misku k matracu spolu s hrnčekom sladkého čierneho čaju.
Amelia sa zmätene dívala na raňajky. Evan dokonca uvažoval, že jej dá deň voľno, no potom si spomenul, že jeho nebohá žena drela bez prestávky, a rozmyslel si to.
„Bol tu Gabriel,“ utrúsil. „Chcel sa ti poďakovať za pomoc.“
Amelia mlčala; až keď sa farmár vybral ku dverám, ozvala sa: „Povedali ste, že som zlodejka a klamárka. Za to ma odsúdili?“

Evan zastal. Nadávky už oľutoval, ale prečo by jej to mal vešať na nos? „Mne povedali, že si dcére svojho zamestnávateľa ukradla náramok.“
Amelia neverila vlastným ušiam. „A kto bol môj zamestnávateľ?“
„Viac neviem, len sa ma spýtali, či ťa beriem. A keďže sme chudobní, nemáš nám čo ukradnúť.“ Pozrel na ňu a videl, že má opäť v očiach slzy. „Keď si sa včera nevracala, pomyslel som si, že si zdrhla. Ale v takom prípade by si zahynula. Je ti to jasné, však?“
Vyšiel von a ona za ním v rozpakoch hľadela. Takže sa o mňa bál? Pokrútila hlavou. Taký čudák…
Carlotta vylievala pred domom špinavú vodu, keď chodníkom z buša vyšiel Gabriel.
„Kamže tak skoro?“ zašvitorila.
„Bol som za Evanom a Sarah.“
Na tvári mu videla obavy, a to len rozdúchalo jej žiarlivosť. Zaťala päste. Tento krásavec bol mužom jej snov. Žiaľ, skutočnosť bola horšia, lebo otec ju donútil vziať si za manžela starca. V noci v posteli pri ňom zatvárala oči a predstavovala si, že sa miluje s príťažlivým mladíkom. Od istého času mala tá vidina tvár – tvár Gabriela Donnellyho.
„Je Sarah v poriadku?“ pokúsila sa tváriť trochu ustarostene.
„Nevidel som ju, lebo spala.“
„Zájdem za ňou,“ vytisla zo seba, hoci jej pukalo srdce. Vedela, že ak sa so sokyňou nezblíži, nič nedosiahne.
„Isto ju to poteší,“ povedal Gabriel. „Veľmi ťažko znáša, že stratila pamäť. Priateľka sa jej zíde.“
„Ako vlastne stratila pamäť?“ Carlotta si pomyslela, že trestankyňa to len hrá, aby ju všetci ľutovali.
„Keď som ju vyťahoval lanom na útes, narazila si hlavu. Ani nevedela, ako sa volá, ale tá druhá mi povedala, že je to Sarah Jonesová, trestankyňa, ktorá má pracovať u Evana. Lenže Sarah o sebe tvrdí, že je určite niekto iný.“
„Možno len nechce byť tým, čím je – trestankyňou.“
„Už o tom pochybujem. Dúfajme, že sa jej pamäť raz vráti.“
Carlotta usúdila, že Gabriel sa do tej dievčiny zaľúbil. Ak niečo okamžite nepodnikne, už bude neskoro. „Idem si ľahnúť,“ unavene oznámil Gabriel. Carlotta by si najradšej ľahla k nemu. „Nedovolím, aby ho získala tá kriminálnička,“ šepla. „Musím sa jej zbaviť.“

      Kingscote
Sarah si zvykala na záhaľku. Edna a Charlton ju rozmaznávali a stále ju pozorovali, či sa u nej náhodou nepriaznivo neprejavuje šok. Takmer každý deň jej krajčírka posielala nové šaty.
V pondelok sedela sama v kuchyni a čítala noviny, keď na zadne dvere ktosi zaklopal. Polly upratovala kdesi v dome a Edna sa vybrala s Charltonom do mesta. Sarah prešla ku sieti proti moskytom a cez ňu uvidela domorodú ženu s misou v rukách. Mykla sa – ešte nikdy sa neocitla zoči-voči žiadnemu domorodcovi. Zišlo jej na um, či vôbec ovláda angličtinu. „Dobrý deň,“ ozvala sa ostražito.
„Prišla som po vajíčka, slečinka.“
„Vajíčka? Nevedela som, že žobrákom dávame vajíčka.“ Ktovie, ako to rieši Edna, uvažovala Sarah.
Domorodkyňa si ju premerala čiernymi očami. Neprekvapilo ju, že ju pokladajú za žobráčku – stávalo sa to často. Práve Edna Ashbyová s ňou však vždy zaobchádzala ako rovná s rovnou a ona šiju za to vážila. „Nie, slečinka, pani Ashbyhová mi vajíčka predáva,“ povedala a pre istotu ukázala mince v dlani.
„Ach!“ Sarah očervenela. „Prepáčte. Nevedela som.“
„To nič, slečinka.“
„Pani Ashbyová tu nie je, ale nájdem Polly. A… ako sa voláte?“
„Som Betty, slečinka.“
„Počkajte tu, Betty.“ Nebola si istá, či je bezpečné nechať tú ženu na prahu, no nemala na výber. Betty uhádla, na čo myslí, a znovu ju bodlo sklamanie. Belosi sa k nej často správali pohŕdavo, ona ich preto pokladala za nevedomých. O tejto zemi a jej tradíciách vôbec nič nevedeli. Betty tušila, že jej rasa čoskoro vyhynie, pretože nový život s bielymi ju zničí. Bola pevní– rozhodnutá, že aspoň svojim deťom odovzdá kmeňovú múdrosť starších.
Sarah šla pohľadať Polly, a tá vyšla z Edninej a Charltonovej spálne s mopom.
„Vzadu je nejaká žena, prišla si kúpiť vajíčka,“ povedala jej potichu Sarah. „Je to domorodkyňa, ale vyzerá dosť upravená a čistá.“
„Ako sa volá?“ spýtala sa Polly.
„Vraví, že Betty.“
„Aha, Betty!“ Polly sa široko usmiala. „To je naša susedka.“
„Susedka?“ Sarah na ulici videla deti, ktoré jej pripadali trošk tmavšie, no neuvedomila si, že bývajú hneď vedľa.
„Presne tak. Je to manželka Johna Hammonda a bývajú vo Paith Cottage.“
„Čo nepovieš?“ Sarah sa nechcelo veriť, že Charlton prenajíma dom domorodej žene. V Hobarte pokladali domorodcov za divochov a na spoločenskom rebríčku stáli ešte nižšie ako trestanci.
V tej chvíli dohrkotala za domom brička s Charltonom a Ednou.
„Vitaj, Betty!“ zavolala Edna. „Prišla si po vajíčka?“
„Áno, pani.“
„Vie Polly, že si tu?“
„Slečna šla po ňu.“
„Slečna? Aha, to je moja chovanica Amelia. Už som ti spomínala, že sa k nám nasťahuje. Jej mama bola v Anglicku mojou najlepšou priateľkou.“
„No pravdaže!“ Betty si uvedomila, že počula o nehode Ameliiných rodičov. To bolo zlé znamenie.
„Poď dnu a vypi si čaj, kým čakáš, Betty.“ Ednu trochu pobúrilo, že jej chovanica nepozvala susedku ďalej. Bude jej musieť dohovoriť. Vzápätí skoro narazila do Polly.
„Už ste tu, pani Ashbyhová?“ rozpačito sa opýtala pomocnica. „Chystám sa dať Betty čerstvé vajíčka.“
„Dobre, choď po ne. Ja si zatiaľ vypijem s Betty čaj.“
Polly vzala od Betty misku a Edna zaviedla susedku do kuchyne, kde našli aj slečnu.
„Amelia, toto je naša susedka Betty Hammondová.“
„Polly mi to už povedala,“ trochu upäto odvetila Sarah. Nechápala, prečo si pani Ashbyová vodí dnu domorodcov, a Betty to neomylne vycítila.
„Drahá, daj variť vodu a odkroj koláč,“ poprosila ju Edna a ponúkla Betty stoličku.
Betty sa posadila. Mala krátke kučeravé vlasy, veľmi tmavú pokožku, veľké prsia aj brucho, no tenké ruky a nohy. Mala na sebe bavlnené šaty a bielu zásteru a na nohách čierne šnurovacie topánky. Sarah znepokojili jej oči, ktoré ju sledovali na každom kroku.
„Tak ako sa máš, Betty?“ spýtala sa Edna, kým kládla na stôl tanieriky.
„Veľmi dobre, madam,“ odvetila Betty. Stále nechápala, prečo z toho dievčaťa nevyžaruje žiaľ za rodinou. Ale utrpenia v nej vycítila dosť. Tá mladá určite veľa trpela, najmä v posledných rokoch. Práve to bolo čudné – prečo by chovanica Edny Ashbyovej okúsila čokoľvek iné ako blahobyt?
„A ako sa majú deti?“
„Výborne, madam. Rastú ako z vody.“
„A čo John? Charlton ho už dávnejšie nevidel.“
„John má veľa práce, madam. Pracuje pre Percyho Kirkbrighta.“
„Naozaj?“ V tej chvíli vošiel do dverí Charlton s nákupom. „John pomáha Percymu Kirkbrightovi, drahá, preto ho nevídame.“
„Percy teraz žne, všakže?“ zaujímal sa Charlton. „Vraj mu tento rok slušne vzišiel ovos.“
„Áno,“ prikývla Betty. „A kým zožnú ovos u Percyho, bude už takmer zrelá aj naša pšenica.“ Zhovárala sa s Charltonom, no pozorovala Sarah.
Charlton položil nákup na stôl a šiel vypriahnuť koňa.
Edna pozrela na Betty a všimla si, ako uprene sa díva na jej chovanicu. „Čo sa deje, Betty?“ spýtala sa jej. „Vidíš niečo na Amelii?“
Sarah sa zmätene obrátila.
„Vieš, Betty má dar jasnozrivosti,“ usmiala sa Edna. „Rozpráva sa s predkami.“
Sarah sa naľakala. „Ako to myslíš, teta?“
„Betty má zvláštne duchovné nadanie. Keby bývala so svojím klanom, zrejme by bola liečiteľkou. Nikdy sa nepomýli, každého vie odhadnúť. Raz som stratila snubný prsteň a ona mi povedala, kde je. Inokedy mi oznámila, že náš záhradník nás okráda. Vzal niekoľko Charltonových nástrojov a ešte aj bielizeň zo šnúry. Betty vedela aj to.“ Edna sa obrátila k domorodej susedke. „Asi si zachytila niečo z toho lodného nešťastia. Ameliina loď sa pri pobreží potopila a Amelia, našťastie, prežila.“
Betty mlčky skúmala Sarah, ktorá bola pevne presvedčená, že reči o predkoch a jasnozrivosti sú hlúposť. Betty nemôže vycíti, že po stroskotaní sa vydáva za Ameliu Divinovú.
„No čo, vidíš niečo o tej lodi?“ spýtala sa netrpezlivo Edna.
„Áno, madam. Vidím druhé dievča…“
„Aké dievča? To bude asi tá trestankyňa.“
Betty nerozumela, ale veľmi silne pociťovala, že by tu s nimi malo byť to druhé dievča. Ale prečo?
Edna pozrela na Sarah. „Veď vravím, že má neuveriteľné schopnosti.“
„Ona má ťažkosti,“ povedala Betty.
„Kto?“
„To druhé dievča, madam.“
„Skôr mala, Betty. Je to trestankyňa a musí pracovať pre farmára na druhom konci ostrova.“
„Niečo tu nesedí, madam.“ Betty mala pocit, že niečo nesedí na Sarah aj na tej druhej, to už však nepovedala.
Sarah spanikovala. Vari ju odhalia? Srdce sa jej rozbúchalo a dlane spotili. Už sa chcela vytratiť, keď do kuchyne vošiel Lance.
„Zdravím, dámy!“ ozval sa so širokým úsmevom. Ani si nevšimol, aká je Sarah bledá.
„Ideš z práce nezvyčajne skoro,“ podotkla jeho matka.
„Mal som dohodnuté stretnutie s Willardom Thomasom, no on ho zrušil, tak som si povedal, že prídem domov. Mám po krk nadčasov.“
„Myslela som si, že máš veľa práce,“ pokračovala Edna. Materinský inštinkt zachytil čosi zvláštne. „Posledný týždeň sme ťa takmer nevideli.“
Lance sa mykol, no vtedy sa Edna obrátila k Sarah. „Willard je majiteľ obchodu so zmiešaným tovarom.“
„Skutočne?“ zdvorilo sa spýtala Sarah. Ako neraz tento týždeň, znovu jej zišlo na um, či sa jej Lance náhodou nevyhýba.
„Prečo zrušil stretnutie?“ spýtala sa Edna.
„Clare ochorela, tak nemohol odísť z obchodu.“
„Ach, znovu! Chuderka, zajtra ju pôjdem pozrieť. Clare je jeho manželka,“ vysvetľovala Edna svojej chovanici. „Je to milá žena, žiaľ, veľmi chorľavá. Stále polihuje.“
„Asi to má niečo spoločné s tým, že si rada pofajčí cigaru, keď sa Willard nedíva,“ prehodil Lance.
„Možno máš pravdu,“ prikývla Edna. „Ja by som také smradľavé veci doma netrpela. Nechápem, čo na nich Clare vidí.“ V malom mestečku sa máločo utajilo a Clarini priatelia vedeli, že okrem cigár má rada aj sherry a Willard ju podvečer nájde vždy na mol.
Sarah stále cítila Bettin uprený pohľad a rozhodla sa odpútať jej pozornosť. „Niekedy by som sa rada zašla pozrieť na tie tučniaky,“ povedala Lanceovi.
„Môžeme ísť aj dnes večer.“
„Výborne.“
„Zdá sa, že bude príjemne, no daj si na seba niečo teplé, lebo vietor od mora je ľadový, zahasil by aj pekelné plamene.“
„Lance!“ karhala ho matka.
„Zase som zabudol, že v Hobarte si bývala pri mori, takže vieš, čo sa dá očakávať večer na pobreží,“ pokrčil plecami. „Prepáč.“
„To nič.“ Sarah nervózne pozrela na Betty a opäť zachytila jej nevyspytateľný pohľad.
Betty chcela povedať, že má pocit, akoby Amelia bývala na mieste, odkiaľ more nevidela – v uzavretom priestore ako zviera v klietke, no mlčala. Trochu sa však obávala o Ednu – prečo ju chovanica podvádza?
„Potrebujem sa prejsť,“ vyhlásila Sarah a vstala. „Uvidíme sa neskôr, Lance.“ Odrazu mala iné starosti ako obdivovať jeho krásu. Okamžite musela na vzduch.
Lance na ňu prekvapene pozrel – nezdala sa mu nadšená vyhliadkou na spoločnú prechádzku.
Edna naliala čaj. „Dáš si šálku, Lance?“
„Veľmi rád, mama. Čo sa podáva dnes večer?“ Sadol si na stoličku, z ktorej vstala Sarah, a vzal si zo stredu stola ovocný koláč.
„Myslím, že Polly robí kurací nákyp.“
„Polly je šikovná.“ Už sa mu zbiehali slinky. „Rozhodne si dám. Ako sa máte, Betty?“
„Dobre, pán Ashby.“
Stokrát ju žiadali, aby Lancea oslovovala krstným menom, no neurobila to.
„Betty videla niečo, čo sa týka tej trestankyne, ktorá prežila stroskotáme,“ oznámila synovi Edna.
„Nevrav. A čo také?“ zvedavo sa spýtal Lance. Kedysi si z Bettiných „vízií“ uťahoval, ale to sa skončilo, keď ho vystríhala, aby si dal pozor, lebo ho čaká nehoda na koni. O dva dni jeho dvojročný a naoko zdravý kôň klesol pod ním mŕtvy – zlyhalo mu srdce. Neskôr mu vyveštila, že sa stane šéfom pobočky banky. Len čo sa to splnilo, začal jej slová pokladať za sväté.
„Povedala, že to dievča má problémy. Ja nato, že nečudo, keď je trestankyňa.“
„Nie preto, madam. Ona je z dobrej rodiny,“ zdôraznila Betty.
„Čudné. Ktovie, prečo sa jej život tak zamotal.“
„Raz to zistíte, madam.“ Betty vstala.
Edna sa mykla. „Ja? Prečo by som niečo zisťovala? Pochybujem, že sa s ňou niekedy stretnem.“
„Stretnete sa,“ prikývla Betty. Nemusela viac vysvetľovať, lebo prišla Polly s vajíčkami. „Už mi treba ísť, madam. Ďakujem za vajíčka.“ Na stole nechala mince.
„Rado sa stalo, Betty.“ Ednu jej náhly odchod zmiatol. Betty si nedala ani hit čaju, ani kúsok koláča. „Čo sa s ňou porobilo?“
Lance pokrčil plecami. „Asi nechce nechať deti dlho bez dozoru.“
Edna pozrela na Polly. „Upratala si Amelii izbu a ustlala si posteľ?“
„Nie.“
„Prečo?“
„Robieva to sama, pani Ashbyhová.“ Polly si myslela, že milosťpani o tom vie, a teraz sa bála pokarhania.
„Akože sama?“
„No, odkedy prišla, upratuje si aj ustieľa. Povedala som jej, že to urobím, no ona je vraj zvyknutá robiť to sama.“ Polly sa zdalo, že Sarah ju vo svojej izbe vidí nerada, to však už nespomenula.
Edna pokrútila hlavou. S Charltonom chodievala väčšinou ráno preč z domu, preto si to asi nevšimla.
„Včera som dokonca videla, ako štopká pančuchu,“ doložila Polly ako dôkaz, že chovanica jej služby naozaj nepotrebuje. „Vravela, že si ju roztrhla na prechádzke.“
„Preboha, odkiaľ by Amelia vedela štopkať? Camilla krásne vyšívala, ale štopkanie jej nešlo.“
„Nuž, Amelii ide, pani Ashbyová. Zaštopkala pančuchu tak šikovne, ako by som to nedokázala ani ja.“
Edna sa zamračila. Chovanica ju stále prekvapovala.
Sarah sa ponáhľala po ceste od domu a zhlboka dýchala. Ani si neuvedomila, ako sa to stalo – Bettin upretý pohľad ju vtiahol do života, na ktorý sa snažila zabudnúť. Živo si vybavila hrôzy ženskej fabriky, v skutočnosti väznice, kde sa vždy v noci tlačila v cele s množstvom žien. Keď ráno dozorca odomkol dvere, všetky sa hrnuli von, aby sa po hodinách strávených v pachu výkalov a potu mohli nadýchať vzduchu. Väznica mala pol stomčia a za ten čas prešlo jej bránami dvanásťtisíc žien odsúdených na rôzne tresty od siedmich do štrnástich rokov, väčšinou za krádeže u zamestnávateľov v Anglicku. Dreli v práčovni alebo šili na objednávku mesta. Každý v nich videl len „prekliate kurvy“ alebo pološialené chudery, ktoré treba držať mimo slušnej spoločnosti. Sarah sa rozochvela. Nikdy sa tam nevráti, radšej umrie!
„To nie je možné,“ zamrmlala. „Všetko šlo podľa plánu, a teraz sa objaví Betty a zničí mi život. Ak to inak nepôjde, musím sa jej zbaviť, tak ako som sa zbavila Amelie Divinovej.“
Spoza domu vyšla Betty a ocitla sa zoči-voči Sarah, ktorá kráčala zase domov.
Sarah sa prinútila usmiať, ale Betty sa jej očividne bála. „Tá trestankyňa, čo prežila stroskotáme, stratila pamäť. Možno preto si mala zvláštny pocit, Betty“ povedala.
Betty naklonila hlavu nabok. Nie, nedávalo to zmysel. Nič na tejto dievčine nepôsobilo normálne, rozhodne nie jej vysvetlenia.
„Udrela si hlavu, keď ju vyťahovali na útes k majáku,“ pokračovala Sarah. „Videla som to. Mala potom na hlave hrču ako vajce.“
„A ako sa volala?“
Sarah sa zatvárila, akoby lovila v pamäti. „Myslím, že… Sarah. Sarah Jonesová.“
Betty zhíkla a Sarah sa znovu rozbúchalo srdce, no ovládla sa.
„Čo sa stalo, Betty?“ spýtala sa čo najpokojnejšie.
Betty bez slova vykročila k svojmu domu a Sarah za ňou chvíľu pozerala. Zišlo jej na um, že ak sa bude držať svojej verzie, Betty jej nemá ako dokázať lož. Napokon, Amelia sa určite v Kingscote neukáže, tak čo by sa trápila? Opäť sa jej zjavila pred očami malá preplnená väzenská cela. Nie, pomyslela si, ak sa bude zdať, že Betty ma chce odhaliť, zbavím sa jej. Zablúdila zrakom k útesom. Zbavím sa jej, a je mi jedno, ako to budem musieť urobiť.
Du Couedicov mys
Amelia neverila vlastným očiam, keď sa na farme objavila Carlotta. Práve okopávala zeleninu a Talianka sa k nej blížila s košíkom zakrytým utierkou. Amelii udrela do nosa vôňa čerstvo upečeného chleba.
„Prišla som sa pozrieť, ako sa máte,“ ozvala sa milo Carlotta.
„Už dobre,“ opatrne odvetila Amelia. Mala pocit, že Talianka od nej niečo chce.
„Fajn. Prepáčte, že som vás včera udrela, ale bolo to nutné. Boli ste… ako to povedať…“
„Pravdaže, bola som hysterická. Napokon, človek nevidí každý deň mŕtvolu napoly zožratú žralokom. Nemuseli ste však zájsť až tak ďaleko.“ Celú noc zle spala a trápili ju strašidelné sny.
„Prepáčte,“ zopakovala Carlotta. Chcela jej šprihnúť do tváre, že nemala liezť s Gabrielom do jaskyne, no čušala. „Priniesla som vám taliansky bylinkový chlieb a marhuľový džem. Je len zo zaváraných marhúľ, čerstvé nemáme, ale je chutný.“
„Ďakujem.“ Amelia si nebola istá, ako si má vysvetliť tú zmenu. Carlotte nedôverovala.
Z domu vyšiel Evan. „Dobré ráno!“ zavolal, keď uvidel návštevu.
„Dobré ráno, signore,“ s úsmevom odpovedala Carlotta. Vykročila k nemu, pohojdávajúc širokými bokmi. Amelia ju fascinovane pozorovala – tá žena si rozhodne vie obkrútiť chlapa okolo prsta. Aj drsný Evan odrazu zmäkol.
„Priniesla som chlieb a džem,“ zapriadla Carlotta. „Dosť pre vás aj pre detičky.“
„To je od vás veľmi pekné,“ rozpačito prikývol Evan. „Dáme si to na obed.“ Pozrel na Ameliu.
„Rada varím, a myslím, že aj dobre, tak vám občas niečo prinesiem, si?“
Evanovi sa zbiehali slinky, no zachoval si hrdosť. „Nerobte si starosti.“ Sám vedel upiecť len posúch a naučil to už aj Ameliu, hoci jej výtvory bývali tvrdé ako skala. Chýbal mu chlieb, čo pekávala jeho žena.
„To nie sú starosti.“ Carlotta sa usmiala na Mila, a už pohľad na dieťa v nej prebudil materinský pud. Chcela deti, veľa detí, ale nie s Edgarom. Presne vedela, kto by mal byť ich otcom. „Keby som vám mohla nejako pomôcť, ozvite sa,“ povedala.
„Všetko zvládame,“ bránil sa Edgar. „Ale ďakujeme za ponuku, madam.“
„Volajte ma Carlotta, signore.“ Podala Evanovi košík. „Dobrú chuť!“
„Ďakujem, Carlotta.“
Evan vošiel do domu a Carlotta sa znovu vybrala za Ameliou.
„Gabriel mi vravel, že si na nič nespomínate. To musí byť strašné.“
„Príšerné,“ priznala Amelia.
„Neviem si ani predstaviť, aké to je, nepamätať si rodinu a detstvo.“ Samej jej bolo veľmi smutno za sestrami a mamou.
Ameliu už tá myšlienka zabolela, a tak mlčala.
„Naozaj sa nepamätáte, aké to bolo vo väzení?“ vyzvedala Carlotta.
Amelia sa vystrela. „Neverím, že som Sarah Jonesová,“ vyhlásila.
Carlottu odpoveď prekvapila. Myslela si, že tá chudera nemá žiadnu guráž, a hľa, ako sa vypína! „Kiežby som vám vedela pomôcť,“ povedala.
Teraz sa začudovala Amelia. „Netuším, čo by ste mohli urobiť.“
„Napríklad by sme sa mohli spriateliť.“
Na Ameliinej tvári sa zračil zmätok.
„Sme tu len dve ženy, prečo by sme nemohli byť ako sestry?“ nadhodila Carlotta.
„Nuž… zrejme máte pravdu,“ prikývla Amelia. Nemohla za to, ale tej Talianke nedôverovala. Možno by ešte uverila návrhu na obyčajné priateľstvo, ale žeby si mali byť blízke ako sestry? To sotva. Carlotta sa spokojne rozlúčila a odišla z farmy a Amelia uvažovala, čo bolo skutočným cieľom jej návštevy. Bola si istá, že to má niečo spoločné s Gabrielom.
Po večeri chodieval Evan a deti spať zavčasu. Amelia ich vždy uvidela až ráno, a tak sa aj teraz musela sama pobrať do svojej chatrče a myslieť na to, akú má smolu, že si ju pomýlili s trestankyňou. Bola si istá, že nezaspí, nuž sa vybrala na prechádzku, hoci Evan by s tým nesúhlasil. No rozhodla sa riskovať a zájsť k majáku. Dúfala, že Gabriel má prvú nočnú službu – potrebovala niekoho, komu mohla dôverovať.
Pri majáku zastala pod točitým schodiskom. „Gabriel, ste tam?“ Jej hlas sa vo veži ozýval, a keď začula odpoveď, aby šla hore, s úľavou vykročila po schodoch. Hore zadychčaná zastala, no hneď pozrela na obzor. Slnko sa ako ohnivá guľa ponáralo do vín a vzdialená obloha vystavovala na obdiv celú paletu oranžových, zlatých, červených a fialkastých odtieňov.
„Ako sa vám darí?“ spýtal sa jej Gabriel.
„Bojím sa čo i len oka zažmúriť,“ priznala.
Veľmi dobre ju chápal. „Keď je život neznesiteľný, pokoj do srdca mi navracia príroda,“ povedal. „Pomáha mi správne vnímať život a smrť.“
More na juhu už stemnelo a zem na severe tiež, ale západ, kde sa doň ponáralo slnko, stále žiaril.
„Hovoril vám Evan, že som bol dnes ráno na farme?“ spýtal sa Gabriel.
„Spomenul to… keď mi priniesol raňajky.“
Gabrielovi to nešlo do hlavy. „Skoro som sa bál spýtať, čo vám povedal, keď ste sa vrátili neskoro. Viem, že býva tvrdý.“
„Ako sa dalo očakávať, zúril. Cecelia mi potom povedala, vraj si myslel, že som utiekla. Sám mi vysvetlil, že by som v buši zahynula. Zvláštne, ale tuším sa o mňa bál.“
„Prepáčte, keby som vás nebol požiadal o pomoc…“
„Vy za nič nemôžete, Gabriel. Nečakali sme, že nájdeme telo toho úbožiaka. Myslím, že to chápe aj Evan, no za nič by to nepriznal. Predsa však z toho vzišlo niečo dobré.“
„A čo?“
„Už viem, čo spáchala Sarah Jonesová.“
Mlčal, aby nemala pocit, že vyzvedá.
„Evan sa dozvedel, že som… že Sarah Jonesová ukradla zamestnávateľovej dcére náramok. To by som určite neurobila. Aj tá predstava sa mi protiví, navyše ak som mala zamestnávateľa, zrejme som bola slúžka. Nezdá sa vám čudné, že neovládam domáce práce?“
„Zdá.“
„Keby sa nad tým Evan zamyslel, dal by mi za pravdu.“
„Isteže.“
„Naozaj si to myslíte?“ usmiala sa Amelia.
„Áno. Dáva to zmysel. Keby ste boli slúžka, nemali by ste také jemné ruky.“ Gabriel si prvý raz povedal, že možno naozaj došlo k omylu – lenže ako to dokázať?
Amelia zvážnela. „Dúfala som, že máte pravdu.“
„Ako to myslíte?“
„Keby som bola spáchala zločin z nejakých ušľachtilých pohnútok, ešte by som sa s tým vyrovnala. Lenže krádež náramku nie je ani trochu ušľachtilá. Preto si myslím, že som to nemohla urobiť. Musel to byť niekto iný.“ Amelia sa znovu zadívala na hru svetla na obzore. „Kiežby som si spomenula aspoň na niečo,“ vzdychla.
„Buďte trpezlivá,“ poradil jej Gabriel. Zišlo mu na um, že o Sarah Jonesovej by mohol niečo zistiť na väzenskej správe vo Van Diemenovej zemi. Nechcel jej to vravieť, aby si nerobila zbytočné nádeje.
„Dnes bola na farme Carlotta,“ poznamenala.
„Naozaj?“ Gabriel si nespomínal, že by sa mu bola zdôverila so svojím plánom. Vtedy si myslel, že tára.
„Priniesla nám taliansky chlieb a marhuľový džem. Deťom veľmi chutilo.“
„To bolo od nej milé.“ Gabriel bol rád, že zmenili tému.
„Áno.“
Niečo v jej hlase sa mu zdalo čudné. „Tuším jej nedôverujete.“
„Pravdupovediac, neviem, čo si mám o nej myslieť. Pri prvom stretnutí sa ku mne správala veľmi chladne, a teraz… vraj si budeme blízke ako sestry. Neviem, čo má za lubom, no bojím sa, že to čoskoro zistím.“
Gabriel mal na Carlottu svoj názor, predovšetkým jej vulgárne zvádzanie sa mu z duše protivilo. Pokrútil hlavou a radšej zaviedol reč inam: „Ako vychádzate s Evanovými deťmi?“
„Už lepšie. Milo so mnou dokonca rád trávi čas. Možno mu chýba mama.“
„Smrť Jane ich všetkých veľmi zasiahla, no predovšetkým trpia najmladšie deti.“
„Viete, čo sa mi zdá zvláštne? Tento týždeň som Mila dvakrát oslovila Marcus. Netuším prečo.“
„Azda vám pripomína nejaké dieťa.“
„Myslíte, že mám niekde syna Marcusa?“
„Pochybujem.“ Gabriel si s úžasom uvedomil, že ho neteší predstava, že je možno vydatá.
Všimla si, že jej pozrel na prstenník. Nebolo na ňom ani stopy po obrúčke. Žeby som bola porodila nemanželské dieťa? uvažovala, ale nezdalo sa jej to pravdepodobné. „Dá sa z pohľadu na ženu usúdiť, či bola tehotná?“ spýtala sa.
Gabriel rozpačito pozrel na jej osí driek. „Myslím, že nie. Niektoré znaky by azda rozoznala žena, ale ja, čo som nikdy nebol ženatý, sotva.“
„A chcete sa niekedy oženiť?“ vyletelo z nej.
„Rád by som,“ odvetil.
„Ale kde nájdete ženu? Budúcu manželku vám nevyplavia vlny ako morskú pannu,“ zasmiala sa.
„A možno aj áno,“ vyhlásil a zahľadel sa jej do očí. Začervenala sa – presne tak našiel ju.
Chvíľu mlčali a pozerali v šere na seba. Dôverné svetlo lampáša ich navzájom priťahovalo a Amelii vyschlo v ústach.
„Azda by ste mali ísť,“ povedal.
Prekvapilo ju to. „Je vám so mnou nepríjemne?“ Amelia očervenela. „To preto, lebo si myslíte, že som trestankyňa, však?“
„Nie.“
Odrazu spod schodiska zavolal na Gabriela Carlottin netrpezlivý hlas.
Znechutene prevrátil oči a Amelia zjojkla. „Nechcem, aby ma tu našla,“ šepla.
„Pošlem ju preč,“ odvetil Gabriel. Prešiel popri nej a obaja sa mykli pri nečakanom dotyku svojich rúk. Zbehol po úzkych schodoch.
Carlotta sa už brala hore, no Gabriel jej zastal cestu. „Čo chcete?“ spýtal sa chladne.
„Nesiem vám čaj,“ zapriadla a uprela naňho vášnivý pohľad.
Gabriel mal rád jej manžela, a aj preto sa teraz nahneval. „Po čaj si chodievam sám!“ odsekol.
„Je horúci.“ Podišla o krok bližšie, oči jej iskrili.
„Nechcem,“ zahriakol ju a pokojnejšie doložil: „No nič, ďakujem. Musím sa vrátiť hore, skracujem knôty.“
„Nežiada sa vám na chvíľu spoločnosť?“
„Nie, potrebujem sa sústrediť.“ Čakal, kedy sa obráti, a napokon to neochotne urobila.
„Dobrú noc,“ pozdravila urazene.
„Dobrú noc.“ Zamkol za ňou dvere.
Vonku išlo Carlottu rozhodiť od zúrivosti. Počula v zámke kľúč a zišlo jej na um, že Gabriel tam hore možno nie je sám. Cúvla a pozrela na okno v miestnosti s lampášom, ale nič nevidela. Vedela, že je neskoro na susedskú návštevu, no rozhodla sa pre istotu zájsť na Finnlayovu farmu za tou kriminálničkou.
„Je preč,“ povedal Gabriel, keď vyšiel zase hore.
„Len čo sa zotmie, odídem,“ povedala Amelia.
Gabriel mlčal.
„Je mi ľúto, že vo vás vzbudzujem nepríjemné pocity,“ dodala. „Už sem neprídem.“
„Myslím, že obaja vieme, o čo ide. Iskrí to medzi nami,“ riekol Gabriel zastretým hlasom. „Viem, že to cítite aj vy.“ Nedopovedal, že tá príťažlivosť môže byť nebezpečná, no rozhodne si to pomyslel.
„Áno, nemôžem to poprieť,“ šepla.
„Lenže nemali by sme sa do ničoho púšťať, kým nemáme možnosť náš vzťah správne usmerniť.“
Mal pravdu, no aj tak ju to zabolelo. „Isteže. Nemám právo očakávať niečo, čo je nemožné.“ Vzdychla. „Viete, ide o to… že len vám môžem dôverovať.“
„Takže chcete, aby sme zostali priateľmi?“
„Áno. Veľmi vás potrebujem ako priateľa, lebo som strašne sama.“ Samozrejme, netúžila iba po priateľstve, no vedela, že hlbšie city musí zatiaľ potlačiť, inak sa jej Gabriel obráti chrbtom.
„Dobre, budem vám priateľom aj dôverníkom. Žiaľ, za daných okolností nemôžeme byť jeden pre druhého ničím viac. Dúfam, že to chápete.“ Vedel, že keby zašli ďalej, odniesla by si to ona. Stačilo, aby sa na ňu Evan nahneval, a mohli by ju poslať späť do Van Diemenovej zeme. Nemohol riskovať, že sa to stane – už preto, že by za ňou nekonečne smútil. Vystrel k nej ruku, ona mu do nej vložila svoju a bol to príjemný pocit. Keď mu pozrela do tmavých očí, z pohľadu jej vyčítal omnoho viac ako priateľstvo. Po chrbte mu prebehli zimomriavky – ocitli sa na nebezpečnom území.
Amelia zastala na čistinke neďaleko farmy, keď pri svojej chatrči zbadala svetlo. Mykla sa – žeby Evan objavil jej neprítomnosť? Až keď sa lampáš ocitol na zemi, rozoznala siluetu Carlotty.
„Čo tu tá chce?“ zamrmlala. Talianka nesmie zistiť, kde bola. Prebehla popri čistinke za dom, kde spal farmár s rodinou, a až potom sa vynorila spomedzi dvoch budov. Zhlboka sa nadýchla a zatvárila sa veľmi prekvapene.
„Preboha, kde ste sa tu vzali?“ zhíkla a vyvalila oči na Carlottu.
„Hľadala som vás,“ odvetila Carlotta s prižmúrenými očami. „Kde ste?“
„V zásobární!“ odsekla Amelia.
„Tak dlho? Vyčkávam tu najmenej dvadsať minút.“
Amelia si povedala, že jej nemá čo vysvetľovať, no nechcela, aby jej Carlotta narobila problémy. „Bola som sa pozrieť aj na jahniatka.“
„Hej? Bez lampáša? Ako ste na ne videli?“
„Sú biele, v mesačnom svite ich vidieť celkom zreteľne. Ale prečo ste tu?“
Carlotta nevedela, čo odpovedať. Tak ju zožierala zlosť a žiarlivosť, že si ani nepripravila výhovorku. „Len… som sa chcela pozhovárať. Edgar si teraz pred službou zdriemol.“
„Prepáčte, Carlotta, ale som strašne unavená. Ráno ma Evan budí veľmi skoro. Ak vám to neprekáža, odložme ten rozhovor na inokedy.“
„Si, pozhovárať sa môžeme aj zajtra. Dobrú noc.“ Carlotta si nebola celkom istá, či trestankyni verí.
„Dobrú noc.“
Amelia vošla do chatrče, zavrela dvere a zhlboka si vydýchla, r t i spomienke na Gabriela ju zalial pocit šťastia a už ani nemyslela na protivnú Carlottu. Bola rada, že mladý strážca majáka opätuje jej city, no smútila, lebo tušila, že si sotva bude plánovať spoločnú budúcnosť s trestankyňou.Gabriel sa po Ameliinom odchode nemohol sústrediť na prácu. Stále uvažoval, ako by jej pomohol dokázať, že nespáchala žiadny zločin. Azda by sa mal spýtať tej druhej dievčiny, čo prežila stroskotáme – tej, ktorá ju označila ako Sarah Jonesovú. Prečo sa vlastne pomýlila?Potom sa rozhodol napísať dva listy: jeden na správu väzníc vo Van Diemenovej zemi, druhý chovanici Ashbyovcov. O pár dní príde loď, pošle ich po kapitánovi.
Kingscote
Sarah chcela vychutnávať večer s Lanceom, ale nešlo jej to. Vystrašila ju Betty. Navyše si uvedomila, že čo ako by sa snažila stať niekým iným, spomienok na tie hrôzy sa nikdy nezbaví. Napriek tomu bola odhodlaná nedopustiť, aby jej Betty zmarila plány.
Vzali si lampáš a Lance ho zažal, len čo vystúpili z bričky. Prešli k pobrežiu, kde stál hotel Ozóne. Upozornil ju, aby bola ticho, vzal ju za ruku a vystúpili na skaly, kde si našli miesto s dobrým výhľadom. Lampáš položil za nich.
„Prichádzajú tučniaky,“ šepol. „Niektoré sú ešte len mláďatá, učia sa plávať a loviť od rodičov.“
„Sú úžasné,“ vzdychla Sarah. Pozorovali tučniačiky, ktoré vybiehali z vĺn a mierili do svojich úkrytov. Po čase Lance navrhol, aby sa vrátili do bričky. Usadili sa a Sarah navrhla, aby ešte chvíľu zostali.
„Určite ti neprekáža chladný vietor?“
„Nie, zbožňujem vôňu mora.“ Aj tak sa trochu zachvela a Lance jej položil ruku na plecia. Spravil to ostýchavo, akoby čakal, že dáma bude mať námietky, no ona, samozrejme, tento prejav pozornosti vďačne prijala.
Sarah sa zhlboka nadýchla.
„Všimol som si, že vonku vždy zhlboka dýchaš, Sarah,“ povedal jej. „Prečo?“
Prekvapilo ju to, lebo si neuvedomila, že dýcha inak ako ostatní. „Ja len… neviem sa nabažiť morského vzduchu. Ty ho nemáš rád?“
„Nuž, asi ho už beriem ako samozrejmosť.“ Trochu ho prekvapilo, že ona nie – veď toľké roky bývala v Hobarte! Amelia Divinová sa rovnako ako Lance narodila v Anglicku a ich rodiny sa vysťahovali do Austrálie zhruba v rovnakom čase. Najskôr sa usadili v Melbourne, potom Henry aj Charlton preskúmali ďalšie možnosti. Henry si povedal, že Hobart vyzerá ako sľubné mesto, a Ashbyovci sa zase presťahovali na ostrov Kangaroo. Edna a Camilla sa vtedy museli rozlúčiť.
„Celú noc by som sa vedela dívať na hviezdy,“ doložila Sarah.
„Uvažovala si o tom, čo som ti spomínal minule? Že by si sa so mnou mohla pozhovárať o svojej rodine,“ nadhodil ticho Lance.
„Áno, Lance, ale… stále nemôžem. Prosím, pochop ma.“
„Chápem ťa, Amelia. Podľa mňa nie je zdravé potláčať emócie, rešpektujem však tvoje želanie.“
„Ďakujem. Časom si to možno rozmyslím, teraz je však rana príliš čerstvá. Prosím, maj so mnou trpezlivosť.“ Pozrela naňho – mesačný svit ešte zvýraznil jeho krásu. Keby sa jej niekto spýtal, ako si predstavuje ideálneho muža, ukázala by mu Lancea Ashbyho.
„Mama mi povedala, že Ľa počula kričať zo spánku. Asi ťa i upili zlé sny.“
Sarah sa mykla. Áno, mávala ťažké sny a budila sa z nich zaliata potom, no netušila, že vykrikuje zo spánku. Lance si myslel, že v snoch prežíva smrť rodičov a brata, no v skutočnosti sa jej snívalo, že ju odhalili, zatkli a vedú ju späť do ženskej väznice, kde zostane na doživotie.
„Azda by mi pomohlo, keby som dnes mohla zaspať so spomienkou na nádherný večer s tebou,“ povedala bez okolkov a vábivo sa naňho usmiala.
Lance pokrútil hlavou – toľká frivolnosť! „Moja milá Amelia, to, čo prežívaš, je normálne, keď človek oplakáva blízkych. Asi sa tomu nedá vyhnúť, no už som ti ponúkol, že si ťa kedykoľvek vypočujem.“
Vzdychla a radšej sa zatvárila smutnejšie. „Vďaka,“ šepla. „Už to, že tu môžem byť s tebou, je balzam na moje nervy.“ Oprela si mu hlavu o plece.
Nemalo to očakávaný účinok, lebo Lance sa zľakol, že jeho priateľský záujem si vysvetľuje ako prejav romantickej náklonnosti. Už niekoľko dní uvažoval, ako Amelii naznačí, že n ňu nemá záujem. Hádam by mohol pozvať nejakú mladú ženu na schôdzku. Niekoľko ráz bol v meste s Oliviou Hornovou, bankovou úradníčkou, a keďže sa blížil dožinkový ples, azda ju naň pozve. Potom si chovanica jeho rodičov uvedomí, že do nej nie je zaľúbený. Trochu ho škrelo, že chce využiť Oliviu – robil by to nerád, lebo spolu dobre vychádzali a začínal si pripúšťať aj možnosť, že by medzi nimi mohlo vzniknúť niečo viac.
Sarah uprela na Lancea zúfalý pohľad. Keby ju tak teraz pobozkal! Vyčítal jej tú túžbu z očí a odtiahol sa. „Mali by sme sa už pobrať domov, je naozaj chladno.“ Pustil ju a chytil do rúk opraty. Sarah smutne obrátila zrak ku hviezdam, ktoré ju znovu utešili. Netráp sa, povedala si v duchu. Budú aj iné večery a iné noci. Určite budú.
KAPITOLA 10
      Du Couedicov mys
„Neviem, čo sa robí so Sissie,“ zamrmlal Evan pri raňajkách. „V poslednom čase sa mi vidí akási mrzutá.“
„V jej veku je to normálne,“ odvetila Amelia, ktorá čistila starú pec a vírila oblaky popola.
„Čo s tým má vek?“ odsekol Evan. Nerád ju sledoval pri práci, v porovnaní s jeho nebohou ženou bola nešikovná.
Amelia naňho pozrela, na lícach a nose mala čierne šmuhy. Sedel pri stole s Milom na kolene – a ju znovu zabolelo, že tak uprednostňuje syna. „Keď sa dievčatá stávajú ženami, mávajú všelijaké nálady. Patrí to k dospievaniu. Časom to pominie, no teraz s ňou treba mať trpezlivosť.“
„Odkiaľ to vieš? Máš mladšie sestry?“
„Ne… neviem. Ale keď už hovoríme o dievčatách, tie vaše sa vôbec nechcú učiť. Hádam by pomohlo, keby ste ich nejako povzbudili.“
„Aj tak potrebujú vedieť len jedno: poslúchať manžela. Načo im bude vyratúvame hlavných miest Ameriky či Anglicka?“
Amelia naňho zagánila – tušila, že práve jeho podceňovanie bráni dievčatám vo vzdelávaní. „A vy tie hlavné mestá poznáte?“
Zmraštil sa. „Nie, a vôbec mi to neprekáža. Keby si moje dcéry naučila variť a šiť, prosím. Lenže to ani sama nevieš.“
Amelia potlačila hnev. Mala totiž lepší nápad. „Bolo by dobré občas počúvať hudbu,“ nadhodila. Netušila prečo, no sama túžila po tónoch.
„Hudbu? A načo?“
„Hudba môže deťom prospieť. Možno si dokonca zamilujú umenie.“
„Umenie? A to je už načo, ženská? Zošalela si?“
„Nie. Kultúra nikomu nezaškodí.“
„Ak si si nevšimla, nikde tu nie je koncertná sála.“

„Načo by nám bola? Určite tu v mnohých domácnostiach majú hudobné nástroje. Mali by ste deti presvedčiť, aby sa učili hrať na nejaký nástroj, hoci aj na veľmi jednoduchý. Hudba pohladí dušu, a tá vaša by sa určite tiež potešila.“
Vo dverách už chvíľu stál Gabriel a počúval ten rozhovor. Chápal, prečo Evan vyzerá ako sopka pred výbuchom, a tak si radšej odkašlal. „Spomínali ste hudbu?“
Amelia sa obrátila a rozbúšilo sa jej srdce. Netušila, odkedy tam Gabriel stojí. „Áno, práve som Evanovi hovorila, že deti by mali počúvať hudbu.“
Evan stisol pery.
Gabriel vedel, že myslí na Jane. Tá spievala deťom uspávanky a Evan, hoci to nepriznal, mal rád jej upokojujúce piesne. „V sklade pri majáku mám orchestrión,“ povedal Gabriel.
„Naozaj?“ Amelia bola nadšená.
„Áno, nechal ho tam predchádzajúci strážca. Patrí jeho žene, už dávno sa poň mali vrátiť, a neprišli. Sotva sa prihlásia, ale ak aj áno, dovtedy si ho pokojne požičajte.“
„To by bolo úžasné,“ zasmiala sa Amelia. Zavolala na dievčatá, ktoré boli v svojej spálni. „Nechcete si občas vypočuť hudbu?“
„Hudbu? Áno!“ Pamätali sa, ako im mama spievala.
„Ty si mi teda pomohol,“ vyčítal Evan Gabrielovi.
„Vari to niekomu ublíži? Pre tvoje deti to bude dobré. Poďme po ten orchestrión spolu.“
„Hneď?“
„A prečo nie?“
Evan sa zlostil, no dievčatá výskali od radosti. „Čušte,“ zahriakol ich, no vybral sa s Gabrielom po orchestrión. Bol taký ťažký, že im musel pomôcť aj Edgar. Amelia ho oprášila, polom pokrútila kľukou a malý domček naplnili tóny. Rose sa ihneď spýtala, či môže krútiť kľukou ona, tak jej to Amelia dovolila.
Zaznela pieseň Ach, otecko a Amelia sa pri nej nevedno prečo takmer rozplakala. Utrela si slzy v domnienke, že je dojatá, lebo dávno nepočula hudbu. Gabriel k nej pristúpil, vzal jej z ruky mop a utrel jej šmuhy z líca a nosa. Bolo to také milé, že sa ani nezahanbila. Hudba oslovila jej srdce a ona neodolala – chytila Gabriela za ruku a roztancovala sa s ním po izbe. Bol trochu nemotorný, zato ona sa pohybovala s pôvabom víly, akoby tancovala každý deň. Edgar im nadšene tlieskal, deti tiež.
„Kde si sa naučila tak tancovať?“ spýtal sa jej Gabriel, keď zastal, aby chytil dych.
„Neviem, ale tanec zbožňujem,“ odvetila bez rozmýšľania.
„Veď ti aj ide.“
„Veru, ešte som nevidel takú dobrú tanečnicu,“ ocenil ju aj Edgar.
Usmiala sa a v duchu pátrala po tom, kde naposledy tancovala. Nič jej nezišlo na um.
„Dobre, idem domov,“ povedal Edgar – obával sa, že ho čochvíľa príde hľadať manželka.
„Ďakujem za pomoc!“ volala za ním Amelia.
Evanovi toľké zmeny nevyhovovali, ale Sissie sa vypytovala, či by ju Amelia nemohla naučiť tancovať.
„Samozrejme,“ prikývla Amelia a hneď sa do toho pustili. Keď sa im podaril pekný obrat, povedala: „Tre’s bon, Cecelia.“
Sissie zastala. „Čo si to povedala?“
Amelia si priložila dlaň na ústa. „Veľmi dobre, Cecelia, to som povedala.“
„Ale po francúzsky,“ poznamenal Gabriel.
„Aha, isteže.“ Netušila, že ovláda tento jazyk.
„Ako sa povie… stôl a stoličky?“ vypytovala sa Cecelia.
„La table et preside,“ odpovedala bez zaváhania.
Cecelia a Rose to fascinovane zopakovali.
„Ako sa povie obloha a more?“ spýtala sa Bess.
„Mer et ciel,“ povedala Amelia.
„A čo tanec a hudba?“ vzrušene sa pýtala Cecelia.
„Danse et musique,“ usmiala sa Amelia. Napísala im tie slová na kúsok papiera – ako sa píšu aj čítajú. Dievčatá sa radovali a ona si uvedomila, že našla spôsob, ako ich bude vzdelávať. Bola šťastná, no všetko, na čo si spomenula, v nej zároveň prebúdzalo nové a nové otázky. Ako to, že tak dobre tancuje? Ako to, že hovorí po taliansky aj po francúzsky?
„Odkiaľ vieš po francúzsky?“ ozval sa Gabriel, akoby jej čítal myšlienky.
„Netuším,“ odpovedala.
Evan znechutene zafučal a vyšiel z domu.
Gabriel však Ameliu veľmi ľutoval, keď videl, ako márne loví v pamäti. Objal ju jednou rukou okolo pliec. Trochu sa upokojila. Už jeho prítomnosť jej pomáhala.
„Aj ja už musím ísť,“ šepol Gabriel a venoval jej úsmev na rozlúčku.
„Ďakujeme za požičanie orchestriónu!“ zavolala za ním.
„Rado sa stalo! Aspoň naň v sklade nesadá prach.“
S úsmevom kráčal k majáku, bol rád, že tejto mladej žene trochu rozjasnil život. Zvláštnej mladej žene, ktorá vedela omnoho viac, než by sa dalo očakávať.
   „Kde si bol?“ osopila sa Carlotta na manžela, keď sa vrátil domov.
„Pomáhal som Evanovi a Gabrielovi odniesť na farmu orchestrión.“
Carlotta sa kúpala, keď Edgara prišli požiadať o pomoc, takže o ničom nevedela.
„Orchestrión?“ zhíkla. „Odkiaľ je?“
„Bol tu v sklade.“
„Ani som ho nevidela.“
„Ja tiež nie, bol zakrytý plachtami. Gabriel ho požičal Sarah.“
Carlottu pichla žiarlivosť. „Načo jej bude?“
„Chcela si vypočuť hudbu a deti tiež. Veľmi sa tešia.“
Carlotta mala dve možnosti – sedieť doma s odutými gambami, alebo sa ísť presvedčiť, čo sa tam deje. Povedala si, že z tej druhej možno niečo vyťaží.
Večery Amelia trávievala tancom a spevom francúzskych pesničiek spolu s deťmi. Gabriel zatiaľ napísal dva listy: jeden

Amelii Divinovej v Hope Cottage, druhý správe väzníc vo Van Diemenovej zemi. Carlotta sa každý deň chodila na farmu vypytovať, ako to, že trestankyňa tak dobre tancuje a ovláda francúzštinu.

Jej sokyňa sa k majáku radšej nepriblížila, zato Gabriel bol na farme skoro každodenným hosťom. Evan sa radšej venoval práci, no všimol si, že dievčatá sú veselšie a aj Milo si zvyká na Ameliu. Dievčatám sa francúzština páčila a vďaka nej si zlepšili aj anglickú gramatiku a pravopis. Carlotta im ponúkla, že ich naučí po taliansky, no deti ju odmietli, francúzština sa im videla krajšia, najmä keď ňou tak elegantne hovorí Amelia. Carlotta sa urazila.

Aj Amelia si všimla, že len čo na farmu príde Gabriel, onedlho môže rátať s návštevou svojej talianskej susedky. Bola presvedčená, že Carlotta ho sleduje. Aj jeho to hnevalo, najmä keď sa túžil s Ameliou aspoň chvíľu porozprávať medzi štyrmi očami.

„Zajtra príde loď so zásobami,“ oznámil raz popoludní, keď vkročil do Evanovho domca. Zbadal tam Carlottu. „Dnes by ste si mali skoro ľahnúť, lebo vybaľovanie zásob potrvá skoro celý deň,“ povedal jej.

„Dúfam, že mi dovezú prasiatka,“ ozval sa Evan.

Amelia prevrátila oči – vedela, že ich bude musieť kŕmiť a čistiť chliev.

Gabriel sa na ňu usmial. „No, už sa radšej vrátim do majáka,“ vzdychol. „Len som vám chcel pripomenúť, čo nás zajtra čaká. Musím očistiť steny, lebo na lodi bude aj nejaké vápno. Potrebujem omietnuť dom.“

„Edgar vám pomôže,“ ozvala sa Carlotta. Dobre videla, ako sa usmial na Ameliu.

„Zvládnem to,“ odvetil chladne Gabriel. „Edgar má vlastné povinnosti.“

Keď vychádzal von, Amelia šla za ním, naoko aby sa ho spýtala na niečo v súvislosti so zeleninovými hriadkami. Vedeli, že z domu ich pozoruje Carlotta.

  „Ktorú zmenu máš dnes v noci?“ šeptom sa opýtala Amelia.

„Prvú. Prídeš?“

Amelia naňho hanblivo pozrela. „Ak chceš.“

„Chcem.“

„Tak prídem. Ale až po zotmení. Nerada zmeškám krásny západ slnka, no nechcem, aby ma videla Carlotta.“

„Daj si pozor, a len čo vojdeš do majáka, zamkni.“

Gabriel odišiel a ona sa za ním dívala. Srdce jej búšilo v očakávaní večerného stretnutia.

„Je príťažlivý, však?“ zasyčala jej pri uchu Carlotta. Amelia až vyskočila – ako sa k nej tá žena prikradla?

„Len nech to z vašich úst radšej nepočuje váš muž,“ odvrkla.

„Keby Evan oznámil správe väzníc, že ste sa s niekým zaplietli, poslali by vás naspäť do Van Diemenovej zeme, všakže?“ zlostne zavrčala Talianka.

„To sa nestane, pretože som sa s nikým nezaplietla.“

„Určite?“

„Určite.“ Amelia sa zvrtla a odišla. Strach, že ju Carlotta udá, jej však nedal pokoj. Keby ju prichytila osamote s Gabrielom, žalovala by na ňu Evanovi. To nemôže riskovať. Nechcelo sa jej drieť na farme, no netúžila ísť preč. Potrebovala získať čas, aby sa jej vrátila pamäť. Azda si spomenie na niečo, čo jej pomôže získať slobodu. Potom bude voľná a nik jej nezabráni ľúbiť Gabriela.

Gabriel pozrel znovu na hodinky. Už bola skoro polnoc a od zotmenia očakával dievčinu, ktorú poznal ako Sarah Jonesovú. Prečo nechodí? Obával sa, že ju na odchode z farmy prichytil Evan alebo ju zdržala Carlotta. Dolu počul buchnutie dverí. Srdce mu poskočilo, no potom nasledovali ťažké kroky. Prichádzal ho vystriedať Edgar.

Vonku pod tmavou oblohou prešiel k čistinke a rozoznal svetlo v dixonovskom domci. Carlotta bola ešte hore, tak sa neodvážil vydať na farmu, aby ho nezazrela. Veľmi dobre vytušil, že by mohla jemu a najmä vyvolenej jeho srdca vykonať niečo zákerné.

Na druhý deň sa na svitaní vybral k Finnlayovcom.

Amelia vyšla z chatrče, zničená po bezsennej noci, a on na ňu hlasným šepotom zavolal.

„Gabriel, čo tu robíš takto skoro?“ začudovala sa. V Evanovom domci sa svietilo, asi zakladal oheň.

„Prečo si večer neprišla?“ opýtal sa jej Gabriel.

„Pre Carlottu. Včera sa mi vyhrážala.“

„Myslel som si.“ Gabriel ticho zaklial.

„Prepáč, naozaj som sa tešila. Chcela som sa s tebou konečne porozprávať v súkromí.“

„Niečo vymyslíme, nechaj to na mňa.“ Aj tak polovicu noci špekuloval, ako by sa mohli tajne stretávať.

„Evan sa ukáže o minútku,“ upozornila ho.

Gabriel ju vzal za ruku. „Uvidíme sa neskôr,“ šepol, a už bol preč. Po raňajkách sa Amelia s Finnlayovcami vybrala k útesom – čakali loď. Pri vykladaní zásob sa zíde každá ruka. Evan sa nevedel dočkať najmä objednaných šiestich prasiatok.

Loď konečne zakotvila, vyložila dovezené zásoby na menší čln, a keď dorazil do zálivu, priviazali ho k mólu. Gabriel vyložil všetko do siete, Evan ju vytiahol pomocou kľuky na útes. Bolo to namáhavé – a prasiatka kvíkali ako pojašené.

„Zdá sa, že sú zdravé,“ usmieval sa Evan.

„A nepochybne špinavé,“ vzdychla Amelia. Popoludní boli všetci unavení, no spokojní, že jedla je znovu dosť na niekoľko týždňov. Gabriel požiadal Carlottu, aby vytriedila, zásoby určené pre strážcov majáka. Dal jej zoznam potravín a iných vecí, čo si objednal, a dúfal, že ju tým zamestnal až do večera. Mal totiž plán.

„O deviatej za kurínom,“ šepol Amelii, keď jej podával vrecko soli.

Nemo prikývla, no v očiach jej mihol strach.

„Ver mi, vyjde to,“ ubezpečil ju.

Znovu prikývla a rýchlo zaškúlila na Carlottu, či ich nepočuje. Keď sa jej oči vrátili ku Gabrielovi, nadšene sa usmievali. Áno, určite to vyjde.

KAPITOLA 11

Kingscote
Sarah sa prebudila z popoludňajšej siesty na hlasy z kuchyne, Ednin hlas rozoznala hneď, no až po chvíli si uvedomila, že druhý patrí Betty Hammondovej. Zovrelo jej srdce – vytušila ťažkosti. Potom jej pozornosť upútali tenšie hlásky na ulici. Z okna uvidela deti, Bettinu počernú chásku. Hrali sa a liezli po stromoch.

„Prečo nemáš deti v škole, Betty?“ spýtala sa v kuchyni Edna. „Je pondelok, zvyčajne mávajú vyučovanie aj popoludní.“

„Dnes sa maľuje škola, pani Ashbyová,“ vysvetľovala jej susedka. „Na celý deň ju zatvorili.“

Sarah začula aj ďalší ženský hlas a opäť vyzrela spoza záclony. Zbadala štíhlu mladú dámu v tmavohnedých šatách a vo veľkom klobúku s krémovou stuhou – zhovárala sa s deťmi prísnym učiteľským tónom.

„Ernest, urobil si si úlohu z piatka?“ opýtala sa chlapca, ktorý vyliezol na obrovský strom.

„Áno, slečna Strathbornová.“

„Naozaj? Spýtam sa tvojej mamy.“

Chlapec vyvalil oči. „No, už som ju skoro dokončil, slečna.“

„Ernest, pravdu treba povedať hneď na prvý raz. Pamätaj, lož má krátke nohy,“ pohrozila učiteľka. Sarah zmeravela. Áno, bolo to iba príslovie, ale predsa…

Teraz sa k učiteľke, bledej stvoričke s krátkymi mihalnicami a zahnutým nosom, blížil druhý chlapec. Bol bosý. V škole isto nosieval topánky, lebo slečna Strathbornová trvala na tom, že do triedy nevpustí bosých žiakov. „Martin, precvičuješ si násobilku?“ zaujímala sa.

„Áno, slečna.“

„A ty, Ella-Jane? Učila si sa abecedu?“

Ella-Jane, zrejme prváčka, prikývla a uprela na učiteľku veľké tmavé oči. Po tváričke jej liezli muchy a slečna Strathbornová, známa veľkou poriadkumilovnosťou, sa striasla. Domorodé deti muchy pokojne znášali, jej sa protivili.

„Dobre, moja,“ pochválila malú a obrátila sa zase na chlapcov. „Vaša mama je u pani Ashbyovej?“

„Áno,“ prikývol Martin.

Slečna Strathbornová zašla za dom a Sarah sa začala česať. Počula, ako Edna víta učiteľku v kuchyni.

„Určite sa ti štikútalo, Silvia,“ poznamenala.

„Nie, prečo?“ nervózne sa opýtala učiteľka.

„Betty a ja sme práve hovorili o tom, že ste na deň zatvorili školu.“

„Je to veľmi mrzuté,“ vzdychla Silvia a zložila si klobúk z vlasov, takých svetlých, až boli takmer biele. „Barnsey a Johnny Forsythe začali pracovať v sobotu ráno a sľúbili, že do nedele večer budú hotoví. Preboha, veď je to len jedna veľká miestnosť, a dvaja chlapi to nezvládnu za dva dni?“ Prevrátila oči. „Dúfam, že už skončili, no zajtra sa budeme musieť učiť v zápachu.“ Pozrela na Betty. „Práve som hovorila s vašimi deťmi, pani Hammondová. Dozrite, aby si urobili úlohy.“

„Áno, pani.“

„Pani Hammondová, koľko ráz som vám vravela, že som slečna? Slečna Strathbornová. Nie som ani vydatá, ani zasnúbená. Ministerstvo školstva nie je rado, keď vyučujú vydaté ženy, a keďže učenie je mojím životným cieľom, nemienim sa ho vzdať pre žiadneho muža.“

Betty prikývla. Silvia Strathbornová na ňu často pozerala zvrchu, no rovnako sa správala aj k bielym matkám. Betty pochybovala, že by za ňou niekedy chodil nejaký muž. Táto ľadová princezná by ho premenila na cencúľ.

„Smiem ti ponúknuť čaj?“ opýtala sa Edna Silvie.

„Rada si dám, ďakujem.“

„Vždy sa ti poteším, drahá,“ diplomaticky začala Edna, „ale čo ťa sem privádza práve dnes?“

„Hovorila som s Clare Thomasovou – vraj u teba býva dievča, ktoré prišlo o rodičov.“

No pravdaže, miestni zase klebetili. „Máš pravdu. Jej matka bola mojou dobrou priateľkou. Nedávno zahynula aj s manželom a malým synom pri tragickej nehode, takže ja a Charlton sa budeme začas starať o Ameliu. Zatiaľ sme ju skoro nikomu nepredstavili, lebo sa potrebovala trochu zotaviť – nielenže osirela, ale ako ti asi Clare tiež povedala, prežila stroskotáme lode.“

„Clare mi to spomínala. Chuderka, určite sa trápi, no u teba je v dobrých rukách. Clare nehovorila, koľko má dievča rokov – je ešte školáčka?“

„Nie, Amelia má devätnásť. V Hobarte dokonca vyučovala tanec a cudzie jazyky.“

Sarah za dverami skoro zamdlela. V denníku Amelie Divinovej sa nič podobné nepísalo a znovu si uvedomila, že tento podvod začína byť nad jej sily.

„Naozaj?“ Silvia sa zaradovala. „Aké cudzie jazyky?“

„Myslím, že francúzštinu a taliančinu. A jej matka mi napísala, že sa učí ešte jeden jazyk. Amelia mi však nič podobné nehovorila.“ Edne odrazu zišlo na um, že jej chovanica nespomínala, že by mala nejaké skúsenosti s učením. Na druhej strane, nehovorila ani o nebohých rodičoch a bratovi. Žiaľ si nechávala pre seba.

„Výborne, rada by som sa s ňou zoznámila,“ vyhlásila Silvia.

Betty si všimla, že v Silviiných očiach sa blysla závisť.

„Myslím, že Amelia už vstala,“ poznamenala Edna. A Sarah, celá vyplašená, by bola azda vyliezla aj oknom, keby mohla, no na ceste sa hrali deti. Čo teraz?

„Amelia, drahá moja!“ zakričala Edna. „Si už hore? Rada by som ťa niekomu predstavila.“

„Ja… necítim sa dobre,“ odvetila Sarah a zakašlala.

Dvere sa otvorili. „Čo je ti, moja?“

„Bolí ma hrdlo, tetuška. Odchádza mi hlas…“ šepkala.

„Božemôj!“ Edna jej siahla na čelo. „Nemáš horúčku, ale poď do kuchyne. Polly ti uvarí čaj s citrónom a medom.“

A tak sa napokon voľky-nevoľky ocitla v kuchyni a predstavili ju Silvii Strathbornovej.

„Ameliu bolí hrdlo,“ vysvetlila Edna, keď dievča namiesto pozdravu len čosi zachripelo.

„Dúfam, že sa čoskoro zotavíte,“ povedala Silvia. „Isto mi potom porozprávate, ako sa vám vyučovalo v Hobarte.“

Sarah prikývla, ledva sa odvážila pozrieť na Betty a hneď sa zachvela pod jej upreným pohľadom.

„Keď vám bude lepšie, príďte nás pozrieť do školy. Možno by ste mohli vyučovať starších študentov základy francúzštiny a taliančiny. Edna mi hovorila, že sa učíte aj tretí cudzí jazyk. Aký?“

Sarah uvažovala. „Španielčinu,“ šepla. „Lenže… som iba začiatočníčka. Skoro nič neviem.“ Vystrúhala bolestnú grimasu a siahla si dlaňou na hrdlo, akoby ju neznesiteľne bolelo. Oklamala všetkých – okrem Betty.

„Mala by som zavolať doktora Thompsona, aby ťa prezrel,“ navrhla Edna.

Sarah prikývla a ukázala na izbu, že si pôjde ľahnúť.

„Pošlem za tebou Polly s čajom!“ zavolala Edna.

„Clare mi vravela, že doktor Thompson šiel dnes do American River,“ podotkla Silvia. „Počuješ?“

„Áno,“ odvetila trochu netrpezlivo Edna. „Betty?“ zavolala.

„Prosím, pani Ashbyová?“

„Nemáš nejakú domorodú medecínu, ktorá by Amelii vyliečila hrdlo?“ Väčšina bielych sa na domorodé lieky pozerala s pohŕdaním, no nie Edna – ak zlyhali lieky, čo predpisoval doktor Thompson, vyskúšala recept od Betty, a ten zvyčajne zabral.

Betty sa znovu zadívala na Sarah. Vedela, čo pomáha na boľavé hrdlo, ale načo liečiť človeka, ktorému nič nie je? Sarah cítila jej podozrenie. „Netreba, Betty,“ šepla. „Možno mi zajtra bude lepšie. A ak nie, pôjdem za doktorom Thompsonom.“

„Ako chceš, drahá,“ povedala Edna. Usúdila, že jej chovanica sa bojí domorodých liečiteľských postupov. Prešla k dverám. „Chceš na olovrant sendviče, alebo ovocný koláč?“

  Sarah pokrútila hlavou. „Ďakujem, tetuška, čaj postačí,“ vylisla zo seba.

„Dobre, drahá, ale med a citrón ti určite neublížia.“

Du Couedicov mys
 Gabriel sa o deviatej stretol s Ameliou za kurínom. Vzal ju za tuku a viedol cez buš. Nepriniesol lampáš, aby sa neprezradili, no v mesačnom splne bolo dobre vidieť. Nekráčali po chodníku a terén bol kde-tu náročný, takže cesta im chvíľu trvala. Potom vyšli na útes a usadili sa v piesku medzi dvoma skalami.

„Sedí sa ti pohodlne?“ spýtal sa Gabriel Amelie.

Prikývla. Bolo jej teplo a pri ňom sa cítila v bezpečí. Vietor fičal, no chránili ich skaly. Oprela si hlavu o Gabrielovo plece. Bol tu ešte krajší výhľad ako z majáka a mesiac visel na oblohe ani strieborná guľa. Mala pocit, že ak vystrie ruku, dotkne sa ho. More pod ním pripomínalo mihotavé roztavené sklo. Amelia nenachádzala slová.

„Ako… si našiel toto miesto?“ šepla napokon.

„Jedného dňa som sa bol prejsť a vyšiel som až sem. Bol vietor a vošiel som do tejto rozsadliny – potom mi zišlo na um, že to vyzerá, akoby som sa díval na svet cez okno. V mesačnom svite je tu však ešte krajšie.“ Pozrel na ňu. „Alebo skôr preto, že si tu so mnou.“

„Veríš na osud, Gabriel?“ opýtala sa ho.

Vedel, na čo myslí. „Ak som doteraz neveril, už sa to zmenilo.“

„Musím veriť, že to, čo sa mi stalo, má svoj dôvod. Azda sa to udialo preto, aby som sa stretla s tebou. Nemyslím, že ľudia z Gazely museli zahynúť, aby sa to stalo. Ten pocit by som nezniesla. Ale možno som prežila, aby som teraz mohla byť s tebou. Je to hlúpa predstava?“

„Vôbec nie. Som si istý, že nás spojil osud.“

„Ale Carlotta nás chce rozdeliť,“ vzdychla Amelia.

„Priviedol som ťa sem z dvoch dôvodov, Sarah. Predovšetkým chcem byť s tebou sám, tak aby o tom nikto nevedel, najmä nie Carlotta. Tu nás nenájde a o tomto mieste nevie ani

Evan. Žiaľ, častejšie ako raz za mesiac sem nemôžeme prísť. Len raz za mesiac je spln, keď si netreba vziať lampáš.“

„Gabriel, som šťastná, že máme miesto, ktoré patrí iba nám. Len sa bojím, že sa stane niečo zlé.“

„Neboj sa, nestane.“ V mesačnom svite bola krásna a Gabriel sa neovládol. Vzal jej tvár do dlaní, pery sa im stretli. Čo sa začalo ako letmý dotyk, vyústilo do dlhého vášnivého bozku.

Amelii sa do očí nahrnuli slzy.

„Čo sa stalo, Sarah?“ Už neveril, že je to naozaj Sarah Jonesová, no nevedel, ako ju má volať.

„Kiežby som bola slobodná! Takto mám pocit, že kým sa mi nevráti pamäť, náš vzťah nemá budúcnosť.“

Gabriel chcel udržať listy v tajnosti, ale prišlo mu jej ľúto.

„Nechcel som ti to hovoriť, no napísal som na správu väzníc, aby mi poslali informácie o Sarah Jonesovej, aby som dokázal, že ty nie si ona.“

Amelia zhíkla.

„A ešte som písal tej dievčine, ktorá prežila stroskotanie. Slečne Amelii Divinovej. Teraz býva u mojich známych v Kingscote. Opýtal som sa jej, či sa náhodou nepomýlila, keď ťa identifikovala.“

„Kedy si to urobil?“

„Listy dnes odviezla loď.“

Gabriel si všimol, ako jej zaiskrili oči.

„Amelia Divinová,“ vzdychla. „To meno mi je známe.“

„Akiste preto, že ste sa plavili spolu na Gazele.“
„Asi,“ prikývla.

Gabriel si pomyslel, že tá druhá, slečna Divinová, je trochu zvláštna. Vtedy si lo neuvedomil, ale zdala sa mu nervózna, akoby sa chcela čím skôr dostať preč. „Zabudol som ti povedať, že nám už bude pravidelne chodiť pošta, takže odpoveď na listy môže prísť o pár týždňov. Poštu doručia raz za dva týždne koňmo z Kingscotu do Rocky River, desať míľ odtiaľto. Raz po ňu pôjdem ja, inokedy Evan. Edgara poslať nemôžeme, asi by zablúdil.“

„A čo tak Carlottu?“ nadhodila s úsmevom Amelia.

„Nie zlý nápad,“ usmial sa.

Kingscote
Na druhý deň ráno sa Edna vrátila z prechádzky a zavolala na Sarah: „Drahá moja, prišiel ti list!“

„List? Určite je pre mňa?“

„Samozrejme, je na tvoje meno, od Gabriela Donnellyho, strážcu majáka na Du Couedicovom myse.“

Sarah zmeravela a zbledla.

„Čo sa stalo, moja milá?“ Edna ju odviedla ku kuchynskej stoličke a Sarah na ňu klesla ako podťatá. „Pripomenula som ti stroskotanie?“

„Áno,“ zajachtala Sarah.

„Prepáč, dievčatko. Mám to vybaviť?“

„Nie,“ odvrkla Sarah a vychytila list Edne z ruky. „Chcem si ho prečítať u seba.“ Všimla si údiv na Edninej tvári. „Neprekáža ti to?“

„Ako myslíš, drahá, zatiaľ postavím na čaj.“

Sarah utekala do svojej izby. Nohy sa jej triasli azda ešte väčšmi ako ruky, ktorými otvárala list.

Milá slečna Divinová!
Píšem Vám v mene ženy známej ako Sarah Jonesová. Nazdáva sa, že došlo k omylu a že nie je trestankyňa, ktorú pridelili Evanovi Finnlayovi. Ešte sa jej nevrátila pamäť, no je presvedčená, že nemohla spáchať zločin, za ktorý by sa dostala do väznice vo Van Diemenovej zemi. Keďže som ju spoznal ako dobrého človeka, ani ja tomu neverím. Preto sa Vás pýtam, či ste sa náhodou pri jej identifikácii nepomýlili.
Ak môžete objasniť túto záhadu, veľmi by som si cenil Vašu pomoc. Napísal som aj správe väzníc, azda mi pošlú informácie, ktoré mi pomôžu dokázať jej totožnosť.
Dúfam, že tento list Vás nájde už zotavenú po toľkých útrapách. Okrem toho Vás prosím, aby ste odo mňa pozdravili Ashbyhovcov.
                           Váš
Gabriel Donnelly Strážca majáka na Du Couedicovom myse
Sarah dosadla na posteľ. „Bože, je koniec!“ zastonala. Najradšej by bola Gabriela Donnellyho zabila. Prečo jej robí problémy? Prečo uveril, že tá druhá je nevinná?

Zvalila sa na prikrývku a pokúšala sa uvažovať. Čo mu napíšu zo správy väzníc? Čo vôbec vedia? Nemajú ani jej fotografiu a do Van Diemenovej zeme prišla ako pätnásťročná. Amelia je štíhla tmavovláska a ona nemá žiadne zvláštne znamenia či jazvy, o ktorých by vedeli vo väznici. Nie, pomyslela si, takto ju neidentifikujú. Len ak za tou druhou pošlú niekoho, kto pozná skutočnú Sarah Jonesovú.

Na tvári sa jej rozlial úsmev. „Už viem, čo urobím. Konečne mám šancu spečatiť osud tej ženy.“

Keď vyšla zo svojej izby, mala oveľa lepšiu náladu. „Pán Donnelly vás srdečne pozdravuje, teba aj strýka Charltona,“ oznámila ustarostenej Edne.

„Je všetko v poriadku, zlatko?“

„Pravdaže. Pán Donnelly sa iba zaujíma, či som sa už zotavila, a tak mu odpoviem, že sa mám u vás veľmi dobre.“

Edna sa usmiala.

           Du Couedicov mys
Amelii na druhý deň preletel po tvári úsmev, vždy keď si spomenula na miesto, kde bola s Gabrielom. Bolo to ako krásny sen a po tom, čo sa rozlúčili, vrátila sa a spala až do rána. Vtedy sa jej o ňom naozaj snívalo.

Práve šla po vodu na obed, keď zbadala, že Evan stojí pred domom a kričí na kohosi vnútri.

„Čo sa stalo?“ opýtala sa ho. „Ochorel niekto?“

„Hej, na lenivosť,“ odsekol.

„Nie som lenivá!“ zakvílila zvnútra Sissie.

„Tak poď von a pracuj!“

„Nemôžem!“

„Sissie je chorá,“ oznámila Rose. Počula otcov krik a prišla brániť sestru.

„Nie je chorá, iba náladová a výbušná. Lenže zlosť a slzy ešte žiadnu prácu neurobili.“

„Ja za ňu porobím všetko, ocko,“ núkala sa Rose.

Amelii bolo jasné, že Rose sa bojí o staršiu sestru.

„Nie, bude robiť ako všetci ostatní!“ zrúkol Evan.

„Cecelia, povieš mi, čo sa ti stalo?“ opýtala sa Amelia.

„Nie!“

Evan načisto stratil trpezlivosť. „Už aj mi poď pomôcť!“

Amelii zišlo čosi na um. Odtiahla Evana nabok a povedala mu: „Nebuďte taký zaťatý, ja to vybavím. Otec nezvládne všetko. Dievčatá potrebujú aj ženské uši, ktorým sa zdôveria.“

„Nezmysel!“ odsekol farmár.

„Jednoducho je to tak. Prosím, choďte niekam ďalej, ja sa s vašou dcérou porozprávam.“

Čosi zamrmlal a zlostne odpochodoval.

Amelia sa vrátila do domu.

„Otec už odišiel, Cecelia. Tak o čo ide?“

Cecelia po chvíli ticha odpovedala: „Niečo sa so mnou deje. Myslím… že umieram.“

Amelia sa usmiala. „Neumieraš, dostala si iba prvú menštruáciu. Mesačné krvácanie, ktoré majú všetky ženy. Tvoja mama by ti to vysvetlila, keby tu bola.“

Cecelia mlčala, no Amelia počula, ako sa vysmrkala.

„Poď ku mne, všetko ti vysvetlím,“ navrhla.

Vo svojej chatrči usadila Sissie aj mladšiu Rose – dovolila jej zostať, lebo vedela, že aj pre ňu čoskoro nadíde ten čas.

„Ženy každý mesiac krvácajú a trvá to tri až sedem dní. Občas sa pri tom cítime trochu horšie. Volá sa to menštruácia. Vôbec to neznamená chorobu ani umieranie, je to celkom normálne. Keď je žena tehotná, menštruáciu nemá. Viem, že ťa to vystrašilo, no aspoň vieš, prečo si mala také výkyvy nálad.“

Sissie sa uľavilo, akoby dostala milosť tesne pred popravou. „Myslela som si, že mám nejakú strašnú chorobu. Sarah, taká som rada, že si tu.“

„Aj ja. Vy dievčatá to máte ťažké. Váš otec nie je najcitlivejší a najchápavejší človek pod slnkom.“

Obidve sa zasmiali a Ameliu to prekvapilo. „Ak niečo chcete vedieť, nech je to čokoľvek, mňa sa môžete opýtať.“

Sissie sa začervenala. „No… rastú mi prsia. Asi potrebujem nejaké ženské… spodné… to…“

„Isteže, objednám ti bielizeň z obchodu v Kingscote, ale najskôr ťa odmeriam. A neboj sa, s otcom to vybavím.“

„Ďakujem, Sarah.“

„Nemáš za čo. Teraz ti donesiem zo zásobárne vatu a obriadiš sa.“

Kingscote
Edna zaklopala chovanici na izbu. „Amelia, moja milá, už si hore?“ Otvorila dvere a nazrela dnu. „Charlton je v kuchyni, chcel by sa s tebou porozprávať.“

Sarah si šla po obede ľahnúť, aby to nevyzeralo, že vyzdravela prirýchlo.

„Idem, teta,“ ozvala sa ospanlivo. Zase sa jej snívalo o väznici a ešte sa celá chvela.

„Tak tu si, Amelia,“ láskavo na ňu pozrel Charlton, keď o pár minút vošla do kuchyne. „Polly ti uvarila čaj. Už sa cítiš lepšie?“

„Ďakujem, strýčko Charlton. Aspoň sa mi vrátil hlas.“ Usmiala sa. „Teta povedala, že sa chceš so mnou porozprávať.“

„Presne. Dostal som list od právnikov tvojho nebohého otca Burnhama a Huxwella. Brian Huxwell príde o dva týždne s dokumentmi, ktoré podpíšeš. Chcel som ťa na to pripraviť.“

Sarah sa posadila a odpila si z čaju. „Odovzdá mi aj dedičstvo?“ spýtala sa. Nevedela sa dočkať bohatstva – až získa peniaze, pôjde, kam len bude chcieť. Čo najďalej od Van Diemenovej zeme aj od tohto ostrova. Nezišlo jej na um, že pravá Amelia Divinová sa v Hobarte možno stretla s týmto právnikom.

Charlton zdvihol obočie – nečakal takú priamočiarosť.

„Veď preto príde, nie?“ nástojila Sarah.

„Aj preto, no nie je to také jednoduché. Pozostalosť je veľká, a ako som ti už vysvetlil, sama by si ju ťažko spravovala. Poskytnem ti však všetky rady a pomoc, ktoré budeš potrebovať. Neopustím ťa.“

Sarah si cenila jeho láskavosť, mala však dojem, že strýko preháňa. Najradšej by hneď všetko speňažila. Potom sa vyberie do Anglicka a ďalej… ďalej sa uvidí. Lenže… čo s Lanceom? I užila zostať v jeho blízkosti, bola si istá, že sa doňho zaľúbila.

„Brian Huxwell mi poslal stručný opis pozostalosti. Patrí k nej hlavné sídlo v Hobarte aj s niekoľkými stovkami akrov zeme – na nej tvoj otec choval dobytok a ovce. Myslím, že pesloval aj poľnohospodárske plodiny. Na pozemku sú tri osobitné obydlia s nájomníkmi. Potom tu máš akcie, dlhopisy a podiely v obchodných spoločnostiach – aj v skladoch v prístave .1 v škole, kde si učievala. Myslím, že polovicu z nej kúpil tvoj otec, však?“

„Tuším áno,“ hlesla Sarah. „Ocko mi všetko nevysvetlil.“

„Možno sa nám ozve druhý majiteľ. Vieš, kto je to?“

„Nie.“ Sarah by bola najradšej vliezla do myšacej diery.

„Azda riaditeľ či riaditeľka…“

Sarah obelela. „Nie som si istá…“

Charlton zbadal, že je rozrušená, tak si povedal, že musí postupovať opatrne. „Viem, že ti jatrím rany, Amelia, no myslel som, že budeš chcieť odkúpiť druhú polovicu školy, prípadne predáš svoj podiel. Pravda, zatiaľ musíme vyčkať, no môžeme si rozmyslieť, čo by bolo najvhodnejšie.“

„Isteže.“

„Okrem značnej sumy v hotovosti, ktorá ti bude vyplatená, tvoji rodičia mali aj pozemky v Anglicku. Možno si ich chceš nechať, možno ich predáš. Dozvedel som sa, že na jednom pozemku sú domy a v nich nájomníci, takže ti z neho plynie príjem.“

Sarah horúčkovito uvažovala. Jej rodičia bývali v ošarpanej bytovke – ak zdedí v Anglicku dom a pôdu, môže im poskytnúť slušné prístrešie.

„Skrátka, Amelia,“ zhrnul Charlton, „je veľmi dôležité, aby si si dala poradiť. V niečom ti viem pomôcť, no pri investíciách budeš potrebovať odborníkov.“

Sotva ho vnímala. „Strýko, kedy príde ten právnik?“ spýtala sa.

„Zhruba o dva týždne. Ešte sa o tom môžeme pozhovárať, Amelia. Nechcel som, aby ťa to potom prekvapilo. A dúfam, že som ťa nevyplašil.“

„Kdeže, strýko Charlton.“ Sarah vedela, že až do podpisu dokumentov bude musieť nejako vydržať. Potom sa jej zmení celý život. „Keď mám teba, tetu Ednu a, samozrejme, aj Lancea, necítim sa vôbec osamotená.“

„To som rád. My ti budeme vždy k dispozícii.“

V tej chvíli vošla do kuchyne Edna.

Sarah mala sklonenú hlavu, takže Charlton predpokladal, že myslí na nebohých rodičov, no v skutočnosti uvažovala o svojej pravej rodine v Anglicku. O tom, ako im pomôže.

„Viem, že ti chýbajú rodičia a malý Marcus. V tom ti pomôcť nemôžeme,“ povedal Charlton.

Edna so záujmom počúvala – jej chovanica rodičov nikdy nespomínala.

„Pomohli ste mi, strýko Charlton. Boli ste všetci úžasní. Veľmi si cením, že ste mi poskytli strechu nad hlavou.“ Obrátila sa k Edne. „Prišla som sem ako žobráčka, a vy ste ma nakŕmili a zaodeli a boli ste ku mne nesmierne láskaví.“ Do očí jej vstúpili slzy, boli to slzy úprimného dojatia. Naozaj si cenila veľkodušnosť týchto ľudí. Nik okrem nich – a kedysi jej rodičov – jej nikdy nedal najavo, že mu na nej záleží. Vedela však, že len čo odhalia jej podvod, obrátia sa proti nej. Zaprisahala sa, že to nedovolí.

      KAPITOLA 12
Du Couedicov mys
„Dobré ráno, Carlotta“ pozdravil Talianku Evan. Už si zvykol na jej návštevy, najmä mu chutilo jedlo, ktoré nosila. No Carlotta mala, ako zvyčajne, skryté úmysly. Všimla si, že to dievčisko, tá trestankyňa, je v poslednom čase nejaké veselšie. Neušli jej pohľady, ktoré na seba ukradomky hádzali s Gabrielom. Ani trochu sa jej to nepozdávalo.

„Dostala som nápad,“ povedala.

Do domu vošla Amelia s bielizňou a začala ju skladať.

„Chcem učiť vaše dcéry variť.“

Evan pozrel na Ameliu. „Výborne – ak teda máte na to čas.“

„Nájdem si ho. Dievčatá by mali vedieť variť, nech raz ich manželia nehladujú.“

„Súhlasím,“ nadšene prikývol Evan.

„Tanec a francúzština sú dobré, no žena musí vedieť predovšetkým nachovať hladné krky, si?“
„Svätá pravda, Carlotta. Aj ja to opakujem tuná Sarah, však, Sarah?“

Amelia len nemo prikývla a vyšla z domu.

Evan prevrátil oči.

Amelia sa pobrala do záhrady a od zlosti kopla do plota. Akoby nestačilo, že Carlotta ju stále špehuje. Teraz ju navyše zhadzuje pred Evanom.

„Čo sa stalo?“ ozvala sa pri nej Sissie. Videla, že Amelia je nešťastná.

„Carlotta požiadala tvojho otca, či vás môže učiť variť.“

„Aha.“

„Varenie sa vám zíde, ale ja ju nevidím veľmi rada.“ Amelia tie slová hneď oľutovala.

„Nemáte sa veľmi v láske, však?“

„Nie. Nedôverujem jej.“

„Prečo?“

V posledných dňoch sa so Ceceliou dosť zblížili. Sissie veľa rozprávala o mame a otcovi a Amelia si povedala, že aj ona sa jej môže zdôveriť. „Vieš zachovať tajomstvo, Cecelia?“

Dievča prikývlo.

„Raz som začula, ako Carlotta čosi mrmle po taliansky, a porozumela som jej. Dovtedy som netušila, že viem po taliansky, tak ma to šokovalo.“

„Prečo si jej nič nepovedala? Asi by sa rada porozprávala v rodnej reči.“

„Vtedy som sa zľakla, lebo povedala o mne niečo veľmi zlé. Keby som dala najavo, že jej rozumiem, obe by sme sa cítili trápne.“ Nebol to skutočný dôvod, lenže Cecelia by všetky súvislosti nepochopila – na to bola primladá.

„Určite si jej správne porozumela?“

„Určite.“

„Nevrav to ockovi. Ani ja nemám Carlottu veľmi rada,“ priznala Cecelia. „Je taká… prefíkaná. Stále ťa pozoruje, najmä keď je tu Gabriel. Myslím, že sa mu páčiš a Carlotta žiarli.“

Amelia sa začervenala, no dievča sa usmievalo. „Aj on sa ti páči, však?“

Nemohla klamať. „Áno. Ibaže najskôr musím dokázať, že nie som trestankyňa, inak náš vzťah nemá budúcnosť.“

„Dúfam, že pamäť sa ti čoskoro vráti.“

„Si milá. Prosím ťa, nikomu o tom nehovor. Ani sestrám. Keby to zistil tvoj otec, dal by ma odviesť preč.“

„Nič nepoviem, lebo nechcem, aby si odišla.“

„Ďakujem, Cecelia.“

„Volaj ma Sissie, ak chceš. Meno Cecelia sa mi aj tak veľmi nepáči.“

Amelia dojato prikývla. Od chvíle, keď jej toto dievča vzdorovito oznámilo, že „Sissie“ je meno, ktorým ju oslovujú len členovia rodiny, uplynulo dosť času a najmä sa medzi nimi toho veľa zmenilo.

Kingscote
Do kuchyne sa vkradol Lance Ashby, zozadu objal Ednu okolo pása a pošepol jej: „Dobrý deň, mama.“

„Lance! Nestraš ma takto! Pripravil si ma o päť rokov života.“ No karhala ho s úsmevom – jediného syna milovala nadovšetko.

„Kde sú všetci?“ opýtal sa jej. Dom mu pripadal nezvyčajne tichý.

„Tvoj otec zobral koňa ku kováčovi. Polly šla s Ameliou ku krajčírke po nové šaty.“

„Zase? Už musí mať prepchatý šatník.“

„Blíži sa dožinkový ples.“ Edne šibalsky zaiskrilo v očiach.

„Viem.“

„Dúfala som, že pozveš Ameliu. Pomaly by sme ju mali uviesť do tunajšej spoločnosti. Naši priatelia chápu, že oplakáva rodinu a kadečo prežila pri stroskotaní, lenže nemôže zo seba donekonečna robiť pustovníčku.“

„Vieš, mama, už som pozval Oliviu z banky. Nemôžem zrušiť slovo. Navyše Olivia je úžasné dievča.“

Edna mala Oliviu rada. Zamyslela sa. „Nemohol by si vziať aj Ameliu? Dobre by jej to padlo.“

„Ako chceš.“

„Na plese ju potom predstavíš mladým mužom, nech sa rozveselí.“

To sa Lanceovi zapáčilo. Ak chovanica stretne niekoho, kto ju upúta, dá mu pokoj. „Dobre, mama, urobím to.“

„Takže platí,“ rozžiarila sa Edna. „Ale pozvi ju čím skôr.“
Ešte v ten večer prišiel Lance za chovanicou svojich rodičov. „V nedeľu je dožinkový ples, Amelia. Chcela by si ísť zatancovať?“

„Veľmi rada!“ zvolala.

„Výborne. Koná sa v Sále slobodomurárov a väčšinou sa na ňom zúčastňuje veľa ľudí. Aspoň sa zoznámiš aj s mojimi priateľmi.“ Nechcel otvorene priznať, že ju chce predstaviť slobodným mládencom, hoci presne to mal v úmysle.

„Teším sa,“ vzdychla Sarah. Chce sa ňou popýšiť pred priateľmi! Vynikajúce! Bola to márnivá myšlienka, ale inak to zrejme byť nemôže.

Du Couedicov mys
Carlotta upratovala Evanovu chalupu po hodine varenia, počas ktorej dievčatá robili knedličky. Vtedy vošiel farmár. Dievčatá odbehli po vodu, takže mladá Talianka bola sama.

„Ako sa vám darilo, Carlotta?“ nadhodil.

„Výborne. Aj vaše mladšie dcérky varenie zaujíma.“

„Veľmi si cením, že ste sa na to dali. Mali by ste niečo naučiť aj Sarah, lebo tie hrôzy, čo uvarí ona, odmietajú ešte aj prasiatka.“

„Aha. No, Sarah je trochu nevyspytateľná. Ozaj, čo o nej vlastne viete?“

„Skoro nič. Nehovorí o sebe, napokon, nič si nepamätá.“

„To aspoň tvrdí,“ šepla Carlotta. „Netušíte ani, prečo bola vo väzení?“

Evan sa zatváril trochu zaskočene.

„Nie, nechcem to rozširovať, len sa obávam, či nemá na rováši nejaké násilie. Pochopte, som z nej nervózna.“

„Vraj pochádza z Bristolu,“ riekol Evan, a odrazu si uvedomil, že trestankyňa má skôr prízvuk vyšších vrstiev. „A viem, že nespáchala nič násilné. V tom prípade by som ju sem nebol pustil – chápete, kvôli deťom.“

„Čo teda vykonala?“

„No, ukradla dcére svojho zamestnávateľa náramok. Za to dostala sedem rokov vo Van Diemenovej zemi. Päť z nich si odslúžila, tu má stráviť zvyšné dva.“

Carlottu nepotešilo, že jej sokyňa sa odtiaľto nepohne ešte celé dva roky. Rozmýšľala, či povedať Evanovi, že dievča sa zaplietlo s Gabrielom, no keby to Gabriel zistil, nahneval by sa na ňu. Rozhodla sa postupovať opatrnejšie.

„Nebojíte sa, že vás okradne?“

„Čo by tu kradla, keď nič cenné nemáme? Práve preto som ju prijal. Akurát som sa zmýlil, keď som čakal, že bude šikovná.“ Nedodal už, že aspoň začala lepšie vychádzať s dievčatami – to ho veľmi tešilo.

„Keby vedela deťom uvariť, bola by vám užitočnejšia,“ precedila cez zuby Carlotta.

„Nejako sa pretlčieme.“ Spomenul si, ako jeho pomocnica vyriešila situáciu so Sissie. Sám si po chvíli uvedomil, o čo vtedy išlo, a zahanbil sa za svoju prchkosť. Nemohol sa však dcére ospravedlniť, aby ju ešte väčšmi nepriviedol do rozpakov. „Je z nej iný úžitok,“ zafučal.

Carlotta sa zamyslela aký. „No, je atraktívna, si? Tuším musím dávať pozor na svojho Edgara. Rád sa díva na pekné dievčatá.“

Evan sa mykol. „Hádam si nemyslíte, že manžel by vám mohol byť neverný?“ Edgar podľa neho nebol taký, navyše Carloll.1 by ho určite rozniesla v zuboch.

Usmiala sa. „Ďakujem, signore.“ Chcela mu naznačiť, že medzi Gabrielom a tou trestankyňou sa niečo deje, no nevyšlo to, Evanovi treba všetko naservírovať po lopate.

„Azda sa už vidí ako farmárova žena,“ prehodila. „Alebo ako žena strážcu majáka.“

„Carlotta, ona sa za nikoho vydať nemôže. Prinajmenšom nie dva roky.“ Evanovi bola tá téma nepríjemná, tak sa rýchlo rozlúčil. Zato Carlotta sa spokojne usmiala. Bola presvedčená, že Evan bude odteraz dávať na svoju pomocnicu dobrý pozor.

KAPITOLA 13

Kingscote
Sarah sa nevedela dočkať soboty, tak sa tešila na svoj prvý dožinkový ples. Bola si istá, že Lanceovo pozvanie je dôkazom, čo k nej cíti.

V sobotu večer sa vyobliekala – vybrala si nové tmavočervené šaty s bielou čipkou. Edna jej v piatok nakrútila vlasy na papieriky a ráno ich mala samú kučierku.

„Si pekná ako obrázok,“ vyhlásila.

Sarah sa zaliali oči slzami.

„Čo je ti, moja?“

„Len… som rozrušená.“

„To je pochopiteľné, Amelia. Aj ja som mala tvoju matku veľmi rada, a viem, že by bola teraz na teba hrdá. Možno máš trochu výčitky svedomia…“

Sarah sa prudko nadýchla. „Prečo?“ Vari Edna vytušila pravdu?

„Lebo si šťastná. No netráp sa, šťastie je prirodzené a tvoja mamička by isto chcela, aby si si užívala život. Teraz si to možno nemyslíš, no jedného dňa budeš znovu šťastná.“

„Dúfam,“ prikývla Sarah.

„Urobíš pre mňa niečo, moja milá?“ spýtala sa Edna.

„Samozrejme.“

Edna zašla do svojej izby a vrátila sa s perlovým náhrdelníkom. „Toto mi dala tvoja mamička. Môžeš si ho vziať dnes večer?“

Sarah to gesto vyrazilo dych. Perly boli prekrásne, no pri pohľade na ne sa cítila ako podvodníčka najhrubšieho zrna.

„Veľa by to pre mňa znamenalo,“ zdôraznila Edna. „A myslím, že aj pre tvoju matku.“

Sarah prikývla a spomenula si na svoju matku. Ani sa nevládala pozrieť na seba do zrkadla.

„Želám ti príjemnú zábavu,“ šepla Edna a pobozkala ju na líce.

O siedmej po ňu prišiel Lance s kočom, ktorý poháňal kočiš. Sarah sa usmievala – bola presvedčená, že Lance robí všetko preto, aby na ňu zapôsobil.

„Dnes večer vyzeráš rozkošné, Amelia,“ prehodil a v očiach sa mu tajomne zablyslo.

Zapýrila sa. „Ďakujem, Lance. Ty budeš určite najkrajší muž na plese.“ Mal na sebe tmavý oblek s vestou a bielou nariasenou košeľou.

Teraz sa pre zmenu začervenal on. „Sotva. Uvidíš, v meste je viac mládencov, ktorí sú ešte voľní.“

„Nepochybne, no nemôžu sa porovnávať s tebou.“ Sarah sa usadila, Lance nastúpil k nej a koč sa pohol. Edna s Charltonom im kývali.

Onedlho koč zastavil na tmavej ulici a Sarah sa začudovala – rozhodne nepočula hudbu. „Kde sme?“ spýtala sa.

„Na Duncan Street. O minútku sa vrátim.“ Vystúpil z koča a zamieril k jednému domu.

Zmätene, no trpezlivo sedela a čakala. O niekoľko minút sa dvere koča otvorili a nastúpila žena – útla, so srdečným, priateľským úsmevom.

„Dobrý večer,“ povedala a upravovala si tmavomodrú róbu.

Sarah sa zadívala na jej peknú tvár a upravené vlasy. „Dobrý večer,“ odvetila. Ledva tajila hnev.

Keď si Lance znovu prisadol k Sarah, povedal: „Amelia, dovoľ, aby som ti predstavil Oliviu Hornovú. Olivia, toto je Amelia, mladá dáma, o ktorej som ti rozprával.“

„Teší ma, Amelia,“ riekla Olivia. „Lance o vás hovorí veľmi pekne.“

Sarah zostala ako obarená. „Zato vás nikdy nespomenul,“ vyletelo z nej.

Olivia sa mykla. Nečakala, že chovanica Ashbyovcov bude taká neokrôchaná.

Lance upadol do rozpakov. „Olivia je kolegyňa z banky,“ vysvetľoval.

Ach tak, pomyslela si Sarah. Odprevádza kolegyňu, robí jej priateľskú službu. „Aha,“ prikývla a poľutovala tú druhú, ktorú zrejme nik nepozval na ples.

Lance zase Olivii porozprával, že musí „úbohú Ameliu“ uviesť do spoločnosti na matkino želanie. Opísal jej, aké nešťastie ju k nim zavialo, a Olivia ju poľutovala.

Sála slobodomurárov bola plná a takmer všetci hostia na plese boli mladí. Hrala živá hudba, na jednej strane stál dlhý stôl plný jedla. Lance Ashby tu bol veľmi obľúbený – hneď sa k nemu hrnuli známi. Všetkým predstavil Sarah a čakal, čo sa bude diať.

Našiel vhodný stôl a usadil zaň Oliviu aj Sarah. Tá sa nevedela vynadívať okolo seba – ešte nikdy nebola na takomto podujatí. Sotva sa usadila, zastal pred ňou mládenec a pozval ju do tanca. Až vtedy jej došlo, že Amelia Divinová má vedieť dobre tancovať – ba vynikajúco. Zahanbila sa, že na to pri toľkých nadšených prípravách zabudla.

„Nie, ďakujem,“ zajachtala.

„No tak, Amelia,“ povzbudzoval ju Lance. Sám vzal za ruku Oliviu a vyviedol ju na parket.

Mládenec, ktorý ju prišiel požiadať o tanec, k nej vystrel ruku.

„Nie… som trochu… nerozhýbaná,“ vyletelo z nej.

„Ani ja nie som ktovieaký tanečník,“ priznal sa. „Takže budeme dobrý pár.“ Odviedol ju doprostred parketu, dosť ďaleko od Lancea s Oliviou. Tentoraz sa tomu potešila – aspoň mohla hľadieť na ostatné tanečnice a napodobniť ich kroky. Spočiatku bola nešikovná, no jej partner tiež, nuž si povedala, že kto ich sleduje, pripíše ťarbavosť jemu.

Trikrát zakrúžili na parkete a Sarah mala pocit, že prišla na to, ako sa tancuje valčík. Opakovala si, že jej to celkom ide zrejme mala prirodzený talent a ten ju zachránil pred škandalóznym odhalením.

Onedlho ju prebral iný muž, potom ďalší a ďalší. V priebehu dvadsiatich minút vystriedala azda aj pätnásť tanečných partnerov. Nepamätala si mená, ba ani nevedela, či jej ich Lance predstavil. Hľadala ho očami, no stále tancoval s Oliviou. Raz či dvakrát zachytil jej pohľad a usmial sa.

„Musím sa vydýchať,“ povedala pridusene Sarah, keď hudba doznela. Vysoký mládenec ju odviedol späť k stolu a ponúkol jej pohár punču. Kým sa vrátil, Olivia s Lanceom si tiež sadli.

„Dobre sa bavíš, Amelia?“ spýtal sa Lance. Bol zadychčaný, líca mu horeli a oči žiarili. Sarah sa nesmierne páčil.

„Áno, ani neviem chytiť dych,“ zasmiala sa. Ktovie, kedy ma vyzve do tanca, pomyslela si.

„Najbližší tanec si rezervuj pre mňa,“ prehodil a ona sa natešene usmiala. Len dúfala, že zase zahrajú valčík.

„Ktovieako mi to nejde, tak mi musíš prepáčiť, ak sa pomýlim. „Vieš, netancovala som od…“ stíchla.

„Na parkete si sa zvŕtala veľmi šikovne,“ lichotil jej Lance. „Dokonca sa od teba podučil aj John Frederick, ktorý je inak vyhlásený nešikovnosťou. Určite ti nemusím opakovať, že tu máš mnohých obdivovateľov.“

Sarah sa trochu zľakla – Lance vyzeral potešený, že sa jej venujú iní muži. Buď nemá sklony k žiarlivosti, alebo je na ňu veľmi hrdý.

Po krátkej prestávke kapela znovu vzala do rúk nástroje a Lance odviedol Sarah na parket.

„Cítiš sa tu príjemne?“ spýtal sa jej pri tanci. Sám bol taký šikovný tanečník, že aj jej kroky pri ňom vyzerali dobre.

„Áno, len ťa zriedka vidím.“

„Nuž, je o teba záujem. Preto som si povedal, že si s tebou iyt hlo zatancujem, kým sa ešte dá. Mimochodom, zaujal ťa niekto?“

„No, je tu veľa sympatických mladých mužov.“ Dúfala, že v ňom vyvolá žiarlivosť.

„A zapáčil sa ti niektorý z nich?“

Sarah sa začervenala. „Ale, Lance!“ karhavo naňho pozrela.

„Prepáč, Amelia, nechcel som ťa priviesť do rozpakov.“

Cez dav tanečníkov sa k nim predral vysoký chudý mladík. „Smiem?“ oslovil Lancea.

Lance sa usmial. „Pravdaže, Gerald.“ Potešený odovzdal partnerku kamarátovi a vrátil sa k stolu. Onedlho sa už zvŕtal s Oliviou.

Vtedy Sarah došlo, o čo ide: Lance chce, aby si tu našla ctiteľa! Akoby jej prebodol srdce dýkou, tak ju zabolelo v hrudníku. Predovšetkým však zúrila. Veď ja ti ukážem, zaprisahala sa.

Vrhla sa do víru tanca a s vervou flirtovala, s kým sa dalo. Šla z ruky do ruky, rozdávala úsmevy i veľavravné pohľady, odušu špúlila pery. Onedlho mala pocit, že je kráľovnou plesu. Až, kým si nevšimla, ako si na ňu ženy, ktoré jej správanie vôbec neoslnilo, ukazujú prstom. Nie, uvedomila si, tu nie som kráľovná, ale čierna ovca. Urobila som zo seba hlupaňu. Celkom som sa znemožnila.

V slzách vybehla zo sály.

Utierala si oči, keď začula tichý hlas. „Amelia, stalo sa vám niečo?“

Obrátila sa a uvidela Oliviu.

„Videla som, že ste odišli,“ riekla mladá žena a podávala jej vreckovku. Sarah ju musela prijať – vlastnú si zabudla.

„Na takýto ruch možno ešte nie ste pripravená,“ utešovala ju Olivia. „Lance mi spomínal, že nedávno ste stratili rodinu. Ach, neviem si ani predstaviť, ako musíte trpieť.“

Sarah sa chcelo zvriesknuť. Mala už plné zuby súcitu.

„Ak by ste potrebovali spriaznenú dušu, alebo sa len tak pozhovárať pri šálke čaju, určite ma príďte navštíviť,“ núkala sa Olivia.

Sarah neverila vlastným ušiam. Sokyňa jej navrhuje priateľstvo!

„Môžem sa zhovárať s Lanceom,“ odsekla. „On je mojou spriaznenou dušou a nikoho iného nepotrebujem.“ Odišla a nechala tam Oliviu stáť ako soľný stĺp.

Ona chce jeho, zaznelo v hlave Olivii Hornovej, a zrazu jej bolo všetko jasné. Tá žena chce Lancea. Lenže ho nedostane, tým si bola Olivia istá.

„Dobrú noc, Amelia,“ rozlúčila sa Olivia, keď ju Lance odprevádzal domov.

„Dobrú noc,“ odvetila chladne Amelia. Pozrela na opačnú stranu ulice a vyčkávala, kým sa Lance vráti.

Ten sa však neponáhľal. „Ďakujem ti za krásny večer, Olivia,“ povedal, keď vyšiel za kolegyňou na verandu jej domu.

„Ja tebe ďakujem, že si ma pozval, Lance. Dobre som sa zabávala.“

„Naozaj?“

Olivia sa zamračila. „Samozrejme. Prekvapuje ťa to?“

Lance pozrel na koč. „Nuž, Amelia sa k tebe správala dosť odmerane.“ A to sa vyjadril ešte veľmi mierne.

„Nuž, žiarli na teba. Myslím, že viem prečo.“ Nepovedala to pohŕdavo – Olivia bola dobrosrdečná a väčšinou aj zhovievavá.

Lance sklonil hlavu. Večer nedopadol, tak ako sa nádejal.

„Myslím, že túži po romantickom vzťahu s tebou, Lance,“ šepla Olivia.

Lance stále neodtŕhal zrak od dosiek na verande a nepokojne prestupoval z nohy na nohu.

„Vedel si o tom, však?“ pokračovala.

„Áno,“ priznal. „Bol som k nej láskavý, ale iba ako priateľ. Asi si to zle vysvetlila. Dúfal som, že dnes si uvedomí, aké mám úmysly.“

Olivia zalapala po dychu. „Chceš povedať, že si ma pozval na ples, len aby si sa zbavil Amelie?“

„Božemôj, Olivia, to nie! Moje city k tebe sú úprimné, ver mi. Práve dnes večer som si ich ešte hlbšie uvedomil.“

Nezdalo sa, že sa dala presvedčiť, tak sa k nej priblížil a Olivia si uvedomila, že ju pobozká. Zadívala sa mu do očí stemnených od túžby a potom na perách pocítila jeho ústa.

Z koča ich pozorovala Sarah a pukalo jej srdce. „No nie,“ šepla. „Teraz som už načisto ponížená.“ Slzy jej tiekli po lícach. „Lance, prisahám, že sa ťa tak ľahko nevzdám. Už ma naozaj nik nezastaví.“

Onedlho sedel už zase v koči a pri pohľade na mladú ženu, ktorá tam naňho čakala, sa v ňom zdvihli výčitky svedomia. Všimol si, že plakala.

Sarah zrazu dostala nápad, ako napraví dojem, aký zanechala svojím vystupovaním na plese. Keď koč zahol k Hope Cottage, ozvala sa: „Dnes večer som sa úplne znemožnila, Lance. Môžem sa ti len ospravedlniť a dúfať, že moje správanie nevrhne zlé svetlo aj na teba.“

Vydýchol si. Aj priatelia mu po plese hovorili, že o chovanici jeho rodičov sa začínajú trúsiť zlé chýry, lebo nemá zábrany. Aspoň im môže vysvetliť, že v skutočnosti nie je taká.

Keď Sarah videla, že Lance sa ani nepokúša obhajovať jej správanie, pre istotu sa ešte rozplakala. Podarilo sa jej vyroniť aj slzy.

„Amelia!“ zľakol sa. „Neplač, prosím ťa!“

„Lance, už chápem, že si mal pravdu. Je to moja vina, lebo som žiaľ dusila v sebe, a teraz sa zo mňa stáva čudáčka. Prosím ťa, smiem ešte dúfať, že mi budeš dôverníkom?“

„Isteže,“ usmial sa, lebo to pochopil ako úprimný pokus o zmierenie.

„Nechcem, aby si mi obetoval priveľa času, viem, že si zaneprázdnený…“ vzlykla.

„Kdeže, Amelia. Sám som ti ponúkol, že ťa vypočujem. Možno nie som dokonalý džentlmen,“ doložil, lebo ho trápilo, že Oliviu pobozkal sčasti aj preto, aby dal najavo, že nemá záujem o chovanicu svojich rodičov, „ale teraz sa ti budem viac venovať. Veď si ešte ani nevidela môj dom. Poď, uvarím ti mlieko s rumom, aby sa ti lepšie zaspávalo.“

Sarah si v duchu blahoželala. „To je od teba milé, Lance.“

Znovu otvorila denník Amelie Divinovej, lebo mala za sebou vyčerpávajúcu hodinu strávenú v Lanceovom dome. Popíjali mlieko s rumom a on sa z nej pokúšal vytiahnuť čo najviac o minulosti. Keďže nemala ako odpovedať na jeho otázky, obracala rozhovor na budúcnosť alebo na zariadenie jeho domu. Napokon sa vzdal.

Sarah si uvedomila, že denník si treba prečítať dôkladnejšie. Keď v ňom prvý raz listovala, našla mnoho Ameliiných básní a pripadali jej nezmyselné. Teraz sa rozhodla, že z nich vyloví útržky informácií o jej živote. Ba možno sa jej podarí aj vcítiť do skutočnej Amelie a bude rozmýšľať ako ona.

Pri jazierku je úkryt v tieni, kde gaštan svoje farby mení. Aj moje stuhy sa dnes zlatom odeli, do minulosti myšlienky mi leteli.
Detský smiech chlapčeka sa vzniesol k oblakom, motýle zamávali letným zázrakom. Slávnosti letné, pastva pre oči, kým sa smiech neponoril do noci.
Amelia z tých slov vytušila šťastie, život plný pohody, a znovu v nej vzbĺkla závisť.

Ona nikdy nemala tajnú skrýšu, a už vôbec nie pod gaštanom. Vlastne žiadny nikdy nevidela. Predstavila si pod stromom Ameliu so zlatistými stuhami.

Ona sa narodila v ošarpanej ulici Baggot Street v Bristole, kde stáli tesne vedľa seba škaredé sivé domy. Mali čosi ako záhradku, no boli to len sivé dlaždice, pomedzi ktoré vytŕčala burina. Všetko, naozaj všetko bolo sivé. Žiadna pastva pre oči. Zriedka tam znel smiech, nelietali tam motýle. A letné slávnosti? O tých mohla len snívať.

Sarah prudko zatvorila denník a šmarila ho do steny. Ktovie, čo bude teraz, najmä keď na plese urobila Lanceovi takú hanbu…

Možno sa dá všetko do poriadku, až prevezme dedičstvo Amelie Divinovej. Potom si kúpi obrovskú vilu niekde v Belgravii alebo v Chelsea, bude tam mať vlastnú tanečnú sálu a bude usporadúvať večierky pre vysokú spoločnosť. Alebo sa vydá za Lancea a dajú si postaviť veľký dom tu v Kingscote. Takto snívala, predstavovala si, ako vychováva jeho deti. Stačí jediné: odstrániť prekážku, ktorú predstavuje Olivia Hornová a Betty. Áno, tá je nebezpečná. Ak neutíši jej podozrenie, musí rázne konať.

Vstala z postele a zašla po denník. Nesmie sa dať uniesť nenávisťou k Amelii, lebo len tu získa informácie, vďaka ktorým sa môže stať Lanceovou manželkou. Prelistovala denník takmer do konca.

23. júl
Ocko mi zase kúpil koňa, je to pekná biela kobyla. Nazvala som ju Cukrík. A dnes prídu Jessie s Charlolte, pôjdeme si zajazdiť.
Sarah zbledla od závisti. „Nečudo, že bola taká rozmaznaná“ zasyčala.

25. júl
Mama ma vzala na nákupy. Dnes ideme na večierok, potrebujem nové šaty.
Práve sme sa vrátili domov, večierok bol úchvatný. A musím povedať, že som bola najkrajšia. Lesterovské dievčatá veľmi žiarlili, keď sa okolo mňa celý večer motali Šimon aj Dávid Forbesovci a ich si vôbec nevšímali.
Sarah znovu pokrútila hlavou. Toľká nafúkanosť!

28. júl
Marcus dostal šarlach, takže jeho pestúnka pani Bourková pri ňom zostala celú noc.
30. júl
Chytili 26 domorodcov a priviedli ich do Hobartu. Zriedka tu vídať grotesknejšie výjavy. Niektorí domorodci boli zúriví, no nie všetci, našli sa aj krotkí. Zrejme im dali nohavice, inak by boli vystrašili na smrť tunajšie cnostné obyvateľky. Kráčali vo vojenskom šíku, každý niesol v ľavej ruke kopiju. Vydávali bojové pokriky a pri vládnom dome sa s nimi stretol zástupca guvernéra. Každému dal bochník chleba. Potom zahrala vojenská kapela a domorodci predviedli hod kopijou. Marcus smútil, že ich nemohol vidieť.
3. august
Necítim sa dobre, takže nejdem na výlet s rodičmi a s Marcusom.
5. august
Tretieho augusta sa stala strašná nehoda. Dva dni som takmer bez prestania plakala. Už nikdy nič nebude ako predtým. Prišla som o rodinu. Som na svete celkom sama.
Atrament bol rozmazaný a ďalší mesiac si Amelia nič nezapísala.

Sarah jej takmer prišlo ľúto. Ale len chvíľu. Stačilo si spomenúť na chuderku Lucy a súcit zmizol. Nečudo, že Amelia bola taká rozmaznaná, veď iné ako obskakovanie nepoznala. Sarah pochybovala, že za celý život pohla čo i len prstom. „No teraz sa to zmenilo,“ zamrmlala. Určite sa ide u Evana Finnlaya pretrhnúť. Nič lepšie si nezaslúži.

„Jej život si zaslúžim ja,“ šepla. „A získam ho. Získam jej peniaze aj Lancea Ashbyho, ak je na svete spravodlivosť.“

KAPITOLA 14

Du Couedicov mys
Amelia sa hneď dovtípila, že niečo nie je v poriadku. Vyšla ráno z chatrče a nad komínom Evanovho domca sa nekúdolil dym. Farmár vždy zakladal oheň skôr, ako vstala, takže toto holo nezvyčajné. Ticho naňho zavolala cez dvere.

„Tu som!“ ozval sa z detskej spálne.

„Stalo sa niečo?“

„Áno.“

Amelia mu v hlase začula obavy a rýchlo vošla. Evan sedel na Milovej postieľke a zvlažoval mu čelo mokrou handričkou. Aj v šere bolo vidieť, že chlapček sa kúpe v pote.

„Chudáčik!“ zvolala a pribehla k nemu.

„Keď si večer líhal, nič mu nebolo, no okolo polnoci sa prebudil s horúčkou,“ vysvetľoval Evan. „Odvtedy sa mu ju pokúšam znížiť, ale nejde to.“

Sissie a Rose nespali a vyplašene sledovali, čo sa deje. Mladšie dievčatá ešte odfukovali.

„Odneste ho do svojej postele,“ navrhla Amelia. V detskej izbe bola väčšia tma a chcela zistiť, či Milo nemá vyrážky. Evan vzal synčeka do náručia a odniesol ho k sebe. Chcel ho aj zakryť, no Amelia mu v tom zabránila. „Nemal by sa ešte väčšmi rozhorúčiť,“ povedala. „Musíme ďalej znižovať teplotu.“

„Je tu veľmi zima,“ znepokojoval sa Evan, vystrašený predstavou, že dieťa má zápal pľúc. Pred dvoma dňami on aj Milo premokli na kožu pri ovciach.

„Bude to nejaká infekcia,“ usúdila Amelia. „Kašlal? Bolelo ho hrdielko?“

„Nie, včera bol zdravý ako buk.“

Amelia uvažovala, čo jedli. Milo bežne nejedával veľa, no včera sa poriadne napchal a vôbec nebol bledý. Čo sa teda stalo?

„Nikde ho nič nepoštípalo, to som už skontroloval,“ povedal Evan. Milo otvoril očká a zavolal naňho slabým hláskom.

„Tu som, synček.“ Evan ho nežne chytil za rúčku.

Amelia videla, že farmár sa o dieťa veľmi bojí – azda si spomenul, ako prišiel o manželku.

Jemne stlačila Milovi bruško. „Bolí ťa to?“ spýtala sa.

Pokrútil hlavou.

„Bolí ťa niekde inde?“

Znovu pokrútil hlavou, no možno jej celkom nerozumel.

„Ak chcete založiť oheň, aby mali ostatné deti na raňajky kašu, Mila môžeme preniesť do mojej chatrče,“ navrhla Amelia. Evan sa zamyslel. Ak založí oheň v sporáku, vyhreje sa celý domec. „Dobre,“ prikývol a odniesol chlapca k Amelii. Tam ho neveľmi ochotne nechal s ňou.

Amelia si ľahla k dieťaťu a pokúsila sa ho upokojiť. Mokrou handričkou mu chladila čielko a hladkala ho po ruke.

Keď sa Evan vrátil, Milo sa o Ameliu spokojne opieral. Chcel jej povedať, aby šla uvariť raňajky, no synček sa mu zdal pokojnejší ako v noci. Chvíľu na nich dvoch utrápene hľadel a Amelia vedela, že myslí na manželku, ktorá by sa o dieťa postarala, keby tu bola.

„Kašu uvarím ja,“ rozhodol sa a vyšiel von.

O hodinu prišiel Gabriel, lebo sa dopočul, že Milo je chorý.

„Vieš, čo je mu?“ opýtal sa Amelie.

„Nie. Určite má infekciu, no nechrapčí mu v pľúcach a vôbec nekašle.“

„Pozeral som mu do hrdla, nemá ho zapálené,“ ozval sa Evan.

Všetkých sa zmocnil strach, že infekcia mohla postihnúť pečeň, obličky či srdce.

„Mal by ho prezrieť lekár,“ vzdychla Amelia. „Aj preto nie je dobré, že bývate na takom odľahlom mieste. Dieťa môže z hodiny na hodinu ochorieť a rýchlo potrebuje lekára.“

„Takto žijeme, tu je náš domov!“ odsekol Evan. „Nemôžem opustiť Jane a malého Josepha.“

Ameliu to prekvapilo. Vôbec nemyslela na to, že tu niekde leží pochovaná jeho manželka, a netušila, kto je Joseph. Vari dieťa, ktoré zomrelo spolu s matkou pri pôrode? Nevidela ani len ich hroby…

„Dobre, tak zavoláme aspoň lekára z Kingscotu,“ vyhlásila. Chcela dodať, že inak to nepôjde, ak Evan nechce pochovať k žene aj druhé dieťa, no zahryzla si do jazyka.

„Môžem signalizovať najbližšej lodi, nech tu pristane,“ ponúkol sa Gabriel. „Potom Mila buď odvezieme do Kingscotu, alebo pošleme odkaz doktorovi Thompsonovi. Určite príde.“
Evan pozrel na Ameliu. Vedela, že nemôže odísť od statku, a očividne jej nedôveroval tak, aby pustil syna do mesta s ňou. Opäť si uvedomila, že nie je slobodná.

„Uvidíme, či mu do niekoľkých hodín klesne teplota,“ vzdychol Evan.

„Ako chcete. Mám ísť po poštu?“ spýtal sa Gabriel.

Bol to deň, keď mal ísť niekto po zásielky na dohodnuté miesto pri rieke Rocky River.

„Uf, celkom som na ňu zabudol,“ priznal farmár.

„Pôjdem ja,“ zopakoval Gabriel.

„Ty si mal doteraz službu v majáku. Určite si vyčerpaný.“

„Neboj sa, o niekoľko hodín som naspäť a potom si hneď ľahnem.“

„To od teba nemôžem žiadať,“ namietol Evan. „Dohodli sme sa inak.“

„Aj vy ste boli hore skoro celú noc,“ ozvala sa Amelia.

„Má pravdu,“ pridal sa Gabriel. „Idem ja, ty zostaň pri malom.“

„Buongiorno!“ zavolala z dverí Carlotta.

Gabriela neprekvapilo, že ju vidí – väčšinou mu bola za pätami. Hneď pochopila, čo sa stalo. „Ach, malý je chorý!“ zvolala.

„Má horúčku,“ povedal Evan.

Carlotta podišla k posteli a vzala Mila za rúčku. „Je naozaj veľmi horúci,“ povedala ustarostene.

„Nechajte ho spať,“ odtisla ju Amelia. „Má za sebou ťažkú noc.“

Carlotta na ňu zagánila a pozrela na Evana. „Uvarím mu dobrú polievku, aby nabral silu.“

„Dobre, tak radšej pôjdem,“ obrátil sa Gabriel k dverám.

„Kam idete?“ panovačne sa ho opýtala Carlotta.

„Po poštu!“ odsekol. „Idem si po plášť a jazdecké čižmy,“ povedal Evanovi, ktorý vyšiel za ním. Znovu sa schyľovalo k dažďu a dvíhal sa vietor.

„Kým sa vrátiš, osedlám ti Clyda,“ ponúkol sa.

„Určite nemám signalizovať lodi, aby pristála a odviezla do mesta správu pre doktora Thompsona?“

„Nie, Milo vyzerá trochu lepšie.“ Nedodal, že je vďačný Amelii za pomoc, no rozhodne si na to spomenul.

Carlotta načúvala vo dverách.

„Možno by som mala vziať chlapca k nám a opatriť ho, kým bude Sarah pracovať!“ zavolala na Evana.

Amelia neverila vlastným ušiam. Ako si trúfa naznačovať, že sa nevie postarať o dieťa?

Vyšla Sissie. „Nie, ocko, nech Milo zostane pri Sarah,“ ozvala sa. „Namiesto Sarah môžem dnes pracovať ja a Rose.“

Evan prikývol. „Milovi je lepšie tu,“ povedal Carlotte. „Pri Sarah je spokojný.“

Amelii sa uľavilo.

„Si“ odvetila popudene Carlotta. „Tak ja idem domov uvariť polievku.“

„Ďakujem, Carlotta,“ prikývol Evan a dodal: „Cením si vašu pomoc.“

Amelii sa zdalo, že z Carlotty je trochu nesvoj. Dúfala, že si už stihol uvedomiť, akú má susedka povahu. Sotva však mohla očakávať, že ju pošle kadeľahšie. Na to mu jej kuchyňa príliš chutila a deťom takisto.

Evan okolo obeda začul dupot kopýt a vyšiel privítať Gabriela. Nečakal, že sa vráti tak skoro, a hneď mu to aj povedal.

„Clyde je rýchly,“ usmial sa Gabriel a zosadol. Vyzeral unavený.

„Idem ho poutierať a potom nech si pobehá v ohrade,“ povedal Evan. „Prišlo veľa pošty?“

„Niekoľko listov pre Dixonovcov, jeden pre mňa a pre teba nič. Hodinu som hľadal vrece s poštou, lebo Scotty Mawson ho uviazal k stromu. Asi sa bál, že poštu by zmáčal dážď, prípadne že by mohla stúpnuť hladina rieky, alebo by sa tam naďabilo nejaké zvedavé zviera.“

List pre Gabriela bol od „slečny Amelie Divinovej z Kingscotu“. Nemohol sa dočkať, kedy ho otvorí, no vedel, že čítať ho bude až v súkromí.

„Ako sa má Milo?“ spýtal sa Evana.

„Teraz spí.“

„Klesla mu horúčka?“

„Možno trošku.“

„Ciao!“ zakričala Carlotta. Kráčala k nim s hrncom v rukách. Pred dvoma dňami jej Evan dal kurča, vrece múky a zopár kusov čerstvej zeleniny, aby sa odvďačil za jedlo, čo im nosievala.

„Uvarila som kurací vývar so šošovicou a zeleninou,“ vyhlásila. „Je vynikajúci. Bellissimo. Chlapcovi určite prospeje.“

„To je od vás milé,“ usmial sa Evan, už cítil lákavú vôňu.

„Nuž, detičky mám rada a vy ste dobrí ľudia,“ prikývla.

„Mám pre vás poštu,“ povedal jej Gabriel. Nemohol jej ju podať, kým držala polievku. „Nechám ju u Edgara.“

„Asi mi píšu naši,“ potešila sa.

„Netuším.“

Gabriel bol unavený, navyše si chcel čím skôr prečítať list z Kingscotu. „Idem si ľahnúť,“ vyhlásil. „Kým sa mi večer začne služba, prídem ešte pozrieť Mila.“

„Idem s vami!“ zvolala nadšene Carlotta a podala polievku Evanovi.

Netušil, ako sa jej zbaviť, a tak vykročili na cestu spolu. Kým ona donekonečna tárala o rodičoch, sestrách a o dome, ktorý mali v Taliansku, on mlčal. Napokon si všimla, že jej reči ho nezaujímajú. „Dnes ste voľajaký zamĺknutý! Čo sa stalo?“

„Som vyčerpaný,“ odvetil. „Celú noc som nespal a prešiel som veľký kus cesty v sedle.“

„Aha, si. Potrebujete si pospať.“

„Presne tak.“ Boli už na kraji čistinky. „Želám vám príjemný deň,“ zamrmlal a zamieril do svojho domu. Zatvoril dvere, pre istotu aj zamkol. Carlotty mal plné zuby a ľutoval jej manžela. Bol si istý, že s ňou nie je šťastný.

Carlotta začula štrkot kľúča a urazila sa. „Čo si myslí? Že sa mu tam vtisnem a zvediem ho?“ Bola by to rada urobila, ale teraz si to nepriznala. Očervenela od zlosti a pobrala sa domov. Edgar to ešte netušil, ale čakal ho zlý deň.

Gabriel sa posadil na posteľ s obálkou v ruke. Čo sa dozvie? Od obsahu listu záviselo toľko, že sa ho takmer neodvažoval otvoriť. Napokon to urobil, no ruky sa mu triasli.

Len čo podvečer Amelia uvidela Gabriela, vedela, že sa stalo niečo vážne. Milovi bolo už omnoho lepšie, tak bol v domci a opatrovali ho sestry.

Gabriel sa na ňu sotva prinútil pozrieť. Zrejme niesol zlé správy.

„Dnes si dostal list od Amelie Divinovej, však?“ spýtala sa ho. Boli vonku a Evan ich nepočul.

Gabriel mlčal.

Obrátila sa, prešla k zeleninovým hriadkam a tam sa oprela o plot. Z očí jej vytryskli slzy. Gabriel k nej pristúpil a položil jej ruku na plece. „Prepáč,“ šepol. Nevedel si ju predstaviť ako ženu, o ktorej písala slečna Divinová. Bola predsa láskavá a ohľaduplná, usilovne pracovala a snažila sa každému pomôcť. S Evanovými deťmi zaobchádzala nežne, akoby im bola matkou. Lenže list hovoril niečo celkom iné – žena, o ktorej sa v ňom písalo, bola krutá a sebecká. Gabrielom to otriaslo.

Pozrela naňho a osušila si slzy. „Smiem si ten list prečítať?“

„Radšej nie.“

„Ale áno, musím to urobiť, Gabriel. Musím vedieť, kto som a prečo ma slečna Divinová pokladá za Sarah Jonesovú.“

Gabriel ju chápal, ale bál sa, že list ju zbytočne raní. „Nemala by si…“

„Prosím ťa. Naozaj musím.“

„Tak dobre, Sarah,“ vzdychol.

Mykla sa – to meno jej naozaj bolo cudzie.

„Dnes večer mám prvú zmenu. O pol šiestej navštívim Dixonovcov a zabavím ich. Vtedy sa môžeš prešmyknúť do majáka a prečítať si list.“

„Dobre. Dám Finnlayovcom večeru a potom si nájdem nejakú výhovorku,“
„Uvidíme sa teda okolo šiestej.“ Nechcelo sa mu odísť. „Určite to chceš?“

„Nechcem, ale nemám inú možnosť, Gabriel. Musím sa vyrovnať s tým, kto som, a neuverím tomu, kým si ten list neprečítam.“

„Len sa obávam, že to bude pre teba šok. Asi som ti nemal povedať, že som písal slečne Divinovej.“

Amelia o pol siedmej vyšla po schodoch do hornej miestnosti majáka. Mala pocit, že ide na šibenicu. Evanovi povedala, že ju pozvala Carlotta a že sa o hodinu vráti. Bol jej taký vďačný za starostlivosť o Mila, že sa ani nepriečil.

Po chvíli vošiel do majáka aj Gabriel a zamkol za sebou dvere.

Našiel ju sedieť hore. Pozerala na more, no ani krásny západ slnka ju dnes netešil. Keď sa k nej priblížil Gabriel, nedokázala sa usmiať. Sadol si oproti nej.

„Skôr ako ti dám ten list, Sarah, chcem ti vysvetliť, že na mojich citoch k tebe sa nič nezmenilo. Sľúb mi, že ani ty nezmeníš postoj voči sebe.“

„Nič ti sľúbiť nemôžem, Gabriel. A čo sa týka tvojich citov ku mne, vidím ti v očiach niečo, čo tam ešte včera nebolo. Ten list ťa šokoval a určite rovnako zapôsobí aj na mňa.“

Gabriel sklopil oči. „Myslím, že žena, o ktorej píše slečna Divinová, už nejestvuje. Keď si zabudla na minulosť, očistila si sa. V tvojom prípade to bolo vlastne dobré. Môžeš začať žiť odznovu, s čistým štítom.“

„Nezabúdaj, že mi zostávajú ešte dva roky do konca trestu.“

„Iste. Ale Evan a jeho deti sú dobrí ľudia a ja tu s tebou tiež zostanem. Moja zmluva sa o pár mesiacov končí, ale môžem si ju obnoviť, a kým tu budeš, určite neodídem.“

Amelia vedela, že život bez neho by bol ešte horší. Trasúcimi sa rukami si vzala list a otvorila ho.

Milý pán Donnelly!
Prekvapuje ma, že mi píšete, a nerozumiem, prečo Vás Sarah Jonesová presviedča, že nie je trestankyňa. Možno toto nie je správa, po akej ste túžili, ale môžem Vám len zopakovať, čo som už povedala. Sarah Jonesová sa spriatelila mojou slúžkou Lucy, a tá mi porozprávala, čo jej o sebe prezradila. Povedala, že je trestankyňa a dva roky si ešte musí odpracovať u farmára, vdovca so šiestimi deťmi. Potom sa chce vrátiť do Bristolu. Už len dodám, že podľa Lucy neprejavila slečna Jonesová žiadnu ľútosť nad svojím zločinom. Pôsobila na ňu ako prefíkaná žena. Zdá sa, že Lucy sa v tomto nemýlila.
Mňa strata Lucy hlboko zasiahla a môžem Vám povedať, že odkedy bývam u Ashbyovcov, čoraz zreteľnejšie si spomínam, čo sa dialo, keď sme stroskotali. S bolesťou si pripomínam, ako som bola na záchrannom člne a videla som, že slečna Jonesová odstrkuje Lucy, aby sa dostala na jej miesto. Iste, panoval tam strašný zmätok a všetci boli pološialení od hrôzy, ale aj skutky odzrkadľujú charakter človeka, takže nemôžem Sarah Jonesovej odpustiť, čo vykonala Lucy. Ashbyovci sú ku mne láskaví, no Lucy mi bola ako sestra a každý deň mi chýba. Keď ste mňa aj slečnu Jonesovú tak hrdinsky zachránili, bola som v šoku. Dodnes však ľutujem, že som jej nedala najavo, ako sa mi hnusí jej správanie – že zachránila seba a Lucy odsúdila na istú smrť.
Neviem, čo Vám povedala slečna Jonesová, no je možné, že po strate pamäti sa nevie vyrovnať so svojím položením. Obávam sa, že Vaša snaha o kontakt s väzenskou správou je márna a iba strácate čas. Na druhej strane, slečna Jonesová má šťastie: nik ju nedonúti pykať za to, že zmarila jeden ľudský život.
Ashbyovci Vás tiež srdečne pozdravujú.
S úctou Amelia Divinová
Ameliu omráčila bolesť. List jej vypadol z rúk, oči jej zaliali slzy. „Božemôj!“ zakvílila. „Som… obluda!“

Gabriel k nej vystrel ruku, no ona sa odtiahla a vstala.

„Vravím ti, Sarah, nie si taká. Zmenila si sa.“

„Ako som mohla byť taká ukrutná?“ Amelia si uvedomila, že žije len preto, lebo niekto iný zomrel namiesto nej. „Ako som to mohla urobiť? A ako s tým mám teraz žiť?“

Obrátila sa a zbehla po schodoch. Onedlho už utekala od majáka, no Gabriel nemohol ísť za ňou – keby svetlo zhaslo, mal by na svedomí životy ľudí na mori.

„Dnes tuším nie si vo svojej koži, Sarah,“ povedala Sissie. Spolu skladali bielizeň a Amelia bola nezvyčajne mrkva. „Obávaš sa, že nikdy nezistíš, kto si naozaj?“

Amelii sa zachveli pery. „Keby si sa ma na to bola opýtala včera ráno, asi by som ti povedala, že chcem za každú cenu zistiť, kto som. Ale dnes…“

„Sarah, čo sa stalo?“

„Dnes to viem a najradšej by som na to zabudla.“

„Prečo?“

„Gabriel napísal list dievčine, ktorú vtedy zachránil so mnou. Opýtal sa, či sa náhodou nepomýlila, keď ma označila za Sarah Jonesovú.“ Stíchla – nemala silu povedať Sissie, čo spáchala.

„To neznamená, že nedošlo k omylu,“ utešovala ju Sissie. „Na lodi bolo veľa ľudí, možno sa niekto na teba podobal a…“

„Tej nádeje sa už nemôžem pridŕžať, Sissie. Minulosti sa nezbavím, a ani ju nezmením, hoci sa za ňu hanbím. No budúcnosť je v mojich rukách. Urobím všetko, čo sa dá, aby som si odpykala hriechy. Jedno je isté: nezaslúžim si byť šťastná.“ Teraz myslela na Gabriela. Nikdy jej nepatril a vôbec nemala právo tešiť sa na budúcnosť s ním.

Sissie zosmutnela.

„Môžem sa ťa na niečo opýtať?“ pozrela na ňu Amelia.

„Samozrejme, Sarah.“

„Kde je pochovaná tvoja mama?“

Sissie prekvapene zažmurkala – nevedela si predstaviť, prečo sa na to pýta.

„Tvoj otec spomínal… no, ja len, že som jej hrob nikde nevidela.“

„Ocko ju pochoval hore na kopci za domom.“

„Tam, kde sa pasú ovce?“

„Tam. Chodieval sa tam s ňou prechádzať, mali to miesto radi.“ Sissie sa nazdávala, že tiež nechcel, aby mala ona a jej súrodenci stále na očiach matkin hrob.

Amelia už pochopila, prečo nevidela hrob. Na to miesto nechodievala.

„Mama zomrela pri pôrode môjho druhého brata,“ pokračovala ticho Sissie. „Stalo sa to asi pred rokom.“

Amelia si uvedomila, aké strašné to muselo byť pre dievča. Nielenže prišla o matku, ale bola svedkom jej smrti pri pôrode.

„Nikdy sa nevydám a nebudem mať deti!“ vyhŕkla Sissie.

Amelia vzdychla. Vedela si predstaviť, aká hrôza sa skrýva za touto vetou. „Pôrod by mal byť tá najprirodzenejšia vec na svete, moja,“ povedala ticho. „Väčšinou to tak aj je, no občas sa niečo pokazí, a vtedy sa to môže zle skončiť. Lenže pre väčšinu matiek je to krásny zážitok – som o tom presvedčená.“

„Ocko povedal, že mama bola príliš unavená, aby Josepha vytlačila. Počas celého tehotenstva veľa pracovala. No nemyslím, že to bolo iba preto. Vieš, Joseph prichádzal na svet nôžkami, nie hlavou. Ocko sa ho pokúsil obrátiť a vytiahnuť, no mama kričala ešte hlasnejšie a potom zamdlela.“ Sissie tuho zažmúrila oči a zapchala si uši, akoby dosiaľ počula matkin hlas.

„Prepáč, že som o tom začala hovoriť,“ šepla Amelia a objala ju okolo pliec.

„Mama ocka prosila, aby jej rozrezal brucho a vybral dieťa. Ale on vedel, že ona potom zomrie, a nedokázal to. Chcel ju zachrániť. Stále ho prosila, aby zachránil bábätko…“ vzlykala.

Amelia až teraz pochopila príčiny Evanovej večnej zachmúrenosti. Tak sa vyrovnával s výčitkami svedomia, lebo nedokázal zachrániť aspoň dieťa.

Kingscote
Sarah opäť čítala Ameliin denník. Po obede sa vyhovorila na únavu a zatvorila sa v izbe. Dosiaľ celkom nerozumela životu Amelie Divinovej, ktorý bol taký vzdialený od jej života. Sarah rodičia nezanedbávali, no nemali peniaze a ani na Vianoce nemohla očakávať nič viac ako pletené pančuchy alebo domáce keksíky previazané stužkou. To, že Amelia dostala od otca koňa – len tak, pri nijakej mimoriadnej príležitosti – jej pripadalo nepochopiteľné.

Ktosi zaklopal na dvere a ona sa mykla. Dnu nazrela Edna. „Nespíš, Amelia?“

„Nie, tetuška.“

„Polly mi povedala, že si sa rozhodla zdriemnuť. Len som ti prišla povedať, že sme sa vrátili z toho krstu.“ Edna a Charlton boli v Penneshawe, kam ich pozvali za krstných rodičov prvého dieťaťa Sybil a Mila Harfordovcov. Pozrela na denník, roztvorený na posteli. „Prepáč, písala si si denník?“

Sarah ho prudko zatvorila. „Nie… len som ho čítala.“

Edna jej videla na tvári, ako trpí. Sadla si na posteľ a potľapkala ju po ruke. „Je to iste bolestné, drahá moja, no ver mi, čas všetko zahojí.“

Sarah mlčala a Ednu to neprekvapilo. Bola uzavretá ako vždy.

„Práve preto som tu. Už som ti spomínala listy tvojej matky?“

„Áno, tetuška.“

„Ešte stále ich mám odložené.“ Chcela jej ich dať už pred niekoľkými dňami, no Charlton ju odradil. Povedal, že Amelia na to ešte nie je pripravená. Edna manžela veľmi ľúbila, ale trochu ju hnevalo, ako zle odhaduje ľudí. Ona bola presvedčená, že Amelia sa so stratou nevyrovnáva tak, ako je zdravé, a obávala sa, že v budúcnosti jej to uškodí.

Vystrela k nej ruku s malou previazanou kôpkou listov. „Chceš si ich prečítať?“ opýtala sa láskavo.

„Áno,“ prikývla Sarah a nedočkavo natiahla ruku.

Ednu to trochu prekvapilo. Očakávala strach pred bolesťou, netušila však, že jej chovanica vidí v listoch príležitosť získať informácie, ktoré jej pomôžu uskutočniť plán.

Prekvapenie na Edninej tvári bolo príliš okaté a Sarah stiahla ruku. Prehnala to. „Budem sa cítiť bližšie k mamičke, a to mi určite pomôže,“ šepla.

„Viem, Amelia,“ prikývla Edna. „Listy ťa možno rozplačú, no dúfam, že ti dajú zároveň silu čeliť budúcnosti… bez rodičov a brata.“

„Aj ja dúfam, tetuška.“ Sarah sa nemohla pozrieť Edne do očí. „Necháš mi ich tu?“

„Samozrejme, moja milá. Camilla mi vravela, že píšeš krásne básne. Azda by si nám ich raz večer mohla zarecitovať.“ Zbadala paniku v chovaniciných očiach a zháčila sa. „Ale iba ak chceš…“

„Áno, teta, písala som poéziu, no už som s tým skončila. Vlastne si ani nevládzem prečítať básne, ktoré som si zapísala do denníka. Ja… celkom som sa zmenila.“

„Samozrejme, drahá Amelia. Musela si veľmi rýchlo dospieť a stále ťa trápi žiaľ, takže zmena je prirodzená. Ale ver mi, jedného dňa znovu nájdeš šťastie a potom budeš zasa písať básne a robiť všetko, čo ťa kedysi tešilo.“ Dúfala, že listy jej k tomu dopomôžu. „Ozaj, dobre si sa zabavila na plese?“ Dva dni sa s dievčaťom nerozprávala, takže bola zvedavá, ako to celé prebehlo.

Sarah sklonila hlavu. „Ja… pokúsila som sa zabávať, tetuška, no myslím, že sa ešte musím vyhýbať takýmto podujatiam.“ Vytušila možnosť získať v Edne spojenkyňu. „Ešte nie som pripravená… na prípadných nápadníkov.“

Ednu to šokovalo. „Samozrejme, že nie si pripravená,“ prikývla. Zišlo jej na um, či Lance nespáchal niečo neodpustiteľné – či ju príliš nenatískal svojim slobodným známym.

„Lance to myslel dobre,“ šepla Sarah, aby potvrdila Ednino podozrenie.

„No… dúfam.“

„Tetuška, nehnevaj sa,“ doložila Sarah a v duchu sa tešila, že Eddna synovi zakáže predstavovať ju potenciálnym ctiteľom. Chcela s ním tráviť čo najviac času. „Lance je ku mne veľmi láskavý a cítim sa s ním dobre. Potrebujem predovšetkým niekoho vo svojom veku, komu sa dá zdôveriť.“

„Aha,“ stisla pery Edna.

Sarah si vyčítala, že ju nevedomky urazila – veď si z nej chcela urobiť spojenkyňu. „Tetuška, ty a strýko Charlton ste ku mne veľmi dobrí. Bez vás by som bola stratená. Prosím, uver mi.“

Edna zmäkla.

„Na druhej strane priznávam, že váš syn má v sebe niečo výnimočné,“ dodala Sarah.

„To áno,“ hrdo prikývla Edna. „Teší ma, že sa vieš s Lanceom pozhovárať. Len ma mrzí, že neprejavil dosť citlivosti.“

„Kdeže, teta, určite mal počestné úmysly. Chcel, aby som si našla nových priateľov.“ Sarah zaliečavo pozrela na Ednu. „Naozaj sa na mňa nehneváš?“

„Samozrejme, že nie, moja.“ Edna však mala v pláne dôrazne dohovoriť Lanceovi – Sarah to vytušila.

„Dobre, tak ti tu nechám tie listy,“ povedala Edna a pobozkala chovanicu na líce.

Len čo za sebou zatvorila dvere, Sarah rozviazala stužku na zväzku listov.

„Pozrimeže, čo tu máme,“ šepla.

  Du Couedicov mys
Carlotta zastala vo dverách Evanovho domu. Pri stole uvidela Ameliu, obrátenú chrbtom. Umývala a čistila zeleninu, Sissie ju krájala.

„Tak sa teším, že Milo vyzdravel,“ poznamenala Amelia. „Hovorila som tvojmu otcovi, že by bolo pre vás bezpečnejšie bývať bližšie k mestu – pre prípad choroby.“

„Zbytočne ho presviedčaš, Sarah. On sa neodsťahuje,“ odvetila Sissie.

„Hádam tu len nechceš zostať celý život, Sissie?“ povedala prekvapene Amelia.

„Nie, len čo budem mať dosť rokov, pôjdem do mesta alebo na pevninu a nájdem si prácu.“

„Nerozumiem, prečo je tvoj otec taký tvrdohlavý, Sissie. Najmä po tom, čo sa stalo vašej mame a bábätku…“

V Carlottinej mysli sa rozkrútilo klbko nápadov. Keby sa Evan odsťahoval, musel by so sebou zobrať aj trestankyňu. Potom by mala Gabriela iba pre seba.

Amelia sa obrátila ku sporáku a kútikom oka zazrela Carlottu. „Ako dlho tam stojíte?“ spýtala sa vyčítavo. Mala už po krk Carlottinho špehovania.

„Prišla som len teraz,“ bránila sa Carlotta. „Mám dievčatá učiť variť.“

„Hej? Tak uvarte večeru!“ odsekla Amelia.

Sissie ich fascinovane pozorovala, predtým ako Carlotta vošla do domu, krútiac bokmi. Pristúpila ku sporáku. Amelia sa rozhodla odísť – nevydržala by s touto osobou pod jednou strechou.

„Žiadny strach, určite nič nespálime!“ odsekla Carlotta. A potom, keď Amelia odišla, ostro oslovila Sissie: „Už aj choď po sestry!“

Keď dovarili, Carlotta sa pobrala za Evanom. Našla ho v chlieve medzi prasiatkami.

„Zdravím, Carlotta!“ zavolal na ňu.

„Aj ja,“ usmiala sa. „Varila som s dievčatami.“

„To je dobre, veď sa mi aj zdalo, že cítim nejakú vôňu.“

„Neviem, neviem. V tomto zápachu ste sotva niečo zacítili.“ Carlotta si zapchala nos.

Evan sa mykol. „Nie je to až také zlé.“ Prasiatka si obľúbil, každý deň čistil chliev, lebo svojej pomocníci nechcel zveriť takú zodpovednú prácu. Zato ju donútil hnojiť prasacími výkalmi záhradku, hoci odhodlane protestovala. „Tak čo ste s dievčatami ukuchtili?“

„Zeleninové fašírky. Pridala som tam talianske korenie a výsledok je… bellissimo.“ Našpúlila pery a cmukla.

Evanovi sa jej prehnané spôsoby nepozdávali. Bola presným opakom jeho nebohej manželky, tichej a pokojnej ženy. „Hm,“ prikývol, no nebol si istý, ako bude rodine chutiť talianske korenie. Carlotta si so sebou priviezla črepníky s bylinkami, ktoré potom presadila do hriadky. Sušené bylinky nosievala so sebou, keď učila dievčatá variť, a vždy mala poruke cesnak. Nemal odvahu poprosiť ju, aby jedlo až tak nekorenila – najmä malý Milo neobľuboval pikantné chute. Opäť si so smútkom spomenul na Jane, ktorá bola tiež vynikajúca kuchárka, ale jej jedlá mali známu domácku chuť. Pozrel na synčeka. „Milo, ty máš rád Carlottin chlebík, však?“

Chlapček sa usmial a vystrel k nemu ruku.

„Dnes večer budeš papať fašírku,“ povedala malému Carlotta. Pozrela na Evana. „Nebýva mu z niečoho zle?“

„Zvyčajne nejedávame nič zvláštne, len zemiaky, mrkvu a inú zeleninu, čo rastie pod zemou, lebo všetko nad zemou spasú walabie. Zdá sa mi, že Milo znáša všetky jedlá dobre.“

Milo stál po členky v bahne a tešil sa z prasiatok, ktoré ho zvedavo oňuchávali.

„Váš synček sa rýchlo uzdravil,“ utrúsila Carlotta.

„Veru tak,“ prikývol Evan.

„Viete, z čoho ochorel?“

Evan zosmutnel. „Nie, netuším.“ Pohladkal syna po kučeravých vláskoch. Ešte aj Carlottu dojal ten prejav lásky, u Evana zriedkavý.

„A čo ak znovu ochorie? Odveziete ho do Kingscotu?“

Evan sa zamyslel. „Nemôžem tu len tak nechať dievčatá a statok.“

„Ale čo ak ochorie veľmi vážne, signore?“
„To budem riešiť, až keď sa to stane,“ zamrmlal Evan. „Zatiaľ je zdravý.“ Odvrátil sa a začal kydať hnoj. Carlotte bolo jasné, že nechce myslieť na Milovu chorobu.

Už chcela odísť, keď znovu prehovoril.

„Tu aspoň deti nedostanú choroby, ktoré sa bežne vyskytujú v meste. Takže ja vlastne malého chránim.“

„Nuž, ale máte šesť detí. Občas určite chorľavejú.“

„Ani lekár neurobí zázrak. Niekedy sa treba vyrovnať s tým, čo sa stane,“ vzdychol Evan. Zrejme myslí na manželkinu smrť, uvažovala Carlotta. Z toho, čo počula, keď sa tá trestankyňa rozprávala v kuchyni so Sissie, usúdila, že Evanova žena zomrela pri pôrode syna. Zišlo jej na um, či Evan neľutuje, že vtedy nemohol zavolať lekára.

„Prepáčte, signore, smiem sa spýtať, čo sa stalo chlapcovej matke?“

Evan zbledol. „Zomrela… pri pôrode.“

„Tu?“ veľavravne vytreštila oči Carlotta.

Evan sa obrátil a pozrel na kopec, kde sa pásli ovce. Zablúdil zrakom k miestu, kde malé kríže označovali hroby Jane a Josepha. Z diaľky ich nevidel, no vedel presne, kde sú.

„Otec nerád hovorí o mojej mame,“ ozval sa tenký, ale rozhodný hlások. „Veľmi pri tom trpí.“

Carlotta sa obrátila a uvidela Sissie. Dievča sa na ňu pobúrene mračilo.

„Nechaj to tak, Sissie,“ upozornil ju Evan.

„Myslela som, že ste už odišli,“ vyčítavo pokračovala Sissie. Už chápala, prečo sa otcova pomocnica s touto ženou neznášajú. Carlotta sa rada mieša do cudzích záležitostí.

„Takto sa rozprávaš so susedkou?“ zahrmel Evan.

Sissie mlčala. „Bež dnu, Sissie!“ skríkol.

Dievčatko vystrašene odbehlo.

„Prepáčte, Carlotta,“ vzdychol Evan. „Moja dcéra je v poslednom čase veľmi náladová. Azda preto, že sa z nej stáva žena.“

„Nuž, asi má pravdu,“ zamrmlala Carlotta. „Nemala som o tom hovoriť.“

Kingscote
„Lance, čo sa to stalo na plese?“ obrátila sa matka na syna, len čo jej otvoril. Práve sa vrátil domov z banky a prezliekal sa do pohodlnejšieho oblečenia.

„Neviem, na čo narážaš, mama,“ prehodil. Trochu ho prekvapilo, že po troch dňoch, čo sa nevideli, nie je k nemu ani trochu srdečná.

„Amelia mi spomínala, že sa tam necítila veľmi príjemne.“

„Ale?“ Lance čakal, čo ešte príde.

„Vraj nie je pripravená na to, aby si ju predstavoval potenciálnym nápadníkom,“ zdôraznila.

Lancea to trochu prekvapilo. „No, tancovala len s mojimi priateľmi, mama. Zdalo sa mi, že sa jej to páči.“

Edna si s povzdychom sadla za kuchynský stôl a čakala, kým Lance zohreje vodu na čaj.

„Vieš, musíme s ňou zaobchádzať jemne. Je veľmi krehká,“ pokračovala.

Nezdalo sa mu, že slovo krehká vystihuje maminu chovanicu, no mlčal. Edna ešte neskončila s výčitkami. „Mal si ju chrániť, Lance.“

„Mama, nechcel som jej ublížiť, to hádam vieš. Zdalo sa mi, že sa poteší, ak si bude môcť zatancovať a uvidí aj nejaké nové tváre.“

„Zrejme sa najlepšie cíti s tebou.“

Lance sa mykol. „Na ples som pozval aj Oliviu, nemohol som sa celý večer venovať len Amelii, mama!“

„Chápem, Lance.“ Edna len dúfala, že dievča si do večere prečíta matkine listy a že jej pomôžu trochu sa spamätať.

Sarah si listy naozaj prečítala – a vôbec jej nepomohli. Naopak, obávala sa ešte väčšmi ako predtým. Dozvedela sa totiž, že Brian Huxwell je nielen rodinný právnik, ale aj dobrý priateľ. Camilla ho v listoch opakovane spomínala. Stačí, ak na ňu Huxwell pozrie, a odhalí ju ako podvodníčku. Musí sa mu vyhnúť. Ale ako?

„Dobrý večer, strýčko Charlton,“ povedala Sarah, keď vošla do jedálne. Polly pred ňu položila tanier s polievkou a naliala jej čaj.

„Dobrý večer, drahá Amelia,“ usmial sa Charlton. „Mala si príjemný deň?“

„Áno, strýčko. A kde je teta Edna?“

„Zašla len za Lanceom, onedlho sa vráti.“

Sarah vytušila, čo šla Edna povedať synovi. Mala sa z toho tešiť, lebo dosiahla svoje, no stále sa nemohla zbaviť strachu z Briana Huxwella. Odrazu jej niečo zišlo na um.

„Kedy príde pán Huxwell, strýčko?“

„Očakávame ho každý deň,“ odvetil a zmätene na ňu pozrel. Zdalo sa mu zvláštne, že jej na tvári rozoznáva strach.

„Strýčko, ja sa s ním nechcem stretnúť,“ vyletelo z nej. „Prosím, povedz, že nemusím.“

Charlton pokrútil hlavou. „Amelia, donesie ti dokumenty na podpis.“

„Viem. Ale musím sa s ním stretnúť?“

Charlton bol v rozpakoch. „A prečo ho vlastne nechceš vidieť?“

„Lebo… nemôžem vidieť nikoho, kto má niečo spoločné s mojím starým životom vo Van Diemenovej zemi. Bojím sa toho.“

„Isteže, len nerozumiem prečo.“ Charlton sa v nej už naozaj nevyznal.

Sarah uvažovala. „Vieš, strýčko, už nevládzem znášať súcit. Keď ma ľutujú, akoby som znovu prežívala smrť rodičov a brata.“

Charlton sa usmial a potľapkal ju po ruke. „Neboj sa, nemusíš urobiť nič, čo nechceš. Veď to vieš.“

Vydýchla si a stisla mu ruku. „Ani nevieš, aká som ti vďačná, strýčko. Podpíšem všetko, čo bude potrebné, len nech sa s pánom Huxwellom nemusím stretnúť. Aj tak som ho nemala nikdy rada.“

„Amelia, prosím, len sa nerozrušuj,“ milo ju utešoval Charlton. „Ak ho nechceš vidieť, prosím. Všetko zariadim ja, tak ako som ti to sľúbil. Nieže nám ochorieš, dievčatko!“

„Strýčko, ďakujem! Neviem, čo by som si bez teba počala.“

Začala si naberať polievku a onedlho sa už sústredila na jedlo. Charlton si otvoril noviny a za nimi sa zamyslene mračil. Nechápal, čo sa to zase porobilo s chovanicou, a dúfal, že Edna sa rýchlo vráti. Musí jej povedať o tomto najnovšom čudáctve.

„Amelia mi povedala, že s tebou sa cíti dobre, lebo ste skoro rovesníci. Mal by si s ňou tráviť viac času, Lance,“ radila mu Edna. „Možno sa ti zdôverí, a to by bolo dobre, lebo sa konečne začne vyrovnávať s tou tragédiou.“

„Aj ja som to mal spočiatku v úmysle, mama, ale…“

„Ale čo?“

Lance vzdychol. Bude sa jej musieť zdôveriť. „Prosím ťa, mamička, nechaj ma dohovoriť.“

„Prepáč, synček. Už som z Amelie celá nervózna. Pokračuj.“

„Amelia si moju pozornosť vysvetlila nesprávne.“

Edna zažmurkala. „Prosím? Ako to myslíš?“

Lance sa pohniezdil na stoličke. „Myslím, že moje priateľské obavy zobrala ako… romantický záujem.“

Pokrútila hlavou. „Chceš povedať, že si myslí, že si sa do nej zaľúbil?“

„Obávam sa toho. Predpokladal som, že ak na ples vezmem aj Oliviu, aspoň si uvedomí, ako sa mýlila. Najmä ak ju predstavím priateľom. Úprimne sa priznám, dúfal som, že ju niektorý upúta a na mňa potom zabudne.“

Edna sa začervenala. „Lance, určite sa mýliš. Zle si ju pochopil.“

„Určite nie, mama.“

„Božemôj!“ Edna si zložila hlavu do dlaní.

Cestou domov sa Edna stretla s Betty. Susedka niesla misku na vajíčka.

„Dobrý večer, Betty,“ riekla Edna tichšie než obyčajne.

„Čo sa stalo, madam?“ zaujímala sa Betty. Videla, že Edna má starosti.

„Nič, Betty, len myslím na čosi, čo mi povedal Lance. Prišla si po vajíčka?“

„Áno, madam.“ Betty mala pocit, že všetky Ednine starosti majú niečo spoločné so záhadnou chovanicou.

„Ako sa majú deti?“ neveselo sa spýtala Edna.

„Dobre, madam. Ernest v piatok vypočítal všetky príklady takmer bez chyby. A Ella-Jane vie už celú abecedu naspamäť.“

Betty to povedala veľmi hrdo – tým väčšmi, že sama nevedela písať a čítať len málo. Iba manžel John jej povedal, že malá recituje abecedu správne.

„To je úžasné, Betty. A ako sa darí Martinovi?“

„Martin sa venuje viac hrám ako škole. Ten raz pôjde do buša.“

Edna si všimla, že hoci je Betty pyšná na deti, ktoré sa učia, aj predstava, že Martin pôjde do buša, ju napĺňa hrdosťou. „Nuž, Betty, ak tam bude šťastný, tak je to v poriadku. To je hlavné.“

„Ako sa má vaša návštevníčka, madam?“ spýtala sa Betty. Chovanica Ashbyovcov jej nevedela zísť z mysle.

„Ešte sa nespamätala zo straty rodiny. Ale to je pochopiteľné, nie?“

Betty mlčala – nebola si istá, či je to v prípade tej dievčiny žiaľ.

„Polly už pozbierala vajcia,“ riekla Edna, keď vošli do prístreška. Edna odpočítala tucet vajec pre Betty. „Nezostaneš na šálku čaju?“

„Nie, madam, mám prácu. Možno inokedy.“ Betty sa v skutočnosti obávala dievčiny, čo teraz bývala u Ashbyovcov. Radšej nechcela byť v jej blízkosti.

„Dobre,“ prikývla Edna – a Betty sa už ponáhľala preč.

Trochu zmätená susedkiným správaním zašla do kuchyne, a vtedy na ňu zo spálne zavolal Charlton.

Z jeho tónu vytušila, že sa niečo stalo, a tak utekala, čo jej nohy stačili. V spálni za ňou Charlton zatvoril dvere a tlmene sa opýtal: „Videla si dnes Ameliu?“

„Nie, prečo, Charlton? Povedala niečo, čo ťa rozrušilo?“ šepla Edna.

„Nuž, áno. Onedlho pricestuje Brian Huxwell, a ona sa s ním nechce stretnúť.“

„Prečo?“ Edna zažmurkala od prekvapenia. „Veď musí podpísať dokumenty o prevzatí pozostalosti.“

„Áno. Vraj ich podpíše, len nechce vidieť Briana.“

„Tomu nerozumiem.“

„Tvrdí, že ho nikdy nemala rada. A že vôbec nechce vidieť ľudí, ktorých pozná ešte z Van Diemenovej zeme.“

Edna o krok cúvla, takmer sa zatackala. „To je teda čudné! Podľa toho, čo písala Camilla, bol nielen ich rodinným právnym zástupcom, ale aj blízkym priateľom.“

„Naozaj čudné,“ vzdychol Charlton. „Neviem, čo si mám o tom myslieť. Povedal som jej, že ju nebudeme nútiť k tomu stretnutiu. Ale aj tak dúfam, že si to ešte rozmyslí.“

„Včera večer som jej dala čítať Camilline listy. Vieš, chcela som jej pomôcť vyrovnať sa so stratou, no správa sa čoraz výstrednejšie. Charlton.“ Edna sa nadýchla. „Niečo tu nesedí.“

„Moja milá, ja by som Amelii rád pomohol, ale musím priznať, že sa v nej nevyznám.“

„Možno nám Brian Huxwell objasní, prečo je taká, aká je.“

„Dúfajme. Škoda, že práve teraz prevezme dedičstvo, lebo podľa mňa ho nie je schopná spravovať. A tým nemyslím, že je primladá.“

Edne čosi zišlo na um. Opýta sa na názor lekára. „Vieš čo? Pozvem na večeru doktora Thompsona,“ navrhla. „Možno nám poradí.“

Du Couedicov mys
„Čo zhľadúvate, Carlotta?“ spýtal sa Gabriel. Vošiel do zásobárne po múku a našiel ju tam, ako sa hrabe medzi uskladnenými vecami.

Mykla sa. „Knihy!“ zvolala.

„Prosím?“ Nebol si istý, či dobre počul.

„Si. Máte tu nejaké knihy?“

„Nie,“ odvetil Gabriel. „Viete čítať po anglicky?“

„Isteže!“ odsekla. Ešte keď bola s rodičmi, otec sa bál, aby na zlatonosných poliach Ballaratu jeho dcéry nepútali priveľa pozornosti, tak ich zamestnával, ako mohol. Dokonca presvedčil ženu z vedľajšieho stanu, aby ich naučila čítať a písať po anglicky.

„No, ja mám doma knihy, iba neviem, či sa vám budú páčiť,“ povedal Gabriel. Mal knihy o majákoch, lodných vrakoch, plachetniciach, zahraničných prístavoch, útesoch, ostrovoch a ostrovčekoch, o austrálskej prírode a o slávnych moreplavcoch.“

„Možno áno. Smiem sa na ne pozrieť?“

Nevedel, či to nie je len trik, aby s ním mohla byť sama. „Hľadáte niečo konkrétne?“ zaujímal sa opatrne.

Carlotta uvažovala, čo povedať, aby v ňom nevzbudila podozrenie. „Ja… chcem sa niečo dozvedieť o… ostrove.“

„O ostrove? Myslíte o jeho dejinách?“

„Nie,“ odvetila. „O… o rastlinách.“

„Vážne? A načo vám to bude?“

„Rada varím a chcem zistiť, či tu nerastú nejaké jedlé rastliny. Je to také neuveriteľné?“

Chcel odpovedať, že jej málokedy verí čo i len slovo, no čušal. „Samozrejme, že nie. Len ste ešte nikdy neprejavila záujem o ostrov.“

Carlotta vzdorovito vystrčila bradu. „No čo, nudím sa, lebo tu niet čo robiť. Máte také knihy, alebo nie?“

„Mám.“ Hoci ho jej záujem o rastliny prekvapil, zároveň bol rád, že sa venuje aj niečomu inému ako špehovaniu.

Usmiala sa. „Dobre. Donesiete mi ich, si?“
„Hneď?“

„Hneď. Idem s vami, Gabriel.“

Gabriel si pomyslel, že na jej panovačnosť si nikdy nezvykne. Šiel s ňou však dnu a našiel knihy, ktoré chcela. Očividne ju zaujala najmä jedna od profesora Jamesa Lallyho, botanika z univerzity v Novom Južnom Walese.

„Sú v nej obrázky, takže podľa nich ľahko zistíte, ako sa ktorá rastlina volá,“ riekol Gabriel.

Carlotta s tajomným úsmevom odišla a on sa stále nevedel spamätať z údivu.

O hodinu sa Gabriel vybral na finnlayovskú farmu. Sarah s ním nehovorila, odkedy si prečítala list od slečny Amelie Divinovej, a začínal mať o ňu obavy.

Keď zaklopal na Evanove otvorené dvere, uvidel ho za stolom s Milom na kolenách. Z oboch strán pri ňom stáli Jessie a Molly. Amelia umývala riad od raňajok a Sissie ho utierala.

„Poď dnu, Gabriel!“ zavolal farmár.

„Dobré ráno,“ pozdravil strážca majáka. Pozrel na ženu, ktorú poznal len ako Sarah, a všimol si, že zmeravela. Neobrátila sa a nepovedala mu ani slovo.

„Sadni si,“ núkal ho Evan. „Sarah ti uvarí čaj.“

„Nie, Evan, ďakujem. Čaj som už pil.“

Amelia prešla k dverám a on v duchu zamrel. O chvíľu bola preč.

Prešla polhodina a Gabriel sa priblížil k zeleninovým hriadkam, ktoré práve plela. Podľa toho, ako nahnevane šklbala burinu, videl, že sa mu neteší.

„Nemôžeš sa mi donekonečna vyhýbať,“ ozval sa.

Mlčala.

„Sarah, moje city k tebe sa nezmenili. Ani sa nezmenia.“

Zastala, no nepozrela naňho. Akoby si v duchu dávala dokopy odpoveď. Chcela mu vysvetliť, že nie je hodná jeho citov, ale namiesto slov sa jej z hrdla vydral vzlyk. Pokrútila hlavou a v očiach ju zaštípali slzy. „Nie, Gabriel, teraz klameš sám seba. Som zlá. Zabudni na mňa.“

„Nemôžem na teba zabudnúť. To by som už mohol rovno prestať dýchať.“

Amelia naňho pozrela – po lícach jej stekali slzy. „Nie som ťa hodná,“ zopakovala. „A nikdy nebudem.“

„Nemal by som o tom rozhodnúť ja, Sarah?“

„Poznáš ma len krátko a zistil si, že v skutočnosti som aj tak iná. Taká ako v tom liste. Sebecká obluda.“

„Nie, Sarah.“

„Gabriel, vyrovnaj sa s tým a daj mi pokoj.“ Amelia sa obrátila a utekala preč. Ľúbila Gabriela a pukalo jej srdce, že sa ho musí vzdať, no nemala inú možnosť. Vzdá sa ho. Pre jeho vlastné dobro.

On by sa bol najradšej rozbehol za ňou a vzal ju do náručia, ale vedel, že potrebuje byť sama. Len sa modlil, aby si to rozmyslela a uvedomila si aj svoje dobré stránky. Bol presvedčený, že si zaslúži druhú šancu – najmä preto, že na ňu skutočne nemohol zabudnúť.

Kingscote
„Kdeže je dnes ráno Amelia?“ spýtal sa Charlton manželky, len čo vošiel do kuchyne.

„Pred polhodinou sa vybrala do mesta.“ Charlton pozrel na zadné dvere – na dvore videl koňa. „Chcela sa prejsť,“ uhádla jeho myšlienky Edna. „Sama?“

Polly pri výlevke umývala riad. „Isteže. Trvala na tom.“

Charlton chcel ženy pokarhať, no vtedy na predné dvere ktosi zaklopal.

„Čo je to?“ spýtala sa ho Edna, keď sa vrátil s listom. „Len odkaz, doniesol ho chlapec. Je od Briana Huxwella, píše sa v ňom, že ráno prišiel na parníku a býva v hoteli Ozóne. Počas cesty ho potrápila morská choroba, takže dnes aj zajtra by chcel ešte odpočívať. Ale prosí ma, aby som v piatok o desiatej ráno priviedol do hotela Ameliu.“

Edna vzdychla. „Neviem, kedy sa vráti, no mám pocit, že šla von len preto, lebo sa bála, že Brian Huxwell príde rovno sem. Vedela, že ho očakávame každú chvíľu.“

Sarah sa vrátila až na obed a prekvapila Ashbyovcov veselosťou.

„Čo si robila v meste?“ opýtala sa Edna. Skúmala, či jej môže povedať o Huxwellovom príchode.

Sarah sa túlala sama a bolo to príjemné. Prvý raz po mnohých rokoch mala pocit skutočnej slobody. „Prezerala som si obchody a potom som si vypila čaj v hoteli Ozóne,“ povedala. Prekvapenie na tvárach Edny a Charltona ju zmiatlo. „Čo sa stalo?“

„Práve prišiel odkaz od Briana Huxwella,“ vysvetľoval Charllon. „Býva v hoteli Ozóne a chce, aby si sa s ním v piatok dopoludnia stretla.“

Zbledla ako stena. Bola v jeho hoteli! Čo ak ju videl? Pravdaže, nespoznal by ju, lebo nie je skutočná Amelia Divinová. „V piatok?“ hlesla.

„Skôr sa stretnúť nechce, lebo trpí následkami morskej choroby. Vraj sa potrebuje dať do poriadku.“

Sarah pripomínala prízrak. „Čo sa stalo, Amelia?“ zľakla sa Edna. „Prečo nechceš vidieť pána Huxwella?“

„Jednoducho nechcem,“ odsekla dievčina. „A ty si vravel, že nemusím, strýko Charlton.“

„Ak to tak chceš, Amelia, prosím. Lenže…“

„Prečo ho vlastne nechceš vidieť?“ nedala sa Edna. Bola odhodlaná prísť záhade na koreň.

„Nemám ho rada. Ako som povedala strýkovi Charltonovi, keby som sa stretla s priateľmi mojich rodičov, iba by mi to rozjatrilo rany.“

„Skôr by ťa to utešilo, Amelia,“ tíšila ju Edna.

„Nie!“ V panike ledva dýchala.

„Pokojne, Amelia. Pôjdem za pánom Huxwellom bez teba,“ sľuboval Charlton, len aby nedostala hysterický záchvat. Keď Edna otvorila ústa, že dievča zasype ďalšími otázkami, významne pokrútil hlavou. Nechaj ju. Edna sa teda bez slova vzdialila do kuchyne a povedala Polly, že môže podávať obed.

Najedli sa bez slova a Sarah sa potom na rozochvených nohách pobrala do svojej izby. Uvažovala o tom, ako sedela v hoteli Ozóne a okolo nej prešiel sympatický pán so šálkou čaju. Trochu mu z nej vyšplechlo jej na šaty a on sa zoširoka ospravedlňoval – vysvetlil jej, že sa ešte stále nevie poriadne udržať na nohách, lebo len teraz ho doviezla loď a počas plavby ho postihla morská choroba. Chvíľu sa rozprávali, potom si odniesol zvyšok čaju von, na vzduch. Hádam to len nebol Brian Huxwell? Sarah sa rozochvene nadýchla a bola rada aspoň tomu, že sa jej nepredstavil ani nespýtal na meno.

„Je úplne jedno, či má Huxwella v láske alebo nie,“ vyhlásil Charlton, keď s manželkou pri stole osameli. „Musí s ním vybaviť to prevzatie pozostalosti a už ho zrejme nadosmrti neuvidí, ak nebude chcieť. Len nerozumiem, prečo to celé zbytočne nafukuje.“

„Myslím, že by som mala ísť za pánom Huxwellom s tebou,“ uvažovala nahlas Edna. „Mám zopár otázok a možno mi na ne odpovie.“

„Dobrý nápad,“ uznal Charlton.

Kingscote
„Amelia, naozaj nechceš ísť s nami?“ spýtala sa Edna v piatok ráno, keď sa s Charltonom chystali na stretnutie s Brianom Huxwellom.

„Naozaj nie,“ zdôraznila Sarah. „Nechcem sa s ním stretnúť.“ Pozrela na ustarosteného Charltona. „Viem, že tomu nerozumiete, ale ne… nežiada sa mi to vysvetľovať. Verte mi, hoci sa zdá príjemný, má aj temnú stránku.“ Chcela im do myslí zasiať pochybnosť o tom, či je právnik skutočne džentlmen – a videla, že sa jej to zrejme podarilo. Ashbyovci sa znepokojení vybrali z domu.

Brian Huxwell ich čakal v čajovni hotela Ozóne. Keď vošli, len raz na nich pozrel a znovu sa zadíval z okna na záliv. Vedeli, že s nimi čaká aj Ameliu, a keďže ju nevidel, predpokladal, že to nie sú oni.

Bol veľmi smutný, stále musel myslieť na tragédiu Divinovcov. Utešovala ho len myšlienka, že znovu uvidí Ameliu, pretože sa o ňu veľmi obával – a iba kvôli nej sa vybral na túto strastiplnú cestu.

Ashbyovci zamierili k nemu – takmer všetkých ostatných v miestnosti poznali a usúdili, že to musí byť on.

„Prepáčte, pane, nie ste náhodou pán Huxwell?“ oslovil ho Charlton.

„Áno, som.“ Brian vstal.

„Ja som Charlton Ashby a toto je moja manželka Edna.“ Muži si podali ruky.

Brian pozrel za manželov. „A kde je Amelia?“

Charlton nervózne pozrel na Ednu.

„Obávam sa, že nepríde,“ povedala.

„Ale!“ Bolo im jasné, že je zmätený.

„Smieme sa posadiť?“ spýtal sa Charlton.

„Isteže, prepáčte. Len som trochu… no, tešil som sa na Ameliu. Hádam nie je chorá?“

„Dá sa povedať, že nie je vo svojej koži,“ odvetila Edna, keď sa usadila za stôl. „Vy ste sa už zotavili po plavbe?“

„Stále nemám v poriadku žalúdok, no už mi je lepšie. Vďaka za opýtanie.“

„Viete, že neďaleko sa potopila loď, na ktorej sa plavila Amelia?“

„Áno, správu o tom poslali aj do Hobartu. Veľmi som sa bál, až kým som nezistil, že prežila. A tak som si povedal, že sa prídem osobne presvedčiť, ako sa má.“ Brian Huxwell bol chudý človiečik s miernymi belasými očami a pekne zastrihnutou briadkou aj fúzami. Edna a Charlton mu hádali okolo päťdesiatky. „Dúfal som, že sa už spamätáva,“ vzdychol. „Viem, že tie útrapy prežila len nedávno, ale predsa len, s vašou pomocou a v inom prostredí…“

„Azda by sme vám to mali vysvetliť,“ pokračovala pokojne Edna. Pamätala na to, čo naznačovala Amelia, hoci jej neverila. Edna sa pokladala za znalkyňu ľudí a Huxwell jej pripadal ako čestný, otvorený muž. Pozrela na manžela.

„Amelia sem nechcela prísť,“ povedal Charlton.

Brian Huxwell zbledol.

„Vraj nechce vidieť nikoho, kto jej pripomenie život vo Van Diemenovej zemi – teda ani vás.“

„Čože?“ užasnuto vytisol z hrdla Brian.

„Má pocit, že by jej to rozjatrilo rany,“ riekla Edna.

„Ale prečo by nechcela vidieť ani mňa?“

Charlton pozrel na Ednu. Bolo jasné, že právnikovo prekvapenie je úprimné.

Ponalievali si čaj a znovu prehovorila Edna: „Dúfali sme, že nám pomôžete vysvetliť, prečo je Amelia taká, aká je.“

„Nerozumiem.“

„Aká bola pred tou tragickou nehodou, čo ju pripravila o rodinu?“

„Milovala život. Bola veľmi temperamentná. Camilla a Henry s ňou mali plné ruky práce, to musím priznať.“

Charlton a Edna na seba prekvapene pozreli. Zišlo im na um, že tento opis sa nehodí na dievčinu v ich dome.

„Amelia bola rozmaznaná. Žiaľ, nebohí Divinovci svoje deti nevychovávali najlepšie. Hovorieval som si, že raz to oľutujú, ale keďže to napokon dopadlo takto, som rád, že som im nič nenaznačil a nepokazil radosť zo spoločných chvíľ.“

Brian bol dojatý a Edna tiež.

Keď sa Huxwell ovládol, pozrel na Ednu a ospravedlnil sa. „Prepáčte, viem, že Camilla bola vaša dávna priateľka, nechcel som vás rozrušiť.“

Edna si utrela slzy. „Pán Huxwell, nebývala Amelia náladová a smutná? Ani občas?“

„Vôbec nie. Vyučovala tanec, ovládala tri cudzie jazyky, milovala večierky, kam chodievala s rodičmi alebo s priateľkami. Slovom, bola to veľmi obľúbená mladá dáma.“

„Už vôbec nie je taká,“ vážne povedal Charlton.

„Strata rodiny ju zrejme veľmi zasiahla,“ usúdil Brian.

„To si uvedomujeme, pán Huxwell, a verte, že na ňu berieme ohľad. Lenže Amelia, ktorú poznáme, je nervózna a neobyčajne ostýchavá. Bojí sa ľudí. Nedávno bola s naším synom Lanceom na plese a posťažovala sa mi, že sa jej tam ani trochu nepáčilo.“

„Amelia mala rada tanec a spoločnosť.“

„Ako ste vychádzali vy dvaja?“ odhodlal sa na priamu otázku Charlton. „Nemali ste ku koncu nejaký spor?“

„Určite nie. Nechcem sa chváliť, no deti Divinovcov ma mali rady. Poznal som ich viac rokov – práve preto ma zdrvilo, že sa Amelia so mnou nechce stretnúť. Neznášam plavbu po mori, mohol som vám tie dokumenty poslať aj poštou, lenže v deň pohrebu som Amelii sľúbil, že ju navštívim. Vlastne som očakával, že sa mi ozve.“

„Možno ste ju zazreli tu,“ poznamenala Edna. „Ak ste boli v tejto čajovni v stredu, prišla si sem vypiť čaj.“

„Nevidel som ju,“ zamračil sa Brian. Pokúšal sa spomenúť si, no márne.

„Všetko je to nejaké čudné,“ vzdychla Edna. „Viete, Amelia vôbec neprejavuje záujem o poéziu, pritom od Camilly viem, že sama písala básne. Ale viete, čo je najzvláštnejšie? Nikdy nehovorí o Camille, o Henrym ani o Marcusovi. Dá sa to vysvetliť len tak, že ich smrť ju natoľko zasiahla, až sa celkom zmenila.“

„Možno by ju mal prezrieť lekár,“ naznačil Brian.

„Tiež mi to zišlo na um, ale neviem, či by sa dala presvedčiť, aby za ním s nami zašla. Preto som ho dnes pozvala na večeru,“ povedala Edna. „Je mi ľúto, že ste za ňou unúvali až sem, pán Huxwell, no aspoň súhlasila, že podpíše tie dokumenty.“

„Myslíte, že si to ešte môže rozmyslieť, skôr než odídem?“ spýtal sa Brian.

„Možno.“ Edna sa rozhodla, že ju skúsi prehovoriť. „Uvidíme.“

„V pondelok oslavuje dvadsaťjeden rokov, a odkedy bola malá, vždy som jej blahoželal. Preto som si naplánoval, že odídem až v utorok. Viete, rád kreslím, hoci len amatérsky, a dovtedy budem chodiť na vychádzky so skicárom. Je tu prekrásne.“

„V pondelok popoludní pre ňu usporiadame oslavu. Možno privolí, aby sme vás zavolali.“

„Veľa by to pre mňa znamenalo. Už teraz sa obávam spiatočnej cesty, ale ak neuvidím Ameliu, budem mať navyše pocit, že som sem chodil zbytočne.“

„Isto vás doma očakáva rodina…“

„Nie. Manželka mi len rok po sobáši umrela na týfus a… nikdy som sa s tým natoľko nevyrovnal, aby som sa znovu oženil. Nemám deti. Ak mám povedať pravdu, tiež som deti Divinovcov trochu rozmaznával. Nemyslel som si, že…“ zlomil sa mu hlas.

Edne pri spomienke na Camillu znovu zaliali oči slzy.

Du Couedicov mys
Carlotta čítala knihu o rastlinách od profesora Lallyho, no žiadne z tých, čo potrebovala, pri majáku neobjavila. Neodvážila sa zájsť hlbšie do divočiny, takže po dvoch dňoch poprosila o pomoc Gabriela.

„Nešli by ste so mnou pohľadať tieto kríky a rastliny?“ opýtala sa ho, keď sa vrátil z Evanovej farmy, kde raňajkoval po nočnej službe. V ruke niesla knihu.

„Teraz, Carlotta? Práve som si chcel ľahnúť.“

„Áno, nebojte sa, nebudeme tam dlho.“

„Najskôr sa potrebujem vyspať,“ odsekol Gabriel. Nevyspatý mal s Carlottou ešte menej trpezlivosti ako obyčajne.

„A keď sa zobudíte, pôjdeme?“ nedala sa odbiť.

„Možno,“ vzdychol Gabriel a nechal ju dusiť v sebe hnev.

Objavil sa Edgar a uvidel manželku s knihou. Už niekoľko dní stále čítala, ale hoci bol zvedavý, čo ju to pochytilo, radšej sa nevypytoval. Bol rád, že mu dá pokoj.

„Dobré ráno, drahá,“ pozdravil ju.

Carlotta len čosi zašomrala.

„Hľadáš niečo?“ Ani nečakal odpoveď.

„Si,“ zafučala a odišla.

Edgar okolo obeda dokončil časť práce a šiel sa domov najesť. Ani ho veľmi neprekvapilo, že Carlotta nič neuvarila. Niekedy ho nakŕmila kráľovský, inokedy vôbec – podľa nálady.

„Varí všetkým, len mne nie,“ šomral, keď si krájal chlieb a nalieval čaj.

O pár minút sa manželka objavila v domci, no Edgar radšej nič nepovedal. Netúžil po jej výbuchu.

Carlotta zastala – zbadala, že Edgar žuje akýsi zelený list. „Čo to robíš?“

„Nič,“ odvetil – netušil, čo má na mysli.

„A toto je čo?“ Zdvihla druhý list zo stola.

„Bylinka, ktorá mi pomáha pri reume,“ vysvetlil. Nechápal, čo ju zase popudilo.

„Aká bylinka?“

„Po latinsky sa volá centella asiatica. Pred pár dňami som ju tu objavil, a som veľmi rád, lebo od príchodu sem sa mi zhoršila reuma.“ Ponosoval sa na to aj Carlotte, no tá si ho nikdy nevšímala.

„Ako si vedel, že ti tie listy pomôžu?“

„No, pred pár rokmi som mal kamaráta medzi domorodcami a ten ma naučil veľa o prírodnej liečbe.“

„Prečo si mi to nepovedal?“ zvrieskla.

Edgar naozaj nechápal, čo ju na tom tak zlostí. „Ne… nemyslel som si, že by si to chcela vedieť,“ zajachtal.

Carlotta sa naňho zahnala knihou. „Ty starý somár, vari nevidíš, čo čítam? Stupido idiota!“
Uhol sa, no predsa ho trochu začiahla na hlave. „Drahá, ani si mi tú knihu nespomenula.“ Chcel jej vysvetliť, že ju pokladal za nejaký ľúbostný román, ale netúžil znovu dostať po hlave.

Odrazu sa však jeho výbušná žena usmiala. „Takže ty si mal priateľa medzi domorodcami?“

„Presne tak. Wanupingu so mnou istý čas pracoval na zlatonosných poliach v Kalgoolie. Predtým bol vládnym stopárom, takže ovládal angličtinu. Onedlho šiel do buša.“

„To ma nezaujíma. Čo ti povedal o rastlinách?“

„Viem, ktoré sa používajú proti hnačke, ktoré pomáhajú na nádchu a ktoré urýchľujú hojenie rán. A, samozrejme, ktoré zmierňujú reumu.“

„Ukážeš mi ich?“

„Iste, ak chceš.“

Carlotta ho zdrapila za ruku. „Poďme!“

„Nevyznám sa tu tak dobre ako Gabriel, milá moja,“ vysvetľoval Edgar, keď sa predierali cez buš, ktorý väčšinou tvorilo husté eukalyptové krovie a menšie byliny. Hľadal rastliny, aké chcela vidieť Carlotta.

Odkedy sa usadili na myse, chodieval na prechádzky, aby sa trochu uvoľnil a aby nemusel čeliť nepríjemným výbuchom svojej mladej ženy. Nikdy sa však nezatúlal ďalej ako zo tri kilometre od majáka – bál sa, že by zablúdil.

„Mala by si sa opýtať Gabriela,“ nadhodil. „Ja som na tú rastlinu, čo pôsobí proti reume, natrafil iba náhodou.“

Carlotta nechcela priznať, že Gabriela už žiadala o pomoc a že nebol veľmi ochotný. „Možno uvidíš ešte niečo známe,“ prehodila akoby nič, hoci ju zožierala netrpezlivosť.

„Pamätám sa, ktorú rastlinu mi Wanupingu ukázal prvú,“ povedal Edgar. Kráčal po chodníčku, ktorý v buši vyšliapali walabie, goany a miestne malé kengury s hustou srsťou. „Povedal mi, že predchádza istej zlej chorobe, ktorej symptómy mi potom opísal. Pri tej chorobe opuchnú a krvácajú ďasná, uvoľňujú sa zuby, bolia a meravejú kĺby a rany sa nechcú hojiť. Vieš, aká je to choroba?“ obrátil sa ku Carlotte a uvidel, že netúži po jeho prednáškach. Netušil však, že jej ide len o to, aby našla čokoľvek, čo ju zbaví tej trestankyne.

„Je to skorbut,“ pokračoval, hoci manželka ho ignorovala. „Trpia ním napríklad námorníci na dlhých plavbách. Tú rastlinu mi ukázal pri Kalgoolie, no vravel, že rastie aj na morskom pobreží. Keby lode zastavovali v prístaviskách a námorníci si mohli nazbierať tieto listy, vydržali by, kým si doplnia zásoby čerstvého ovocia a zeleniny. Tá rastlina má jemné ostré listy a malé belasé kvietky.“

Carlotta prevrátila oči. Edgarove reči ju nudili. „A keby tej rastliny človek zjedol priveľa, nebolo by mu zle od žalúdka?“

„Nie, drahá,“ odvetil Edgar, hoci tú otázku pokladal za trochu čudnú.

„Tak poďme ďalej,“ poháňala ho Carlotta. Mala ho už plné zuby, navyše stále nenašli, čo potrebovala.

„Aha, tu je niečo zaujímavé!“ zvolal Edgar.

Carlotta vystrúhala znechutenú grimasu. Pochybovala, že ju to bude zaujímať.

„Keby ťa niekedy uštipol had, hľadaj tento krík. Wanupingu ho nazval menom Biely koreň. Ak zješ jeho prevarené listy, vyvolajú vracanie. Netuším, prečo pomáha proti hadiemu jedu, no je to tradičný postup. Myslím, že je dobré vedieť o tejto bylinke, lebo na ostrove žije dosť hadov. Azda by som mal nazbierať zopár listov, povariť ich a nechať do zásoby v našej kuchyni.“

Vyvolajú vracanie, zopakovala si v duchu Carlotta. Áno, toto potrebuje. Krík mal veľké zelené listy a drobné biele kvietky. Všimla si, kde rastie, a miesto si dobre zapamätala. „Ale neuškodia tie listy, ak ich zješ priveľa?“ spýtala sa.

„Nie, drahá.“ Edgarovi zišlo na um, či sa v nej nezmýlil. Možno jej na ňom predsa len svojím spôsobom záleží.

Carlotta prižmúrila tmavé oči. „Dobre, už môžeme ísť domov,“ zavelila.

„Ale… nechceš nájsť rastliny, ktoré sa dajú využiť v kuchyni?“ Edgar sa tešil z prechádzky, málokedy mal s manželkou spoločné záujmy.

„Nadnes mi stačilo,“ odvrkla Carlotta. „Mám ešte prácu.“

„Počkaj, nazbieram nejaké listy.“

„Netreba, neskôr sa sem po ne vrátim, si?“
„Dobre, drahá,“ vzdychol Edgar. „Mohli by sme si takúto prechádzku ešte zopakovať, čo povieš?“

„Isteže,“ zamrmlala Carlotta, no už sa ponáhľala naspäť. Edgar sa motkal za ňou a uvažoval, čo ju to zase posadlo. Naozaj sa vo svojej mladej výbušnej žene nevyznal.

Kingscote
„Brian Huxwell je veľmi milý,“ povedala Edna pri obede. Charlton bol ešte v meste a teraz obedovala s chovanicou.

„Myslela som si, že na teba urobí taký dojem, tetuška,“ vzdychla Sarah, celá nervózna, čo im asi právnik povedal. „No ver mi, je to len zdanie.“

„Preboha, čo tým presne myslíš, Amelia?“ zvolala Edna. Už strácala trpezlivosť a potrebovala počuť vysvetlenie.

„Nechcem o tom hovoriť,“ zatiahla Sarah. „Vieš, on sa len tvári ako džentlmen.“

„Mňa niekto len tak ľahko neobalamutí,“ trvala na svojom Edna.

Sarah si pomyslela, že to celkom tak nie je. „Ver mi, tetuška,“ povedala. „Dal ti tie dokumenty, ktoré mám podpísať?“

„Má ich pri sebe Charlton, no netreba ich podpisovať hneď. Pán Huxwell môže v meste zostať ešte niekoľko dní.“ Chovanicu to očividne nepotešilo.

„A načo by tu zostával?“ vyhŕkla.

„Neteší sa na spiatočnú plavbu, lebo sa ešte po príchode nespamätal.“

Sarah netušila, že pre ňu poručníci chystajú oslavu – a malo to byť viacnásobné prekvapenie, lebo nevedela, že v pondelok má Amelia narodeniny. Edna však predpokladala, že dievča myslí práve na narodeniny, lebo Brian Huxwell spomínal, že ho vždy pozývali na jej oslavy.

Pôvodne nechcela vysvetľovať Brianove pocity, no neovládla sa. „Pán Huxwell sa naozaj neteší, že sa sem doplavil z takej diaľky – a pritom veľmi zle znáša pobyt na lodi –, a ty ho ani nechceš vidieť. Myslím, že ako dobrá kresťanka by si mu mala odpustiť, ak ťa niečím urazil, a stretnúť sa s ním, aby ste sa mohli rozlúčiť v dobrom. Ty máš celý život pred sebou, hádam len nechceš donekonečna živiť hnev? Pán Huxwell mi prezradil, že nemá deti, a aj Charlton musel uznať, že ten človek ťa má očividne veľmi rád.“

V panike Sarah ani nevedela, čo hovorí. „Je mi jedno, čo tvrdí, tetuška, pretože všetko je pretvárka. Už som ti povedala, nechcem ho vidieť. Prosím ťa, nenúť ma.“ Vstala od stola a odišla do svojej izby.

„Na večeru sme pozvali hostí!“ volala za ňou Edna. „Mala by si sa upraviť.“

Sarah zastala – hádam sa sem Ashbyovci neodvážili pozvať Briana Huxwella proti jej vôli? Čo ak áno? Čo urobí potom?

Edna si všimla jej náhlu bledosť a opäť mala pocit, že svojej chovanici vôbec nerozumie. Nespomínal vari Brian Huxwell, že má rada spoločnosť?

„Kto príde?“ spýtala sa Sarah. Ak sa dozvie, že ten právnik, utečie. Urobí hocičo, len aby sa nemusela vrátiť do väzenia.

„Doktor Thompson a jeho manželka Felicity.“

Sarah sa podozrievavo zamračila.

„Thompsonovci sú naši priatelia,“ vysvetlila jej Edna a radšej šla zaliať čaj, aby dievča neuhádlo skutočný cieľ návštevy.

Sarah vyšla z domu, triasla sa od strachu, ale zároveň aj od hnevu. Uvedomila si, že Charltona by ešte presvedčila, aby ju nenútil do stretnutia s Huxwellom, no Edna sa nemieni vzdať. Bude si musieť vymyslieť, čo jej Huxwell vykonal – niečo strašné a neodpustiteľné, a zároveň také, že sa o tom Edna neodváži hovoriť s Brianom.

Keď prišli Thompsonovci, Sarah bola ešte vo svojej izbe. Počula, že Edna sa s nimi rozpráva tlmeným hlasom, takže slová nerozoznala.

Len čo Edna začula, že Sarah otvára dvere svojej izby, silene veselým tónom sa opýtala: „Felicity, ako sa majú deti?“

V tej chvíli bolo Sarah jasné, že dosiaľ hovorili o nej. Inak by bola Edna takú otázku položila hneď po privítaní hostí. Znervóznela ešte väčšmi, srdce jej búšilo, dlane sa jej potili, no vedela, že bude musieť prežiť tento večer, aby utíšila Ednino podozrenie. Zhlboka sa nadýchla a vošla do salóna.

„Ďakujem za opýtanie, Edna, majú sa dobre,“ odvetila Felicity – tiež si uvedomovala, že dievča ich počúva.

„Tak tu si, Amelia!“ zvolal Charlton, keď zastala na prahu. „Vítam ťa a predstavujem ti Thompsonovcov. Toto je doktor

Dennis Thompson.“ Lekár stál neďaleko kozuba pri Charltonovi. Sarah ho čo najzdvorilejšie pozdravila a on jej venoval láskavý úsmev.

„A jeho manželka Felicity,“ doložil Charlton.

„Teší ma,“ milo povedala Sarah žene usadenej pri Edne na pohovke.

Usúdila, že lekár má niečo pred štyridsiatkou a jeho manželka čosi po tridsiatke. Dennis bol vysoký štíhly brunet s bledozelenými očami a mierne opálenou tvárou – asi často chodil za pacientmi. Felicity bola útla, mala svetlé vlasy a belasé oči. Obaja sa príjemne usmievali a nepôsobili ani trochu odstrašujúco.

„Veľmi nás teší,“ ozvala sa Felicity – mala americký prízvuk. „Prosím, prijmite úprimnú sústrasť, slečna Divinová.“

„Ďakujem,“ prikývla Sarah.

„Kým vyčkáme na večeru, smiem ti naliať trochu portského, Amelia?“ opýtal sa jej Charlton. „Edna a Felicity si tiež dali.“

„Ďakujem, strýčko Charlton.“ Sarah bola pevne rozhodnutá nevypiť veľa, aby sa neprezradila. Netušila, že Edna a Charlton dospeli k ešte pevnejšiemu rozhodnutiu, že ju donútia vypiť viac, ako by chcela.

„Bude s nami večerať aj Lance?“ spýtala sa Sarah. Od plesu ho nevidela.

„Nie, dnes večer má schôdzku,“ povedala Edna. Vedela, že pozval do hotela Ozóne na večeru Oliviu Hornovú, no teraz to nemienila rozoberať.

Polly zapiekla jahňacinu s fazuľou a paradajkami, zaliatu vývarom a dochutenú pohárom vína. Jedlo lákavo rozvoniavalo a všetkým sa zbiehali slinky. Aby si skrátili čas, hovorili o troch deťoch Thompsonovcov: starších chlapcoch-dvojčatách a mladšom dievčatku. O desať minút už Polly podávala sľubovanú dobrotu.

„Minulý týždeň som bol pozrieť malú Ellu Jane Hammondovú a zistil som, že John tohto roku nepôjde hnať ovce,“ povedal Dennis Charltonovi.

„Nie, pracuje pri žatve. O niekoľko týždňov by mali byť holoví, ak neprídu dažde. V tom prípade je po pšenici. Ale zatiaľ John pomáha Percymu Kirkbrightovi zvážať ovos.“

„Percy má isto dobrú úrodu, pomáha mu aj môj sused Charlie Pickford.“ Dennis sa obrátil k Sarah. „Edna mi spomínala, že ste bývali v Hobarte, Amelia.“

Sarah stuhla. Už sa trochu potešila, že jej nevenujú pozornosť, no dlho to netrvalo. „Presne.“

„Ešte nikdy som tam nebol. Ako je tam?“

Sarah nevidela skoro nič okrem ženskej väznice, takže teraz musela byť opatrná. Pracovali vždy v uzavretých halách a len hodinu denne sa prechádzali po väzenskom dvore, preto mesto nepoznala. „A čo by vás zaujímalo?“ spýtala sa.

„Hocičo, čo nám poviete,“ usmial sa Dennis.

Potlačila nervozitu. „No, Hobart má viac obyvateľov ako ostrov Kangaroo,“ poznamenala, čo jej prvé zišlo na um. Cítila, ako sa červená.

Dennis sa rozosmial. „Myslím, že to sa dá povedať o hociktorom mieste! Lenže nám sa to tak páči, všakže, Felicity?“

„Máš pravdu, drahý. Ja som z New Yorku, a ten je v porovnaní s týmto ostrovom mravenisko,“ povedala. „Žijeme si tu ako v raji, najmä deťom je dobre, a Dennis má stále dosť práce.“

Sarah vytušila, že Dennis sa chystá vysloviť ďalšiu otázku, a tak ho predbehla. „Kde ste pracovali pred príchodom na ostrov Kangaroo, pán doktor?“

„Medicínu som študoval v Amerike, a tam som potom aj pracoval. V New Yorku – kde som sa neskôr zoznámil s Felicity. Bola zdravotnou sestrou v nemocnici, kde som praxoval. Keď sme prišli do Austrálie, dostal som miesto v Adelaide. Tam sa nám narodili synovia. Ozaj, boli ste tam niekedy?“

Sarah sa rozbúchalo srdce. Netušila, či Amelia niekedy bola v Adelaide, alebo nie. Vie to Edna? Nič podobné nečítala v Camilliných listoch ani v Ameliinom denníku, tak azda veľmi neriskuje. Kým váhala s odpoveďou, cítila, ako na ňu všetci upierajú pohľady.

„Vlastne nie,“ odvetila neisto. Keď jej Ashbyovci neprotirečili, vydýchla si.

„Edna spomínala, že ste prežili stroskotanie lode, Amelia,“ súcitne pokračovala Felicity. „Muselo to byť strašné.“

Tentoraz si bola Sarah istá odpoveďou. „Naozaj to bolo strašné. V živote som sa tak nebála. Prežila som len ja a jedna trestankyňa, ale to vám už asi teta tiež povedala.“

„Áno. Spomínala, že ste cestovali s jednou dievčinou. Povedzte, museli ste jej rodine oznámiť, že zahynula?“

Sarah stisla pery. „Nie, Lucy bola zo sirotinca.“

„Božemôj. A z ktorého?“

Sarah sa tupo zadívala na Felicity. Tú otázku nečakala.

Felicity si jej reakciu vysvetlila ako šok. „Prepáčte, Amelia, nemala som byť taká necitlivá. Len sa pýtam, lebo jedna moja známa vedie sirotinec.“

„A kde?“ zaujímala sa Sarah. Nech už Felicity odpovie akokoľvek, bude tvrdiť, že Lucy vyrástla inde.

„V Melbourne.“

„Lucy bola zo sirotinca v Hobarte.“

„Ako dlho bola s vami?“ spýtal sa ohľaduplne Dennis Thompson.

„No… len zopár týždňov.“ Lucy jej spomínala, že s Ameliou je iba krátko.

„Aha, ale zblížili ste sa?“ spýtala sa Felicity.

„Veľmi.“ Sarah sklopila zrak do taniera.

„Edna mi tiež hovorila, že v Hobarte ste vyučovali tanec,“ usmiala sa Felicity.

„To je pravda.“

„Krásne povolanie – a veľmi vhodné aj pre ženu.“ Felicity od Edny vedela, že Amelia si nemusela zarábať na živobytie, no Camilla ju v jej záľube podporovala.

„To… iste,“ prikývla Sarah. Nezišlo jej na um nič iné.

„Amelia vie okrem toho po francúzsky a po taliansky a učí sa španielčinu,“ hrdo vyhlásila Edna.

„Naozaj? Obdivuhodné!“ zvolala Felicity.

Sarah pochytil strach, že ju požiadajú, aby povedala niečo v cudzej reči. „Pomáhate manželovi pri pacientoch?“ spýtala sa rýchlo, aby zmenila tému.

„Momentálne nie, lebo ma plne zamestnávajú deti. A Dennis musí často cestovať za pacientmi.“

„Ach, naozaj?“

„V Penneshawe je ešte jeden lekár, no obaja sa starajú o pacientov v American River podľa toho, ktorý z nich je voľný. Stáva sa, že je preč z domu aj niekoľko dní. No dúfam, že keď deti podrastú, budem môcť znovu aspoň trochu pracovať.“

„A čím bol váš otec, Amelia?“ spýtal sa Dennis.

Sarah si vložila do úst kúsok mäsa a tuho rozmýšľala. Prehltla a odvetila: „No… zaoberal sa mnohými vecami.“ Pozrela na Charltona, ale tam sa podpory nedočkala. „A čo robil váš otec, pán doktor?“

Dennisa tá otázka veľmi prekvapila.

„Aj on bol lekár?“

Dennis Thompson sa pomaly usmial. „Prepáčte, Amelia, asi máte pocit, že vás vypočúvame. Viete, nestretávame tu každý deň nových ľudí, preto sme takí zvedaví.“

„Rozumiem,“ vzdychla Sarah. „Žiaľ, bolesť zo straty rodiny je stále veľmi čerstvá a nežiada sa mi hovoriť o rodičoch ani o bratovi. Časom sa to určite zmení.“ Zatvárila sa, že je na pokraji plaču, a osušila si vreckovkou neviditeľnú slzu.

„Verím,“ prikývol Dennis. „Vaše pocity sú úplne prirodzené. Ale niečo nám o sebe hádam poviete, alebo nie?“

„Vlastne neviem, čo by som vám povedala,“ pokrčila plecami Sarah. „Mám pocit, akoby dievča, čo bývalo v Hobarte, prestalo jestvovať. Myslíte si, že po tom, čo sa mi stalo, je to normálne?“ Dennisovi vyčítala z očí súcit.

„Azda áno. Človek sa po nečakanej tragickej udalosti môže cítiť ako vysotený z vlastného života.“

„Presne tak sa cítim, pán doktor. Vidím, že ste naozaj veľký odborník.“ Zbožne naňho uprela oči.

Dennis Thompson s úsmevom pozrel na Ednu. Naznačovala mu, že na správaní jej chovanice je niečo čudné, ba podozrivé. On nič také nevidel. Vzhľadom na to, čo všetko mala tá mladá žena za sebou, mu pripadala vyrovnaná a duševne zdravá.

Na druhý deň ráno Ashbyovci povedali Sarah, že idú navštíviť známych. Obávala sa, že majú na mysli Thompsonovcov, ku ktorým si zájdu po „diagnózu“. Večer zostala v salóne, až kým sa hostia nerozlúčili, takže vtedy nemohli preberať nič podobné.

Vyšla do záhrady, kde Polly vešala bielizeň, a rozhodla sa jej pomôcť. Nebolo to prvý raz, čo ju slúžka videla vykonávať domáce práce, a znovu ju to priviedlo do rozpakov. Táto slečinka bola nezvyčajne šikovná a usilovná.

„Ja to zvládnem,“ bránila sa.

„Chcem ti len pomôcť, Polly,“ usmiala sa Sarah. „Aj tak nemám čo robiť.“ Nebola zvyknutá na nečinnosť, navyše súcitila s Polly, ktorá si mohla len zriedka odpočinúť. Bola tu vlastne v rovnakom postavení ako ona kedysi u Murdochovcov, ibaže ju netrápili rozmaznané dievčiská.

Polly sa dívala, ako Sarah šikovne pripína bielizeň na šnúru, a premohla ju zvedavosť. „Prepáčte, slečna, ale určite ste doma v Hobarte nevešiavali bielizeň,“ vyjachtala.

Sarah si uvedomila, že Polly na ňu pozerá ako na čudáčku. „Samozrejme, že nie,“ odvetila. „Mali sme služobníctvo. Lenže ja rada pracujem. Viem, je to zvláštne, no mám pocit, že žena by mala ovládať niektoré práce.“

Polly pokrčila plecami. Nezdalo sa jej, že by sa bohaté dievčatá, ktorých úlohou bolo len dobre sa vydať, zaoberali domácimi prácami. „Páni, ako to, že viete tak dobre štopkať a vešať bielizeň? Ja som si myslela, že bohatí iba vyšívajú a podobne…“

Sarah očervenela. Nemala ani potuchy o vyšívaní. „Vravím ti, že rada pracujem, a často som pozorovala u nás doma slúžky. Keď moji rodičia niekam odišli, dokonca som slúžkam pomáhala. Aspoň som sa nenudila.“

Polly si nevedela predstaviť, že by sa bohaté dievča zachraňovalo pred nudou domácimi prácami. „Ale veď ste mali poníky, nie? A priateľov…“

Sarah pozrela ponad nízky plot do susednej záhrady, kde práve Betty Hammondová tiež vešala bielizeň. Pri pohľade na ňu ju opäť striaslo. „No, bolo mi slúžok ľúto. Stále mali kopu práce,“ odvetila chvatne. Pozrela na Betty a všimla si, že domorodkyňa ju stále sleduje pohľadom. „Polly, ak odmietaš moju pomoc, pôjdem radšej dnu,“ vyhlásila naoko urazene.

„To som nepovedala, slečna Divinová, mám len výčitky, keď pracujete. Keby to videla pani Ashbyová, hnevala by sa na mňa.“

„Práve preto ti pomáham, len keď tu nie je.“ Znovu hodila okom do vedľajšej záhrady. „No, keďže na nás stále vyvaľuje oči naša zvedavá susedka, a tá to tete Edne môže žalovať, pôjdem už dnu, Polly.“ Vošla do domu, kým Polly zakývala Betty Hammondovej a pustila sa znovu do vešania.

„Viete, Dennis, prečo sme tu,“ povedala na úvod Edna, keď vošli do lekárovho domu. Práve sa zberal za Percym Kirkwrightom, ktorý si pri žatve porezal nohu.

„Iste, Edna, no neviem, čo odo mňa chcete počuť. Amelia mi pripadá ako príjemné, iba trochu nervózne a ostražité dievča. Ale na to, akú stratu utrpela, si počína mimoriadne dobre. Očakával som, že sa neovládne, najmä keď sme spomínali jej rodinu, no prekvapila ma.“

„Presne o tom hovorím. Všetko drží v sebe, a to nemôže byť zdravé. Nechce hovoriť o rodine, neplače, nefňuká.“

„To by ste mali byť radi. Prosím, nezabúdajte, že každý sa so žiaľom vyrovnáva inak.“

Edna pokrútila hlavou. „Možno máte pravdu, ale ona je veľmi nervózna. A celkom iná ako dievča, ktoré opisovala v listoch Camilla.“

Dennisovi bolo jasné, že Ashbyovci si robia veľké starosti, ale jemu sa zdalo, že robia z komára slona. „Camilla možno dcéru len prechválila. Hrdí rodičia to robievajú.“

„Lenže Camilla nebola taká,“ nástojila Edna.

„Tak potom môžem zmeny jej osobnosti pripísať len tomu, čo prežila.“

„Aj my sme si to spočiatku mysleli,“ ozval sa Charlton, „no teraz vidíme, že tu čosi nesedí.“

„Včera sme sa stretli s právnym zástupcom jej nebohých rodičov a zároveň blízkym priateľom rodiny,“ pokračovala Edna. „Pricestoval až sem, aby sa s Ameliou stretol a odovzdal jej dokumenty ohľadne pozostalosti po rodičoch. Lenže ona ho nechcela ani vidieť.“

„Prečo?“

„Vraj ho nemá rada. Údajne je pokrytec.“

Dennis pokrčil plecami. „Edna, o tom musí Amelia naozaj rozhodnúť sama. Ak ho nemá rada, isto vie prečo.“

„Lenže mne pripadá ako veľmi slušný človek a ona nám odmieta prezradiť, prečo ho odsudzuje.“

„Môže vyzerať slušný, Edna. Lenže vy ho nepoznáte a Amelia áno.“

Ashbyovci si uvedomili, že takto sa nikam nedostanú. Ich chovanica doktora Thompsona a jeho manželku jednoducho očarila.

KAPITOLA 19

Kingscote
Po obede vzala Betty deti na prechádzku k Reevesovmu mysu. Kráčali po hustej zelenej tráve k moruši, ktorú tu v roku 1836 zasadila posádka lode Vojvoda z Yorku.
Deti sa veselo naháňali a Betty sa ocitla pri vyschnutej studni, ktorá kedysi zásobovala vodou prvých osadníkov ostrova. Betty položila dlaň na mramorovú obrubu, a odrazu ju ochromila zlá predtucha. Napriek chladnému morskému vetru jej na čele vyrazil pot.

Akoby ju čosi nútilo nazrieť do tmavej hlbočiny. Počula odtiaľ prízračné ozveny hlasov a zmocnil sa jej strach. Bola presvedčená, že je to len zvláštne zosilnený šum vetra, no nevedela sa od toho miesta odpútať. Steny studne boli vlhké, pokryté starým machom a na dne nevidela vodu. Roztrasená sa pokúsila cúvnuť, ale nohy mala ako z olova. V mysli sa jej zjavil obraz veľkej plachetnice, ktorú hádže príboj na útesy. Zo studne stúpal praskot trieštiaceho sa dreva, zneli výkriky. Betty nevedela, čo si má o tom myslieť. Vari zošalela?

Odrazu sa z tmy vynorila tvár krásnej tmavovlasej dievčiny. Vlasy jej viali vo vetre, no hladkú pokožku mala popolavú, bez života. Výrazné boli len utrápené tmavé oči a ružové pery. Daj si pozor, zakvílil prízrak a znovu sa ponoril do tmy.

Betty zjojkla a zosunula sa horeznačky na trávu. Chvíľu bola omráčená, potom sa zvrtla a očami hľadala deti. Nevidela ich a zaplavil ju nový príval paniky. Predstavila si, že deti sa zatúlali na kraj útesov nad morom. Vyskočila na nohy a rozbehla sa, vietor jej bičoval tvár. V hlave jej znela výstraha, čo vyslovilo tmavovlasé dievča v studni. Bola presvedčená, že znamená jediné: jej deti sú v nebezpečenstve.

„Mama!“ začula hlások malej Elly Jane.

„Ella Jane!“ zakričala Betty na pokraji hystérie. Utekala, no kútikom oka zachytila pohyb niekde vľavo. Obrátila sa – boli tam deti, krbáľali sa na trávnatom svahu.

Od úľavy sa skoro rozplakala, no potom sa zháčila. Ak tie varovné slová nesúviseli s deťmi, tak s kým alebo čím?

Už niekoľko dní bola veľmi nesvoja a mohla za to Amelia – dievča, ktoré bývalo u Ashbyovcov. Betty stále myslela na to, ako ju videla v záhrade vešať s Polly bielizeň. Na tom pohľade bolo niečo nezvyčajné. Čím dlhšie o tom uvažovala, tým väčšmi bola presvedčená, že chovanica Ashbyovcov nehanebne podvádza.

Znovu sa zadívala na šantiace deti a z ničoho nič znovu pocítila temnú predtuchu. Neboli blízko okraja útesov, ale odrazu vedela, že ich musí čím skôr odviesť domov do bezpečia.

„Nemôžeme tu ešte zostať, mamička?“ nariekal Ernest, keď im mama povedala, že sa musia vrátiť. Lenže sami tam zostať nemohli – bez rodičov mali zakázané chodiť na Reevesov mys, hoci to bolo ich obľúbené miesto.

„Nie,“ odsekla Bety. „Je najvyšší čas vrátiť sa domov. A nepovážte sa chodiť sem sami, rozumiete?“

„Áno, mamička. Ale dovoľ nám zostať ešte chvíľočku!“ žobronil Martin.

„Nie,“ zopakovala Betty a deťom nezostalo iné ako poslúchnuť.

Boli už takmer doma, keď Betty zazrela v záhrade ashbyovského domu Ednu polievať kvety. Chcela sa nepozorovane vkradnúť dnu, aby ju susedka nezazrela, ale nepodarilo sa jej to.

„Dobrý deň, Betty!“ zakričala na ňu ponad plot Edna. „Aj vám, deti!“

„Dobrý deň, madam!“ odvetila Betty a deti tiež odzdravili.

Až vtedy si Edna všimla, že Betty vyzerá nejaká vystrašená. „Čo sa stalo, Betty?“

Betty poslala deti dnu, zastala a sklonila hlavu. Nebola si istá, či môže Edne povedať, že s jej chovanicou niečo nie je v poriadku.

„Bola som dnes s deťmi na Reevesovom myse, madam,“ riekla. „Rady tam chodia, ale ja nemám radosť, keď ich vidím pri útesoch.“

„Deti si nie vždy uvedomia hroziace nebezpečenstvo, všakže?“ pokývala hlavou Edna a aj sama sa zadumala.

„Vás niečo trápi, však, madam?“ nesmelo nadškrtla domorodkyňa.

„Máš pravdu, Betty, a veru už dlhší čas…“ Pozrela na dom. „Ide o moju chovanicu Ameliu.“

„Čo je s ňou, madam?“ Betty sa uľavilo, že Edna načala sama tú tému – aspoň nebude vyzerať, že sa nezdvorilo mieša, do čoho ju nič nie je.

„Neviem, kde začať, Betty. Odkedy Amelia prišla, čosi sa mi na nej nepozdáva. Sama neviem čo. Prišla o celú rodinu, no nikdy o tom nehovorí. Pravdaže, kde-tu vyroní slzu, ale aj tak mám dojem, že niečo tají a neoplakáva ich tak, ako by bolo prirodzené.“

„Aj ja som si to všimla, madam.“

„Skutočne, Betty?“

„Myslím, madam, že dokonca vôbec nežiali. Je však pravda, že niečoho sa bojí.“

Edna prekvapene pokrútila hlavou. „Včera bol u nás doktor

Thompson a tiež sa mu vidí, že Amelia je z niečoho nervózna. Pripísal to plachosti, keďže je v novom prostredí a takmer nikoho tu ešte nepozná. Inak sa mu jej správanie videlo normálne.“

Betty pokrútila hlavou. „Madam, poznali ste ju aj ako dieťa?“ zišlo jej odrazu na um.

„Isteže, Betty. Spolu sme cestovali do Austrálie a potom sme navštevovali jej rodičov v Hobarte. Bolo to tesne po tom, ako sa narodil jej mladší brat Marcus. Amelia bola milá a veľmi pekná. Ako obrázok.“ Edna sa usmiala a potom zvážnela. „Musím priznať, že Lance bol trochu sklamaný. Alebo skôr prekvapený… že z nej nevyrástla krásavica. Vtedy mala husté tmavé vlasy a svetlú pokožku. Jedno i druhé si zachovala, len črty jej tváre sú akési obyčajné, ba takmer nepekné. Vôbec som ju nespoznala.“ Edna sa zamyslela. „Keď už o tom hovoríme, Edna mi raz poslala výstrižok zo spoločenskej rubriky novín Hobart Enquirer. Bol to článok o plese, na ktorom Ameliu uviedli do spoločnosti, a pri ňom bola fotografia. Mala na nej asi šestnásť rokov a bola nápadne pekná. Zvláštne, však? Nuž, asi to bol nejaký výnimočne dobrý záber.“ Začervenala sa od rozpakov, že kritizuje zovňajšok Camillinej dcéry.

Betty netušila, čo znamená byť uvedený do spoločnosti, ale mala pocit, že výstrižok je dôležitý. Pekné tmavovlasé dievča… Spomenula si na tvár, ktorú videla v studni. „Nájdite ten obrázok, madam,“ nástojčivo požiadala susedku. „Prosím – je veľmi dôležitý.“

„Ale prečo, Betty?“

„Niečo tu nesedí, madam. Neviem čo, no dievča niečo tají. Bojím sa o vás, madam.“ Betty zišlo na um, že výstraha pri studni môže súvisieť aj s Ednou. Azda si má dávať pozor na svoju chovanicu.

Edna sa vyplašila. „Nemôžeš mi to vysvetliť lepšie, Betty?“

Domorodkyňa pokrútila hlavou. „Už musím ísť, madam. Ale určite nájdite ten výstrižok.“

Edna naozaj nestrácala čas, a onedlho sa už prehrabávala v kufríkoch a škatuliach vo svojej izbe. Tam ju našiel Charlton.

„Drahá, čo si stratila?“ spýtal sa.

Edna sa mykla. „Pst! Kde je Amelia?“ šepla.

„Myslím, že vzadu s Polly. Čo robíš? A prečo šepkáš?“

Edna zatvorila dvere. „Hľadám výstrižok z novín, čo mi pred pár rokmi poslala Camilla.“

„Výstrižok?“

„Nepamätáš sa, že nám poslala článok s fotografiou zo spoločenskej rubriky? Bola to fotografia Amelie na jej prvom plese.“

„Hm, tuším si na niečo také spomínam. Ale načo ti teraz bude? Chceš ho ukázať Amelii?“

„Len to nie! Práve som sa rozprávala s Betty, keď som si spomenula na tú fotografiu. Betty nástojí, že ju musím nájsť, lebo je veľmi dôležitá.“

Charltona to zaujalo – a takisto Sarah, ktorá stála v chodbe neďaleko ich spálne. Keďže sa ochladilo, zašla si po šál a chcela práve prejsť popri dverách do spálne Ashbyovcov, keď začula, ako Edna vyslovila Ameliino meno. A keď sa ozvalo aj meno Betty, zlostne prižmúrila oči. Tušila, že tá ženská jej narobí problémy, no čo sú to za reči o článku a fotografii v novinách?

„Neodložila si ho ku Camilliným listom?“ spýtal sa Charlton Edny, ktorá ďalej obracala skrine naruby.

„Nie, určite nie. Musím ho nájsť, Charlton.“

„Pomôžem ti. Kde mám hľadať?“

„Neviem. Myslela som, že bude v týchto škatuliach, no nikde ho nevidím.“

„Možno si ho dala niekam inam.“

„Možno. Mám pocit, že bude v niektorej knihe, asi som ho tam zasunula, aby sa vyrovnal. Lenže knižnicu dnes nemôžem prezerať, Amelia by sa pýtala, prečo to robím. Vstanem skoro ráno a pohľadám ho. Ona aj tak vstáva neskôr ako my.“

Sarah sa odkradla do svojej izby a zatvorila za sebou dvere. „Ten výstrižok musím nájsť skôr ako Edna,“ zašepkala. „Inak je so mnou koniec.“ Predstavila si, ako ju v retaziach posielajú naspäť do Van Diemenovej zeme. V duchu videla pohŕdanie na Lanceovej tvári. Striaslo ju. „A ešte sa musím nejako zbaviť Betty Hammondovej.“

       Du Couedicov mys
Carlotta piekla celé dopoludnie keksy a pred večerou ich odniesla Finnlayovcom. Pre Mila mala pripravenú osobitnú dávku.

„Sladkosti môžu deti jesť až po večeri,“ vyhlásil Evan.

Carlotta nechcela, aby jej plán zlyhal – musela sa na vlastné oči presvedčiť, či Milo zjedol keksík určený len preňho. „Signore, dovoľte im aspoň jeden,“ prosila.

„Až po večeri,“ zopakoval Evan.

Pri sporáku stála Amelia; krájala studenú jahňacinu, ktorú chcela podávať k uvareným zemiakom. „Nechajte tu keksy, ja im ich dám,“ povedala chladne Carlotte.

Carlotta vyložila na stôl košík s pečivom, keksík pre Mila ležal osobitne zabalený celkom navrchu.

„Tento je pre teba, Milo,“ povedala. „Je najlepší.“ Položila ho k Milovmu tanieru a pohladkala chlapca po tmavých kučerách. „Zajtra sa uvidíme,“ doložila. „Dobrú noc, signore,“ pozdravila Evana.

Amelia sa dívala, ako Talianka odchádza. Niečo sa jej nevidelo.

Po večeri, kým deti jedli keksy, zašla do záhradky. Okopávala zemiaky a usilovala sa nemyslieť na to, ako si po šiestich týždňoch na farme zničila ruky. Mala ich večne špinavé, odreté a už sa jej urobili mozole. Pracovala asi hodinu, keď z domu vybehla Sissie.

„Sarah, rýchlo! Milo zase ochorel!“

Amelia utekala dnu a pri Milovej posteli našla Evana. Chlapček vracal do vedra a stonal od bolesti.

Amelia navlhčila utierku a osviežila mu spotené čielko.

„Čo je to s ním?“ starostil sa Evan. „Prečo je zase chorý?“

„Nebude to rovnaká choroba,“ usúdila Amelia. „Naposledy nevracal a ani teraz nemá horúčku.“

„Asi si pokazil žalúdok,“ vzdychol Evan.

„Jedol len studené mäso a zemiaky tak ako my a nikomu inému zle nie je,“ obhajovala svoju kuchyňu Amelia.

„A ešte keks od Carlotty,“ doložila Sissie.

„Určite by mu nebolo zle od ničoho, čo upiekla Carlotta,“ vyhlásil Evan. Keby bola keksy piekla Amelia, bolo by to jasné. Ale Carlotta? Tá je predsa v kuchyni hotová umelkyňa!

Milo vracal s prestávkami ešte asi hodinu, potom zaspal. Evan ho odniesol k sebe, aby naňho mohol dať pozor aj v noci.

Kingscote
O druhej ráno sa Sarah vykradla z izby do salóna. Zatvorila dvere a zažala lampu, no nechala len nízky knôt. Pozrela na knižnicu a uvažovala, kde začať. Fotografiu musí nájsť skôr ako Edna. Inak nevysvetlí, prečo sa od šestnástich rokov úplne zmenila.

Bola už pri druhej polici, keď sa na ňu usmialo šťastie. Výstrižok našla v knihe Americké poznámky od Charlesa Dickensa. Vedľa výstrižku bol vylisovaný suchý kvietok. Vzala do ruky papier a zadívala sa na tvár šestnásťročnej Amelie Divinovej. Bola prekrásna. Sarah ozelenela od závisti, no utešila sa tým, že Amelia teraz niekde drhne dlážky alebo kydá hnoj. Skrkvala výstrižok v ruke.

„Nie, tento život už nikdy nezíska naspäť,“ zamrmlala. Pozrela na skrkvaný papier, potom ho odniesla do kuchyne a hodila na tlejúcu pahrebu, kde zakrátko vzbĺkol.

Zahasila lampu a vrátila sa do postele. Už zostávalo len vymyslieť, čo s Betty Hammondovou.

 Du Couedicov mys
Na druhý deň mal Evan zlú náladu, hoci sa potešil, že synčekovi je už lepšie. Carlotta znovu prikvitla, tentoraz s bochníkom čerstvého chleba. „Dobré ráno, signore!“ pozdravila veselo.

Evan práve kŕmil prasiatka a Milo sa motal popri ňom. Bol bledý a Carlotte pri pohľade naňho skoro zmäklo srdce. Ale len skoro.

„Ako sa má malý?“ spýtala sa. „Vyzerá bledý.“

„Milovi bolo v noci zle,“ vysvetlil Evan. „Ach nie!“ Carlotta spľasla rukami. Videla, že farmár má obavy, aj keď sa chlapec už pozbieral.

„Ale už sa mu polepšilo. Nedávali ste do tých keksov nejaké korenie?“

„Kdeže, signore. Len múku, ovsené vločky, maslo a melasu. To je všetko.“

„To mu určite nemohlo ublížiť.“

„Priniesla som mu jeho obľúbený chlebík, ten mu dá bruško do poriadku.“

„Ďakujem, Carlotta. Dnes nemá chuť do jedla, možno ho váš chlieb zvábi.“

Carlotta sa usmiala. „Pôjdem ho nakrájať.“

„Umyjeme si ruky a prídeme za vami do kuchyne!“ zavolal za ňou Evan. Aj jemu pošteklila nozdry vôňa čerstvého chleba.

Pri dome prala Amelia šaty v starej plechovej vani. Bola zvonku hrdzavá a trochu pretekala, takže sa do nej musela stále dolievať voda. Evan objednal novú, lenže ktovie, kedy ju loď dovezie. Zatiaľ sa Amelia musí uspokojiť s touto. A bielizeň sa sotva oprala a vysušila, už bola znovu špinavá. Najmä Milo sa večne trnolil okolo prasiatok a býval ufúľaný skoro ako ony. Evan požiadal Ameliu, aby šaty aj zaplátala, no ona s úžasom zistila, že plátať nevie, iba vyšívať. Farmár ju vysmial, že vyšívanie je len daromnica. Musí sa naučiť štopkať a plátať. Zato Sissie a Rose ju prosili, aby im ukázala, ako sa vyšíva.

Z diaľky zbadala, ako sa k domu blíži Carlotta, a s hnevom si uvedomila, že Talianka sa častejšie motá na farme ako vo vlastnej domácnosti.

„Čo tu robíte?“ opýtala sa jej z mosta doprosta.

„Niekto musí dozrieť, aby mali Finnlayovci občas aj slušnú stravu,“ odsekla Carlotta.

„Hm, možno by ste konečne mali mať vlastné deti,“ prehodila Amelia.

Carlotta sa tajomne usmiala. Bude ich mať, ale nie s Edgarom. Zvedie Gabriela, otehotnie a potom jej Edgar bude musieť povoliť rozvod. Vydá sa za Gabriela a nebude jej prekážať ani život na samote, ak ho strávi s takým krásnym mužom.

„A vy by ste sa mohli odo mňa naučiť variť!“ odvrkla.

„Mám inú robotu,“ riekla Amelia.

„Vidím.“ Carlotta sa zasmiala a krútiac bokmi odkráčala do domu.

Sissie sedela pri kuchynskom stole, a to Talianku popudilo, lebo potrebovala byť chvíľu sama.

Napokon poslala všetky dcéry preč z kuchyne – vystrašila ich, že otec má zlú náladu a ak ich prichytí pri leňošení, vyhreší ich. Nakrájala chlieb a vytiahla z vrecka krajec určený pre Mila. Len čo chlapček s otcom vošiel dnu, podala mu ho a on, vyhladnutý, doň nadšene zahryzol. Rýchlo ho zhltol a pýtal si ďalší. Ten mu odkrojila z bochníka, ktorý mali jesť aj ostatní, a tak aby ju všetci videli.

„Mali by ste Sarah povedať, aby zmútila maslo,“ prchodila Carlotta.

Evan prevrátil oči. „Len teraz sa naučila dojiť kravu. Netuší, ako žila donedávna. Nič nevie, len tancovať a tárať po francúzsky. A ešte vyšívať, čítať a písať. Začínam si myslieť, že pred odsúdením bola možno učiteľkou alebo guvernantkou. Čo vy na to, Carlotta?“

Talianka pohŕdavo mykla plecom. „Okradla dcéru svojho zamestnávateľa, takže je predovšetkým zlodejka, či už vzdelaná alebo nie.“ Carlotta nechcela, aby niekto, a najmä nie Evan či Gabriel, zabudol, že tej žene nehodno veriť.

Kingscote
Edna vstala skoro, ako si naplánovala. Vošla do salóna a začala listovať v knihách. Pomáhal jej Charlton, najmä tým, že striehol, aby ju neprekvapila Amelia. Onedlho vstala Polly a šla zakúriť do sporáka. Veľmi ju prekvapilo, že panstvo je už hore, a zaujímala sa, čo Edna hľadá.

„Nič dôležité,“ vyhýbavo odvetila jej zamestnávateľka. „Len choď zakúriť a uvar čaj, Polly,“ doložila.

Na hornej polici boli knihy, o ktorých Edna hovorievala ako o Charltonovej „serióznej literatúre“. Väčšinou šlo o vedecké traktáty alebo o knihy o farmárčení, ktoré ju vôbec nezaujímali. Sotva by výstrižok vložila tam, preto sa hneď pustila do druhej police odhora. Uprostred našla knihu od módneho mladého autora Charlesa Dickensa s názvom Americké zápisky. A v tejto knihe objavila vysušený kvietok. Zadívala sa naň a prekvapili ju spomienky. Áno, sem vložila aj výstrižok. Určite. Ale kde je teraz?

„To je čudné, Charlton,“ ozvala sa. „Výstrižok mal byť tu, pri tomto kvietku.“

„Vieš to isto, moja? Včera si sa nepamätala, kam si ho dala.“
„Áno, ale keď som uvidela tento kvet, spomenula som si, ako to bolo. Odtrhla som ho v deň, keď prišiel list od Camilly. Je to kamilka, a tie mi vždy pripomínali priateľku. Kamilka a Camilla. Kvet bol nádherný, tak som si ho zatúžila uchovať. Aj Amelia bola na tom obrázku nádherná. Tak som ich odložila spolu. Zvláštne, že tu nie je ten výstrižok.“ Odvolala z kuchyne Polly. „Nevidela si niekedy v tejto knižnici výstrižok z novín?“

„Nie, pani Ashbyová.“ Polly odtiahla hrubý záves a do salóna sa vlialo slnečné svetlo.

„Mal byť v tejto knihe,“ pokračovala Edna. „No možno z nej vypadol.“

„Nič podobné som nevidela, madam. A aký to bol výstrižok?“

„Na tom nezáleží.“ Edna ničomu nerozumela. No vtom si v slnečných lúčoch dopadajúcich na tenkú vrstvu prachu na knižnici všimla stopy. Niekto tu bol – skôr ako ona. Pokrútila hlavou. „Siahala si včera na knižnicu, Polly?“ V tomto podnebí, kde stále fúkalo, sadal prach veľmi rýchlo.

„Nie, pani Ashbyová. Včera som v tejto izbe nič nerobila,“ neisto odvetila Polly – obávala sa, že pani ju bude hrešiť.

Edna podozrievavo zazrela na manžela. „Polly, vráť sa do kuchyne, a len čo sa oheň rozhorí, postav na čaj.“

Polly odišla. Charlton zmätene hľadel na Ednu. „Čo si myslíš?“ spýtal sa jej.

„Že ten výstrižok niekto našiel.“

Nemusela menovať kto. „Ale ako mohla vedieť…“

Edna zamierila do kuchyne a kývla na manžela, aby ju nasledoval.

„Polly,“ oslovila slúžku, „včera popoludní bola Amelia vonku s tebou, však?“

„Áno,“ prikývla Polly. „Ja som mútila maslo a ona sa dívala.“ Vlastne jej pomáhala, no Ashbyovci to nemusia vedieť.

„Nezašla po niečo aj dnu?“

„Ako to myslíte, madam?“

„Neodbehla dnu? Napríklad za mnou alebo za Charltonom?“

„Nie, madam. Ale… počkajte, šla si zobrať šál, lebo fúkal chladný vietor.“

Edna veľavýznamne prikývla. Takže dievča ich zrejme začulo, keď hovorili o výstrižku v knižnici. „Dobre, Polly, zalej čaj a naservíruj ho v salóne.“

„Áno, pani Ashbyová.“

Edna s Charltonom sa vrátili do salóna a zatvorili za sebou dvere. „Počula, ako sa rozprávame, a našla výstrižok,“ zhrnula mrzuto Edna.

„Ale kedy? Veď si ľahla skôr ako my a ešte nevstala. Nezdá sa mi to.“

„Vstala uprostred noci.“

„To vari nie!“

„Dá sa to vysvetliť nejako inak? V prachu na hornej polici sú stopy a výstrižok bol v knihe na druhej polici. Ja som na hornú policu nesiahla, a ani Polly nie. Otázka znie, či sa na to Amelie rovno opýtame.“

Edna si bola istá, že Charlton návrh zamietne.

„Otázka skôr znie, prečo vzala ten výstrižok.“

„Práve to musíme zistiť.“

„Amelia, musíme sa ťa na niečo spýtať,“ ozvala sa Edna, len čo chovanica zišla na raňajky.

„Nech sa páči, tetuška.“ Sarah bilo srdce až v hrdle a preľaknuto skúmala tváre Ashbyovcov. Vedia to už?

Charlton sa už Edny pýtal, či šije naozaj istá, že výstrižok bol v knihe s usušeným kvietkom. Až keď manželka prízvukovala, že áno, súhlasil s výsluchom.

„V knihe v salóne som mala výstrižok z novín, a teraz tam nie je. Nevieš o ňom niečo?“

„Nie, tetuška!“ Sarah sa usilovala tváriť čo najnevinnejšie a zároveň neprezradiť, ako to ňou otriaslo. Nečakala, že to zistia. „A čo bolo v tom výstrižku?“

Edna neodpovedala. „Niekto prehľadával knihy, lebo prach na hornej polici bol rozvírený. Polly tvrdí, že sa knižnice nedotkla, a ja som zase nesiahla na hornú policu…“

„Hádam si len nemyslíš, teta, že som to bola ja!“ urazene na ňu pozrela Sarah. Pohľadom zisťovala, či jej pomôže Charlton, no ten mlčal.

„Kto iný?“ z mosta doprosta sa spýtala Edna.

Sarah mala v očiach slzy. „Načo by mi bol nejaký výstrižok?“

„Počula si, ako sme sa o ňom rozprávali s Charltonom včera popoludní.“

„Kdeže. Bola som skoro stále vonku s Polly.“

Edna nechcela spomenúť, čo jej prezradila Polly – že si šla dnu zobrať niečo teplé na seba.

„Ten výstrižok mi poslala tvoja matka. Bol to článok z hobartských novín – s tvojou fotografiou na prvom plese.“

Sarah pokrčila plecami, akoby ničomu nerozumela. „Ale načo by mi bol?“ zopakovala.

„Neviem, Amelia. Možno si nechcela, aby sme ho videli.“

Sarah zažmurkala. „Tetuška, ale ty si ho už videla, nie? Keď si ho vložila do tej knihy…“

„Určite si ho nevzala, Amelia?“ vážne sa spýtala Edna.

Sarah nemala inú možnosť, len sa rozplakať, a to aj urobila. Zložila si hlavu do dlaní a telom jej šklbali neovládateľné vzlyky. „Ja… ani… som sa ho… nedotkla… Nechápem… prečo… si myslíte… že klamem… a v takej… čudnej veci…“

Ashbyovci si vymenili prekvapené pohľady.

„Dobre, dievča,“ vzdychla Edna. „Neplač, Amelia. Možno som sa pomýlila.“ Nemyslela to vážne, no čo iné mohla povedať? Onedlho mali prekvapiť Ameliu oslavou narodenín, nechcela teda robiť v dome rozbroje.

Edna sa ospravedlnila a vyšla zo salóna. Charlton zostal, aby utešil chovanicu.

Keď však domáca pani vykročila na dvor, zbadala pri šnúre na bielizeň susedku Betty. Rozbehla sa k nej – ani sama nevedela prečo. Betty ju nevidela, bola obrátená chrbtom, a keď ju Edna pozdravila, od ľaku sa mykla.

„Prepáč, Betty, myslela som, že ma počuješ,“ začudovala sa Edna. Susedka nebývala taká vyplašená.

Lenže Betty Hammondová sa v poslednom čase zmenila na klbko nervov, a aj teraz ledva lapala dych. V každom kúte hľadala nebezpečenstvo, v noci nemohla spávať. „Našli ste ten výstrižok, madam?“ vyletelo z nej. Nevedela prečo, ale prikladala mu veľký význam.

„Nie, Betty. Pamätám si, kam som ho dala, no zdá sa, že ho niekto našiel skôr ako ja. Amelia.“

Betty vyvalila oči. „A pýtali ste sa jej na to, madam?“

„Isteže, pred chvíľou. Poprela to a potom sa tak rozplakala, že som to radšej nechala tak.“

Betty privrela oči, za viečkami akoby jej vyšľahli plamene. „Madam, myslím, že ten výstrižok zhorel,“ šepla.

Ednc hneď zišiel na um sporák v kuchyni. Ak tam v noci Amelia šuchla kúsok papiera, nič z neho nezostalo. Vzdychla. „Betty, ja ju už nechcem vypočúvať, lebo v pondelok popoludní chceme osláviť jej narodeniny. Pripravili sme pre ňu večierok a má to byť prekvapenie.“

Betty znovu zachvátila hrôza ukrytá v úzadí jej mysle od tej prechádzky na Reevesovom myse, a teraz sa vzdula ako vlna.

„Prídeš s Johnom a s deťmi na tú oslavu, Betty?“ spýtala sa Edna.

Pri predstave, že by mala byť v blízkosti čudáckej mladej ženy od susedov, pocítila Betty nevoľnosť, no nechcela uraziť Ednu. „Neviem, či už bude doma aj John, madam, ale ja s deťmi určite prídem.“

„To som rada.“ Skúmavo pozrela na domorodkyňu. „Betty, stalo sa niečo?“

„Nie, madam. Niekedy som už nervózna z detí, strašne vystrájajú. Ale to nič.“

„Dobre, moja. Príďte teda zajtra o štvrtej.“

Len čo sa Edna vrátila do domu, Charlton jej oznámil, že Amelia sa šla vyplakať do svojej izby.

„Určite klame,“ šepla Edna. „Ale teraz jej to nemáme ako dokázať. Bude ju treba pozorovať.“

„Zajtra ráno by sme mali zájsť za Brianom Huxwellom,“ ticho navrhol Charlton.

„Dobrý nápad. Aj tak musím nakúpiť nejaké drobnosti na Ameliinu oslavu.“

Du Couedicov mys
Sissie triasla Ameliou, až kým ju nezobudila. „Sarah, vstávaj a poď so mnou, rýchlo!“ nástojila.

„Čo sa stalo?“ ospalo sa spýtala Amelia.

„Milovi je veľmi zle.“

„Ach nie! A koľko je hodín?“

„Skoro polnoc. Prepáč, že ťa budím, no ocko je celý bez seba od strachu.“

„Nemusíš sa ospravedlňovať.“ Amelia si pomyslela, že pred polnocou obyčajne nezaspáva. Vlastne tak skoro nešla spať už niekoľko týždňov.

Vbehla za Sissie do farmárovho domu a stačil jej jediný pohľad, aby odhadla, že Milov stav je vážny. Prudko vracal a držal sa za bruško.

„Toto nie je len tak,“ povedala Evanovi. „Chlapca musí vyšetriť lekár.“

Evan myslel na to isté, len nevedel, ako to zariadiť. Keby vzal syna a vysadol na koňa, do Kingscotu sa nedostanú skôr ako o tri dni. Ktovie, či by to zoslabnuté dieťa vydržalo.

Amelia mu videla v očiach, ako trpí. „V noci sa popri majáku plavia lode, je tak?“

„Áno, niektoré, lenže za tmy sa boja vplávať do zátoky, aby nestroskotali na podmorských útesoch. Veď na to slúži maják – vystríha ich, aby sa nepriblížili k pobrežiu.“ Evan schytil kabát, pozrel na syna a zamračil sa. Keby sa malému niečo stalo, nikdy by si to neodpustil. „Idem,“ povedal. „Vrátim sa, len čo budem môcť.“

Amelia si všimla, že chlapca zase napína, no už nemal čo vyvrátiť. Zľakla sa, aby sa celkom nedehydroval, a rýchlo mu podala vodu. Trochu sa napil a vyčerpaný klesol na chrbátik.

Keď sa Evan vrátil, chlapec spal. „Už nevracia?“ opýtal sa.

„Myslím, že mu je trochu lepšie,“ odvetila Amelia, ale videla, že Evana neopustili obavy. „Bude Gabriel signalizovať lodiam?“

„Áno, práve preberal službu, ale signál môže vyslať až na úsvite. Popri Weirs Cove sa vraj budú vracať rybárske lode, takže je veľká šanca, že jedna zamieri k brehu.“

„Dobre ste to dohodli,“ povedala ticho Amelia. Vedela, že Evan sa nevie dočkať rána.

Uprel na ňu pohľad zatratenca. Vedela, že nechce opustiť farmu, ale už sa odhodlal. Musí dopraviť syna k lekárovi.

„Kiežby som aspoň vedel, z čoho je mu tak zle,“ šepol. Pozrel na Mila, v spánku vyzeral celkom pokojne, no veľmi útlo a krehko. Od smrti manželky a malého Josepha sa Evanovi veľmi nedarilo veriť v Boha, teraz sa však zúfalo modlil, aby sa synčekovi uľavilo, a nebesia ho zrejme vyslyšali.

„Hádam bude spať do rána,“ povedala Amelia. „Ja sa teda vrátim k sebe, no keby niečo, zavolajte ma.“

Už chcela odísť, keď začula klopanie na dvere. Otvorila. Stáli tam Edgar s Carlottou.

„Ako sa má malý?“ spýtal sa Edgar. Skončil službu a Carlotta ho presvedčila, aby šli za Finnlayovcami. Tvrdil jej, že tam nebudú nikomu užitoční, ale ona sa nedala presvedčiť. Ako už toľko ráz, ani teraz nevyhral.

„Chúďa malé,“ vzdychala Carlotta a pretisla sa popri Amelii k chlapcovej postieľke. Keď videla, aký je bledý a schudnutý, pichlo ju svedomie, no pripomenula si, že má dobrý dôvod na to, čo robí.

„Zaspal,“ povedala Amelia Edgarovi. „Je mu trochu lepšie, ale Evan ho hneď ráno vezme k lekárovi do Kingscotu.“

Edgar podišiel k manželke a zadíval sa na Mila. „Kým bude Evan preč, ja s Gabrielom sa postaráme o farmu,“ navrhol.

„Ďakujem, Edgar,“ ticho povedal Evan. „Cením si to.“

Amelia si všimla, že Carlotta sa mračí.

„Nemohli by ste so sebou zobrať aj Sarah?“ navrhla Evanovi. „Pomôže vám s Milom a ja preberiem starostlivosť o detičky.“ Dúfala, že dobre využije čas, čo bude Gabriel na dosah. A modlila sa, aby lekár v Kingscote Evanovi dohovoril, nech sa presťahuje do mesta.

Amelia pokrútila hlavou – neverila vlastným ušiam, čoho je schopná žiarlivá Talianka. Našťastie sa ozvala Sissie. „My tu chceme radšej Sarah!“ vyhlásila nahnevane. „Ocko, nech je s nami ona!“

„Áno, Sarah musí zostať,“ vyhlásil Evan. „Ja si s Milom poradím.“

Amelia si vydýchla, no zároveň ju obliala hanba. Evan si určite myslí, že v Kingscote by sa pokúsila o útek.

Carlotta bola sklamaná, no ešte sa nevzdávala. „A čo urobíte, signore, ak lekár nezistí, čo je malému?“

„Neviem,“ vzdychol Evan. „Musím veriť, že to zistí.“

Edgar vzal Carlottu domov a Amelia sa tiež pobrala k sebe. „Keby ste ma potrebovali, zavolajte,“ povedala ešte raz Evanovi.

„Sarah, niečo ti vysvetlím,“ vzdychol. „Budem radšej, ak s dievčatami zostaneš ty. Viem, že Milo ťa má rád, no budem pokojnejší, ak na dievčatá dáš pozor ty.“

Prekvapilo ju to. „Myslela som, že ma nechcete vziať so sebou, lebo…“ zháčila sa.

„Vieš, nie je ľahké získať si moju dôveru,“ riekol a urobil niečo, na čo uňho nebola zvyknutá. Usmial sa na ňu.

„To pre mňa veľa znamená, Evan,“ šepla dojato a radšej sa už rozlúčila. Nechcela, aby jej v očiach uvidel slzy.

Po službe, o ôsmej ráno, prišiel Gabriel k Finnlayovcom so správou, že loď Mečúň zachytila signál a vplávala do zátoky. Evanovi sa viditeľne uľavilo. Už bol zbalený a dokonca aj Milo sa cítil lepšie, hoci za noc ešte väčšmi zoslabol. Amelia a dievčatá sa šli s nimi rozlúčiť na pobrežie. Ako zvyčajne, na útesoch fúkalo. Milo s údivom pozeral na sestry, akoby sa pýtal, prečo nejdú s nimi.

Keď Amelia odviedla dievčatá späť na farmu, Gabriel šiel s nimi. Hoci bol po službe, chcel hneď prevziať zodpovednosť za statok. Evan mu povedal, že ovce sa niekoľko dní môžu pokojne pásť, ale jahňatám treba dolievať vodu a prasiatka aj kôň potrebujú každodennú opateru. Deti dostali za úlohu kŕmiť hydinu.

Opatril koňa a začal kydať hnoj z prasacieho chlievika, keď si zrazu všimol, že ho pozoruje Sissie. V jednej ruke držala drevenú trojnožku, v druhej hrotok s nadojeným mliekom. Usmial sa na ňu, aby ju trochu potešil.

„Gabriel?“ ozvala sa. „Myslíte, že Milo sa uzdraví?“

„Ale áno,“ prikývol. Nechcel ju strašiť. „Lekár určite zistí, z čoho ochorel, a braček sa vám čoskoro vráti.“

„Všimla som si, že ochorel, keď zjedol keksík, ktorý mu dala Carlotta. Povedala, že ho urobila osobitne preňho a že je najlepší zo všetkých.“

„Prečo osobitne preňho?“

„Neviem. Lenže potom Milo vracal. A vracal zase, keď zjedol chlieb, čo piekla. Predtým, keď jedával len to, čo varil ocko, nikdy mu nič nebolo.“

„Prvý raz bol chorý pred týždňom, nie?“

„Mal horúčku, ale nevracal. Myslím, že to bolo iné,“ usúdila Sissie.

„Ale nikto iný z jedla od Carlotty neochorel, však?“ Gabriel mal dojem, že Sissie trochu preháňa – Talianku očividne neznášala.

„Máte pravdu, ibaže Milo je ešte maličký.“ Sissie vzdychla, potom vážne pozrela Gabrielovi do očí. „Vy viete, že Sarah je dobrá, však?“ zmenila tému.

Prekvapene sa mykol. „Iste,“ odvetil.

„Ona si to o sebe nemyslí, hoci som jej to povedala. Podľa mňa by nemala celý život pykať za jedinú chybu, čo poviete?“

„Máš pravdu.“

„Tak prečo ste sa vy dvaja pohnevali?“

Gabriel sa začervenal. Nedošlo mu, že Sissie tak rýchlo dospela a má oči všade. „Nepohnevali sme sa. Len… už nechce byť moja priateľka.“

„Je stále smutná. Nie ako vtedy, keď ste sa priatelili.“

„Sissie, nemôžem ju presvedčiť, ak to sama nechce. Je dospelá, a ak ma odmieta, je to jej rozhodnutie.“

„Vy ju teda neodmietate?“

Gabriel sa zamyslel. „Vieš čo? Veľmi by som chcel, aby bola moja. Len dúfam, že aj ona to raz bude chcieť.“

„Aj ja dúfam,“ vyhlásila Sissie. „Lebo chcem, aby bola šťastná.“ Okrem toho chcela, aby Sarah zostala nablízku, aby neodišla, keď si odslúži posledné roky trestu. Keby sa s Gabrielom vzali, zostala by tu bývať.

Gabriel vytušil, čo má dievča na mysli. „Nie vždy môžeme riadiť svoj život,“ pokrčil plecami. „Niekedy sa musíme vyrovnať s tým, čo sa nedá zmeniť.“

„Ako keď zomrela mamička?“

„Áno. Viem, že Sarah ste si obľúbili, no neprišla sem navždy.“

„Nemusí to tak byť,“ nástojilo dievča.

Gabriel jej v hlase začul zúfalstvo a veľmi dobre mu rozumel. „Keď si odslúži trest, pochybujem, že zostane. Takýto život sa väčšine ľudí nepáči.“

Sissie vytušila, že by tiež chcel, aby Sarah zostala. „Nevzdávajte sa,“ povedala priamo. „Ešte stále to môžete nejako vyriešiť.“ Obrátila sa a vošla do domu.

Gabriel stál ako soľný stĺp, nemohol uveriť, že najmúdrejšiu radu, akú počul v posledných dňoch, dostal od trinásťročného dievčaťa.

Keď dokončil prácu, vybral sa za Sarah a našiel ju prať pri koryte.

„Nakŕmil som koňa, kravu aj prasce. Mám spraviť ešte niečo, kým sa poberiem domov a trochu si zdriemnem?“

„Nie, ďakujem,“ odpovedala chladne. Ani naňho nepozrela.

„Dobre, tak sa ešte zastavím neskôr, či niečo nepotrebujete,“ povedal a pobral sa preč. Po niekoľkých krokoch zastal. Amelia naňho krátko pozrela, a vzápätí už zase upierala zrak na bielizeň, akoby na svete nejestvovalo nič záhadnejšie.

„Uvažujem, že by som predčasne ukončil zmluvu a odišiel odtiaľto o niečo skôr,“ povedal Gabriel.

Zmeravela, no neuznala ho za hodného pohľadu.

„Nespýtaš sa prečo?“

Pozrela naňho akoby nič, ale srdce jej bilo ani splašené. „Je to na tebe. Ak sa ti nepáči práca…“

„Vieš, že túto prácu mám rád.“

„Dúfam, že sa nerozhoduješ s ohľadom na mňa. To by nebolo správne.“

„Stále myslím na seba, Sarah, pretože ťa ľúbim.“ Nechcel to vysloviť, no už sa stalo. Jednoducho mu to vyletelo z úst.

Amelii sa roztriasli kolená. Pozrela mu do očí, a naozaj v nich uvidela lásku. Aj ona ho ľúbila, ale nemohla mu to prezradiť. „Bezo mňa ti bude lepšie, Gabriel. Nájdi si ženu, čo ťa bude hodná,“ vzdychla.

„Už som ju našiel, ale ona nič nechápe,“ odvetil a smutne odišiel.

Dívala sa za ním, po lícach jej tiekli slzy. Najradšej by sa za ním bola rozbehla a objala ho, ale ako to môže urobiť, keď má na svedomí ľudský život? Ako by si mohla zaslúžiť čo i len omrvinku šťastia?

Kingscote

Edna a Charlton našli Briana Huxwella sedieť na verande hotela Ozóne v lúčoch dopoludňajšieho slnka. Čítal raňajšie noviny a vedľa seba mal prázdny čajník a šálku.

„Dobré ráno, pán Huxwell,“ pozdravil Charlton.

Brian zdvihol zrak a Ashbyovci mu z očí vyčítali nádej. Určite dúfal, že Amelia zmenila názor a stretne sa s ním.

„Dobré ráno,“ odpovedal a vstal.

„Prišli sme za vami, lebo sa potrebujeme o niečom porozprávať,“ opatrne nadškrtla Edna.

„Samozrejme, ako si želáte. Objednám vám čaj?“

„Ak vám to neprekáža.“

Brian zamával na čašníčku a objednal ďalší čajník a dve šálky s tanierikmi. „Ako sa má Amelia?“ odvážil sa opýtať.

„Práve o ňu ide.“

„Stalo sa niečo?“

„Je to čoraz horšie,“ vzdychla Edna.

Brian pozrel na zamračeného Charltona.

„Viete, spomenula som si na výstrižok z novín, čo mi poslala Camilla. Bola tam fotografia Amelie na prvom plese. Zabudla som, kam som ho dala, a začala som ho hľadať v knižnici. Knihu, kam som ho predtým založila, som objavila, ale výstrižok zmizol. Po dlhšej úvahe sme prišli k záveru, že ho mohla vziať iba Amelia.“

Brian nemo pokrútil hlavou. „Prečo by to robila?“ hlesol po chvíli.

„Netušíme. Pýtali sme sa jej na to, no všetko popiera. Nechceli sme, aby na nás celkom zanevrela – dnes popoludní pre ňu totiž pripravujeme oslavu narodenín. Ibaže stále nevieme, prečo vzala ten výstrižok.“

„Nespomínala ma náhodou? Nevravela, že sa so mnou predsa len stretne?“ opýtal sa Brian.

„Žiaľ, nie,“ riekol Charlton.

„Myslel som si to,“ prikývol Brian. „Nuž, nádej zomiera posledná.“

„Už máte kúpený lodný lístok?“

„Áno, odchádzam zajtra popoludní.“

„Dobre, tak zajtra ráno jej dám dokumenty na podpis a predpoludním vám ich prinesiem,“ povedal Charlton.

Edna pokrútila hlavou. Stále musela myslieť na to, ako Amelia obvinila Briana, že nie je džentlmen. A teraz, po afére s výstrižkom, sa jej zdalo, že ani vtedy, ani teraz Amelia nehovorila pravdu. Rozhodla sa, že jediným riešením bude priama konfrontácia.

„Myslím, že by ste dnes popoludní mali prísť k nám, Brian,“ navrhla. „Môžete povedať, že ste nám zabudli odovzdať ešte niečo, čo musí Amelia podpísať.“

„Edna!“ zhrozene zvolal Charlton. „Ja som jej sľúbil, že s Brianom sa nebude musieť stretnúť.“

„Viem, lenže inak nezistíme, čo sa tu deje.“ znovu sa zadíva la na Briana. „Povedzte, ako by ste Ameliu opísali človeku, ktorý ju nikdy nevidel?“

Advokát sa zatváril prekvapene, no odpovedal: „Je štíhla, má dlhé tmavé vlasy a svetlú pokožku. Tmavohnedé oči.“ Po chvíli dodal: „Je krásavica.“

Edna sa zamračila. Opis sa hodil na dievča, čo bývalo v ich dome – okrem poslednej vety.

„Vravíte, že je atraktívna?“

„Výnimočne atraktívna.“

Edna pozrela na manžela. Už naozaj ničomu nerozumela.

 Kingscote

Ashbyovci sa vrátili z mesta a Edna sa hneď opýtala Polly, kde je slečna Divinová.

„Vo svojej izbe, madam,“ odvetila Polly, ktorá žehlila slečne spodničky. „Je tam už dobrú hodinu, len neviem, čo robí, lebo ani raz neotvorila dvere.“

„Nezabudla si, dúfam, že nemáš spomínať jej narodeniny až do tej oslavy.“

„Nezabudla, madam, no nemám z toho dobrý pocit, lebo slečna sa už isto urazila, že sme na ne zabudli.“

„Tá oslava má byť prekvapenie, takže jej neblahoželaj, kým ti nepovieme.“

„Ako si želáte, pani Ashbyová.“

Edna sa pobrala k dverám Ameliinej izby a zaklopala. „Amelia! Si v poriadku?“ spýtala sa čo najopatrnejšie.

„Áno, tetuška.“ Sarah bola v skutočnosti veľmi rozrušená:

horúčkovito uvažovala, ako sa zbaví Betty Hammondovej, a nič jej neschádzalo na um.

Edna otvorila dvere a nazrela dnu. „Prepáč, ak sme ťa včera znepokojili.“ Čím dlhšie na tú scénu myslela, tým väčšmi ju trápilo svedomie. Pre pamiatku svojej nebohej priateľky Camilly si predsavzala byť k dievčaťu zhovievavá.

„Nič sa nestalo, tetuška. Ak sa nad tým zamyslíš, isto uznáš, že naozaj nepotrebujem hľadať nejaký novinový výstrižok, kde sa píše o mne.“

Edna nemohla poprieť, že to znie logicky, aj keď pocit, že niečo nesedí, zostal. V súlade s rozhodnutím zmieriť sa s chovanicou si povedala, že ju predsa len upozorní na príchod Briana Huxwella – ale až tesne pred oslavou. Potom sa už len bude modliť, aby to Amelia zvládla a aby sa pri ich stretnutí vysvetlilo aspoň niečo zo záhad.

„Nič sa nedeje, teta,“ prikývla Sarah s pocitom, že Ednine výčitky svedomia jej môžu priniesť výhodu. Čoraz podozrievavejšia pani Ashbyová jej aspoň viac prepáči.

Po skorom obede Sarah vyhľadala pomocnicu Polly, ktorá čistila kurín. Edna a Charlton boli v salóne, on si pokojne čítal noviny, ona vyšívala obliečky na ozdobné vankúšiky.

„Vieš niečo o domorodcoch?“ opýtala sa Sarah dievčiny.

„Nie veľa,“ odvetila prekvapená Polly. „Prečo sa pýtate, slečna?“

„Len tak, zo zvedavosti. V Hobarte sme ich často nevídali.“

„Naozaj? V novinách sa písalo, že tam u vás často robievali výtržnosti. Spomínalo sa aj akési domorodé povstanie a videla som fotografie, ktoré ma, priznám sa, dosť vystrašili.“

Sarah očervenela. V Camilliných listoch sa nič podobné nedočítala, len Amelia si do denníka zapísala čosi o zatknutých domorodcoch. „Hm, noviny obyčajne preháňajú,“ vynašla sa.

„Ashbyovci sa obávali, či sa vám niečo nestalo. V novinách sa spomínalo, že domorodci boli ozbrojení oštepmi, a tie fotografie vyzerali desivo. Vaši rodičia nemali strach?“

„Kdeže. Zvykli sme si na to, že občas zopár farebných robí v meste hurhaj. Podľa mňa fotograf len podplatil nejakých domorodcov, aby mu pózovali ako rozzúrení bojovníci. Prekvapuje ma, že o takej maličkosti písali aj tunajšie noviny.“

„Viete, slečna, tu sa nikdy nič nedeje. Aj ovca, ktorá vrhne naraz dve jahnence, sa dostane do novín. Nečudo, že šéfredaktor často preberá články z novín z pevniny alebo z Van Diemenovej zeme. Niekedy sú staré aj niekoľko týždňov.“ Polly sa zamyslela. „O domorodcoch som predtým veľa nevedela, až kým sem do Charity Cottage neprišla bývať jedna domorodá žena. Nemyslím Betty. Táto tu žila ešte pred ňou a bola manželkou istého Angličana. Na rozdiel od Betty však bola strašne necivilizovaná. Napríklad nenosila topánky – napokon, asi by jej ani neboli dobré, lebo chodidlá mala široké a ploské ako kravince.“

Sarah sa zhnusene zmraštila.

„V živote som nevidela nikoho takého poverčivého,“ zasmiala sa Polly. „Viete, čo mi narozprávala? Pred tým Angličanom mala vraj za muža domorodca zo svojho kmeňa, ktorému porodila dieťa. Raz naňho ich šaman, ktorého volali kadaiča, ukázal kosťou. Jej muž sa zvalil na zem ako podťatý a bol na mieste mŕtvy.“

„Tvrdíš, že ho zabila tá kosť?“

„Nie, zabila ho kliatba. Vraj aj úplne zdravý domorodec tak silne verí na kliatby, že ak naňho namieria kosťou, je po ňom. Ani lekár mu nepomôže.“

„Neuveriteľné,“ krútila hlavou Sarah. „A zaberá to, len ak kosťou ukáže ten šaman, alebo to môže urobiť hocikto?“

„Myslím, že takú moc má iba šaman. Väčšina belochov sa z takýchto povier smeje, ale mne sa vidia zaujímavé. Zistila som, že väčšina domorodcov so sebou nosí niečo, čo je pre nich posvätné. Vraj na ochranu svojho ducha.“

„A čo také?“ vypytovala sa Sarah.

„Hocičo. Pierko, kamienok. Rosie takto nosievala lebku vtáčika na kúsku kože okolo krku. Vyzeralo to čudesne, no ona ju nikdy nezložila.“

„A čo sa stalo s jej dieťaťom z prvého manželstva?“

„Povedala mi, že ho vychováva jej rodina. Neviem, či ho nechcel jej anglický manžel, alebo či sa sama rozhodla, že malý musí vyrásť v buši. Kým tu bola, porodila dve deti, no potom sa celá rodina odsťahovala a už sme o nich nepočuli.“

„A čo Betty? Aj tá je poverčivá?“ Sarah sa usilovala, aby to vyznelo nevinne.

„Skoro takisto ako Rosie. Keď nájde biele pierko, skáče od radosti.“

„Napríklad pierko z čajky?“

„Z hocijakého bieleho vtáka, ešte aj z holuba alebo zo sliepky, ale musí jej padnúť do cesty.“

„Z neba?“

„Áno. Alebo ho k nej zaveje vietor. Vtedy je presvedčená, že bude mať šťastie.“

„Neuveriteľné.“

„Však? Vidíte, sliepky teraz pŕchnu, ale že by mi priniesli šťastie, to nie,“ utrúsila Polly pri pohľade na biele perie, čo zhrabúvala z kurína. „Lenže Betty si myslí, že je to tak. A desí sa dňa, keď nájde čierne pierko. Vraj by veštilo smrť – keby preletelo cez cestu jej alebo jej deťom. Je to nezmysel, samozrejme. Našťastie je tu čiernych pierok málo.“

„Máš pravdu,“ prikývla Sarah. „Idem sa prejsť, Polly. Onedlho sa vrátim.“

Polly pokrčila plecami a vrátila sa k práci.

Sarah sa vybrala k Reevesovmu mysu; Pollino rozprávanie jej nešlo z hlavy. Cestou sa obzerala okolo seba, či nezazrie vrany – iné čierne vtáky totiž nepoznala.

„Prečo sa Betty nemôže báť aj bieleho peria?“ šomrala pri pohľade na čajky. Myslela na biele sliepky u Ashbyovcov a na záľahy bieleho peria v kuríne. Hodiť pierko Betty do cesty by bola hračka.

Odrazu zafúkalo a na Sarah sa zosypala spŕška čiernych bobuliek, čo z konára stromu zrazil vietor. Niekoľko jej ich dopadlo do lona. Zhnusene si oprášila sukňu. Zo dva malé plody nevdojak rozmliaždila prstami a na pokožke jej zanechali čierne fľaky. Ešte väčšmi sa rozhnevala, pokúsila sa utrieť ich vret kovkou, ale márne. Vstala, prešla k vode a našla dosť hlboké jazierko medzi skalami, kde si poumývala ruky. Čierna farba ani tak nezišla. Sarah sa vystrela a na pery sa jej vkradol zamyslený úsmev.

Du Couedicov mys

Gabriel si pospal, zajedol a potom šiel znovu pracovať na finnlayovskú farmu. Nevedel sa zmieriť s tým, ako sa s Ameliou odcudzili.

Netrvalo dlho a na farmu prikvitla aj Carlotta. Gabriela našla v stajni a pokúsila sa s ním nadpriasť rozhovor. Ignoroval ju, a tak sa namrzene vybrala za dievčatami.

„Dobrý deň, dievčatá,“ ozvala sa, keď vošla do domca.

Sissie umývala dlážku a Amelia ustieľala lôžka detí. Začuli Carlottin hlas a Amelia si znechutene odfrkla. Carlotta na ňu zagánila.

„Čo tu robíte?“ vzdychla Amelia. Už sa jej nechcelo tváriť priateľsky.

„Prišla som niečo navariť deťom,“ povedala Carlotta a položila na stôl košík.

„Aha. Skúsim hádať. Gabriel je tu, opatruje ovce alebo koňa, však?“

Carlotta si ju nevšímala. „Choď po vodu!“ rozkázala malej Rose. „Vidím, že zase nemáte čo jesť, tak vám niečo ukuchtím.“

Amelia vzala dievčatko za ruku, aby nikam nešlo. „Deťom navarím ja,“ povedala.

Carlotta prevrátila oči. „Pokiaľ viem, vaša kaša je dobrá len pre sliepky.“

„To nie je pravda!“ ozvala sa zrazu Sissie.

„Pokojne sa vráťte k manželovi,“ povedala Amelia. „Všetko zvládnem aj bez vás.“

„Kým navarím, nájdite si inú robotu. Môžete napríklad oprať,“ odsekla Carlotta.

Vo dverách zastal Gabriel a mladá Talianka sa zmenila ako šibnutím čarovného prútika. „Gabriel, mohli by ste zájsť po vodu, nech čím skôr nachovám tieto úbohé detičky?“ zapriadla milučko.

Gabriel rozoznal v Ameliiných očiach pobúrenie a bolo mu jasné, že medzi ženami došlo k hádke, no nepotreboval sa do nej miešať. „Samozrejme,“ odvetil chladne, vzal si od Carlotty vedro, ale na jej zvodný úsmev vôbec nereagoval. Keď vyšiel z domu, Carlotta už zase gánila ako sto čertov. Vysúkala si rukávy a vyložila na stôl za dve veľké naberačky múky, aby mohla zamiesiť cesto. Amelia ju pozorovala, ako k múke pridáva soľ a bylinky.

„Už si nasýpala sliepkam?“ spýtala sa Carlotta Bess, ktorá sa na ňu tiež dívala.

„Ešte nie.“ Bess placho pozrela na Ameliu.

„Tak na čo čakáš?“ osopila sa na ňu Carlotta. „Už aj to choď urobiť a vezmi so sebou aj niektorú sestru, lebo treba pozbierať vajcia.“

„Prestaňte rozkazovať deťom,“ oborila sa na ňu Amelia.

„Musia predsa pomáhať v domácnosti, inak načisto zlenivejú,“ pokrčila plecom Carlotta. „Prečo ešte neperiete?“

Amelia pokrútila hlavou. Táto žena chce komandovať deti aj ju! „Odíďte!“ zasyčala.

„Prosím?“ Talianka si oprela zamúčené ruky o boky.

„Počuli ste dobre. Odíďte!“

„Nemáte mi čo rozkazovať. Ste obyčajná condonnala.“
Amelia sa mykla. Carlotta ju nazvala trestankyňou. „Evan mi zveril starostlivosť o svoju rodinu, a ja nechcem, aby ste tu rozkazovali, ako keby vám tento dom patril. Tak už choďte,“ zopakovala.

„Dobre, ale nepríde vám pomáhať ani môj muž.“

„Ako chcete. Zvládneme to bez vás aj bez neho.“

Carlotta prižmúrila oči. „Aha! Chcete byť osamote s Gabrielom!“ zasyčala.

„To si myslíte len preto, lebo po ňom pasiete,“ obvinila ju Amelia. „Mimochodom, viem po taliansky.“ Na chvíľu sa odmlčala a Carlotta vytreštila oči. „Viem, čo ste povedali o mne aj o Gabrielovi. Ktovie, ako by sa zatváril váš manžel, keby tušil, že Gabriel sa vám tak páči.“

Neuvedomili si, že vo dverách stojí Gabriel, až kým si diskrétne neodkašlal. Stíchli, no neodvážili sa ho spýtať, koľko z ich rozhovoru zachytil.

„Tu je voda,“ povedal a vyložil vedro na stôl. „Už som nakŕmil statok, takže sa vraciam domov.“ Zvrtol sa na päte a bol preč.

„Vidíte, čo ste spôsobili?“ zasyčala Carlotta.

„Ja?“

Carlotta schytila košík so svojimi bylinkami. „Takže máte tajomstvá, však?“ prehodila. „Viete po taliansky? Veľmi zaujímavé. Som presvedčená, že ste vôbec nestratili pamäť, milá moja, iba nás všetkých chcete oklamať. Lenže mňa ste neoklamali a určite ani Gabriela. Tvári sa, že vás ľúbi, no v skutočnosti vie, že taká ako vy je dobrá len na rozkoš. Až raz začne hľadať ženu, ktorej daruje srdce, dá prednosť tej, ktorá je čestná a úprimná. Nie zlodejke!“

„Nepočúvaj ju,“ šepla Sissie, keď Carlotta odišla. „Je zlá.“

Amelia mlčala, ale trápilo ju to. Carlotta len potvrdila jej vlastnú mienku o sebe. Nie, Gabrielovej lásky naozaj nie je hodná. A možno to vie aj on – a očakáva od nej len uspokojenie náruživosti.

Gabriel celou cestou k majáku myslel na scénu, ktorú nechtiac zazrel. Takže Amelia vie po taliansky! Ešte väčšmi ho však znepokojilo, že Carlotta je doňho zaľúbená – predovšetkým sa bál, že to zistí jej muž. Edgara mal rád a neprial mu taký šok.

Od kolegu sa totiž dozvedel, že ženbu vôbec nemal v pláne. Edgar bol takmer šesťdesiatročný starý mládenec, dávno usadený a spokojný so svojím životom, keď sa zoznámil s Carlottou a jej rodičmi. Skúšal šťastie pri hľadaní zlata a chcel sa čím skôr vrátiť k službe na majáku. Keď ho oslovil Carlottin otec Luigi, aby si vzal jeho najstaršiu dcéru, Edgar sa bránil, že majáky vždy stoja na opustených miestach, kde by sa žena na smrť unudila. Luigi sa nedal odbiť. Prisahal, že dcéra sa do Edgara zahľadela a nemôže bez neho žiť. Edgar sa ani nespamätal a bola ruka v rukáve. Keď videl svoju nevestu, pokojnú a dokonca pokornú, pri sobáši, trochu mu zalichotilo, že očaril takú mladicu. Žiaľ, čoskoro zistil, aká je skutočnosť: Carlotta sa túžila len vyslobodiť z područia dominantného otca a hneď po svadbe sa zmenila na neznesiteľnú potvoru. Zrejme nezdedila nič z miernej povahy svojej matky Giovanny, ale skôr otcovo krikľúnstvo a panovačnosť.

Kým Gabriel zašiel do svojho domca, chcel ešte pozametať okolo dvier. Z vedľajšej chalupy však začul ostrú hádku a bolo mu jasné, že Dixonovci si znovu skočili do vlasov. Netrvalo dlho a Edgar stál vonku, dvere sa za ním zatresli. Odišiel dobrovoľne, alebo ho Carlotta vyhodila?

„Gabriel,“ oslovil mladšieho kolegu. „Ty si bol práve na farme. Čo sa tam stalo?“

„Tvoja manželka sa pohádala so Sarah,“ odpovedal Gabriel. „Myslím, že Sarah sa chce starať o deti sama, bez Carlottinej pomoci.“

„Skôr bez jej všetečného zasahovania,“ vzdychol Edgar. „Ani sa jej nečudujem. Carlottino komandovanie človeka poriadne dožerie. Ale sľúbil som Evanovi, že tiež pomôžem, a Carlotta mi tam teraz zakazuje chodiť.“

„Zvládnem to aj sám,“ mykol plecom Gabriel.

„Nie je mi to príjemné, ale pochop, Carlotta je schopná urobiť mi zo života peklo,“ zahanbene priznal starší strážca. „Vieš čo, Gabriel? Ak budeš sám pracovať na farme, ja budem v noci slúžiť aj za teba, až kým sa Evan nevráti.“

„To nemusíš, Edgar.“

„Ty si predsa vždy slúžil celých dvanásť hodín, kým ma sem neposlali. Aj tak sa noci krátia.“

„Neviem, Edgar…“

„Aspoň budem mať viac pokoja od Carlotty.“

Gabriel sa musel usmiať. „No, ak to berieš takto…“

„Iba v majáku si oddýchnem od jej ostrého jazyka,“ vzdychol Edgar. „Tak platí. Idem hore vyčistiť sklo na lampáši a doliať olej.“

Kingscote

„Kde je Amelia?“ opýtala sa Edna pomocnice Polly.

„Neviem, pani Ashbyová. Vravela, že sa pôjde prejsť, no pred chvíľou som ju zazrela pri kuríne, tak sa mi zdá, že je už naspäť.“

„To je čudné. Možno sa hnevá, lebo si myslí, že sme zabudli na jej narodeniny.“

„Je to možné,“ prikývla Polly.

Edna pozrela na manžela. „Charlton, myslíš, že bola za Brianom Huxwellom?“

„Pochybujem, no u nej si človek nemôže byť ničím istý.“

Sarah sa medzitým naozaj mihla v dome. Doniesla niekoľko bielych pierok, čo našla pri kuríne, a z kôlne si vzala starú plechovicu od melasy, ktorú naplnila vodou. Potom sa vybrala na Reevesov mys po tmavé bobule. Nazbierala ich za hrsť, rozdrvila medzi kameňmi a rozmiešala vo vode v plechovke. Výsledkom bola tekutina čierna ako atrament, do ktorej namočila pierka. Očerneli ako žúžoľ, už sa nevedela dočkať, kedy ich hodí Betty do cesty.

„Len počkaj, veď sa mi ty budeš vyhýbať,“ zašomrala.

„Kdeže trčí tá Amelia?“ čoraz netrpezlivejšie sa vypytovala Edna. „Onedlho prídu hostia.“

V tej chvíli buchli dvere na zadnom prístavku.

„Je tu,“ povedala Polly.

„Kde si bola, Amelia?“ zvolala Edna.

„Prechádzala som sa na Reevesovom myse, tetuška.“

„Až doteraz?“

Sarah sa usmiala. „Tuším som nechtiac zadriemala – ľahla som si na trávu a zatvorila som oči,“ vysvetľovala. „Koľko je hodín?“

„Skoro pol tretej.“

„Ach, Bože, nečudo, že si sa o mňa obávala. Prepáč, teta, idem si umyť ruky.“

Edna zajastrila očami. „Čo to máš na rukách?“

„Cestou som siahla na nejaké bobule a zafarbili mi prsty. Nijako to nechce zísť.“

„Ach, to sú zrejme plody z kríka, ktorý tu volajú čiernofazuľovník. Mala som ti povedať, aby si na ne nesiahala. Máš ruky ako kominár,“ krútila hlavou Edna. „Myslela som si, že sa budeš chcieť okúpať, tak som Polly prikázala zohriať viac vody.“

„To je od teba milé, teta.“

„A dám ti pemzu, aby si si poriadne vydrhla ruky. Keď sa umyješ, zapletiem ti vlasy.“

„Budem ti vďačná, teta.“ Sarah si pomyslela, že Ednu trápia výčitky svedomia a asi sa jej chce svojím spôsobom ospravedlniť. Potom pozrela na koláče a tortu na stole. „Polly,“ povedala, „dnes si mala plné ruky práce. Už sa mi zbiehajú slinky.“

Edna a Polly si vymenili pohľad.

„Smiem si dať kúsok koláča?“

„Až po kúpeli,“ vyhlásila Edna. Chcela zákusky krájať až pred hosťami.

Sarah odišla a Edna povedala Polly: „Zrejme sa nehnevá. Asi nám nezazlieva, že sme zabudli na jej narodeniny.“

„Veru tak,“ prikývla Polly. „Vie vôbec, aký je dnes dátum?“

„Určite. Videla noviny.“

Polly odniesla chovanici Ashbyovcov vodu a Edna kráčala za ňou.

„Keď sa umyješ, zapletiem ti vlasy,“ navrhla.

„Dobre, teta,“ prikývla Sarah. Vychutnávala obskakovanie, a vždy si pri ňom spomenula, ako asi trpí skutočná Amelia Divinová. Želala jej z celého srdca každú ťažkú chvíľku.

Sarah sa po polhodine vylihovania vo vani poutierala. Vtedy už Edna a Polly usilovne prestierali na oslavu. Len čo Edna začula, že Sarah chodí po svojej izbe, vedela, že treba konať.

„Hostia prídu ani nie o hodinu, mala by som Ameliu učesať,“ povedala a šla zaklopať chovanici na dvere.

Keď vošla, Sarah si obliekala obyčajné domáce šaty. „Daj si niečo iné, moja,“ povedala. „Príde aj Lance.“

„Naozaj?“ potešila sa Sarah. V posledných dňoch ho videla iba raz, a vtedy sa kvetnato ospravedlňoval, že na ňu pre nával práce nemal viac času.

O štvrtej prišla Betty s deťmi, krátko po nej Norma Barnesová a jej dve ratolesti a nakoniec Silvia Strathbornová. Polly ich poprosila, aby boli do Ameliinho príchodu čo najtichšie.

„Kde je naša oslávenkyňa?“ spýtala sa Silvia.

„Pani Ashbyová ju ešte češe, no už to dlho nepotrvá,“ šepla Polly.

O niekoľko minút sa zjavil Lance s Oliviou. Keď Edna vyviedla Sarah z izby, všetci už boli v salóne.

„Všetko najlepšie k narodeninám!“ zvolali jednohlasne.

Sarah prekvapene zažmurkala. „Ale ja nemám narodeniny,“ hlesla zmätene.

„Samozrejme, že máš!“ Edna sa zamračila. Ako mohla Amelia zabudnúť na vlastné narodeniny?

„Ale ja… ja som sa narodila…“ Až vtedy si uvedomila, že je reč o narodeninách Amelie Divinovej. „Ach, pravdaže. Aká som len hlúpa!“ Rýchlo si spočítala, že je dvanásteho novembra. „Myslela som si, že je jedenásteho!“

Edna sa usmiala. „Viem, Amelia, že tento deň je pre teba nielen slávnostný, ale aj smutný, lebo ti prvý raz nebudú blahoželať rodičia a braček. Dúfam, že ťa svojou prítomnosťou aspoň trochu obveselíme.“

Zaraz sa zatvárila smutne – ba vlastne smútok ani nemusela hrať, lebo Lance síce prišiel, ale spolu s Oliviou. Horko-ťažko sa naňho donútila pozrieť, keď jej blahoželal a vtisol do ruky malý balíček. Otvorila škatuľku a zaligotal sa perlový náhrdelník. Hneď zabudla na krivdu.

„Lance, ďakujem! Je prekrásny!“ nadchýnala sa, červená ako pivónia.

„Prosím ťa, takých máš isto dosť,“ rozpačito odvetil Lance.

„Práveže nemám!“ vyletelo z nej.

Lance sa zatváril prekvapene a Sarah došlo, že zase prestrelila.

„Teda nie pri sebe,“ doložila. „A tento je naozaj úžasný!“

Olivia jej darovala fľaštičku fialkovej voňavky, Silvia priniesla kvety a Betty pekný belasý kamienok.

„Ten kamienok je pre šťastie, slečna,“ povedala. „Našla som ho veľmi dávno a veľmi ďaleko odtiaľto.“ Betty ten kamienok nosila vždy pri sebe, a teraz ho dala dievčaťu od susedov s nádejou, že jej zabráni konať zlo a prinúti ju vyjaviť pravdu. Samozrejme, to povedať nemohla.

Vtom ktosi zaklopal. Edna vyplašene pozrela na Charltona. Určite je to Brian Huxwell, no ešte polhodinu sa tu nemal objaviť. Edna chcela dať Amelii čas, aby otvorila darčeky, a až potom jej prezradiť, kto ešte príde.

„Polly, prosím, podaj hosťom čaj,“ zahabkala a chytro odviedla Sarah do chodby. „Drahá moja, to je zrejme Brian Huxwell,“ šepla. „Spomínal, že sa zastaví s dokumentom, ktorý nám zabudol odovzdať. Je to veľmi dôležité…“

Sarah zbledla. „Ako ste mi to mohli urobiť?“ S tlčúcim srdcom utekala do svojej izby. Edna za ňou. Vzápätí sa ponáhľal ratovať situáciu aj Charlton. Otvoril dvere.

Hrôza, ktorú Sarah prežívala, sa dá sotva opísať. Bola si istá, že Huxwell ju odhalí a potom ju ako podvodníčku odvedú s hanbou rovno do väzenia. Život, aký si vysnívala, sa jej rozsýpal pred očami, manželstvo s Lanceom, v ktoré dúfala, sa zmenilo na fatamorgánu. Čo urobí? Áno, niečo musí urobiť. A rýchlo.

„Amelia,“ tíšila ju Edna, „prosím ťa, buď k Brianovi aspoň minútku slušná. To hádam zvládneš, nie?“

Minútka? Stačí sekunda, a bude odhalená. „Nemôžem, tetuška. Nemôžem naňho ani pozrieť. On… dotýkal sa ma!“ vyletelo z nej.

Edna zmeravela. „Dotýkal sa ťa? Ako to myslíš?“ Tentoraz potrebovala počuť úplné vysvetlenie.

Sarah navrela v hrdle hrča, nie od hanby, lež od strachu. „On… stále mi hovoril, aká som príťažlivá. A… obe vieme, že to nie je pravda.“

Edna netušila, čo na to povedať. Amelia naozaj nevynikala krásou, ale čo to má spoločné s týmto zmätkom? Spomenula si, že Brian spieval chvály na Ameliinu krásu – zrejme nepravdivé. Prečo? Zdvihol sa jej žalúdok. „Amelia, moja milá, nedošlo náhodou k nejakému nedorozumeniu? Možno si ho zle pochopila…“

„Sotva som ho mohla zle pochopiť, keď mi siahal na prsia!“

Edna si zakryla dlaňou ústa. „A kde… kde bola vtedy Camilla?“

„Bola som s pánom Huxwellom sama v našej záhrade a rodičia boli v dome. Bolo to v ten večer pred mojím prvým plesom…“ Nadýchla sa – áno, tu je príležitosť znovu si získať tetinu dôveru. „Ja… prepáč, že som ti klamala, tetuška. Našla som ten výstrižok a zničila som ho, lebo mi pripomínal ten strašný večer a toho zvrhlíka.“

„Len pokojne, moja, naozaj sa nemusíš ospravedlňovať.“ Edne sa uľavilo, že záhada výstrižku je vyriešená. „A povedala si rodičom, čo urobil?“

„Nie.“ Sarah sklonila hlavu a z očí jej vypadli slzy. „Hanbila som sa.“

„Amelia, nemáš sa za čo hanbiť. Ty za nič nemôžeš.“

„Bála som sa. Pán Huxwell sa mi vysmial, vraj mi aj tak nikto neuverí. A že to bude naše tajomstvo. Vravel, že my dvaja sme aj tak vždy mali výnimočný vzťah. To je pravda,“ vzdychla dievčina, „Bol mi skoro ako otec. Lenže neskôr po pohrebe mamy a otca a môjho bračeka… začal byť ešte odpornejší. Stále naliehal… a ja…“

Edna nemo pokrútila hlavou. Prešla k posteli a sťažka na ňu dosadla. Brian Huxwell vykonal čosi neodpustiteľné.

„Tetuška, ja som to nechcela povedať ani tebe,“ šepla Sarah. „Určite si o mne teraz myslíš niečo zlé…“

„To nech ti ani na um nezíde, moja. Nemôžeš za to a ten hnusný chlipník by mal ísť do väzenia, aby už nikdy nemohol ohroziť žiadnu mladú dámu.“

„Už vidíš, teta, prečo sa s ním nemôžem stretnúť? Tvári sa ako džentlmen, ale viem, čo mu stále chodí po rozume.“

„Nemusíš sa s ním stretnúť,“ vyhlásila Edna. „Poviem Charltonovi, aby ho vyhodil.“

„Prosím ťa, nevrav nič strýkovi Charltonovi. Tú hanbu by som neprežila. Potom by som musela odísť a… neviem, čo by som si bez vás počala.“ Sarah tušila, že Charlton by právnika otvorene obvinil a Brian by ho poľahky presvedčil o svojej nevine.

„Amelia, opakujem, nemáš sa za čo hanbiť. No nebudem ťa trápiť. Zostane to medzi nami dvoma.“ Už pochopila, prečo je chuderka Amelia traumatizovaná. Prišla o rodinu, prežila stroskotanie lode, a navyše musí žiť s vedomím, že ju obťažoval muž, ktorému odmala dôverovala. Edna vstala. „Poviem ti, keď odíde,“ riekla chovanici.

Sarah si vydýchla. Tentoraz unikla len o vlások.

V chodbe sa Edna stretla s manželom a položila mu ruku na plece. „Drahý, chcem, aby Brian Huxwell opustil tento dom,“ povedala.

Charlton prekvapene zažmurkal. „Ale ja som si myslel…“

„Amelia sa mi práve zdôverila. Už jej verím, že jeho správanie k nej nebolo hodné džentlmena.“

„Veríš jej, Edna?“

„Áno. Práve preto, že jeho odporný čin vysvetľuje aj jej čudné správanie a zmenu povahy.“

Charlton videl, že manželka je spokojná – prišla na koreň celej záhade. „Dobre,“ prikývol. „Požiadam ho, aby odišiel.“

Kingscote

Sarah načúvala, opretá o dvere svojej izby. Charlton pozval Briana Huxwella do chodby.

„Obávam sa, pán Huxwell, že ste prišli zbytočne. Amelia sa s vami nestretne,“ povedal chladne. Brian pozrel na dvere, z ktorých práve vyšla Edna. Vedel, že za nimi je Amelia, stačí ich otvoriť. Bol si istý, že len čo ho dievča uvidí, celý tento nepochopiteľný zhluk udalostí sa ihneď vyrieši. „Nechápem,“ vzdychol. „Boli sme si s Ameliou blízki.“

„Skutočne nechápete?“ spýtala sa chladne Edna. Mala na jazyku storaké výčitky a obvinenia, no vedela, že ak vyvolá scénu, poskytne vďačnú tému klebetným jazykom. To by jej chovanici nepomohlo.

„Sľúbili sme si, že zostaneme v kontakte,“ krútil hlavou Huxwell. Navyše si spomínal, že dievčina sa s ním v Hobarte lúčila celá uplakaná. „Určite by ma rada videla,“ vzdychol. „Uznajte, bol som jej ako rodina a navyše stratila Henryho, Camillu a Marcusa. Má už len mňa.“

„Mali by ste ihneď odísť,“ nástojila Edna, keď si uvedomila, ako tento chrapúň úbohé dievča citovo vydiera. Ako môže byť taký krutý k sirote?

Brian stále nerozumel. „Amelia!“ zavolal smerom k dverám. „Amelia, prosím ťa, nedovoľ, aby som odišiel a ani ťa neuvidel!“

Sarah sa cítila ako vták v klietke. Bola presvedčená, že ten muž jej vrazí do izby. „Božemôj,“ hlesla. A potom začula hluk.

Charlton sa pokúšal vytisnúť Briana z domu, ten však prebehol okolo neho a roztvoril dvere na izbe jeho chovanice.

„Amelia!“ skríkol.

„Už aj odíďte!“ pobúrene zvolala Edna.

Brian stál ako soľný stĺp a hľadel do prázdnej izby, Ashbyovci za ním tiež stuhli. Okno bolo otvorené – dievčina unikla v poslednej sekunde.

Brian prešiel k oknu a vyzrel von, no nebolo po nej ani stopy. Zvesil plecia a vyhŕkli mu slzy. Čo jej urobil, že sa k nemu takto správa?

„Kde je?“ spýtal sa manželky Charlton.

„Neviem.“

Charlton bez slova podal Brianovi podpísané dokumenty a právnik sa ako obarený rozlúčil. Do tváre mal jasne vpísané zúfalstvo, no Edna ho nemohla ľutovať. Pozrela na manžela s vedomím, že mu bude musieť poskytnúť vysvetlenie.

„Čo sa medzi nimi stalo, Edna?“ opýtal sa smrteľne vážne.

Niečo musela povedať. „Amelia ma prosila, aby som si to nechala pre seba, drahý, no môžem ti prezradiť, že sa k nej správal veľmi nevhodne.“

Charlton sa zamračil.

„Nebol neškodný strýčko, za akého sa vyhlasuje,“ významne nadhodila Edna.

Charlton zhnusene pokrútil hlavou – pochopil. „Pôjdem ju pohľadať?“ navrhol nesmelo.

„Neboj sa, isto nezašla ďaleko, a pochybujem, že sa vráti, kým máme hostí.“ Vzdychla. „Drahý môj, už chápem, prečo sa dievča správalo tak čudne. Dúfam, že teraz, keď Huxwell odpláva, Amelia sa dá do poriadku. Zaslúži si pokojný život.“

       Du Couedicov mys

Ešte v ten deň popoludní sa Gabriel vrátil na farmu. Ameliu našiel v záhrade, ako zápasí s kamenistou pôdou.

„Nemám radšej zamávať bielou zástavou?“ spýtal sa opatrne, aby jej na tvári vyčaril úsmev.

Bola by sa usmiala, no v hlave jej zneli Carlottine slová, že tento muž v nej vidí ľahkú korisť. „Stačí mi, že s tebou nie je tá talianska vretenica,“ vzdychla. „Len neviem, načo si prišiel. Nepotrebujem tvoju pomoc, všetko zvládnem sama.“

„Čo si odrazu taká samostatná?“ usmial sa Gabriel.

„Myslíš, že len preto, že som žena, neviem sa postarať o pár zvierat?“

„To som nepovedal.“

„Dobre, tak sa vráť do majáka.“

„Sľúbil som Evanovi, že priložím ruku k dielu, a nechcem ho sklamať.“

Mlčky naňho zazrela a Gabriel mykol plecom. „Idem opatriť prasatá.“

„Ako chceš,“ odsekla. „S deťmi sme už zvládli ostatné práce.“

Ešte kydal hnoj, keď sa pobrala dovnútra, preto ju dosť pre kvapilo, že z okna kuchyne uvidela, ako okopáva zeleninu. Vy behla za ním.

„Načo to robíš?“ zasyčala. Záhony vyzerali oveľa lepšie, pretože vytrhal burinu a dôkladne prekopal zeminu. V tej chvíli s<i ako na zavolanie spustil dážď.

„Aspoň nemusíš zalievať,“ prehodil s úsmevom. Bola od zbrojená. Je taký príťažlivý, a tak sa jej usiluje pomáhať! V tej chvíli by ho bola najradšej objala, no znovu si spomenula na svoje previnenie – na smrť úbohej dievčiny, čo sa plavila s Ameliou Divinovou. Zvesila plecia, sklonila hlavu a bez slova sa vrátila dnu. Mala mu ponúknuť čaj alebo aspoň prístrešok pred dažďom, no v jeho spoločnosti sa cítila ako nenapraviteľná hriešnica, navyše beznádejne zaľúbená. Keď zase vyzrela z dvier, bol preč.

„Poďme si zatancovať!“ navrhla Sissie, aby ju rozveselila.

„Nemám náladu,“ vzdychla Amelia, no Rose už krútila kľukou orchestriónu a onedlho sa smutné dievča voľky-nevoľky rozkrútilo vo veselom rytme. Ako sa často stáva, aj tentoraz hudba zahnala slzy a v najprudšom víre tanca sa stalo čosi nezvyčajné: Amelii sa pred očami zjavil akýsi muž. Mala pocit, že sa ocitla v krásnej plesovej sále a v náručí ju drží mladý elegán. Zastala a vystrašene sa obzerala. Čo sa to robí? Vari sa jej vracia pamäť? Začína si spomínať, kým bola naozaj? Ale čo ak si spomenie na všetko, čo vykonala? Nepocíti voči sebe ešte väčšiu nenávisť?

Kingscote

Evan sa s Milom doplavil do Kingscotu a hneď sa vybral za doktorom Thompsonom. Nepotešilo ho, že lekár je na pochôdzke za pacientmi a Felicity ani netuší, kedy sa vráti. Milo bol unavený, tak sa s ním Evan šiel ubytovať do hotela Ozóne. Manželke doktora Thompsona oznámil, že príde zase ráno.

Vtedy už, našťastie, lekára zastihli. Dennis Thompson ich očakával a hneď ich zaviedol do miestnosti, kde mal ambulanciu.

„Ste láskavý, že ste nás prijali takto skoro ráno,“ povedal Evan.

„To je v poriadku. Felicity mi spomínala, že sa o malého veľmi bojíte.“

„Má pravdu.“ Evan vysvetlil lekárovi priebeh choroby a Dennis chlapca dôkladne vyšetril.

„Váš syn má zväčšenú slezinu,“ povedal.

„Je to vážne?“

„Mohlo by byť.“ Pozrel chlapcovi do očí a všimol si, že má žltkasté beľmo.

„Pravdepodobne dostal infekciu pečene. Nie som si istý, prečo vracal, no podľa mňa mu pečeň stále nepracuje, ako by mala. Musím ho ešte nejaký čas pozorovať, Evan. Ako dlho zostanete v meste?“

„Veľmi dlho nemôžem. Na farme som nechal dcéry. Viete, myslel som, že Milovi niečo predpíšete a tak…“

„Ľutujem, nie je to také jednoduché. Milo je drobný a na svoj vek váži primálo. Keby ste sa vrátili a zase by dostal infekciu…“

„Čo tým myslíte?“ Evanovi sa od hrôzy takmer zatmilo pred očami.

„Mohli by ste prísť o syna.“

Evanovi sa zakrútila hlava.

„Na vašom mieste by som neriskoval jeho život v takej divočine. Du Couedicov mys je priďaleko od civilizácie.“

„Ale tá farma pre mňa znamená strašne veľa. Nik by ju nekúpil, a za čo by som získal novú pôdu pri meste?“

„Chápem,“ vzdychol lekár. „Je to ťažké rozhodnutie. Zatiaľ pre chlapca namiešam posilňujúcu tinktúru. Najmenej dva týždne ho chcem každý deň prezrieť. Musím sledovať, či sa mu slezina zmenší na normálnu veľkosť a či zmizne žltý nádych beľma.“

Farmár bol v pomykove. Keby tu bola Sarah, nechal by syna v meste s ňou a vrátil by sa na farmu po dcéry. Z lekárovho domu vyšiel celkom omráčený, ani nepozeral, kadiaľ kráča. Nečudo, že pred kostolom doslova vrazil do Ashbyovcov. Charlton a Edna boli sami, lebo ich chovanica sa bála vystrčiť čo i len nos z domu. Po úteku pred Brianom Huxwellom sa vrátila domov a náramne sa jej uľavilo, že právnik nepovedal nič, čím by vybičoval podozrievavosť jej poručníkov.

Evan ledva odlepil zrak od zeme, no Ashbyovci ho hneď spoznali.

„Zdravím ťa, Evan!“ oslovil ho Charlton.

„Ako sa máš?“ zaujímala sa Edna. Na rozdiel od mnohých iných obyvateľov mesta ho nepovažovali za čudáka – kým ešte býval v meste, boli susedia, a tak si naňho zvykli a mali ho radi.

Evan ich vo svojom trápení ani poriadne nevnímal.

„Evan,“ zopakoval Charlton, „stalo sa niečo?“

Konečne zastal a čosi zamrmlal.

„Ako sa má synček?“ vypytovala sa Edna. „Už je veľký. Naposledy som ho videla ako bábätko, keď ste ho tu dali ešte s Jane pokrstiť.“

Evan sa striasol. „Ach áno, chlapec. Nuž, práve som bol s ním u lekára.“

„A čo je mu?“

„Má zdravotné problémy a doktor ho chce dlhšie sledovať.“

„Ach, to je nepríjemné. A dcérky?“

„Zostali na farme.“

„Samy?“ zhrozila sa Edna.

„Nie, mám tam pomocnicu a čo-to porobí aj Gabriel Donnelly, veď viete, že maják stojí neďaleko. No musím sa tam čím skôr vrátiť.“

„Nemôžeme ti nejako pomôcť?“ súcitne sa spýtal Charlton.

„Asi nie,“ vzdychol Evan.

„Akú liečbu bude Milo potrebovať?“ opýtala sa Edna.

„Zatiaľ mu lekár dal len nejakú tinktúru na posilnenie a povedal, že ho musí sledovať. Najmenej dva týždne ho chce kontrolovať každý deň. Nazdáva sa, že pre malého nie je bezpečné bývať tak ďaleko od mesta,“ vysvetľoval Evan.

„Aha. Presťahujete sa teda všetci sem?“ vážne sa opýtal Charlton.

„Asi mi iné nezostane.“ Až teraz farmár prijal nevyhnutné – že nemôže ohroziť synčekov život. „Milo by sa už nemal vrátiť na farmu, čo ak tam znovu ochorie? Lenže ja sa musím vrátiť po dievčatá, a namojveru neviem, čo urobím so statkom.“

„My sa ti zatiaľ o malého postaráme,“ ponúkla sa Edna. „Môžeme ho každý deň vodiť k doktorovi Thompsonovi, až kým sa nevrátiš.“

Evan nevedel, čo povedať. Nechcel zveriť syna Ashbyovcom, hoci im dôveroval. „Prepáč, Edna, je to milé a nechcem byť nevďačný, ale… chcem ho mať pri sebe.“

„Pouvažuj o tom, Evan. Je to dobre riešenie,“ presviedčala ho Edna. „Kde teraz bývaš?“

„V hoteli Ozóne.“

Edna prikývla. „Ak si to rozmyslíš, príď zajtra k nám. Ja by som sa o Mila dobre postarala, a priznám sa, radi budeme mať zase v dome malé dieťa.“ Pozrela na muža. „Všakže, Charlton?“

„Iste,“ usmial sa.

„Doktor Thompson býva blízko nás,“ doložila Edna.

„No, zvážim to,“ prikývol Evan. Nemal v úmysle nechať syna v cudzom meste samého, no láskavosť Ashbyovcov ho dojala.

Sarah, schovaná za kurínom, pozorovala Betty pri praní bielizne. Vietor fúkal smerom do susedov a Polly v dome varila obed, takže nadišla vhodná chvíľa na uskutočnenie plánu.

Zalovila vo vrecku, vytiahla začiernené pierko a hodila ho do vetra. Závan sa ho zmocnil, no potom ho odniesol celkom inde a Betty ani nezdvihla zrak od koryta. Sarah zúrila.

Vyčkala, kým sa Betty poberie k šnúre na bielizeň – tá bola bližšie pri plote. Vytiahla ďalšie pierko a vyhodila ho do vzduchu. Tentoraz pristálo neďaleko susedky.

Betty sa zohla po košeľu v koši a zazrela v závane vetra čierne pierko. Od hrôzy skamenela. Pustila bielizeň, zvrieskla, akoby ju z kože drali, a uháňala do domu. Sarah sa tiež stiahla – bola už pri zadných dverách, keď z nich vykukla Polly.

„Zdá sa mi, že Betty kričala,“ prehodila.

„To sa len pochytili jej deti, hrešila ich,“ mávla rukou Sarah.

„To sa mi nezdá, Betty nemá vo zvyku kričať na deti. Na druhej strane, v poslednom čase je nejaká nervózna.“

Po obede sa Ashbyovci rozprávali o Evanovi a jeho starostiach so synčekom. Sarah s nimi sedela za stolom a pohrúžená do vlastných úvah si neuvedomila, že hovoria o farmárovi, u ktorého pracuje skutočná Amelia.

„Myslíš, že Evan prijme našu ponuku?“ spýtala sa Edna manžela.

„Dúfam, lebo chlapcovi by sa v tej divočine mohlo zle povodiť,“ ustarostene kýval hlavou Charlton.

Len čo Ashbyovci vyšli z kuchyne, Sarah sa ponúkla, že odnesie zvyšky sliepkam. Chcela sa presvedčiť, čo sa robí u susedov, no vo vedľajšej záhrade bolo ticho. Nezazrela ani Betty, ani jej deti.

Podvečer si Sarah trochu zdriemla, keď ju prebudili mužské hlasy. Vstala a zamierila do kuchyne, ale našla tam už len Charltona s Ednou.

„Kam sa podela Betty?“ pýtal sa Charlton manželky.

„Prečo? Stalo sa niečo?“ zamiešala sa do rozhovoru Sarah.

„Bol tu John Hammond, hľadal svoju ženu. Vrátil sa domov a jej niet.“

„Možno sa šla len prejsť,“ usúdila Sarah.

„Chýbajú aj niektoré jej šaty a tiež časť detského oblečenia. Po dome ležia rozhádzané ďalšie veci. John sa znepokojuje, pretože Betty je nesmierne poriadkumilovná. Okrem toho zmizli aj niektoré hračky. Chudák sused, je z toho celý bez seba!“

„Betty to ešte nikdy neurobila,“ vzdychla Edna. „Dúfam, že sa jej nič nestalo.“

„A kde je teraz pán Hammond?“ zaujímala sa Sarah.

„Šiel ju hľadať,“ odvetil Charlton. „Nepovedala ti niečo?“ spýtal sa Polly, ktorá práve vošla do kuchyne.

„Nie, pán Ashby. Odvčera som ju nevidela a vtedy nič nespomenula.“

„Vieš, hovorila som s ňou v nedeľu a pripadala mi trochu vystrašená,“ zamyslela sa Edna. „Pýtala som sa jej, čo sa robí, a ona že nič, len ju hnevajú deti. Azda som to mala vtedy povedať Johnovi.“

„A čo ak sa Betty vybrala iba na potulky do buša?“ spýtal sa Charlton. „Je to milá žena, no predsa len pochádza z kmeňa, ktorý si ctí staré zvyky…“

„Nemyslím, že by to urobila,“ namietla Edna. „Ešte nikdy sa to nestalo.“

Polly šla von vyliať za vedro pomyjí sliepkam, a keď sa vrátila, niesla čierne pierko.

„Aha, čo som našla!“ oznámila Ashbyovcom.

„Čierne pierko. Je na ňom niečo zvláštne?“ nechápala Edna.

Polly pozrela na Sarah. „Vravela som vám, slečna, že Betty je poverčivá. Ak k nej vietor zavial toto pierko, nečudujem sa, že zmizla.“

„O čom hovoríš, Polly?“ nechápal ani Charlton.

„Včera som vysvetľovala Amelii, že Betty je strašne poverčivá a bojí sa čiernych pierok. Vraj sú predzvesťou smrti.“

„Veď ani nevieme, či to pierko videla,“ mávla rukou Edna.

„Nie, ale ak ho videla, vysvetľuje to jej útek.“

Ešte v ten večer sa vrátil John, naozaj vystrašený. Našiel Betty, no oznámila mu, že chce odísť na pevninu. Bola celá bez seba od hrôzy, nemohol ju upokojiť.

„Musím ísť s ňou,“ riekol. „Nerád opúšťam farmu a váš krásny dom, najmä bez predchádzajúceho upozornenia, ale nemôžem zostať bez detí. Najmä keď netuším, čoho je teraz Betty schopná.“

„Chápem, John,“ prikývol Charlton. „Urob, čo musíš, ale čo žatva?“

„Zožnite pšenicu, alebo ju nechajte ďalšiemu nájomníkovi.“

„Nemám ti farmu podržať, kým sa vrátite?“

„Neviem, či sa sem Betty niekedy vráti.“

„Nespomínala náhodou čierne pierko?“ spýtal sa Charlton. Sám si pripadal hlúpo, že kladie také otázky, ale Polline slov.i mu nešli z hlavy.

„Spomínala. Je taká poverčivá, že ju nijako nepresvedčím, aby si nevšímala hlúpe perie. Nuž, Charlton, ďakujem vám za všetko.“

Muži si podali ruky a John odišiel.

Na druhý deň ráno sa Sarah prebudila spokojná sama so sebou. Plán vyšiel, zbavila sa Betty Hammondovej a ešte predtým Briana Huxwella. Už ju nič nezastaví.

V dome zostala sama, lebo Ashbyovci a Polly sa šli vedľa presvedčiť, čo treba upraviť vo Faith Cottage, aby sa tam mohli nasťahovať noví nájomníci. Odrazu ktosi zaklopal a ona šla otvoriť. Mykla sa. Na prahu stál Evan Finnlay.

„Dobré ráno,“ pozdravil. „Je doma Charlton alebo Edna?“

„No… sú vedľa. Čo si želáte?“

„Už sme sa stretli, však? Gabriel Donnelly vás vytiahol z mora spolu s tou druhou.“

„Aha, áno. Vy ste ten farmár… z Du Couedicovho mysu.“ Ten, pre ktorého som mala pracovať, dodala v duchu.

Evan prikývol.

„Ste tu aj s rodinou?“ zaujímala sa Sarah. Znovu sa jej zmocnila hrôza – musí sa dozvedieť, či je v Kingscote aj pravá Amelia.

„Nie, iba s Milom.“ Chlapčeka niesol v náručí.

„A tá trestankyňa je ešte u vás?“

„Sarah? Áno. Spočiatku mi nebola na nič, no teraz sa už dá na ňu spoľahnúť, najmä dievčatám veľmi pomáha.“

„To som rada. A… vrátila sa jej pamäť?“

„Nie. Pochybujem, že sa to ešte stane.“

Sarah si vydýchla, no Evan si nič nevšimol, lebo Milo sa nepokojne hniezdil. „Prečo si to myslíte?“ spýtal sa.

„Ja len, že keby sa jej mala obnoviť pamäť, už by k tomu bolo isto došlo.“

Vtedy sa zadom vrátili Edna s Charltonom a začuli hlasy.

„Amelia, s kým sa to rozprávaš?“ zavolala cez kuchyňu Edna. Za pätami jej kráčal Charlton. Obaja sa báli, že sa vrátil Brian Huxwell – ak náhodou včera neodplával, ako sľúbil.

„Evan!“ zvolala Edna. „Poď dnu, vitaj!“

Evan vošiel aj s Milom a Ashbyovci ho zaviedli do obývačky.

„Čo ťa k nám privádza?“ milo sa spýtala Edna v nádeji, že farmár u nich nechá syna.

„Rozhodol som sa prijať vašu ponuku,“ zamrmlal Evan.

Edna videla, ako pri tom trpí. A naozaj, mal za sebou bezsennú noc. Napokon však dospel k názoru, že niet inej cesty.

„Rozhodol si sa správne, Evan,“ usmiala sa Edna.

„Mimochodom, mám pre teba zaujímavú novinku,“ ozval sa Charlton.

„Akú?“

„Uvoľnil sa dom vedľa nás, ktorý prenajímam. Ak máš záujem, môžete sa tam nasťahovať. K domu patrí aj pšeničné pole – už čaká na žatvu – a budeš mať aj dosť pôdy pre hospodárske zvieratá.“

Evan sa usmial, no v Sarah by sa krvi nedorezal. Čože? Ak sa sem nasťahuje pravá Amelia, s jej prácne udržiavanou lžou je koniec!

„To by bolo úžasné!“ nadchýnal sa Evan. „A smiem sa tam pozrieť, Evan?“

„Samozrejme.“

Evan vstal s Milom na rukách.

„Nechaj mi malého tu, nech sa zoznámime,“ navrhla Edna.

Evan jej ho po krátkom zaváhaní podal.

„Poď so mnou do kuchyne, srdiečko,“ oslovila chlapčeka Edna. „Polly dnes ráno piekla keksíky, určite ti zachutia.“

Len čo muži vyšli z domu, Sarah pristúpila k Edne. „Tetuška, ak sa sem Evan nasťahuje, myslíš, že privedie aj tú trestankyňu?“

„Aha,“ prikývla Edna, „myslíš tú, ktorá sa zachránila spolu s tebou? Asi áno. Ešte si uňho musí odpracovať zvyšok trestu.“ Videla, že chovanicu nepotešila. „Neboj sa, Amelia, určite nás nebude obťažovať.“

„A prečo sem vlastne Evan priviedol syna? Nevedela som, že sa poznáte.“

Edna sa usmiala. „Nuž, sme starí známi. Evan je navonok drsný chlap, ale má mäkké srdce. Na Du Couedicovom myse mu zomrela manželka a asi je dosť opustený. Vieš, stretli sme ho v meste, keď sa vracal od doktora Thompsona, a ani poriadne nevedel, čo robí. Bojí sa o malého, lebo lekár povedal, že ak sa s ním vráti do divočiny, chlapec môže zomrieť. Dostal nejakú zvláštnu chorobu a Dennis ho chce každý deň prezrieť.“

Milo teraz vyzeral dobre. Spokojne hryzkal keksík a Polly mu naliala za pohár mlieka.

„Milé dieťa, však?“ riekla Edna. „Som rada, že tu bude chvíľu bývať.“

Sarah pozrela na chlapčeka, ktorý vyvaľoval očká na neznáme prostredie a obzeral sa okolo seba. Dovtípila sa, že farmár sa chce presťahovať do mesta iba kvôli Milovi, a čosi jej navrávalo, že keby sa chlapcovi niečo stalo, asi by zostal na farme. Ale pri pohľade na Mila si odrazu bola istá, že nedokáže ublížiť nevinnému dieťaťu, ani keby nemala inú možnosť záchrany.

Vzdychla. Evan vraví, že Amelii sa pamäť nevrátila, nuž sa azda nemá čoho báť. Najlepšie by bolo zmiznúť, skôr ako sa tu objaví Amelia.

„Zdravím vospolok!“ zavolal od zadného vchodu Lance.

„Lance, nie si v práci?“ čudovala sa Edna.

Sarah naňho s úľubou pozerala – bol krásny ako antický boh.

„Nie, mama, vzal som si deň voľna. Už sa ani nepamätám, kedy som naposledy oddychoval, navyše trestuhodne zanedbávam istú mladú dámu.“ Roztopašné žmurkol na Sarah. „Čo by si povedala na obed v hoteli Ozóne, Amelia?“ Už dlhšie ho trápilo svedomie, že s ňou trávi málo času, najmä keď prisľúbil, že bude jej dôverník. Mal však kopu práce a srdce ho tiahlo k Olivii, tak si teraz vravel, že jeden obed ho v Ameliiných očiach azda ospravedlní.

„Pravdaže pôjdem!“ vyhŕklo naradované dievča.

„Teda platí. O dvanástej sa po teba zastavím.“ Pozrel na Milá, ktorého mala jeho matka na rukách. „Ktože je tento mladý pánko?“

„Syn Evana Finnlaya. Niekoľko dní u nás pobudne.“

„Naozaj? A kde je teraz Evan?“

„Vedľa, vo Faith Cottage. Nasťahuje sa tam, len čo sa vráti s rodinou z Du Couedicovho mysu.“

„Do Faith Cottage?“ Lance počúval samé novinky. „Kam sa podeli Hammondovci?“

„Včera odišli.“

Lance neveril vlastným ušiam. „Netušil som, že sa chcú presťahovať. Veď John ani nezačal so žatvou.“

„Je to dlhý príbeh, Amelia ti ho pri obede môže vyrozprávať.“

Sarah roztržito prikývla. Už uvažovala, čo si oblečie, a šťastie jej kalila iba istota, že onedlho bude musieť odísť – či už s Lanceom alebo bez neho. Možno sa jej naskytla posledná šanca presvedčiť ho, aby nehľadal šťastie inde a vzal si ju za ženu.

KAPITOLA 23

Du Couedicov mys

Kapitán Cartwright sa ponúkol, že na svojej lodi Mečúň odvezie Evana späť k majáku, takže keď sa farmár rozlúčil s Ashbyovcami a nechal u nich malého Mila, vybral sa do prístavu. Bolelo ho srdce, že sa vracia sám, no mal vari inú možnosť?

Vyplávali pred zotmením, a len čo sa rozvidnelo, uvideli maják nad zátokou Weirs Cove. V majáku mal službu Edgar a videl loď, ako manévruje pomedzi plytčiny a útesy. Upozornil aj Gabriela, že sa chystá pristáť, a potom spolu vytiahli Evana v úväze na skaly.

„Kde je Milo?“ vypytovali sa znepokojene.

„Niekoľko dní zostane u Edny a Charltona Ashbyovcov,“ vzdychol Evan.

„A čo povedal lekár?“ pýtal sa Gabriel. Videl, že Evanovi s«i trochu uľavilo, no miatlo ho, že prišiel sám.

„Malý má zväčšenú slezinu, zrejme to spôsobila nejaká infekcia. Okrem toho má slabú žltačku. Doktor Thompson ho chce ešte pozorovať a vraví, že zatiaľ mu môže podávať len tinktúru na posilnenie.“

„Kedy sa malý vráti domov?“

„Už sa sem nevráti. Gabriel, všetko sa zmenilo. Musím sa aj s rodinou odsťahovať do mesta. Doktor Thompson mi vysvetlil, že nemám inú možnosť, ak nechcem ohroziť Mila. Keby chlapec znovu dostal infekciu…“ nevládal dokončiť vetu, no Gabriel pochopil.

„Veľmi nerád sa s tebou budem lúčiť, Evan, ale rozhodol si sa správne. Tvoj syn je teraz najdôležitejší. Aj tvojim dcérkam bude v meste lepšie,“ utešoval ho Gabriel.

„Dobre robíš,“ ozval sa aj Edgar. „Rodina je nadovšetko.“

„Tušil som, že tu nebudem môcť zostať naveky,“ ticho riekol farmár. Viac sa mu ani nechcelo vysvetľovať, taký bol dojatý. Podaroval Gabrielovi a Edgarovi niekoľko ulovených rýb, ktoré si doniesol z lode. Edgar sa potešil – očakával, že Carlottu čerstvá rybacina do kuchyne poteší a zlepší jej náladu.

„Asi si si nemal kedy hľadať novú strechu nad hlavou?“ nadhodil ešte Gabriel.

„Mal som šťastie, narazil som na Ashbyovcov a tí mi ponúkli dom, čo prenajímajú – hneď vedľa ich domu. Predchádzajúci nájomníci Hammondovci sa odtiaľ práve odsťahovali. Onedlho treba zožať pšenicu na poli, čo patrí k tomu domu, a Charlton povedal, že ak sa na to dám, podelí sa so mnou o zisk. Navyše budeme mať dosť miesta aj pre statok.“

„Výborne,“ usmial sa Gabriel.

„Musím len presťahovať rodinu aj zvieratá do Kingscotu,“ pokračoval Evan, „a to nebude jednoduché. Našťastie, o pár dní príde škuner. Zariadil to Charlton Ashby, lebo kapitán mu je dlžný láskavosť. Sľúbil, že na palube bude dosť chlapov, aby mi pomohli naložiť aj koňa a kravu.“

„Budete potrebovať úplne pokojné more, a to teraz býva zriedka,“ povedal Gabriel.

„Viem. Ak sa zhorší počasie, pošlem škunerom do Kingscotu len Sarah s dievčatami a zvieratá poženiem po súši.“

„Prasiatka sú stále dosť malé, mal by si ich naložiť do debien, v ktorých ich doručili, a nech sa odvezú loďou,“ radil Gabriel. „Ťažko by si ich hnal spolu s ostatnými zvieratami.“

„Nuž, všetko závisí od počasia,“ zamrmlal Evan. Vstal a usmial sa na strážcu majáka. „Ešte raz ti za všetko ďakujem. Idem začať baliť. Ozaj, bolo všetko v poriadku?“

„Samozrejme, všetko je tak, ako si to zanechal,“ odvetil Gabriel. Nemal v úmysle nikomu hovoriť o hádke so Sarah. Odvtedy s ňou takmer neprehodil slova, hoci každý deň pracoval na Evanovej farme.

„Ďakujem vám obom,“ zopakoval Evan.

„Väčšinu práce vykonával Gabriel.“ Edgar sa nechcel chváliť cudzím perím. „Ja som si vzal na starosť maják, on zasa farmu.“

Gabriel videl, že Evan nerozumie, prečo sa tak zariadili, keď sa pôvodne dohodli, že sa budú striedať. „Tak sa nám to zdalo najlepšie,“ vysvetľoval, no farmára akosi nepresvedčil.

„Nepohádali sa náhodou Sarah a Carlotta?“ spýtal sa Evan. Už dávnejšie medzi nimi vycítil napätie.

„Nie vždy sa zhodli,“ priznal Edgar, „ale Sarah za nič nemôže. Carlotta je panovačná a každý vie, že dve ženy sa v jednej kuchyni neznesú.“

Evan si odfrkol. „Možno je napokon dobre, že sa sťahujeme.“

Amelia bola v záhrade so Sissie, keď sa Evan vrátil. Obe prekvapilo, že ho vidia tak skoro, a navyše bez Mila. „Ocko, už si tu? A kde si nechal bračeka?“ zvolala najstaršia dcérka.

„Áno, vrátil som sa, ale nie nadlho. Poďte dnu, obidve,“ vážne ich vyzval Evan.

Zmätene na seba pozreli a poslúchli. Onedlho už rodina sedela v napätom očakávaní okolo stola.

„Milo sa má dobre,“ povedal Evan, lebo videl, že sa boja najhoršieho. „Nechal som ho v Kingscote u Ashbyovcov.“

„Prečo?“ čudovala sa Sissie.

„Musí byť pod každodenným lekárskym dozorom, ale vraj sa niet čoho obávať. Potrvá to dva týždne.“

„Bude preč dva týždne?“ spýtala sa Amelia. Tušila, že otcovi aj sestrám bude malý veľmi chýbať.

„Nie, vôbec sa sem nevráti,“ vzdychol Evan. „Nemôžeme ho ohroziť, lebo tu by mohol znovu ochorieť. Vysvetlil mi to lekár.“

Deti nemo otvorili ústa a ani Amelia nenachádzala slová. Čo sa z tohto vykľuje?

„Sťahujeme sa do Kingscotu,“ priznal konečne Evan. „Príde po nás škuner a už pozajtra odídeme aj so všetkými zvieratami, takže sa treba poponáhľať s prípravami.“

„Sťahujeme sa do mesta?“ Sissie neverila vlastným ušiam.

„Áno,“ prikývol Evan. „Našiel som dom so slušným pozemkom na chov aj na pestovanie obilia.“

„A… ja tiež pôjdem s vami?“ šepla Amelia.

„Samozrejme. Hádam si nemyslíš, že ťa tu nechám?“

„Nie, ale… bála som sa, že ma pošlete naspäť do Van Diemenovej zeme.“

Evan sa začudoval. „Prečo by som to robil? Vieš, koľko bude v novom dome roboty?“ Vyznelo to drsne a len Amelia tušila, že v tých slovách sa skrýva veľké ocenenie.

Len čo Evan vyšiel z domu, staršie dievčatá začali výskať od radosti. Čaká ich mesto! Prechádzky, škola, nové priateľstvá! Amelii sa však nedarilo rozveseliť. Hoci sa tu cítila často ako vo väzení, bála sa, že keď odíde, Gabriela už nikdy neuvidí. Napriek ich nezhodám v kútiku srdca dúfala, že sa stane zázrak a ich vzťah bude mať ešte šancu.

Vyšla von a oprela sa o plot zeleninovej záhrady. Oči sa jej zaliali slzami a srdce v hrudi oťaželo ako kus olova. Iste je to takto najlepšie, presviedčala samu seba. Ale prečo to tak bolí?

Večer uložila deti a rozlúčila sa s Evanom, no nešla hneď do chatrče. Po chodníčku vystúpila na útesy, do skrýše, kam ju raz vzal Gabriel. Stála nad morom a zahľadela sa do diaľky. Bolo to skutočne magické miesto a vedela, že naň nikdy nezabudne – tak ako nezabudne na Gabriela Donnellyho.

Odrazu ju pohltila prázdnota a pocit opustenosti, akoby bola sama na celom šírom svete. Nemala nijaké spomienky na rodinu, na priateľov, a ani láska ku Gabrielovi sa nemohla dočkať naplnenia. Keby nebolo Finnlayovcov, nemala by jedinú blízku dušu. Smútok jej vohnal slzy do očí a v srdci sa jej ozval tichý zradný hlas. Pozýval ju ďalej. Krok a ďalší krok. Ešte jeden a skoč… Spravila dva kroky a…

„Sarah!“ prehovoril za ňou hlboký mužský hlas.

Chvíľu si myslela, že sa jej niečo marí, no potom sa obrátila. Stál tam Gabriel. Zašepkala jeho meno. Mesiac mu osvetľoval peknú tvár, v žiarivých očiach sa zračilo utrpenie. Túžila sa mu schúliť v náručí a utešiť ho, že sa všetko dobre skončí. Túžila po jeho láske, aby ju ľúbil tak ako ona jeho, ale v ušiach jej zneli Carlottine slová. Nie, opakovala si, on ma neľúbi.

Gabriel vyšiel na útesy tiež iba preto, aby sa aspoň v duchu priblížil k svojej láske. Neodvážil sa dúfať, že ju tu nájde.

„Asi už vieš, že odchádzame,“ riekla. Prikývol. Rozmýšľala, ako mu naznačí, čo k nemu cíti. „Nechce sa mi odísť.“

„Bez teba sa to tu celkom zmení. Ja… budeš mi veľmi chýbať.“

Tie slová ju prekvapili. „Neverím ti,“ prehodila. „Pred mojím príchodom si si tu nažíval celkom spokojne.“

„Myslel som si to, kým som ťa nepoznal.“

„Čo tým chceš povedať?“

Prikročil k nej a vystrel ruky. „Ešte nikdy na mňa žiadna žena tak nezapôsobila. Nikdy som sa takto nezaľúbil. V porovnaní s tým, čo cítim k tebe, sú všetky predchádzajúce záchvevy srdca len letmé rozmary. Myslím, že som našiel, čomu ľudia hovoria životná láska.“ Vedel, že možno robí chybu, keď obnažuje svoje vnútro, no posmeľovalo ho toto miesto, mesiac, hviezdy a vedomie, že sa nadlho lúčia.

„Ach, Gabriel…“ šepla Amelia. Horko-ťažko zadržiavala slzy. Pocítila jeho mocné ruky na svojich, pocítila slabosť v kolenách a zdvihla hlavu. Pery sa im stretli. Bolo by ľahké ponoriť sa do citov a poddať chvíli, ale ona si znovu spomenula na svoj zlo čin a na to, čo o nej vyhlasovala Carlotta. Odtisla Gabriela a vy šmykla sa mu z náručia. „Veľmi ťa potrebujem, ale na mojej situácii sa nič nezmenilo,“ rozplakala sa.

„Mýliš sa, Sarah. Zmenilo sa všetko. Ja, ty, náš život. Takto je to, keď nájdeš svojho životného druha.“

Zažmurkala. „To nemyslíš vážne.“

„Hovorím pravdu. Bez teba nemôžem žiť. Keď si odpracuješ zostávajúci čas u Evana, prídem ťa požiadať o ruku.“

Na očiach mu videla, že to naozaj myslí vážne. Carlotta sa mýli, nechce od nej len nezáväzný románik. Zaliala ju vlna šťastia, no hneď vytriezvela. „Zaslúžiš si viac ako… trestankyňu.“

Pokrútil hlavou. „Ako ťa presvedčím, že si hodná lásky, čo k tebe cítim, a že ak ju opätuješ, urobíš ma najšťastnejším mužom na svete?“

„Aj ja ťa ľúbim, lenže…“

Priložil jej na pery ukazovák. „Za jedinú chybu nemôže človek pykať celý život. Sarah, ak sa aj rozídeme, zmení to vari tvoju minulosť?“

Nemo pokrútila hlavou, po lícach jej stekali slzy.

„Počkám na teba,“ sľúbil a znovu ju objal. „Hoci aj do súdneho dňa. Len čo budeš slobodná, budem ťa na kolenách prosiť, aby si sa stala mojou ženou.“

Až vtedy si dovolila dúfať – a azda aj veriť. Stáli ani súsošie zaliate mesačným svitom a objímali sa, akoby sa už nikdy nemali odlúčiť.

„Gabriel,“ šepla po chvíli, „o našich citoch sa nesmie nik dozvedieť. Keby to Evan zistil, poslal by ma späť do Van Diemenovej zeme.“

V jej slovách zachytil strach. „Tiež na to myslím, Sarah. Nemôžem ťa stratiť, preto musíme našu lásku udržať v tajnosti.“

„Viem, že je to sebecké, ale najradšej by som začala žiť už teraz,“ pokračovala. „V tejto chvíli.“ Spomenula si, že práve chcela ten život ukončiť. Aká je to irónia osudu!

„Vieš čo? Uzavrieme dohodu,“ navrhol. „Minulosť je zabudnutá a začíname žiť až teraz, spolu. Bez výčitiek svedomia, bez pocitu viny.“

Prikývla a dohodu spečatili bozkom.

Kingscote

Milovi bývalo často smutno za otcom a sestrami, tak ho striedavo zabávali Edna, Polly aj Sarah. Edna ho dokonca nosila na rukách, keď dozerala vo Faith Cottage na prípravy súvisiace s príchodom nájomníkov. Rozprávala chlapčekovi, že tu bude bývať s rodinou.

V piatok ráno prišiel k Ashbyovcom doktor Thompson a spokojne konštatoval, že chlapcovi sa slezina zmenšila.

Sarah to potešilo. „Mali by sme Evanovi Finnlayovi poslať správu, že synček sa mu uzdravuje,“ navrhla. „Možno sa napokon rozhodne zostať na Du Couedicovom myse.“

„Podľa doktora Thompsona by sa Finnlayovci mali presťahovať,“ vyhlásila Edna. „Prečo by deti mali vyrastať tak ďaleko od civilizácie? Keby neboli žili na takom odľahlom mieste, Evanova manželka by ešte žila. Tu by bol lekár zachránil ju a zrejme aj dieťatko. Nie, Amelia, Evan sa rozhodol správne.“

Sarah sa zachvela. Predstava, že hneď vedľa sa nasťahuje pravá Amelia, jej naháňala hrôzu – radšej by tam zniesla Betty Hammondovú.

Nemohla sa utešovať ani myšlienkou na Lancea, pretože spoločný obed sa veľmi nevydaril – bola vtedy nervózna a vystrašená. Ešte však nestrácala nádej, že získa jeho srdce.

„Trápi ťa niečo, Amelia?“ spýtal sa jej Lance, keď sa počas obedncj prestávky ukázal u rodičov. „V poslednom čase si nejaká zamlknutá.“

„Nuž, neteším sa na tú trestankyňu,“ riekla.

„Prečo?“

„Obávam sa, že pri pohľade na ňu budem znovu a znovu prežívať hrôzy stroskotania. Len pred pár dňami sa mi o ňom konečne prestalo snívať.“

„Neboj sa, Amelia, vás dve spája pevné puto. Iba vy ste prežili.“

„Máš pravdu, to mi nezišlo na um,“ vzdychla a v duchu doložila, že to nie je jediné, čo ich spája.

„Určite ju budeš vídať zriedka,“ utešoval ju Lance.

Odrazu jej zišlo na um čosi hrôzostrašné – Amelia je taká príťažlivá, že Lanceovi by sa mohla zapáčiť. Čo potom? Pokrútila hlavou. Nie, Edna synovi isto nedovolí priateliť sa s trestanky ňou. Alebo áno?

Du Couedicov mys

„Veľmi sa mi uľavilo, že Milo sa uzdraví,“ povedala Amelia Gabrielovi. Balila detské šaty do starých kufrov, čo priniesol zo zásobárne.

„Sissie spomínala, že ochorel po keksíku od Carlotty,“ poznamenal Gabriel.

„To je pravda.“

„Stále mi to chodí po rozume. Pred týždňom totiž urobila niečo veľmi čudné.“

„Čo také?“

„Odrazu sa začala zaujímať o rastliny, ktoré by sa dali využiť v kuchyni.“

„Myslíš, že do keksov niečo pridala a neuvedomila si, že dieťaťu to môže pokaziť žalúdok?“ spýtala sa Amelia. Až potom si všimla zvláštny výraz na Gabrielovej tvári. „Hádam nechceš naznačiť, že to spravila náročky?“

„Aký by asi mohla mať dôvod?“ uvažoval Gabriel. Nezdalo sa mu, že Carlotta by bola schopná ublížiť dieťaťu. Nebola láskavá, ale toto sa mu zdalo priveľa aj na ňu.

„Možno ten, aby Evan presťahoval deti do Kingscotu a mňa tiež! To je ono! Určite by sa nechcela zbaviť Evana a detí, no veľmi dobre vie, prečo tu netúži vidieť mňa. Vieme to obaja,“ vzdychla Amelia.

Gabriel omráčene pokrútil hlavou. „Veď som s ňou vôbec neflirtoval…“

Amelia prikývla – každý videl, že mladý strážca majáka má Carlotty plné zuby. „Nemali by sme to povedať Evanovi?“ opýtala sa. „Aspoň by sa vysvetlila Milova choroba.“

„Nie. Myslím, že keď Milo ochorel prvý raz, Carlotta za to nemohla. Azda dostala nápad, že ak znovu ochorie, Finnlayovci sa odsťahujú, lebo krátko nato sa ma začala vypytovať na tie rastliny. Takže ďalšiu nevoľnosť už chlapcovi zrejme spôsobila ona. No nedá sa poprieť, že život na takomto odľahlom mieste je pre malé deti riskantný. Takže hoci sa s Finnlayovcami a najmä s tebou nerád lúčim, viem, že Evan sa rozhodol správne. Len keby si nemusela odísť aj ty…“

Sklonila hlavu a obostrel ju smútok.

Neskôr sa na farme zjavila Carlotta s bochníkom čerstvého chleba. Kráčala ako srnka a Amelia ju sledovala pobúreným pohľadom. Evan opatroval prasiatka a deti kŕmili sliepky.

„Kde sú všetci?“ zvolala Carlotta, keď v kuchyni našla len Ameliu.

„Deti sú pri zvieratách a Evan tiež!“ odsekla Amelia.

„Priniesla som im chlieb,“ vyhlásila veselo Talianka a položila košík na stôl. Tešila sa, že onedlho bude mať Gabriela len pre seba; bola si istá, že časom ho zvedie. Tušila, že radostná budúcnosť je na dosah, a nemohla utajiť nadšenie.

„Sú v ňom aj nejaké špeciálne bylinky?“

Carlotta sa zamračila. „Nie.“

„Vyzeráte podozrivo spokojná, Carlotta,“ pokračovala Amelia. Nechcela to povedať, ale už sa neovládla.

„Čo tým chcete povedať?“

„Že v Milovej chorobe máte prsty vy.“

„To je nehorázne obvinenie!“ Carlotta očervenela a rýchlo sa poobzerala, či ich niekto nepočuje. „Viete čo? Som rada, že odchádzate. Áno, vy, milá slečinka trestankyňa. Finnlayovcov som si obľúbila, ale vy ste obyčajná potvora.“

Amelia pokrútila hlavou. „Rozhodne by som neotrávila malé dieťa, aby som dosiahla svoj cieľ,“ riekla. „To je odporný skutok. Dokonca ani od vás by som to nebola čakala. Čo keby bol zomrel?“

„Nezmysel,“ odsekla Carlotta. „Ja by som nič také neurobila. Vy ste kriminálnička, nie ja.“

„Netešte sa, plán vám nevyjde!“ utrúsila Amelia.

Carlotta ju prebodla ľadovým pohľadom. Teda takto? Dobre, bude musieť Gabrielovi a Evanovi dokázať, že trestankyni sa neoddá veriť, pre prípad, že tá všetečná ženská ich už oboznámila so svojím názorom na Milovu chorobu.

KAPITOLA 24
Du Couedicov mys

Odkedy sa Finnlayovci začali pripravovať na sťahovanie, Gabriel im pomáhal, ako mohol. Carlotta si všimla významné pohľady a úsmevy, čo si vymieňal s trestankyňou, a usúdila, že sa predsa len pomerili. Rozzúrilo ju to – už len to chýbalo, aby sa Gabriel umáral smútkom za jej sokyňou.

V to ráno, keď po Finnlayovcov prišiel škuner, bolo more nepokojné. Ruby-Lee sa dostala do zátoky, lenže potom Gabriel oznámil Evanovi, že zvieratá v takom vetre nedokážu bezpečne spustiť na prístavisko, nehovoriac o deťoch.

„Je to príliš nebezpečné,“ vysvetľoval mu, keď stáli na útese a pozorovali škuner, čo si pohadzovali vlny pri pobreží.

„Charlton Ashby mi vravel, že kapitán je tu ochotný zostať zopár dní,“ povedal Evan. „Obaja vieme, že počasie sa môže veľmi rýchlo zmeniť, takže ak sa vyskytne pokojnejšia chvíľa, musíme ju využiť. Dovtedy naložíme na palubu veci. Nepotrvá to dlho.“

Nábytok si nebrali, pretože Faith Cottage bol zariadený, len tri matrace, lebo tam nebolo dosť lôžok. Okrem toho zbalili kuchynské riady a oblečenie. Evan sa starostil najmä pre statok. Sliepky a prasiatka mali tesne pred prepravou zavrieť do debien a spustiť na loď, no s kravou, koňom a ovcami to bolo zložitejšie. Nemohli ich tu nechať, ale spúšťať ich na lane z útesu sa dalo iba v bezvetrí. Uvažoval, či nepoženie zvieratá po súši, lebo Gabriel mu ponúkol pomoc, no mali len jedného koňa a nemohol očakávať, že strážca majáka bude putovať vyše sto míľ nazad peši.

„Nechaj tu ovce, koňa aj kravu, pošlem ti ich neskôr,“ navrhol Gabriel. „Alebo ak na loď dostaneme aspoň ovce, s koňom a kravou sa môžeš vybrať po súši aj sám.“

„Pouvažujem o tom,“ prikývol Evan a zadíval sa na more. „Azda sa neskôr vietor utíši.“

Hoci Gabriel o tom pochyboval, napokon sa ukázalo, že farmár mal pravdu. Podvečer sa more upokojilo a postupne mohli spustiť bľačiace ovečky na mólo, kde ich prevzala posádka škunera. No keď prišla na rad krava, zdvihol sa vietor. Gabriel tvrdil, že treba ešte počkať, ale farmár myslel len na to, aby boli čím skôr pri Milovi, a tak im kázal pokračovať.

Krava vystrašene múkala, keď ju spúšťali v úväze dolu. Viac ráz hrozilo, že ju vietor hodí o útes, a Evanovi zakaždým zišlo na um, že možno urobil chybu a zviera sa dochráme, takže napokon ho budú musieť utratiť.

„Rýchlejšie!“ zakričal na Gabriela a chlapov pri hriadeli. Naklonil sa z útesu, aby lepšie videl, ako pokračuje strastiplná cesta nešťastného zvieraťa. Keď sa krava ocitla na móle, už to vyzeralo, že je všetko v poriadku, no nastal zmätok, lebo námorníci nezvyknutí na hospodárske zvieratá ju vyplašili, keď ju hnali do člna. Pošmykla sa na mokrých doskách a spadla do mora.

Evan s hrôzou sledoval, ako sa zviera ponorilo pod hladinu. Potom sa vynorilo a pokúšalo sa plávať do kruhu. Nemalo sa ako dostať na pobrežie a všetkým bolo jasné, že čoskoro sa utopí. Farmár sa vrhol dolu. Zliezol po strmom útese ako opica, dole na móle schytil úväz a skočil do mora.

Po veľkom zápase sa mu s pomocou jedného námorníka podarilo navliecť kravu do popruhov a vytiahnuť ju na mólo. Zviera od hrôzy skoro zošalelo a vydávalo neopísateľné zvuky. Len s vypätím všetkých síl vyviedol Evan kravku na palubu, a tam sa vyčerpaný zvalil. Posádka mu zatlieskala, no farmár sa obával, že krava mu už bude aj tak na nič, ak po takom šoku stratí mlieko. Zároveň dospel k rozhodnutiu, že v silnom vetre nebude riskovať a spúšťať na loď aj koňa.

„Ak pôjdeš s Clydom po súši,“ navrhol Gabriel, „môžem sprevádzať Sarah a deti do mesta. Pomôžem im nasťahovať sa do Faith Cottage.“

„Urobíš to pre nás? Priznávam, že keby si šiel s nimi, uľavilo by sa mi.“

„Samozrejme, že to urobím. Noci sa krátia a Edgar tu začas vydrží aj bezo mňa,“ prikývol Gabriel. Tešil sa, že pobudne dlhšie so svojou láskou a zbaví sa Carlotty.

Carlotta, ktorá stála na útese, ich rozhovor vypočula a pochytila ju neovládateľná zúrivosť. Zo zlosti a zúfalstva, že by mohla Gabriela stratiť, sa okamžite zrodil diabolský plán. Keď videla, že Gabriel zapol do úväzu Ameliu a sľúbil jej, že po celý čas bude liezť vedľa nej po útese, aby sa nebála, keď ju budú spúšťať nadol, od žiarlivosti sa až zadúšala.

„Kde mám prsteň?“ zasyčala odrazu.

Gabriel a Amelia sa na ňu prekvapene zadívali.

„Aký prsteň?“ spýtala sa Amelia.

„Dobre viete aký. Veď ste mi ho ukradli!“

Neďaleko bol Edgar a pribehol k manželke. „O čom hovoríš, Carlotta?“ spýtal sa.

„Včera som si u Finnlayovcov zabudla prsteň, a teraz je preč! Ukradla mi ho!“ zúrila Carlotta.

Amelia pokrútila hlavou. „Nevidela som ho.“

„Klame! Neraz som ju pristihla, ako ho obdivuje!“

„To nie je pravda,“ riekla Amelia. Ak mala Carlotta na mysli prsteň, čo zvyčajne nosila, Amelia ho neobdivovala, lebo sa jej ani trochu nepáčil. Len ohľaduplnosť voči Edgarovi jej teraz bránila odvrknúť, že to bola nevkusná čačka.

„Je to obyčajná zlodejka! Využila príležitosť, vzala mi prsteň, a teraz s ním chce odísť!“ opakovala hystericky Carlotta.

„Neukradla som ho!“ Už aj Amelia bola rozrušená. Pozrela na Gabriela. „Veríš mi, však?“

„Samozrejme,“ prikývol. Napriek tomu si nebola istá, či je to tak. „Určite sa mýlite,“ povedal Gabriel Carlotte. „Zrejme ste si ho niekam založili.“

„Presne tak, Carlotta,“ pridal sa Edgar. „Zabudla si kam.“

„Máte ma za blázna? Nikam som si ho nezaložila!“ vrieskala Carlotta. „Ona mi ho vzala! Prehľadajte ju, a uvidíte!“

Ameliu obostrela panika. Podvedome vkĺzla rukou do vrecka, ale bolo prázdne. Potom si uvedomila, že Carlotta jej mohla prsteň zastrčiť aj do batožiny. „Nemám váš prsteň!“ vyhlásila takmer plačky. Zmocnil sa jej pocit, že sa vrátila do starého zlého sna. Nebolo to tak aj predtým, keď ju údajne odsúdili za krádež šperku? Pozrela na Gabriela. „Nevzala som Carlotte prsteň,“ presviedčala ho. „Prisahám!“

„Verím ti,“ odvetil.

Amelia sa obrátila k Edgarovi. „Edgar, verte mi, nič také by som nikdy neurobila!“

Mužom ani na um nezišlo prehľadať ju.

„Akože nie! Veď je to zlodejka!“ zasyčala Carlotta. „Preto ju strčili do basy!“

„Nepamätám sa, že by som kradla. A prisahám, že váš prsteň som nevzala.“

„Určite je to omyl,“ namietol placho Edgar. Ľutoval dievča, no obával sa manželkinho hnevu.

„Chcem, aby ju zatkli!“ jačala Carlotta. „Zavolajte políciu v Kingscote, nech ju zase zavrú!“

„Netreba, drahá.“ Edgar očervenel. „Poďme pohľadať ten prsteň.“ Pokúsil sa manželku odviesť, no tá sa mu vytrhla. „Nech tú zlodejku zamknú do väzenia a zahodia kľúč!“

Edgar ju znovu vzal za ruku a dal pokyn mužovi pri hriadeli, nech začne spúšťať Ameliu dolu. Carlotta však neodišla pokojne, celou cestou chrlila nadávky na manžela a na Ameliu.

Len čo tí dvaja odišli, Amelia pozrela na Gabriela. „Hádam neveríš, že som vzala ten prsteň?“ spýtala sa.

„Samozrejme, že nie. Carlotta len vystrája ako obyčajne.“

Amelia sa rozplakala. „Nechápem, prečo to robí!“

„Netráp sa, Sarah. Vieš, že Carlotta žiarli, a tak ťa krivo obvinila.“ Gabrielovi zišlo na um, prečo sa Evan neozval. Možno vytušil, že on a jeho pomocnica spolu niečo majú, no diskrétne mlčal.

Keď sa lúčili, Evan podal Gabrielovi ruku. „Neviem, ako sa ti poďakovať. Som rád, že moje deti a zvieratá odprevadíš do mesta.“ Odmlčal sa. „Počuj, prečo pred chvíľou Carlotta tak kričala?“

„Tvrdila, že Sarah jej ukradla prsteň, no Edgar je presvedčený, že ho niekam založila.“

„A čo si myslíš ty?“

Gabriel uvažoval, či sa farmár nepokúša zistiť, aké sú jeho city k Sarah. Pôvodne sa mu chcel zdôveriť, no nevedno prečo sa rozhodol mlčať. Sarah mala dosť starostí, nepotrebovala ďalšie.

„Carlotta ju nemá rada a škodí jej, kde len môže.“

„Ale prečo si vybrala práve túto chvíľu?“ krútil hlavou Evan.

Počas plavby do Kingscotu bola Amelia nezvyčajne tichá. Gabriel si to všimol, no musel dozerať na zvieratá, najmä na kravu. Len čo sa zotmelo, zišiel do podpalubia za deťmi. Na jednej prični ležala Amelia a túlila k sebe Jessie a Molly, ktoré jej zaspali v náručí. Na vedľajších lôžkach spali Sissie, Rose a Bess. Amelia však bdela a upierala do šera smutný pohľad.

„Nerob si nič z Carlottinho ohovárania, Sarah,“ rozpačito prehovoril mladý muž.

„Stále na to musím myslieť. Edgar aj Evan jej určite uveria, a ja prídem aj o tú trochu úcty, čo som si vyslúžila.“

„Prečo by jej Edgar veril? Každý vidí, že je to zlomyseľná potvora. Buď rada, že môžeme byť niekoľko dní spolu.“

Amelia sa usmiala. „Deti sa veľmi tešia,“ povedala. „Najmä sa nevedia dočkať Mila, a priznám sa, že ani ja.“

„Počkaj, ako vás vystíska!“ šepol Gabriel. „Ale myslím, že Edna a Charlton sú radi, že sa majú o koho starať. Ich jediný syn je už dospelý.“

„Dobre ich poznáš?“

„Tak dobre, aby som ti mohol odprisahať, že sú to azda najláskavejší ľudia iia svete. Teším sa na nich.“ Dievčina zvážnela a Gabriel si pripomenul, že u Ashbyovcov býva tá druhá zachránená, slečna Amelia Divinová – tá, ktorá napísala ten krutý list.

Kingscote

Nadránom pristál škuner v Kingscote, no pasažieri sa zobudili až na úsvite. Gabriel zaspal tesne po polnoci, hoci noc predtým mal službu v majáku. Prenasledovali ho však obavy z budúcnosti, preto sa mu spánok dlho vyhýbal. O šiestej ho zobudil kapitán Burns, keď varil čaj v lodnej kuchyni. Amelia s deťmi sa tiež prebrali a všetci vyšli na palubu. Obklopovali ich ďalšie plavidlá, väčšinou rybárske lode, čo tu vykladali úlovok.

„Idem do mesta zohnať voz a nejakého pohoniča,“ navrhol kapitán Burns. „Charlton Ashby povedal, že zo svojej strany už všetko pripravil, tak im oznámim, že sme tu.“

„Ďakujeme,“ usmial sa Gabriel. „Môžem vám tu nejako pomôcť?“

„Nie, len si dajte čaj,“ ponúkol ho kapitán. „A ak chcú deti piť mlieko, tuším treba podojiť kravu.“

O hodinu začali vykladať veci z lode. Amelia a deti pomáhali, ako sa dalo, potom sa vybrali do prístavu a do mesta. Ulice boli ešte dosť prázdne; pre deti, ktoré vyrástli v divočine, však boli aj tak stelesnením veľkého sveta.

V Hope Cottage otvorila Gabrielovi Edna s Milom v náručí.

„Vitaj, Gabriel, veľmi rada ťa znovu vidím.“

„Ďakujem, Edna. Prepáč, že prichádzame tak skoro…“

„Kdeže skoro! Už aj poď dnu.“

„Prišiel som ti oznámiť, že sú tu Finnlayovci.“ Odstúpil a Edna zazrela na príjazdovej ceste voz s vecami aj deti.

„Už sú tu!“ zvolala nadšene.

Prvá zbadala Mila Sissie a hneď naňho zakričala. Milo zvýskol od radosti a zakýval im. K dverám prišiel Charlton, prekvapený, že vidí aj Gabriela.

„Drahý,“ povedala mu Edna, „choď po kľúče od Faith Cottage. Sú tu Finnlayovci.“

„Kde je Evan?“ vypytoval sa Charlton.

„Príde po súši, nemohli sme totiž spustiť koňa na loď. Krava nám spadla do mora, no Evan ju zachránil.“

„Božemôj!“ zhrozila sa Edna.

Keď zastali pri Amelii a deťoch, Gabriel všetkých predstavil; najskôr deti, potom Ameliu – pravdaže, ako Sarah Jonesovú. Charlton aj Edna sa nevedeli vynačudovať, aká je trestankyňa krásna.

„Teší ma, madam a pane,“ usmiala sa ostýchavo Amelia.

„Akú ste mali cestu?“ zaujímala sa Edna.

Amelia jej v hlase zachytila náznak odmeranosti, a to jej pripomenulo, že ju tu sotva budú brať ako seberovnú. „Ďakujem za opýtanie, nebola zlá, keď sa vietor utíšil,“ odvetila Amelia, vzala Mila do náručia a pobozkala ho.

„Dúfam, že sa tu budete cítiť dobre,“ riekla Edna a láskavo pozrela na deti. Všimla si, že mladšie dievčatká sa držia Ameliinej sukne – očividne sa s ňou zblížili. Ocenila aj to, že deti sú čisté a upravené.

Zaviedla ich do domu a poukazovala im všetky miestnosti aj prístavok vzadu, kde mala spávať Amelia. Tá sa zaradovala, že bude mať konečne skutočnú posteľ, nielen matrac na zemi.

Odvážila sa spýtať, či mali Ashbyovci s Milom veľa starostí, a Edna sa zasmiala. „Kdeže! Občas plakal za otcom a za sestrami, ale kým sme sa mu venovali, bol poslušný, ba veselý. I keď priznávam, že som si pri ňom veľmi neoddýchla. Asi už starnem, alebo som načisto zabudla, čo je to mať na starosti malé dieťa.“

„Na farme sa väčšinou motal okolo otca, no keď som naňho dávala pozor, tiež ma vedel uťahať,“ prikývla Amelia.

„Veru,“ vzdychla Edna. „Našťastie mi s ním pomáhala moja chovanica Amelia. Vodila ho na prechádzky.“

Amelia sklonila hlavu. Odkedy Gabriel dostal list od tej ženy, už z jej mena jej naskakovali zimomriavky. Našťastie ich vyrušila Sissie, ktorá doniesla do prístavku krásny vyšívaný vankúšik z pohovky. „Pani Ashbyová, toto vyšívala dáma, ktorá tu bývala pred nami?“ spýtala sa Edny.

„Betty? Kdeže. To som vyšila ja.“

Sissie vytreštila oči. „Je to nádhera!“

„Ďakujem, moja milá. Veľmi rada vyšívam.“

„Aj Sarah pekne vyšíva,“ poznamenala Sissie.

„Skutočne?“ Edne sa nechcelo veriť, že by trestankyňa vedela vyšívať, keď jej chovanica nechytí ihlu do ruky.

„Aj ja rada vyšívam, no nejde mi to ani zďaleka tak dobre ako vám,“ priznala Amelia. „Popravde som sa na Du Couedicovom myse k vyšívaniu takmer nedostala.“

„Zato nás naučila trochu po francúzsky!“ chválila sa Rose.

„Naozaj?“ krútila hlavou Edna. „Aj moja chovanica vie po francúzsky.“

„Bonjour, Madame. Commenl étes-vous?“ hrdo vyslovila Rose.
„Neuveriteľné. A čo to znamená?“ spýtala sa Edna. Prebleslo jej hlavou, že od svojej chovanice nepočula nikdy ani jedno francúzske slovíčko.

„Dobrý deň, madam. Ako sa máte?“ preložila Amelia.

„Ach, vďaka, veľmi dobre,“ usmiala sa Edna na malú Rose. „No už vás nechám, aby ste sa mohli v pokoji vybaliť. Pošlem sem svoju pomocnicu Polly s čerstvým chlebom, maslom a pohárom džemu. Určite ste po ceste vyhladli.“ Potom sa obrátila na Sissie: „Povedz otcovi, že keby niečo potreboval, sme hneď vedľa. A ešte som zabudla pripomenúť, že špajza je plná. Hammondovci si nevzali skoro žiadne potraviny a to, čo nájdete, je vaše.“

„Ešte raz vám za všetko ďakujeme, pani Ashbyová,“ riekla Amelia.

„Nemáte za čo.“ Ednu vyberané správanie trestankyne vyviedlo z miery, lebo od nej neočakávala spôsoby dámy z vyššej spoločnosti. Nuž, aj urodzení občas kradnú, pomyslela si.

Onedlho prišla Polly s chlebom, čerstvým maslom a pohárom marhuľového džemu. Objavil sa aj Gabriel a prezrel spolu s Charltonom ploty, aby ovce nezašli do pšenice.

„Ja budem nocovať u Lancea, syna Ashbyovcov,“ vysvetlil. „Býva v Charity Cottage celkom sám, takže miesta má dosť. To je ten dom, čo stojí z druhej strany vedľa príbytku Ashbyovcov. Ešte sa nevrátil z práce, no Edna a Charlton vravia, že proti tomu nebude namietať.“

„Ozaj, už si videl ich chovanicu?“ nesmelo sa spýtala Amelia, nervózna z ich blížiaceho sa stretnutia.

„Nie,“ pokrútil hlavou Gabriel. Očakával, že sa s ňou čoskoro stretnú, ale zatiaľ sa na ňu Ashbyovcov nespytoval. Netušil, či vedia o listoch, čo si napísali.

Amelii napadlo, či dievča od susedov nebude ešte pomstychtivejšie ako Carlotta Dixonová. Čo ak som sa dostala z dažďa pod odkvap? vzdychla v duchu.

Amelia sa začala vybaľovať, keď dnu nazrela Polly s otázkou, či niečo nepotrebuje. Správala sa príjemne a priateľsky, ba zdalo sa, že na trestankyňu nepozerá zvrchu. Amelia sa však mala na pozore – netušila, či ju chovanica Ashbyovcov pred Polly neohovorila.

„Ale budete potrebovať pomoc, len sa ozvite!“ rozlúčila sa Polly.

„Ďakujem,“ usmiala sa Amelia. „Určite nám tu bude dobre, lebo v porovnaní s bývaním na Du Couedicovom myse je to veľký rozdiel.“

„Neviem si ani predstaviť, ako sa tam žije,“ vzdychla Polly. „Počula som, že tam človek ťažko znáša samotu.“

„No, to miesto je svojím spôsobom malebné. Kto má rád samotu tak ako Evan, je tam spokojný. No deťom bude lepšie v meste. Už preto, že je tu poruke lekár.“

„Viem, že chovanica pani Ashbyovcov tam s vami strávila niekoľko hodín, no veľa mi o tom mieste nepovedala. A nehovorí ani o stroskotaní lode, ale…“ Sprisahanecky šepla: „Je veľmi nervózna, na rozdiel od vás. Tak aké to bolo?“

„Nepamätám sa,“ vzdychla Amelia. „Nespomínala vám, že som stratila pamäť, lebo som si udrela hlavu o skalu?“

„Nie. Možno o tom hovorila pani Ashbyovej, no mne určite nie. Takže si nespomínate, že ste stroskotali? Ani na to, ako ste žili predtým?“

„Nie.“

„To musí byť strašné.“

„Vystihli ste to, Polly. Ani neviem, či mám rodinu, kde som bývala, kde som sa narodila. Keď som sa po tom náraze prebrala, dokonca som nemohla uveriť, že som trestankyňa. Kým mi Evan Finnlay neprezradil, že ma odsúdili za krádež, netušila som, čo som údajne spáchala. Nečakám, že mi niekto uverí, no nezdá sa mi, že som zlodejka. Už len predstava krádeže je mi odporná.“

„Myslíte, že sa vám pamäť ešte vráti?“ Polly ju chtiac-nechtiac ľutovala.

„Modlím sa, aby sa to stalo, nemôžem predsa takto prežiť celý život – nevedieť, kto som.“

„Možno by vám pomohol doktor Thompson.“

„Neviem, či ma k nemu Evan pustí. Je veľmi prísny zamestnávateľ. Navyše nemám peniaze na liečbu.“

„Pani Ashbyová má dobré srdce, obráťte sa na ňu.“

„Ach nie, to nemôžem. Ak sa mi nevráti pamäť, kým doslúžim u Evana, nájdem si platené miesto a potom si liečbu budem môcť dovoliť.“

Sarah sedela vo svojej izbe a doliehali k nej hlasy z kuchyne. Počúvala rozhovor Ashbyovcov a cez okno sledovala, ako sa noví susedia udomácňujú vo Faith Cottage. Nevedela, čo ďalej. Uvažovala aj o úteku, ale napokon si dala veľký pohár sherry na upokojenie nervov. Keďže ráno nebola schopná prežrieť ani hit, alkohol jej udrel do hlavy, no aspoň sa jej prestali triasť ruky.

Vedela, že Polly je u susedov, a čím dlhšie sa pomocnica nevracala, tým väčšia úzkosť ju zaplavovala.

„Nechce sa mi veriť, že tá Sarah Jonesová je trestankyňa,“ hovorila v kuchyni Edna Charltonovi.

Skutočná Sarah si šla sadnúť ku dverám svojej izby a načúvala.

„Vyzerá ako dáma z lepšej rodiny, navyše je nesmierne atraktívna.“

„Áno, ozajstná krásavica,“ súhlasil Charlton. „A skutočne rozpráva ako dáma. Prisahal by som, že dokonca s oxfordshirským prízvukom. Pokojne by mohla pochádzať z nášho Henley-on-Thames. Všimla si si to?“

„Nie som si istá, no Amelia rozhodne nemá žiadny výrazný prízvuk. A vieš, čo spomínala jedna z Evanových dcér? Vraj tá trestankyňa krásne vyšíva a vie po francúzsky.“

Charlton sa začudoval. „Naozaj?“

Sarah sa rozbúchalo srdce. Žeby sa jej hra končila?

„No, rozhodne je iná, než som očakávala,“ vyhlásila Edna.

„Máš pravdu. Nie je pekné, keď to takto poviem, ale zločinci nemávajú dobré vzdelanie a pochádzajú z nižších vrstiev.“

Sarah obliala zlosť aj poníženie. Práve opisoval ju. Vedela, že by ich nebola oklamala ani na minútku, keby jej matka nebola vzdelaná žena.

„Musím priznať, že ma veľmi zaujíma, ako sa taká mladá dáma mohla dostať do rozporu so zákonom. Myslím, že viem odhadovať ľudí, no keby som nevedela, že ju odsúdili za krádež, nikdy by som to o nej nepovedala.“

„Možno ju odsúdili nespravodlivo,“ hádal Charlton. „Právny systém tiež občas urobí chybu.“

„Máš pravdu, drahý.“ Edna to nevedela vysvetliť, ale zo Sarah Jonesovej mala dobrý pocit.

Sarah vo svojej izbe vyskočila na nohy. Nedovolí, aby Ashbyovci ďalej ospevovali tú ženskú ako sväticu. Vbehla do kuchyne ako fúria. „Tá… tá trestankyňa je strašne sebecká!“ vyhŕkla. „Rozhodne nie je nevinná obeť okolností.“

Edna a Charlton prekvapene zmĺkli.

„Počula som, ako o nej hovoríte,“ priznala sa Sarah.

„Nuž, hovorili sme o nej, isteže,“ zmätene prikývla Edna.

„Nebyť tej ženy… moja spoločníčka by ešte žila,“ vyhlásila Sarah. V rozrušení takmer povedala jej spoločníčka. Ashbyovcom ešte nerozpovedala príbeh o smrti Lucy, lebo netúžila, aby jej kládli ďalšie zvedavé otázky, no teraz usúdila, že je načase oboznámiť ich so skutočnou povahou toho dievčaťa.

„Čo tým myslíš, Amelia?“ opýtal sa Charlton.

Sarah sa prinútila sústrediť. „Bola som v záchrannom člne a volala som na Lucy, keď… ju zrazu Sarah Jonesová odstrčila a obsadila posledné voľné miesto. Lucy musela zostať na lodi, a tá sa potopila. Pre sebeckosť tej potvory prišla o život.“

„No teda!“ Edna si v duchu položila otázku, prečo to jej chovanica dosiaľ nespomenula. „Sadni si, Amelia, nalejem ti čaj.“ Zdalo sa jej, že z chovanice razí alkohol, ale odmietla uveriť tej škandalóznej myšlienke.

„Nechcem čaj!“ odsekla Amelia. Vždy keď si pomyslela na Lucy, pochytil ju hnev.

„Všetci na lodi museli byť vystrašení a v takej situácii sa ľudia bežne strkajú a tlačia,“ poznamenala Edna. „Sama neviem, ako by som zareagovala. Nezastávam sa jej, no zrejme bola pološialená od strachu tak ako ostatní.“

„Aj ja si to myslím, Amelia,“ pridal sa Charlton.

Sarah by bola najradšej rozpovedala, ako pravá Amelia prikázala Lucy, aby sa vrátila zo záchranného člna, a potom zabrala jej miesto. Tak to bolo naozaj, lenže potom by jej už neverili, že tá druhá je trestankyňa. Trestanci nemôžu nikomu rozkazovať.

„Zachovala sa neodpustiteľne!“ vyhlásila Sarah a zvrtla sa na opätku. O chvíľu za sebou zabuchla dvere svojej izby.

„Na tej lodi muselo byť peklo,“ ozval sa po krátkom mlčaní Charlton.

„Aj ja na to myslím,“ vzdychla Edna. „Tak či onak, dá sa pochopiť, že Amelia chce, aby niekto pykal za smrť jej spoločníčky.“

„Tuším som z nej zacítil sherry,“ poznamenal Charlton.

„Aj ja. Asi sa zhrýza, že Sarah Jonesová bude bývať hneď vedľa.“

Zadným vchodom vošla do kuchyne Polly – nezvyčajne sa mračila.

„Stalo sa niečo, Polly?“ opýtala sa jej Edna.

„Nič, pani Ashbyová.“

„Tak prečo sa chmúriš? Bola si u susedov, však?“

„Áno, madam. Viete, je mi ľúto tej dievčiny, Sarah. Vraj si hneď po stroskotaní udrela hlavu o skalu a stratila pamäť. Navrhla som jej vyšetrenie u doktora Thompsona, no ona sa obáva, že pán Finnlay jej to nedovolí – a nemá ani peniaze na liečbu. Vraví, že si odslúži zvyšok trestu u pána Finnlaya, a ak sa jej dovtedy pamäť sama od seba nevráti, zarobí si inde a pôjde k lekárovi.“

Edna si spomenula, že chovanica spomínala, ako trestankyňa stratila pamäť. Účastné pokývala hlavou. „Polly, nehovor pred Ameliou o slečne Jonesovej, prosím ťa.“

Pomocnicu to prekvapilo, ale nechcela spochybňovať mienku panej. „Ako si želáte, pani Ashbyová.“

„Medzi ňou a slečnou Ameliou prišlo pri stroskotaní lode k nejakej mrzutosti, takže musíme byť diskrétni,“ vysvetľovala Edna.

„Iste, pani Ashbyová.“

„Pozvem k nám na večeru pána Donnellyho, a dúfam, že príde aj Lance, tak priprav niečo slávnostnejšie. A prosím ťa, odnes niečo slečne Jonesovej a deťom, aby sa dnes večer mohli udomácniť.“

Na zadné dvere ktosi zaklopal. Bol to Gabriel.

„Práve sme o tebe hovorili, Gabriel,“ usmiala sa Edna.

„Už si umiestnil prasiatka a sliepky?“ spýtal sa ho Charlton.

„Áno. A ďakujeme za krmivo.“

„Niet za čo, zrna mám dosť, ber si, koľko treba.“

„Charlton, to je od teba veľkodušné, no hneď zajtra pôjdem nakúpiť zásoby aj pre statok, aby sa Evan nemusel trápiť, keď príde. Určite bude veľmi unavený.“

„A kedy Evan odišiel z mysu?“ opýtal sa Charlton.

„Dnes ráno.“

„Takže príde o niekoľko dní. No, dúfam, že sa u nás navečeriaš, Gabriel,“ ozvala sa Edna. „Dávno sme sa od srdca neporozprávali.“

Gabriel zaváhal. Pôvodne chcel byť večer s deťmi – a so ženou svojho srdca.

Edna si všimla jeho rozpaky a zišlo jej na um, či ho Evan nepožiadal, aby dozeral na trestankyňu. „Obávaš sa, že slečna Jonesová sa pokúsi o útek?“

Gabriel sa musel zasmiať. „Samozrejme, že nie. Sarah by Evanove deti nikdy neopustila.“

Edna sa tiež usmiala. „Tak poviem Polly, aby deťom aj slečne Jonesovej odniesla nejaké dobroty.“

„Ďakujem za pozvanie, Edna,“ riekol Gabriel. „Rád prídem.“ Bol by radšej zostal pri Sarah, ale nechcel byť nezdvorilý.

„Príde aj Lance – mimochodom, čoskoro bude doma. Určite ho prekvapí, že si tu.“

Keď sa Lance popoludní objavil doma, Gabrielova prítomnosť ho skutočne prekvapila, ale veľmi príjemne. Dlho sa zhovárali o tom, čo je nové v meste, a keď sa Gabriel rozlúčil, nezostalo mu veľa času do plánovanej večere. Amelii oznámil, že pozvanie musel prijať, no sľúbil, že sa čím skôr vráti.

„Len daj pozor, aby nevytušili, čo k sebe cítime,“ prosila ho. „Obávam sa, že by som sa zase mohla ocitnúť vo väzení, ak sa prezradíme.“

„Žiadne strachy, Sarah, sú to dobrí ľudia, aj keď im nemôžem nič prezradiť.“

Edne bolo jasné, že chovanica nemá radosť, keď jej oznámila, že večerať u nich bude nielen Lance, ale aj Gabriel. Sarah si povedala, že je čas zdôveriť sa jej s listom, čo jej poslal Gabriel.

„Spomínaš si, tetuška, ako sme dostali list od pána Donnellyho?“

„Isteže. Vravela si, že sa len zaujíma, ako sa ti darí.“

„Šlo aj o niečo iné, len som ťa nechcela znepokojiť.“

„A o čo?“

„Pán Donnelly v liste naznačil, že som sa pomýlila, keď som označila Sarah Jonesovú za trestankyňu.“

„Prečo si to myslí?“

„Lebo mu to nahovorila Sarah Jonesová. Tvrdí, že stratila pamäť, ale je to podvodníčka. Neverím jej. Vlastne vtedy to vyzeralo vierohodne, no ktovie, či sa jej neskôr pamäť nevrátila…“

„Naozaj si sa nemohla pomýliť, Amelia? Veď si ju ani nepoznala.“

„To je pravda, no spriatelila sa s Lucy, a tá mi povedala, že Sarah má slúžiť ešte dva roky u Finnlayovcov, kým si odpyká zvyšok trestu. Nemohla som dovoliť, aby utiekla. Napísala som teda pánu Donnellymu, že je to skutočne trestankyňa.“

„Nuž, ja a Charlton sa s Gabrielom poznáme už celé roky a je to spravodlivý človek, Amelia. Určite vzal vážne to, čo si mu napísala.“

„Ako vravíš, teta,“ mrzuto odvetila Sarah. Vedela, že tým sa to neskončilo.

„Ďakujem, moja.“ Edna ju srdečne objala.

Gabriel, Lance, Sarah a Ashbyovci viedli pri večeri zdvorilý rozhovor. Gabriel pozdravil Sarah, no neubránil sa pocitu zatrpknutosti – aj keď táto žena nemohla za osud jeho lásky, predsa len mala na ňom podiel. List, čo mu poslala, ich vzťahu rozhodne neosožil.

Charlton sa vypytoval na nového strážcu majáka, ktorý zostal slúžiť na Du Couedicovom myse.

„Edgar Dixon slúžil v Británii a potom prišiel do Austrálie, chcel nájsť zlato. Žiaľ, nedarilo sa mu,“ vysvetľoval Gabriel.

„Nezbohatol, však?“ nadhodil Lance.

„A navyše získal ťažké bremeno.“

„Myslíš dlžoby, Gabriel?“ zdvihla obočie Edna.

„Hovorím o manželke, ktorú si uviazal na krk.“

Edna zachytila v jeho tóne odpor. Keďže Gabriel zvyčajne nikoho neohováral, zaujalo ju to. „Je až taká zlá?“

„Nemajú nič spoločné. Edgar má takmer šesťdesiat a vôbec sa neplánoval ženiť, lenže Carlottin otec sa zase potreboval zbaviť jedného hladného krku, nuž ho prehovoril, aby si vzal Carlottu.“

„Zrejme je oveľa mladšia od Edgara, však?“ opýtal sa Charlton.

„O vyše tridsať rokov.“

„Fíha!“ zahvízdal Lance. „A on sa ešte sťažuje? Možno by si sa mal tiež oženiť, Gabriel.“

„Ver mi, Edgar s Carlottou nie je šťastný. Je mi ho ľúto.“

„Určite z teba nehovorí závisť?“ ticho sa zasmiala Edna. „Už dlho si sám.“

„Určite,“ vyhlásil Gabriel. Po chvíli ticha na údiv domácich doložil: „Vážne uvažujem, že sa onedlho presťahujem späť do mesta.“

„Prestala ti vyhovovať samota?“ spýtala sa Edna.

„Nie,“ odvetil Gabriel.

„Alebo sa ti Edgar Dixon mieša do roboty?“ hádal Charlton.

„Nie, Edgar je dobrý človek a v práci spoľahlivý. Som s ním spokojný a ani on sa na mňa nesťažuje. Iba s jeho manželkou sa vychádza nesmierne ťažko. Tak či onak, už pridlho trčím na jednom mieste.“

Keď Polly pozbierala polievkové taniere a priniesla misy s pečeným kurčaťom a zeleninou, za stolom zavládlo ticho. Gabriel si všimol, že Sarah sa dosiaľ nezapojila do debaty a jedla sa takmer nedotkla.

„Už ste sa v Kingscote udomácnili, slečna Divinová?“ oslovil ju.

„Nemala som inú možnosť, pán Donnelly,“ odsekla a ani naňho nepozrela. Potom povedala: „Ak ma ospravedlníte, radšej sa odoberiem do svojej izby. Dnes večer nemám chuť do jedla a som unavená, tak by som si rada ľahla o niečo skôr.“

Ednu to priviedlo do rozpakov, no odvetila: „Ako si želáš, moja.“

Dievčina sa pobrala do svojej izby, dusiac v sebe zlosť. Správne vytušila, že Gabriel sa do tej druhej zaľúbil a na ňu sa teraz hnevá, lebo mu listom potvrdila, že je to trestankyňa a navyše veľmi zlá žena.

Pri stole sa medzitým hostia aj domáci pokúšali rozptýliť atmosféru trápnosti.

Edna pozrela na Gabriela. „Odpusť mojej chovanici nevhodné správanie, ale musím ti povedať, že má ťažké srdce na slečnu Jonesovú. Tvrdí, že Sarah zavinila smrť jej spoločníčky, dievčiny, ktorú mala veľmi rada.“

Gabriel to vedel z listu. „Áno,“ prikývol, „a slečna Jonesová má veľké výčitky svedomia, hoci sa vôbec nepamätá, čo robila pred stroskotaním lode. Nepamätá si ani samo stroskotáme.“

„Ach, musí byť strašné takto stratiť pamäť,“ pokrútila hlavou Edna. „Lenže naša úbohá Amelia stratila omnoho viac. Prišla o rodičov, o brata, a ešte aj o dlhoročnú spoločníčku. Chápem, že pociťuje potrebu niekomu za to pripísať vinu. Musím priznať, že keby som bola tušila, že slečna Jonesová zohrala takú nešťastnú úlohu pri smrti tej úbohej dievčiny, bola by som si rozmyslela, či ju tu ubytujem.“

„Prosím ťa, Edna, nešlo predsa o ňu, ale o Evana,“ napomenul ju manžel. „Evan potrebuje strechu nad hlavou a má šesť detí, o ktoré sa mu niekto musí starať. Naša drahá Amelia sa časom isto upokojí a dovtedy sa so slečnou Jonesovou nemusia vídať.“

Bol to dlhý deň, najmä deti veľmi vyčerpal. Len čo sa najedli mäsa a chleba, ktoré im priniesla Polly, šli si ľahnúť. Aj Amelia ledva stála na nohách, no chcela ešte vyčkať Gabriela.

Ten sa lúčil pred Hope Cottage s domácimi, a hoci mal ísť rovno k Lanceovi, poznamenal, že zájde skontrolovať deti Evana Finnlaya.

„Teraz?“ začudoval sa Lance. „Isto už spia.“

„Je to možné, ale najmä tie menšie sa možno v neznámom prostredí boja. Sľúbil som ich otcovi, že na ne dozriem, a nechcem ho sklamať. Onedlho sa vrátim.“

„Dobre,“ prikývol Lance. Netušil, že Gabriel sa chce predovšetkým stretnúť s Evanovou pomocnicou.

„Ako si sa mal?“ spýtala sa Amelia Gabriela, len čo vošiel. Veľmi sa mu potešila.

„Bolo to… príjemné,“ odvetil.

Vytušila, že niečo tají. „Hovorila o mne slečna Divinová?“

„Nie,“ pokrútil hlavou Gabriel.

„Určite?“

„No, vlastne ani nezjedia polievku a odišla od stola. Vraj nemá chuť do jedla.“

Keď to ďalej nevysvetľoval, rozhodla sa spýtať priamo. „Myslíš, že hovorila pravdu, alebo sa cítila trápne pre ten list?“

„Neviem,“ zaváhal Gabriel. „V liste jasne vyjadrila, čo si o tebe myslí, tak nečudo, že sa neteší, keď máš teraz bývať v susedstve.“

Amelia zalomila rukami. „Máš pravdu. Určite mi neodpustí. Viem to, Gabriel.“

„Neboj sa, Ashbyovci sú odhodlaní pomôcť jej prekonať toto ťažké obdobie a zbaviť sa zatrpknutosti.“

„Nemôžem ujsť pred tým, čo som vykonala, Gabriel. Ani pred slečnou Divinovou. Ak mi chce niečo povedať, dobre. Vyrovnám sa s tým.“

Gabriel sa usmial. „Áno, niečo ti poviem. Obdivujem ťa, lebo si silná žena, Sarah.“

Zosmutnela. „Nemáš na mne čo obdivovať, Gabriel. Vôbec nie. Viem však, že minulosť nezmením, takže sa musím sústrediť na budúcnosť. Kým budem slúžiť u Evana, chcem byť jemu aj deťom čo najužitočnejšia. A potom…“ Na perách jej zaihral úsmev.

„Potom,“ zopakoval Gabriel, „ak prijmeš moju ponuku na sobáš, budeme mať pred sebou celý spoločný život.“ Objal ju a vtisol jej na pery nežný bozk.

Hneď ráno vyšla Amelia nakŕmiť sliepky a Sissie šla s ňou, zbierala vajcia. Mladšie deti sa hrali obďaleč. Kútikom oka zazrela, že v záhrade u Ashbyovcov niekto je. Žeby Polly? Obrátila sa, zdvihla ruku na pozdrav, a až vtedy si uvedomila, že je to chovanica. Prišlo jej to trápne a spustila ruku.

Sarah ju tiež zazrela. Zagánila na ňu cez plot, potom sa zvrtla a chvatne sa vrátila do domu.

Vzápätí sa za ashbyovským domom zjavil muž, ktorého Amelia nepoznala. Bol to Lance, mal voľno a koňa s vozom požičal Gabrielovi na nákup krmiva. Prišiel sa pozrieť, čo dobré pripravuje Polly na raňajky. Keď mu zrak zaletel do susednej záhrady, zastal ako prikovaný.

„Aha, toto je určite trestankyňa, čo slúži u Evana Finnlaya,“ zamrmlal. A v duchu dodal: Nečudo, že sa tam Gabriel tak hrnul. Je to naozaj výnimočne krásna žena.

Povedal si, že ako sused sa musí predstaviť. „Dobré ráno!“ zavolal a podišiel k plotu.

„Dobré!“ odpovedali mu dcérky Evana Finnlaya. Najmladšie sa dokonca rozbehli k plotu. Len Milo sa ostýchavo držal Ameliinej sukne, hoci už Lancea poznal, a tak ho Amelia vzala na ruky.

„Dobre ráno,“ povedala, keď Lance zamieril na pozemok Faith Cottage.

„Som Lance Ashby,“ predstavil sa. „Syn Charllona a Edny Ashbyovcov. Bývam v Charity Cottage.“

„Teší ma, pán Ashby. Ja som Sarah Jonesová.“ Pomyslela si, že tento mladý muž je fešák, hoci nie až taký ako Gabriel.

Zato ona ho ohromila svojou krásou. „Volajte ma Lance, prosím. Smiem vás oslovovať Sarah?“

Ameliu to prekvapilo. Dúfala, že ju tu prijmú medzi seba, toto však šlo predsa len príliš rýchlo. „Iste, pán Ashby… teda Lance.“

„Už ste sa udomácnili?“

„Pravdaže. Len deti sa nevedia dočkať otca.“ Všimla si, že Lance na ňu upiera obdivný pohľad, a prišla do rozpakov.

„To verím. Zavediete ich do školy a predstavíte učiteľke, slečne Silvii Strathbornovej?“

„Ach, to nemôžem!“ pokrútila hlavou. „Nebolo by to vhodné, viete, ja…“ Až vtedy jej zišlo na um, že Lance o jej postavení možno ani nevie. Má mu to vysvetliť?

„Prepáčte.“ Lance sklopil zrak. „Ja som… zabudol…“ Obaja sa začervenali a nevedeli, kam s očami.

Lance v jej spoločnosti jednoducho zabudol, že je trestankyňa – taká bola krásna a kultivovaná.

„Gabriel nás zavedie do školy!“ zvolala Sissie. „Ale poď s nami aj ty, Sarah! Ocko by sa isto nehneval.“

„Váš otec príde už o niekoľko dní, dovtedy môžeme aj vyčkať,“ navrhla Amelia. Nechcela Evana nahnevať. Navyše ak deti začnú chodiť do školy, bude ju menej potrebovať. Čo keď sa bude musieť vrátiť do väzenia?

Lance si veľmi dobre uvedomoval, že jeho otázka vyznela nevhodne, a tak sa radšej rozlúčil. „Už musím ísť. Želám vám príjemné bývanie, aby ste si tu čím skôr zvykli.“

„Ďakujem, že ste sa zastavili,“ usmiala sa Amelia a Lanceovi sa rozbúchalo srdce. Milo si však vypýtal vodu, tak sa s ním vrátila do domu.

Aj Lance zatrúbil čo najelegantnejšie na ústup a onedlho už popíjal čaj a jedol čerstvé koláče v rodičovskom salóne. „Práve som sa stretol s pomocnicou Evana Finnlaya,“ poznamenal. Nevedno prečo o nej potreboval hovoriť.

Sarah, ktorá sa utiahla do svojej izby a spriadala tam plány, začula jeho hlas a pritisla ucho k dverám.

„Nemôžem uveriť, že ju odsúdili,“ pokračoval. „Z jej vystupovania mám dojem, že je vzdelaná.“

„Viem, že Finnlayove dievčatá učí po francúzsky. A jedna z nich spomínala, že aj krásne vyšíva,“ uvažovala nahlas Edna. „No keďže stratila pamäť, nič nám nepovie o sebe ani o tom, ako sa dostala do problémov.“

„Ktovie, ako predtým žila,“ dumal Lance.

Sarah si uvedomila, že nebezpečný rozhovor musí zastaviť. Vyšla zo svojej izby a zamierila rovno do salóna. „Dobré ráno, Lance,“ pozdravila.

„Dobré,“ odvetil a sotva jej venoval pohľad.

Sarah to zamrzelo.

„Nechcela si si ľahnúť, milá moja?“ spýtala sa jej Edna.

„Trochu som si zdriemla, tetuška.“

Vošla Polly s tácňou – niesla čajník a mafiny.

„Hm, Polly, zase ste sa vyznamenali,“ podotkol Lance a hneď si uchytil jednu dobrotu.

„Lance, jedz nad tanierom,“ dobromyseľne ho karhala mama.

Vtom sa od zadných dverí ozval veselý pozdrav a všetci sa obrátili. „Ktože je to?“ povedala Edna a rýchlo vstala. O minútku sa vrátila a viedla učiteľku Silviu Strathbornovú.
„Radi vás vidíme, Silvia. Prišli ste sa spýtať, či je pravda, že Hammondovci odišli na pevninu?“ vyzvedala Edna, keď všetci pozdravili.
„Je to tak,“ priznala učiteľka. „Deti Hammondovcov vynechali tri dni školu, nuž som si to prišla preveriť.“
„Nie sú to len plané chýry,“ vzdychla Edna. „Hammondovi  sa v utorok večer vybrali na pevninu. Odišli nečakane.“
„A prečo?“
„Neviem,“ klamala Edna. Nechcela priviesť chuderu Betty na posmech, lebo vedela, že učiteľka je veľmi kritická a navyše známa klebetnica.
Silvia jej však veľmi neverila. „No, deti sa dobre učili; nie som rada, že som prišla o šikovných žiakov. Nie je ani dobre, žepočet detí v triedach stále klesá. Aj takto už dostávame od vlády málo peňazí. Ak prídeme o ďalších žiakov, môžu nám zavrieť školu.“
Edna jej naliala čaj. „Nebojte sa, Silvia. V tejto súvislosti mám dobrú správu.“
„Naozaj?“
„Áno. Namiesto Hammondovcov bude vo Faith Cottage bývať Evan Finnlay s rodinou. Ešte tu nie je, ale jeho deti áno Stará sa mu o ne jeho pomocnica a Gabriel Donnelly, ktorý sem načas prišiel z Du Couedicovho mysu.“
„Pomocnica? Veď je to trestankyňa,“ odfrkla si Sarah.
Edna na ňu zazrela, no Sarah si ju nevšímala. Nemohla do voliť, aby tu niekto zabudol, že tá žena nie je hodná slušnejspoločnosti.
„Trestankyňa?“ zhíkla učiteľka. „A takej zveril Evan dozornad deťmi?“
„Veru,“ prikývla vážne Sarah.
„Je to veľmi príjemná a schopná mladá žena,“ protirečila Edna. „Myslím, že deti sú v dobrých rukách.“
„Edna, ako to môžete povedať?“ čudovala sa Silvia. „Určite spáchala strašný zločin!“
„To nemusí byť pravda. Do Van Diemenovej zeme privážajú aj deti – a aké zločiny už tie mohli napáchať? Okrem toho Evan svoje deti ľúbi a je veľmi obozretný. Ak jej dôveruje a má o nej vysokú mienku aj Gabriel Donnelly, mne to stačí.“

„Radšej tam hneď zájdem,“ vyhlásila Silvia a vstala. „Presvedčím sa, čo je to za osobu. Keby deťom niečo hrozilo, určite to nenechám tak.“

„Viete čo, Silvia?“ ozval sa Lance. „Sám vás ta odvediem a aj vás predstavím.“

„Vy ste sa s ňou už zoznámili?“ Silvia Strathbornová nevychádzala z údivu.

„Iba dnes a je naozaj očarujúca.“ Nedoložil, že v živote nevidel krajšiu ženu.

Silvia sa netvárila nadšene a Sarah priliala olej do ohňa. „Je to diabolská intrigánka,“ zasyčala.

Edna, Charlton aj Lance si ju zhrozene premerali, no Sarah sa tvárila akoby nič.

„Len čo sa s tou ženou zoznámim, vrátim sa sem,“ povedala Silvia Edne.

„Nech sa páči,“ riekla Edna a vstala.

Lance odprevadil učiteľku z domu a Edna pozrela na svoju chovanicu. „Amelia, uvedom si, že Evan Finnlay tej žene dôveruje. Slečna Jonesová si získala ich náklonnosť, a preto by si nemala nikoho ovplyvňovať a vopred ju očierňovať.“

„Očierňovať? Hovorím pravdu, tetuška. Musíš uznať, že by mali všetci vedieť, aká je. Je to trestankyňa, na to by sme nemali zabúdať.“ Sarah, ako zvyčajne, urazene odišla do svojej izby a cez okno sledovala Lancea a Silviu, ako mieria do Faith Cottage.

Lance zaklopal. Amelia o chvíľu otvorila. Sarah nepočula, o čom hovoria, no neprestala ich špehovať.

„Tak sa znovu stretávame,“ riekol Lance na úvod. „Toto je naša učiteľka, už som vám ju spomínal. Slečna Silvia Strathbornová.“

„Ach, je mi cťou, slečna Strathbornová,“ usmiala sa Amelia.

„Silvia, predstavujem vám slečnu Jonesovú.“

Silvia si skúmavo obzerala Ameliu, no mlčala.

„Slečna Strathbornová sa u nás práve teraz zastavila, nuž som si povedal, že sa môže hneď zoznámiť s deťmi.“

„Samozrejme. Poďte, prosím, ďalej, slečna Strathbornová,“ povedala Amelia.

Silvia sa obrátila k Lanceovi. „Ďakujem, Lance, za odprevadenie. Onedlho sa vrátim.“

Trochu ho zamrzelo, že sa ho zbavila, no nemohol namietať.

O hodinu sa učiteľka vrátila do Hope Cottage a Polly ju zaviedla do salóna, kde čakali Charlton, Edna a Lance. Pribehla aj Sarah, ktorá ju sledovala cez okno.

„Uvar ešte čaj, Polly,“ riekla pani domu. Netušila, čo povie Silvia, preto bolo múdrejšie poslať slúžku preč.

„Tak čo, Silvia, ako sa vám pozdáva slečna Jonesová?“ obrátila sa po chvíli k učiteľke.

Silvia sa vystrela ako pravítko a typickým prísnym tónom vyslovila verdikt: „Zdá sa, že sa celkom dobre stará o deti Evana Finnlaya.“

„Uhm.“ Edna si nebola istá, ako to má chápať, no aspoň nepočula, že deti sú mravne ohrozené.

„Áno. Keď som prišla, slečna Jonesová práve učila deti čítať a písať.“

„Naozaj?“ začudovala sa Edna.

„Podľa všetkého ich vyučuje už niekoľko týždňov, a nielen anglickú gramatiku, ale aj francúzske slovíčka. Podľa slečny Jonesovej sa im najskôr nechcelo učiť, pomohlo, až keď do programu zahrnula francúzštinu. Samozrejme, Milo je na vyučovanie primalý, no štvorročná Jessie vie už odrecitovať abecedu, čo pokladám za pozoruhodné. Šesťročná Molly vie napísať veľa jednoduchých slov, a aj Bess, Rose a Cecelia majú na svoj vek slušné vedomosti. Samozrejme, v mojej škole by vedeli ešte viac, ale aspoň nie sú tak pozadu, ako som sa obávala. Viem, že Evan ignoroval úlohy, ktoré som deťom posielala, tak môžeme byť radi, že aspoň jeho pomocnica má isté vzdelanie.

Nanešťastie si vôbec nespomína, kde sa naučila po francúzsky a kde študovala. To je škoda.“

Ashbyovcom sa uľavilo, že prísna Silvia pochválila Evanovu pomocnicu, zato skutočnou Sarah Jonesovou lomcoval hnev. Tá potvora si všetkých obkrútila okolo prsta. Treba s tým rýchlo niečo urobiť.

Gabriel sa vrátil do Faith Cottage a vykladal krmivo a iné zásoby, čo priviezol z mesta. Amelia vyšla za ním.

„Všetko v poriadku?“ spýtala sa ho s obavou – na nákupoch sa zdržal a bolo jej to čudné.

„Isteže,“ prikývol. „Musel som kadečo povybavovať. Ako sa máte vy?“

„Vynikajúco,“ usmiala sa.

„Bola tu naša nová učiteľka!“ zvestovala mu Rose.

„Aleba? A odkiaľ sa slečna Strathbornová dozvedela, že ste už tu?“

„Zdá sa, že bola navštíviť Ashbyovcov. Tí jej o nás povedali,“ vysvetlila Amelia. „Je celkom milá a potešilo ju, že deti sa učia.“

„Evan bude rád. Mal výčitky svedomia, že zanedbával ich vzdelanie. Za to, že nezaostali, môže ďakovať len tebe, Sarah.“

Amelia sa usmiala. Prvý raz po dlhom čase mala pocit, že azda nie je celkom odsúdeniahodná.

„Pamätáš sa, ako som ti spomínal, že z času na čas pracujem v prístave ako lodivod?“ zmenil tému Gabriel.

Prikývla.

„Onedlho ma tam prijmú nastálo.“

„Chceš povedať, že odídeš z majáka?“

„Áno, Edgar Dixon to tam zvládne. Napokon, ja som slúžil na Du Couedicovom myse sám ako prst niekoľko mesiacov.“

„Prečo tam nechceš zostať, Gabriel? To prostredie máš predsa rád…“

Gabriel stíšil hlas, aby ho nezačuli deti. „Teba mám radšej, Sarah. Nemôžem byť bez teba, a ak budem pracovať tu, aspoň budem môcť navštevovať Ashbyovcov, deti – a teba.“

Zaplavila ju obrovská vlna radosti. Až teraz sa odvážila sama sebe priznať, ako sa bála chvíle, keď sa Gabriel vráti na Du Couedicov mys.

O čosi neskôr sa šiel Gabriel prezliecť do Charity Cottage a v kuchyni pri stole našiel Lancea s novinami.

„Dnes som sa zoznámil so slečnou Jonesovou,“ povedal Lance namiesto pozdravu.

„Spomínala ťa,“ prikývol Gabriel. Veľmi sa mu nepozdávalo, ako Lanceovi žiaria oči.

„Už rozumiem, prečo sa tak oddane staráš o rodinu Evana Finnlaya.“

„Netrús zbytočné narážky, Lance!“ odsekol Gabriel. „Ja si Evana vážim najmä preto, ako sa musí boriť so životom, odkedy zomrela Jane. A vážim si aj slečnu Jonesovú.“

„Len slepý by si nevšimol jej výnimočnú krásu,“ utrúsil Lance.

Gabriel mlčal, aby sa neprezradil. Práve jeho mlčanie utvrdilo Lancea v presvedčení, že strážca majáka nemusí mať o trestankyňu vážny záujem, no azda spolu niečo majú.

„Tvoja mama mi spomenula, že sa stretávaš s Oliviou Hornovou,“ ujal sa slova Gabriel.

„Je to tak.“

„Je to vážny vzťah?“

„Zatiaľ nie… no raz azda bude.“

„Podľa mňa je Olivia veľmi šarmantná.“

„A čo ty? Už si si nejakú vyhliadol?“

„Zdá sa, ale na oficiálne ohlášky je zatiaľ priskoro!“ odsekol Gabriel. „Prepáč, musím ísť.“ Vyšiel z domu, akoby mu horelo za pätami.

„Na ohlášky?“ zamrmlal Lance. „S trestankyňou? To hádam nemyslí vážne.“

Vonku si Gabriel vydýchol. Takmer sa prezradil! Pôvodne mal v úmysle zdôveriť sa Ashbyovcom, no Lanceovo správanie mu potvrdilo, že väčšina ľudí pozerá na Sarah predovšetkým ako na trestankyňu. Na kamaráta si odteraz musí dať pozor.

„Smiem sa ťa na niečo opýtať, strýko Charlton?“ Sarah zaliečavo pozrela na pána Ashbyho, ktorý v stajni kŕmil koňa. Všimla si, že sa sem často chodí porozprávať so zvieraťom – asi mu vyhovovali chvíle samoty.

„Pravdaže, Amelia. O čo ide?“

„Netušíš, kedy dostanem dedičstvo po rodičoch?“
Charlton na ňu prekvapene pozrel. „Presný dátum neviem, moja.“

Uvedomila si, že jej otázka zrejme vyznela necitlivo. „Nemala by som sa na to pýtať,“ vzdychla, „ale kým sa tie záležitosti nevybavia, cítim sa ako v putách. Už by som to všetko chcela mať za sebou a konečne sa rozlúčiť aj s bolesťou.“

„Chápem, drahá,“ usmial sa Charlton. „Vari nás nechceš opustiť?“

„Nie,“ klamala Sarah. „Isteže, rada by som trochu cestovala, kým sa nedám do poriadku. Ale potom sa určite vrátim – ak ma tu ešte budete chcieť.“

„Pravdaže, Amelia. A s kým by si chcela cestovať?“
„To… ešte neviem.“

„Mladej žene nie je bezpečné cestovať samej. Azda by s tebou mohla ísť Edna.“

Sarah horko-ťažko potlačila zhrozenie. Ak pocestuje s Ednou, nemôže navštíviť rodičov v Anglicku!

„Neboj sa, Amelia, Brian Huxwell sa určite onedlho ozve. Len aby si nezabudla, budeš musieť vykonať vážne rozhodnutia ohľadne rodinného majetku.“

„Viem, strýčko. Ale ty mi pomôžeš, však?“

„Môžeš sa spoľahnúť.“

Sarah sa vrátila do svojej izby. Odkedy sa sem prisťahovala pravá Amelia Divinová, nemohla v noci spávať. Márne špekulovala, ako sa jej zbaví – a najhoršie bolo vedomie, že ju nemôže ani len udať za nejaký vymyslený priestupok. Keby ju poslali do väznice vo Van Diemenovej zemi, dozorcovia by hneď zistili, že nie je osoba, ktorej meno nosí.

Cez okno zazrela bričku doktora Thompsona. Zvedavo vyzrela von. Lekár sa vítal s Ednou.

„Ako sa má môj malý pacient?“ zaujímal sa. „Je mi ľúto, že som ho tri dni nemohol navštíviť, no bol som na farme u Albrightovcov. Margarét priviedla na svet dvojčatá a bol to ťažký pôrod.“

„Nemusíte mať obavy, pán doktor. Milovi je každým dňom lepšie. A dúfam, že aj Margarét sa zotavuje.“

„Áno, už je v poriadku a obaja novorodenci takisto.“

„Úžasné,“ usmiala sa Edna. „Milo je vedľa.“

„Takže už sa prisťahovali všetci Finnlayovci?“

„V nedeľu pricestovali deti a Evanova pomocnica. Evan príde za nimi na koni, lebo sa im nepodarilo naložiť Clyda na palubu. Viete čo, pán doktor? Pôjdem s vami a predstavím vás. To dievča sme vám už spomínali, je to tá druhá zachránená z paluby stroskotanej Gazely.“
„Viem,“ prikývol Dennis. „Dobre, Edna, poďme teda. Môžem si u vás nechať bričku?“

„Samozrejme.“

Sarah, ktorá všetko počula cez otvorené okno, sa roztriasla na celom tele. Amelia lekárovi určite povie, že stratila pamäť. Čo ak jej bude vedieť nejako pomôcť?

Dennis zaklopal na zadný vchod do Faith Cottage a zavolal: „To som ja, pán doktor! Smiem ísť ďalej?“

Amelia ho vlastne očakávala; od Edny vedela, že chodieva kontrolovať Mila. „Pravdaže, pán doktor, nech sa páči.“

Milo si zvykol na Dennisa Thompsona a aj teraz sa k nemu rozbehol. Lekár ho prezrel, prehmatal mu slezinu a popočúval ho stetoskopom. Pozrel mu aj do očí. „Zdá sa, že sa celkom uzdravil,“ vyhlásil spokojne.

„Pre jeho otca to bude tá najlepšia správa,“ usmiala sa Amelia.

„Z času na čas ho prídem pozrieť, každodenné prehliadky už nie sú nutné.“

„Pán doktor, neviete, čo mohlo spôsobiť, že ochorel?“

„Môžem usúdiť len toľko, že zjedol niečo jedovaté, ale neviem, ako k tomu mohlo dôjsť. Azda zjedol omylom nejaké divé bobule…“

„Milo je dosť prieberčivý, pán doktor, hocičo by si do úst nevložil.“ Amelia si bola čoraz istejšia, že chlapca otrávila Carlotta – a dokonca náročky. Nemohla sa však zbaviť výčitiek svedomia, lebo tušila, že Carlotta to spravila iba preto, aby sa jej zbavila.

„Ostatné deti sú zdravé?“ opýtal sa lekár.

„Áno. Sissie šla so sestrami na prechádzku. Sľúbili, že nepôjdu ďaleko.“

Lekár sa usmial. „Mimochodom, slečna Jonesová, odkiaľ ste?“

Amelia sa mykla. „Ja?“

„Isteže. Ste Angličanka, však? Z ktorej oblasti pochádzate?“

„Ja… neviem.“

Dennis Thompson očividne nerozumel. „Aha, takže ste sirota?“

„Nie,“ začervenala sa. „Som… trestankyňa.“

„Viem, slečna Jonesová, ale určite vás neväznia od detstva.“ Nevedel si predstaviť, že by človek zabudol na rodný kraj, hoci aj po dlhom čase za mrežami.

„Nie, povedali mi, že som si odkrútila niekoľko rokov vo väznici vo Van Diemenovej zemi, skôr ako ma presunuli na ostrov Kangaroo. Ale ja si to nepamätám.“

„Ako to?“ zamračil sa lekár.

„Stratila som pamäť.“

„A kedy sa to stalo?“

„Keď ma zachránili po stroskotaní Gazely spolu so slečnou Divinovou, ktorá býva vedľa. Strážca majáka ma vyťahoval na útesy pripútanú na lane a zrejme zadul vietor. Viem len toľko, že som sa udrela do hlavy a zamdlela som. Keď som prišla k sebe, slečna Divinová mi musela povedať, kto som, lebo som na všetko zabudla.“

„Smiem vám prezrieť hlavu?“ spýtal sa lekár.

„Nemám čím zaplatiť za vyšetrenie, pán doktor,“ hlesla v rozpakoch.

„To od vás nečakám, slečna Jonesová.“ Prehmatal jej hlavu a povedal: „Už tu nevidím žiadne stopy po údere. Bolieva vás hlava?“

„Len keď sa pokúšam na niečo rozpamätať. Pán doktor, vráti sa mi niekedy pamäť?“

„Ťažko povedať, slečna Jonesová. Osobne som nevidel veľa podobných prípadov, no v skriptách sa píše, že každý je iný. Niektorí ľudia stratia novú pamäť, iní len tú starú. Raz som mal pacienta, ktorý spadol zo schodov a udrel si hlavu. Niekoľko týždňov sa nepamätal na manželku, na deti, na nič. A potom si raz znovu udrel hlavu o dvierka na kredenci a v hlave sa mu vyjasnilo. Ale pozor, neodporúčam úder do hlavy ako terapiu.“

Amelia sa trpko usmiala.

„Nespomínate si aspoň na niečo?“

„V podstate nie. Len kde-tu sa objaví záblesk spomienky. Napríklad ešte na Du Couedicovom myse som si spomenula, že viem po francúzsky a rozumiem taliančine.“

„To je dobré znamenie. Ale tak či onak musíte byť trpezlivá.“

„Práve to je ťažké. Keby som vedela, že sa mi raz pamäť vráti, dúfala by som. Takto, keď netuším, čo bude, ma to trápi.“

„To, bohužiaľ, nemôžem povedať ani ja. Napíšem kolegovi do Ameriky, či v liečbe amnézie nedošlo k prelomu, o ktorom tu zatiaľ nevieme.“

„Ste veľmi láskavý, pán doktor.“ Vzklíčilo v nej semienko nádeje.

„Netrápte sa. Myslím, že čím menej sa budete usilovať rozpomenúť, tým väčšiu šancu máte na obnovu spomienok.“

Pri bričke netrpezlivo vyčkávala na doktora Thompsona Sarah. Potrebovala zistiť, či sa mladej žene od susedov môže vrátiť pamäť. Závisela od toho jej budúcnosť.

„Dobrý deň, pán doktor. Ako sa má Milo?“ nadpriadla rozhovor.

„Čoraz lepšie a teší sa, že je znovu so sestrami.“ Dennisovi sa zdala nervózna, no tak ju zhodnotil už pri prvom stretnutí.

„Teta Edna hovorí, že si obľúbil aj tú ženu, ktorá sa oňho stará.“

„Zrejme áno.“

„Azda to vie s deťmi preto, lebo už sama rodila,“ nadhodila Sarah.

„Podľa mňa nemá viac ako dvadsať, a keďže bola päť rokov vo väzení, pochybujem o tom,“ odvetil. „Jedného dňa sama zistíte, že starostlivosť o deti je u ženy vrodená.“ Lekár sa na ňu usmial a nastúpil do bričky.

Nemohla dovoliť, aby len tak odišiel, potrebovala zistiť viac. „Viem, že nehovoríte o svojich pacientoch, pán doktor, no keďže z Gazely zachránili iba mňa a slečnu Jonesovú, spája nás isté… výnimočné puto.“

„Pochopiteľne,“ odvetil opatrne a vyčkával.

„Myslíte, že sa jej vráti pamäť?“ vyletelo z nej.

„To sa ma pýtala aj ona. Nie je moja pacientka, takže neporuším etiku lekárskej profesie, ak vám odpoviem. Pravdupovediac, neviem. Možno sa jej pamäť vráti z ničoho nič, možno sa nevráti nikdy. Netuším, či ste veriaca, Amelia, no všetko je v Božích rukách,“ uzavrel. „Prepáčte, ale čaká ma ďalší pacient.“

„V Božích rukách?“ zamrmlala Sarah, keď sa brička vzdialila. „Sotva. Moja budúcnosť je v rukách tej osoby a mne sa to ani trochu nepáči.“

Celý deň Sarah zbierala odvahu na návštevu nevítanej novej susedky. Tisíckrát si v duchu zopakovala, čo jej povie. Bude predstierať, že by mali zabudnúť na spory a vzájomnú zatrpknutosť. Priateľstvo jej nemohla navrhnúť, no chcela aspoň udržiavať bežnú zdvorilosť – najmä preto, aby jej neušli ani najmenšie zmeny v Ameliinom stave.

Bol už večer, keď sa posilnila dvoma pohárikmi sherry a kradmo odbehla k Faith Cottage. Zastala pred zadným vchodom. Už-už zaklopala, keď zrazu cez sieťové dvere uvidela v kuchyni vo svetle lampáša Gabriela. Nečakala, že tam bude, a nevedela, čo urobí. Potom ju však čakal šok: Gabriel vzal Ameliu do náručia a vášnivo ju pobozkal.

Sarah zostala stáť ako soľný stĺp, ledva pozbierala toľko duchaprítomnosti, že sa zvrtla a ušla.

Keď utekala pomedzi domy, zadúšala sa závisťou. Je nespravodlivé, že to dievčisko našlo lásku, kým ju Lance ani jediný raz nepobozkal!

Vzápätí si uvedomila, že sa jej núka šanca. „Toto by sa mal dozvedieť Evan Finnlay,“ zamrmlala. Ale ako to urobiť, aby Ameliu potrestali, no neposlali do väznice vo Van Diemenovej zemi?

Edna by Gabrielovi isto neschválila vzťah s trestankyňou, pomyslela si. Vošla do ashbyovského domu. Ednu našla v salóne. Charlton bol na návšteve u chorého známeho.

„čo sa stalo, Amelia?“ zľakla sa Edna. „Si bledá, akoby si zazrela ducha.“

„Zazrela som ešte niečo horšie, tetuška. Videla som, ako tvoj priateľ pán Donnelly bozkáva slečnu Jonesovú.“

„Čože? Určite si sa pomýlila, drahá.“

„Nepomýlila, tetuška.“

„A kde si to videla?“

„Chcela som ísť na návštevu do Faith Cottage na znak dobrej vôle. Hoci slečne Jonesovej nemôžem odpustiť, čo vykonala úbohej Lucy, nechcem jej strpčovať život. Chystala som sa zaklopať, keď som cez sieťové dvere uvidela pána Donnellyho v kuchyni.“

„Asi prišiel pozrieť deti…“

„Aj ja som si to myslela, lenže o chvíľu objal slečnu Jonesovú a vášnivo ju pobozkal.“

„Božemôj!“ Edna zbledla. „Hádam nie pred deťmi?“

„Deti som nevidela, predpokladám, že už spali.“

Edna zmätene pokrútila hlavou. „Čo to Gabriela posadlo?“

„Neviem, tetuška, ale azda si nemyslí, že by bol vzťah s trestankyňou vhodný?“

„To je strašné. Idem k Lanceovi a tam počkám na Gabriela.

Lance je u Olivie Hornovej, takže doma sa ešte nejaký čas neukáže.“

Keď sa Gabriel vrátil do svojho dočasného domova, v Lanceovom salóne objavil Ednu. Tváril sa spokojne, Edna však bola odhodlaná prehovoriť mu do duše.

„Edna!“ mykol sa. „Čakáš na Lancea?“

„Nie, na teba, Gabriel.“

Hneď tušil, že sa niečo stalo. „Prečo?“

„Máš niečo so slečnou Jonesovou?“

Gabrielovi sa rozbúchalo srdce. „Prečo sa pýtaš?“

„Odpovedz, Gabriel. Sme starí priatelia a veľmi by ma mrzelo, keby si mi klamal.“

Sadol si oproti nej. „Nebudem ti klamať, Edna. Ľúbim Sarah a ona ľúbi mňa.“ Uľavilo sa mu, keď sa zbavil tajomstva. Nikdy nemal sklony k intrigám a nerád zavádzal druhých.

„Vari si prišiel o rozum? Viem, je krásna, ale je to trestankyňa!“

„Nebuď taká prísna, Edna. Urobila chybu, no už si ju odpykala. Poznám ju ako obdivuhodnú ženu, a len čo si odslúži zvyšok trestu, požiadam ju o ruku.“

Edna neverila vlastným ušiam. „Gabriel, veď o nej nič nevieš! Nemôžeš sa znemožniť sobášom s takou osobou!“

„Nedbám na škandál, Edna. Tento ostrov a ľudí na ňom som si obľúbil, ale ak nás tu neprijmú, presťahujeme sa inam. Aj keby som chcel, už by som nemohol ľúbiť inú.“

„Vidím, že to myslíš vážne, Gabriel.“

„Veľmi vážne. Dlho som ju musel presviedčať, aby ma neodmietala. Sama mi opakovala, že si zaslúžim niekoho lepšieho.“

„Z toho usudzujem, že je bystrá.“

„A najmä nie sebecká. Viem, že tvoja chovanica ju nemá v láske, ale nepozná ju tak ako ja. Obetavo sa stará o Evanove deti a je to skutočná dáma, Edna, nech už úrady hovoria čokoľvek. Je kultivovaná, elegantná, duchaplná. Ľúbim ju.“

Edne sa zahmlili oči slzami. Napriek všetkému ju tento príbeh dojímal.

„Nechcel som sa do nej zaľúbiť, Edna. Lenže, ako sa vraví, srdcu nerozkážeš. Mimochodom, chcel som ťa poprosiť, či by si sa trochu nepozrela na jej prípad. Viem, že máš známych na vysokých miestach. Sám som už dávnejšie písal na väzenskú správu, ale zatiaľ mi neodpovedali.“

„Stále si myslíš, že prišlo k omylu?“

„Neviem, no stojí to za preskúmanie.“

„Amelia si je istá, že žiadny omyl sa nestal.“

Gabriel sa zamračil. „Viem, Edna, a práve preto nechcem, aby si niečo hovorila Sarah, ak sa mi rozhodneš pomôcť. Zbytočne som v nej vzbudil nádeje, keď som jej prezradil, že som písal slečne Divinovej. Nechcem, aby prežila ďalšie hlboké sklamanie.“

„Priznávam, že mňa aj Charltona prekvapila, lebo naozaj sa nespráva ako trestankyňa. Pôsobí skôr ako dáma z vyššej spoločnosti. To však neznamená, že nemohla spáchať zločin, Gabriel.“

„Ak ho spáchala, isto naň mala dobrý dôvod. Alebo ju odsúdili nespravodlivo. Keby aspoň vedela, ako sa to stalo… Najväčšmi ju trápi, že nič nevie.“

„Dobre, skúsim sa poprezvedať,“ prikývla Edna.

„Stačilo by zistiť dátum jej narodenia a vek. Bola by šťastná, keby vedela, odkiaľ pochádza a či má príbuzných.“

„Dobre, ale čo na to hovorí Evan? Neprekáža mu, že si sa dal dokopy so slečnou Jonesovou?“

„Netuším, Edna. Myslím, že by to celkom nepochopil ani Charlton.“

„Zrejme práve kvôli slečne Jonesovej sa chceš presťahovať sem.“

„K tomu sa priznávam. Nevydržím bez nej. A nechce sa mi vrátiť na Du Couedicov mys, kým je tam Carlotta. Je to neznesiteľná potvora.“

„Bože dobrý, Gabriel, odkedy sme sa naposledy videli, život sa nám nejako zamotal!“

Usmial sa. „Máš pravdu, Edna. Pred niekoľkými mesiacmi som bol len samotársky spokojný strážca majáka. Potom sa pri mojom myse potopila Gazela a všetko sa zmenilo. Ľutujem úbožiakov, čo vtedy zahynuli, no vďaka tej katastrofe mi do života vstúpila Sarah.“

„Gabriel,“ Edna sa nadýchla. „Zrejme nemám inú možnosť, ako prijať, že si sa do slečny Jonesovej zaľúbil. Len ťa prosím, aby ste sa pred deťmi nesprávali neprístojne.“

„Viem, na čo myslíš, Edna. A môžem ti na svoju česť vyhlásiť, že sme si so Sarah ukradli len zopár chvíľ v súkromí. Obaja si uvedomujeme, že je to všetko, v čo môžeme nasledujúce dva roky dúfať.“

Doma už na Ednu čakal Charlton.

„Ako sa má Walter?“ spýtala sa ho na chorého priateľa. Už niekoľko rokov mal slabé pľúca, čo si viac-menej zavinil sám závislosťou od tabaku, ktorého sa odmietal vzdať.

„Lepšie, ako som si myslel. Amelia vravela, že si bola u Lancea. Nie je náš syn dnes večer s Oliviou Hornovou?“

„Áno, ale potrebovala som sa porozprávať s Gabrielom.“

„Vyzeráš ustarostená. Stalo sa niečo?“

„Amelia je u seba?“

„Áno.“

Edna zatvorila dvere na kuchyni a usadila sa za stôl. Charlton si práve uvaril čaj. „Gabriel a slečna Jonesová sa do seba zaľúbili,“ riekla.

„Čože?“ Charlton prekvapene zažmurkal.

„Aj mňa to šokovalo, no neviem mu to vyhovoriť. Chce vyčkať, kým si dievča odslúži zvyšok trestu, a potom ju požiada o ruku.“

„Zdôveril sa ti, alebo si mala podozrenie, že sa medzi nimi niečo deje?“

„Nič som netušila, no Amelia ich dnes večer videla, ako sa bozkávajú.“

„Preboha, prečo aspoň nie je diskrétny?“ pohoršil sa Charlton.

„Nuž, využíva príležitosť, lebo onedlho príde Evan a potom už nebudú môcť byť spolu sami.“

Charlton mlčal.

„Nie si zhrozený?“ opatrne sa opýtala Edna.

„Je to krásna mladá žena a niet pochybností, že Gabriel je už dlho sám,“ odvetil.

„Ty to vidíš len z pohľadu muža,“ vzdychla Edna. „Krásna žena, to vysvetľuje všetko, krása ospravedlní veľa hriechov, však?“ Keď ďalej čušal, pokračovala: „Neviem, čo povedať Amelii. Očakáva, že tým dvom zakážem stretávať sa, lenže ja som na Gabrielovej strane. To dievča úprimne ľúbi a dokonca ma prosí, aby som zistila niečo o jej minulosti pre prípad, že sa jej nevráti pamäť.“

„Amelii nič nevrav. Ak sa bude vypytovať, môžeš povedať, že to nie je naša vec. Kde ich vlastne videla bozkávať sa?“

„Šla do Faith Cottage za slečnou Jonesovou – asi aby sa zmierili.“

„Vidím, že sa rozhodla prehltnúť hrdosť.“

„Zdá sa.“

„Podľa mňa sa Gabriel môže obávať iba Evana Finnlaya. Neviem, čo na to Evan povie, a je celkom možné, že pošle slečnu Jonesovú naspäť do Van Diemcnovej zeme.“

To si Edna uvedomila až teraz. „Ach jaj,“ vzdychla. „Evan je niekedy príliš prísny.“

„Dnes zrejme príde Evan,“ povedala Amelia, keď sa u nej ráno ohlásil Gabriel. Deti boli vonku. Rose a Bess sypali sliepkam, Jessie pomáhala najstaršej Sissie dojiť kravu. Amelia práve nakŕmila prasiatka a Molly dávala pozor na Mila, ktorý sa hral vonku s kamienkami a konárikmi.

„Asi,“ neveľmi nadšene prikývol Gabriel. Pripadal jej unavený a zadumaný; pripísala to vedomiu, že po Evanovom príchode budú mať málo príležitostí byť spolu sami.

„Deti sa ho už nevedia dočkať. Len ma mrzí, že Carlotte sa prepieklo, čo urobila chudáčikovi Milovi. Keby som mala dôkaz, povedala by som to Evanovi, aby ju pohnal na súd.“

„Podľa mňa by ju skôr prizabil,“ usúdil Gabriel. „Ver mi, zadrhol by ju holými rukami, keby ju niekto neratoval. Carlotta si trest zaslúži, no naozaj nemáme dôkazy, a podľa mňa nemá prsty v tej prvej nevoľnosti – keď Milo ešte nevracal.“

„Máš pravdu. A tu v meste sú už deti v bezpečí,“ prikývla Amelia. „Ale prečo si taký smutný? Stalo sa niečo?“

Rozhodol sa vyjsť s pravdou von. „Včera si ma vystriehla Edna a spýtala sa ma, či s tebou niečo nemám.“

Amelia sa zachvela. „Čo si jej povedal?“

„Nemohol som klamať. Sme starí priatelia.“

„Takže… si jej povedal pravdu?“

„Áno.“

Položila si ruku na hruď. „Hnevá sa?“

„Spočiatku nechápala, no vysvetlil som jej, že sme sa do seba zaľúbili a raz sa vezmeme – či už tu alebo inde.“

Amelii oči zaliali slzy. Azda ešte nikdy ho neľúbila tak ako v tejto chvíli. „Čo na to povedala?“

„Chápe nás.“

Utrela si slzy – neverila vlastným ušiam. „Ale prečo si potom taký smutný?“ Nepodozrievala ho, že by ju oklamal, no očividne ho niečo trápilo.

„Edna povedala, že Evan asi pre nás nebude mať také pochopenie – a tuším má pravdu. Obávam sa ho, je prísny a…“ Nedonútil sa vysloviť, že možno Ameliu pošle naspäť do väzenia.

Ona si to však domyslela. „Gabriel, nehovorme mu to. Priveľa by sme riskovali.“

„Sarah, len ťažko sa mi ho podarí oklamať. Navyše by bolo ešte horšie, keby sa to dozvedel od iných. Neboj sa,“ šepol a pritiahol šiju. „Nič nám nezabráni byť spolu. Jedného dňa sa nám to splní, len musíme byť trpezliví a nestrácať nádej.“

Evan prišiel do mesta na Clydovi hneď po obede a vyzeral takmer rovnako uťahaný ako chudák kôň. Deti sa radovali, že otec je doma, no Amelia s Gabrielom mali zmiešané pocity.

Farmár sa ešte v sedle vypytoval na Milovo zdravie.

„Uzdravil sa,“ potešila ho Amelia. „No lekár hovorí, že sa naňho ešte občas príde pozrieť.“

Evan si viditeľne vydýchol. Skĺzol z koňa a zastonal, keď jeho doráňané telo dopadlo na zem. Vzal na ruky syna a dcéry ho objímali okolo pása.

„Akú si mal cestu?“ vypytoval sa Gabriel, no Amelia mu v hlase zachytila napätie.

„Strašnú,“ uškrnul sa Evan. „Chudák Clyde si zaslúži oddych a ja smrdím horšie ako desaťdňová zdochlina.“

„O Clyda sa postarám,“ ponúkol sa Gabriel, vzal koňa do stajne a opatril ho.

Amelia zatiaľ odviedla Evana do domu, odkrojila mu z chleba od susedov a natrela ho džemom, aby nemal hneď príčinu šomrať na jej nechutnú váru. Kým ohrievala vodu na kúpeľ, Evan sa rozprával s deťmi.

Po kúpeli mu navrhla, aby sa vystrel na lôžko. Chcela, aby si oddýchol a mal čo najlepšiu náladu. Tušila, že Gabriel mu onedlho povie o ich vzťahu, a bála sa, čo bude nasledovať.

„Dnes už budem len spať ako drevo,“ zamrmlal Evan, „no ešte predtým pôjdem pozrieť zvieratá.“

Vonku našiel Gabriela, ktorý čistil stajňu. „Ďakujem ti za všetko,“ povedal mu. „Nebál som sa, ako to tu zvládnete, keď si tu bol aj ty.“

V Gabrielovi sa ozvalo svedomie. Netušil, či sa Evanova vďačnosť nevyparí, keď sa dozvie o vzťahu medzi ním a jeho pomocnicou. „Som rád, že som ti mohol byť užitočný,“ povedal. „Deťom si chýbal, ale nemali sa tu zle.“

„Za to môžem ďakovať Sarah,“ usmial sa Evan. „Netušil som, že jej raz budem vďačný, ale pri deťoch sa naozaj osvedčila. Najmä staršie dievčatá si ju obľúbili. Musím priznať, že som im nebol takým chápavým otcom, akého by potrebovali. Je dobre, že v tomto veku majú vedľa seba ženu, ktorá im všetko vysvetlí. Ani neviem, čo by som si počal bez Sarah, a hanbím sa, že keď prišla, nadával som jej do daromníc.“ Uškrnul sa, keď si uvedomil, že v návale vďačnosti vyslovil tých chvál na svoje zvyklosti až priveľa. „Ale nezaškodilo by, keby sa naučila trochu lepšie variť.“

Gabriel mlčal. Jemu bolo jedno, ako Sarah varí. Jedol by aj otruby, keby mohol byť s ňou.

„Kedy sa vrátiš na mys? Nechcem ťa tu zdržiavať o nič dlhšie, ako je nutné.“

„Zajtra, poplavím sa na Mečúňovi. No onedlho sa presťahujem do Kingscotu, Evan. Budem lodivodom v zálive Nepean Bay.“

„Naozaj?“ začudoval sa farmár. „Už nebudeš robiť strážcu majáka?“

„Edgar Dixon zvládne všetko sám. Aj ja som tam pracoval dlho sám a jemu môže pomôcť manželka.“

„Máš pravdu, Edgar si môže podať inzerát, že hľadá druhého strážcu, keby toho bolo naňho priveľa.“

Gabriel sa nadýchol. Nadišla vhodná chvíľa povedať starému priateľovi pravdu. „Niečo ti musím vysvetliť, Evan,“ riekol vážne.

„Čo také?“

„Zaľúbil som sa.“ Ani netušil, ako ťažko mu tie slová pôjdu z úst.

„Skutočne?“

„Do Sarah.“

„Čože?“ Evan neveril vlastným ušiam.

„Nehnevaj sa, Evan.“

„A vy teraz spolu…“

„Nie, Evan, samozrejme, že nie!“ namietol Gabriel. Netušil, že ho hneď obvinia z nemravností.

„Videli niečo moje dcéry?“

„Nie, Evan. Sarah a ja sme odhodlaní počkať, kým si odpracuje zvyšok trestu. Potom sa zoberieme, a dovtedy sa musíme ovládať. Chcel som ti to povedať, Evan, pretože si ťa vážim.“

Farmár pokrútil hlavou. „Aj moju rodinu si sem odprevadil z úcty voči mne, alebo preto, aby si za mojím chrbtom mohol tráviť čas so Sarah?“

„Chcel som ti pomôcť, Evan. A chcel som si aj zabezpečiť miesto lodivoda.“

Evan ho nepočúval. „Sarah by mala ísť príkladom mojim dcéram!“ zahrmel.

„Aj ním ide. Sám si to povedal.“

„Vtedy som ešte nevedel, že sa za mojím chrbtom vláči s tebou.“

Gabriel sa nahneval. „Neponižuj nás, Evan. Chcem si Sarah zobrať, a viem, že urobila chybu, no nech za ňu nepyká celý život. Je to dobrá žena a ty to vieš.“

„Mám sto chutí povedať tej dobrej žene, aby si pobalila svojich sedem sliviek!“ zavrčal Evan. Odvrátil sa od Gabriela a vbehol do domu.

Len čo Evan vošiel do kuchyne, jeho pomocnica spoznala, že sa hnevá. Vytušila, čo sa dozvedel od Gabriela. Sotva sa to mohlo dobre skončiť. Otcov hnev vycítila aj Sissie a podišla ku sporáku, kde Amelia miešala dusenú jahňacinu.

Evan si sadol k stolu a na kolená mu hneď vyliezol Milo. V kuchyni vládlo ticho, akoby sa všetci báli prehovoriť, a farmár sa postupne upokojoval. Videl mladú ženu pri sporáku, všimol si, ako sa k nej Sissie túli. Akoby chcela chrániť staršiu priateľku.

Evan si až teraz uvedomil, že trestankyňa je krásavica na pohľadanie a Gabriel bol pridlho sám. Prečo mu doteraz nezišlo na um, že tí dvaja sa môžu do seba zaľúbiť?

Gabriel ma zaskočil, pomyslel si. Preto som vybuchol. Nemal o sebe ilúzie, vedel, že na lásku pozerá bez veľkých očakávaní. Lenže on už mal veľkú lásku za sebou a nedúfal, že ešte niekedy nájde ženu, ako bola Jane.

Večer sa Evan znovu vybral von a mal oveľa lepšiu náladu, keď našiel Gabriela štiepať polená. „Už to nemusíš robiť, veď som tu,“ prehodil.

„Aj tak môžem odísť až zajtra ráno, nech som aspoň užitočný,“ odvetil Gabriel.

„Doteraz si celé dni robil moju prácu. Zaslúžiš si oddych.“

Gabriel sa vystrel a položil sekeru. „Tak čo? Pošleš Sarah nazad do väzenia?“ opýtal sa priamo.

„Nevravel som, že to urobím,“ bránil sa farmár.

„Evan, my sme sa do seba nechceli zaľúbiť. Zaskočilo nás to – Sarah ma dokonca najprv odmietala. Vieš, ona je výnimočná.“

„Aj tak si ešte neodpykala celý trest. Obaja musíte vydržať, kým si ho u mňa odpracuje,“ šomral Evan, no už nie zlostne.

„Viem, Evan. Dávam ti svoje slovo, že sa nestane nič nevhodné.“

„Dobre, vybavené. Už o tom nehovorme,“ zafučal Evan. O citoch hovoril veľmi nerád. „Musím ísť ešte nakŕmiť prasce.“

Skutočná Sarah pozorovala rozhovor dvoch mužov z okna svojej izby. Nepočula z neho ani slovo, no videlo sa jej, že Evan sa hnevá. Spokojne usúdila, že milenci majú po idylke. Bála sa len, aby sa Evan nerozzúril natoľko, že pošle Ameliu Divinovú do Van Diemenovej zeme – tam by zámenu osôb rýchlo odhalili.

V kuchyni zatiaľ Edna písala list dobrému rodinnému priateľovi, ktorého nedávno poslali do Van Diemenovej zeme ako dozorcu v Botanických záhradách v Hobarte. Aithur Boon jej možno sám nepomôže, ale jeho brat pracoval ako súdny úradník na Najvyššom súde a mal prístup k mnohým informáciám. Možno zistí aj niečo o Sarah Jonesovej.

Na druhý deň ráno sa Gabriel prišiel rozlúčiť s Ashbyovcami. Sarah nevyšla zo svojej izby, no nechala otvorené dvere, aby počula, o čom sa bude zhovárať strážca majáka s jej poručníkmi.

Keď im ďakoval za pohostinnosť, Edna sa ho spýtala, či sa onedlho vráti.

„O niekoľko dní,“ prikývol.

„Edna spomínala, že chceš robiť lodivoda,“ ozval sa Charlton. „Teším sa, že sa budeme častejšie stretávať.“

„Aj ja, Charlton.“

Vtedy k nim podišla Polly a poprosila Charltona, aby doniesol zo zásobárne vrece múky. Vyšiel s ňou von a Edna využila príležitosť.

„Gabriel, napísala som o slečne Jonesovej priateľovi do Hobartu. O niekoľko týždňov očakávam odpoveď, no Charlton o ničom nevie. Vyčkáme, čo sa dozvieme, dobre?“

Sarah v duchu zúrila. Prečo všetci pomáhajú tej protivnej snobskej potvore? Jej nepomohol nikto, keď si odpykávala trest.

Potom sa šiel Gabriel rozlúčiť s Finnlayovcami. Zaklopal na zadný vchod do Faith Cottage. Evan, usadený pri stole s Milom na kolenách, zavolal: „Ďalej!“

Gabriel vošiel, a hoci Amelia v kuchyni pri výlevke umývala riad, radšej ju neoslovil. Povedal iba: „Už idem do prístavu.“

„Takže odchádzaš,“ zamrmlal Evan.

„Áno, loď vypláva o desiatej a večer ma kapitán Cartwright vysadí pri majáku.“

„Aha. Tak ti želáme bezpečnú cestu. A znovu ti ďakujem za pomoc pri sťahovaní rodiny.“

„Bolo mi potešením,“ riekol Gabriel. Nastala chvíľa trápneho ticha, keď si uvedomil, že Evan si môže jeho slová zle vysvetliť.

„Kde chceš vlastne bývať, keď sa sem presťahuješ?“ spýtal sa Evan.

„Neviem. Ubytovanie mi ponúka aj Lance, ale… chcel by som mať bližšie do práce.“

Evan len pozeral pred seba, a tak Gabriel povedal: „Dobre, tak idem. Majte sa dobre. Keď sa vrátim, ozvem sa.“ Skôr ako sa obrátil k dverám, zazrel, že Amelii sa chvejú plecia. Nepozrela naňho, no aj tak mu bolo jasné, že plače. Uvedomil si to aj Evan a radšej vyšiel z kuchyne – nemal veľa trpezlivosti so ženskými slzami.

  Du Couedicov mys
Pri západe slnka zazrel Edgar v zátoke Weirs Cove pred majákom loď kapitána Cartwrighta. Kým prišiel k útesu, Gabriel už vystupoval po klzkých schodoch.
„Vitaj!“ usmial sa Edgar a pomohol mu zdolať posledný krátky úsek.

„Vďaka, Edgar.“

Rýchlo sa pobrali do Gabrielovho domu, lebo pobrežie bičoval čoraz silnejší vietor.

„Keby som bol vedel, že prídeš dnes večer, bol by som rozložil oheň v sporáku,“ prehodil Edgar. „Ale ak chceš čaj, poď si ho vypiť k nám.“

„Ďakujem, Edgar. Pil som čaj na palube Mečúňa. Ako sa tu máte?“

„Dobre. More bolo pokojné.“

„Všetko si teda zvládol aj sám?“

„Pravdaže. Noci sa krátia, takže práce ubúda.“

„To rád počujem, Edgar, lebo odchádzam. Prijal som miesto lodivoda v Nepean Bay.“

„No teda!“ Edgar zdvihol obočie. „Už máš s tou prácou skúsenosti, však?“

„Nielen to – mám ju rád. Nenechal by som ťa tu samého, ale ty máš Carlottu.“

Edgar musel priznať, že v posledných dňoch jeho temperamentná žena skrotla. Tvárila sa spokojne, akoby dosiahla niečo dôležité.

„A kedy chceš odísť?“

„Musím sa zbaliť a vyplávam v nedeľu pri západe slnka. Príde po mňa kapitán Cartwright. Vyhovuje ti to?“

„Pravdaže. Tvoje rozhodnutie ma prekvapilo, no vidím, že sa tešíš na tú prácu, tak ti rozhodne nechcem kaziť radosť,“ úprimne odvetil Edgar.

„Ďakujem.“ Gabriel si s ľútosťou uvedomil, aká je to škoda, že taký dobrý človek dostal za manželku pomstychtivú intrigánku.

Carlotta hľadala manžela, keď z Gabrielovho domu začula hlasy, a srdce jej poskočilo od radosti.

„Gabriel!“ zvolala.>
Edgara jej radostný, nežný tón trochu vyviedol z miery.

„Áno, už sa vrátil,“ povedal a obrátil sa ku kolegovi. „Ešte musím vyčistiť sklo na lampáši, pozhovárame sa neskôr.“

„Dobre.“ Gabriel dúfal, že Carlotta odíde s Edgarom.

„Ideš, moja milá?“ zavolal na ňu manžel odo dverí.

„Ešte nie,“ kývla rukou, akoby ho prepúšťala zo služby. Edgar odišiel.

„Prepáčte, Carlotta, mám prácu,“ vzdychol Gabriel.

Ona sa však iba žiarivo usmiala. „Ako sa darí Finnlayovcom?“

To už bolo priveľa aj na Gabriela. „Ako sa ma na to opovažujete pýtať po tom, čo ste vykonali Milovi?“ skríkol.

Očervenela. „Neviem, o čom hovoríte.“

„Akože nie! Otrávili ste ho, lebo žiarlite na Sarah.“

„Nič také som neurobila,“ bránila sa, no v tvári sa jej jasne zračila vina.

„Zdalo sa mi čudné, ako sa odrazu zaujímate o rastliny na ostrove a potom vypekáte pre Finnlayovcov. Chlapcovi ste podstrčili pečivo, do ktorého ste pridali nejakú hnusobu, aby ochorel!“ zúril Gabriel. „Lekár v Kingscote vravel, že Milo musel zjesť niečo jedovaté. Ale ak si myslíte, že sa zbavíte Sarah a mňa zvediete, ste na veľkom omyle. Ja totiž odtiaľto odchádzam navždy!“

Ani on, ani Carlotta si nevšimli, že Edgar stojí pred domom a zhrozene načúva.

„Odchádzate?“ zvolala Carlotta. „To nesmiete!“

Edgara šokovalo zúfalstvo v jej hlase.

„Pravdaže smiem. Mám po krk vášho vulgárneho zvádzania. Edgara mám rád a vážim si ho, no, bohužiaľ, nevedel si vybrať ženu, ktorá by ho bola hodná. Ste zlá, Carlotta. Priznajte, že ani prsteň vám nikto neukradol. Však ste ho schovali?“

Mykla plecom. „No a čo! Schovala som ho, ale to nič nemení na skutočnosti, že Sarah je obyčajná zlodejka!“

Edgar nepotreboval viac počuť. Ako obarený sa zvrtol a zamieril k majáku. Cítil sa ako najväčší hlupák na svete. Nielenže si nevšimol, že manželka mu chce nasadiť parohy, ale dokonca jej sám pomohol nájsť rastlinu, ktorá uškodila Milovi…

Kingscote
„Kde je otec?“ opýtal sa večer Lance Edny, keď prišiel pozrieť rodičov.

„U Evana, šli sa pozrieť, ako dozrieva pšenica.“

„Už je pripravená na žatvu?“

„Ešte niekoľko týždňov by mala dozrievať, no pravdepodobne sa blížia silné dažde a tvoj otec sa bojí, že príde o celú úrodu. Za nedozretú pšenicu veľa nedostaneme, ale aj to je lepšie ako nič.“

„Neviem, ako sa Evanovi podarí zožať také veľké pole. Gabriel mi vravel, že na farme len choval zvieratá a pestoval zeleninu, žiadne obilie.“

„Tvoj otec mu určite pomôže.“

„Aj ja pomôžem,“ ponúkol sa Lance. „V banke teraz nie je veľmi rušno.“

Edna sa zasmiala a Lance sa zatváril urazene.

„Tvoje ruky nie sú zvyknuté na drinu na poli, synček,“ pokrútila hlavou Edna.

„To od teba nie je pekné, mama,“ zamrmlal Lance a vstal. „Aby si vedela, hneď pôjdem vedľa a ponúknem sa na výpomoc.“

V salóne sedela Sarah. Veľmi pozorne si vypočula rozhovor. Ozelenela od závisti, lebo si bola istá, že Lance ide k susedom len preto, aby videl Ameliu. Kým sa Edna a Polly chichotali na Lanceovom odhodlaní stať sa žencom, vyklzla z domu.

Tam uvidela, ako sa Lance núka Amelii, že jej odnesie kôš plný bielizne, a divže ju neporantalo.

„Nemusíte sa namáhať, Lance, na prácu som zvyknutá,“ odvetila Amelia.

„Aj ja, a potrebujem trochu pohybu. Práve som povedal mame, že pomôžem Evanovi a môjmu otcovi zožať a pozvážať pšenicu. Viete, že sa rozosmiala? Len preto, že pracujem v banke, neznamená to ešte, že si neviem zastať aj inú robotu.“

Amelia sa nevdojak pobavene usmiala. „Chápem vás. Mali ste vidieť tie mozole, čo sa mi urobili, keď som začala slúžiť u Evana na farme. Aj ja som mala dovtedy ruky ako pánča.“

„Naozaj?“ usmial sa Lance. „O tom mi musíte porozprávať.“

Sarah sa roztriasla od zlosti. Odkedy sa zjavila tá druhá, Lance si ju celkom prestal všímať. Dávno plánovala, ako ho vmanévruje do chomúta, no chcela sa vyhnúť drastickým opatreniam. Teraz bolo jasné, že si už nemôže dovoliť žiadne ohľady.

KAPITOLA29
Du Couedicov mys
Na druhý deň ráno sa Gabriel začal baliť. Carlotta sa našťastie neukázala. Edgar spal až do poludnia, potom spisoval zoznam vecí, ktoré si chcel objednať z mesta. Nepohol sa z majáka, lebo sa mu nežiadalo stretnúť so svojou intrigánskou manželkou.

Carlotta sa od rána venovala kuchyni a večer si ľahla zavčasu. Edgar takisto, aby mohol o polnoci vystriedať v majáku Gabriela. Vôbec ho neprekvapilo, keď okolo deviatej začul, ako sa Carlotta vykráda z postele. Vykĺzla zo spálne a on potichu za ňou. Len čo však otvorila vchodové dvere, dovtípil sa, čo má za lubom.

„Vráť sa do postele, Carlotta!“ prikázal jej pobúrene.

Od ľaku zjojkla a obrátila sa. „Ja… chcem sa len trochu prejsť,“ zajachtala. Keďže vonku lialo ako z krhly, bola to veľmi priehľadná lož.

„Počula si?“ zavrčal tónom, aký uňho ešte nepočula. „Si moja žena, tak budeš poslúchať!“

Carlotta nenachádzala slová-manžel jej odrazu pripadal úplne cudzí.

„Len čo Gabriel odíde, presťahuješ sa do jeho domu alebo odídeš z mysu. Mne je to jedno, no rozhodne sa už s tebou nemienim deliť o lôžko. Keď tu skončím, odídem do Anglicka, ale sám. A potom, dúfam, zabudnem, že som ťa vôbec niekedy poznal.“

Carlotta hádam prvý raz v živote nemala pripravenú ostrú odpoveď. Ticho sa vrátila do spálne a začala sa vyzliekať. Edgar šiel za ňou s pocitom, že mu z pliec spadlo veľké bremeno. Sobáš s Carlottou bol najväčším omylom jeho života, no nemienil znášať dôsledky až do smrti.

Ráno sa Gabriel vybral na Evanovu farmu, presvedčený, že priateľ sa opýta, v akom stave je pozemok a budovy. Netajil sa tým, že sa sem chce jedného dňa vrátiť, až deti odrastú a opäť zostane sám. Myšlienka, že ho raz pochovajú vedľa Jane a malého Josepha, mu dodávala silu, vďaka nej sa zmieril aj so sťahovaním. Dokonca mal pocit, že sama Jane mu dala požehnanie na odchod – urobil to predsa pre ich deti.

Carlotta sledovala Gabriela z okna. Uhádla, kam má namierené, a v tej chvíli si uvedomila, že už nebude viac príležitostí na zvádzanie. Edgar bol hore v majáku, nuž sa pustila za Gabrielom.

Bez dychu dobehla na farmu, kde práve kontroloval, či sa do domu nepokúšali dostať divé zvieratá.

„Čo tu robíte?“ osopil sa na ňu.

„Nebuďte taký, Gabriel,“ zapriadla. „Nemôžeme zostať aspoň priatelia?“

„Určite nie, pretože sa mi z vás dvíha žalúdok.“

„Nevyčítajte mi, že po vás túžim,“ takmer vzlykla. „Radšej ma poľutujte, že ma vydali za starca.“

„Takého dobrého manžela, ako je Edgar, už nenájdete,“ odsekol.

„Nebude mi dlho manželom. Aj ja odchádzam.“

„Naozaj?“ Pohŕdavo si odfrkol. „Neopovážte sa ani priblížiť ku Kingscotu!“

Odrazu sa celkom zmenila. Akoby nepočula jeho chladný tón, krútiac bokmi podišla k nemu a vyzývavo si rozopla gombík na blúzke. Z tmavých očí jej žiarilo tisíc prísľubov.

„Môžem vám poskytnúť nesmiernu rozkoš, Gabriel,“ prehovorila zastretým hlasom.

Chladne si ju premeral. „Nedotkol by som sa vás, ani keby som mal s vami stráviť na tomto ostrove osamote desať rokov!“

Talianku premohol temperament a zahnala sa naňho. Gabriel jej zachytil zápästie, no ona ďalej zúrila. „Poviem Edgarovi, že ste ma znásilnili!“ zasyčala.

„Neopovážte sa robiť nám problémy, lebo oznámim polícii, že ste sa pokúsili otráviť Mila.“

„Myslíte, že vám niekto uverí?“

„Chcete to vyskúšať?“ uškrnul sa.

Kingscote
Po večeri Sarah povedala Edne a Charltonovi, že si potrebuje skôr ľahnúť. Oni sa pre zmenu rozhodli prejsť, pretože bol spln mesiaca a na oblohe žiarili hviezdy. Vybrali sa smerom k Reevesovmu mysu. Polly dokončila prácu a utiahla sa do svojej izby písať listy rodine. Sarah využila príležitosť a vykĺzla von. Okno si nechala otvorené, aby sa mohla nenápadne vrátiť dnu. Po chvíli ticho zaklopala Lanceovi na dvere.

Otvoril a jeho tvár jasne prezrádzala, že takú návštevu neočakával.

„Smiem vojsť?“ šepla. „Chcela som ťa vidieť.“

„Samozrejme,“ prikývol a odstúpil nabok.

Bola nervózna a vedela, že ak má uskutočniť svoj plán, potrebuje si vypiť na guráž. „Dúfam, že neruším,“ riekla.

„Doniesol som si domov papiere z banky a práve som sa im venoval,“ odvetil Lance. V skutočnosti však pri práci myslel iba na Sarah – na krásnu trestankyňu. „Dáš si čaj?“ spýtal sa.

„Nie, ale sherry by mi dobre padlo.“

Lancea to prekvapilo, no nič nepovedal. „Mama mi nosí sherry, aby som ho mal pripravené pre návštevy. V skutočnosti ho pije iba ona,“ poznamenal. Sarah nalial sherry, sebe brandy.

Sarah zdvihla pohár a obrátila ho do seba na dúšok.

„Hej, pomaly!“ upozornil ju Lance.

„Bola som smädná. Smiem si dať ešte jeden?“

„Už iba jeden – a budeš ho popíjať pomaly. Ak sa vrátiš domov v povznesenej nálade, mama ma zoderie z kože.“

Sarah sa cnostné usmiala a druhý pohár sherry už popíjala pomalšie. „Máš veľmi útulný salón,“ poznamenala.

„Páči sa ti?“ Lance mal pocit, že jeho domovu chýba práve útulnosť – napokon, celé dni bol preč a na dolaďovanie zariadenia nemal čas.

„Celý tento dom je útulný,“ lichotilo mu dievča. „Smiem sa tu poobzerať? A koľko máš vlastne spálni?“

„Tri.“

Prešla cez chodbu a otvorila dvere na spálni, čo na prvý pohľad patrila Lanceovi. Stála v nej obrovská železná posteľ, nočný stolík a skriňa. „Toto je určite tvoja izba,“ zatiahla hlasom, akoby prebehla míľu. „Vyžaruje z nej… mužnosť.“

„Skutočne?“ V Lanceovi začalo jej správanie vyvolávať nepríjemný pocit. Čo sa to s Ameliou zase porobilo?

Položila pohár so sherry, sadla si na posteľ a rozhojdala sa. „Ach, toto lôžko je určite veľmi pohodlné,“ vzdychla a venovala Lanceovi zvodný pohľad.

Stál vo dverách, plný rozpakov. „Áno.“

„Často som uvažovala, kde asi budem bývať po sobáši… a najmä s kým,“ vzdychla. „Budúcnosť je veľká záhada, všakže…?“

„No, ako sa to vezme…“

„Lance, smiem ti položiť veľmi osobnú otázku?“

Nevedel, čo na to odpovedať. „No, azda áno.“ Len sa modlil, aby sa nepriznala, že je doňho zaľúbená.

„Nepýtala by som sa na to, ale nemám sa komu zdôveriť a…“

„A čo keby si sa zdôverila mame?“ navrhol, aby sa jej zbavil.

Nervózne sa zasmiala. „Chuderka tvoja mama by zamdlela, keby som sa jej opýtala, na čo sa chcem opýtať teba.“ Významne sa naňho zahľadela. „Lance… aké je to, keď sa muž miluje so ženou?“

Vytreštil oči. „Amelia!“

„Nemám sa koho opýtať,“ vysvetľovala. „A ty to predsa vieš, však?“

Lance hlavne nevedel, kam s očami.

„Prepáč, nechcela som ťa priviesť do rozpakov,“ šepla a sklopila oči. No nič neľutovala a tešila sa, že ho aspoň donútila myslieť na sex.

„Asi by sme si mali sadnúť do salóna,“ vyhlásil, a už ho nebolo.

Sarah ho nemienila len tak pustiť z pazúrov a rozhodla sa prebrať iniciatívu. Vyšla za ním. Sedel v salóne vo veľkom kresle. Pohotovo sa mu usalašila v lone a objala ho jednou rukou okolo šije.

„Amelia, čo sa s tebou porobilo?“ hlesol.

„Lance, povedz mi, prečo si ma ešte nepobozkal?“

„Ne… neviem,“ vykoktal. „Si opitá, Amelia,“

„Ešte nie, no ak mi ešte ponúkneš sherry, neohrdnem ťa.“

„To by nebol dobrý nápad.“

„Máš lepší?“ Obtrela sa oňho poprsím.

„Čo to robíš, Amelia?“

Už si bola istá, že Lance sa začína poddávať. „Zvádzam ťa,“ zapriadla mu do ucha.

„Ale prečo?“

„Lebo si veľmi príťažlivý a chcem, aby si ma pomiloval. Hneď teraz…“ šepla.

Odtisol ju a vstal. „Nemôžem, Amelia. Mala by si ísť domov. Hneď.“
Sarah bola zdrvená. Vedela, že nie je obdarená neodolateľnou krásou, zároveň si však myslela, že ak sa žena mužovi priamo ponúkne, ten jej neodolá. „Prečo ma odmietaš… ešte aj v tejto situácii?“ opýtala sa.

Lance ju nechcel raniť. „Keby som ti poškodil povesť, nikdy by som si to neodpustil,“ klamal. „A choď už domov.“ Odprevadil ju k dverám, musel ju skoro vystrčiť na verandu. „Ráno sa mi poďakuješ,“ vyhlásil a zabuchol dvere.

Sarah sa rozplakala – bola presvedčená, že keby sa Lance chcel milovať s ňou, určite by neodolala. Zagánila na okná Faith Cottage, kde sídlila tá, s ktorou ju stále porovnávali. „Za to môžeš ty, Amelia Divinová,“ zamrmlala.

Lance stál hneď za dverami a začul jej slová. Čudné, pomyslel si, prečo sa Amelia zhovára sama so sebou?

Ona však už nič viac nepovedala. Rozbehla sa domov, akoby jej horelo za pätami, a vrátila sa do domu celkom bez dychu.

„Amelia, drahá moja, čo sa stalo?“ spýtala sa jej Edna – práve sa s Charltonom vrátili z prechádzky.

Sarah bola zdeptaná. Ako im to vysvetlí? Radšej pokrútila hlavou, aby im dala najavo, že je v šoku a potrebuje sa spamätať.

„Čo sa deje?“ vypytoval sa Charlton.

Sarah sa obrátila k Edne a zložila jej hlavu na plece. Edna ju odviedla do jej izby.

„Donesiem vám obom sherry!“ zavolal za nimi Charlton.

„Ďakujeme, netreba,“ odvetila jeho manželka. Aj tak zavetrila, že chovanica už pila sherry – viac nepotrebovala.

Zatvorila dvere a zaviedla Sarah k posteli. Tam ju usadila. „Tak povedz mi, čo sa stalo, moja,“ ozvala sa nástojčivo, ale láskavo.

Sarah odrazu dostala spásonosný nápad. Lance sa jej ani nedotkol, ale jeho matka to nemôže vedieť. Ak Ednu presvedčí, že ju jej syn pripravil o počestnosť, donúti ho, aby sa s ňou oženil.

„Ja… bola som v Charity Cottage,“ šepla.

„Teraz?“

„Áno. A potom som…“ Sarah sa zhlboka nadýchla. „Niečo sa tam stalo,“ vyhlásila. Nechcela zachádzať do podrobností, najlepšie bolo vyvolať u Edny určité predstavy, aby jej nik nemohol dokázať, že otvorene klamala.

„A čo sa stalo? Je Lance v poriadku?“

„On áno.“

„Tak prečo hovoríš, že sa niečo stalo?“

„Nechcem, aby si sa hnevala na Lancea, tetuška. Prosím.“

„Nenahnevám sa, len mi vysvetli, o čo tu ide. Ublížil Lance niekomu? Povedal ti niečo nepekné?“

„Nie.“

„Tak prečo si plakala?“ Edna si zrazu spomenula, čo jej dávnejšie syn povedal: Amelia si jeho priateľstvo vysvetľuje ako romantický záujem. Edna si pomyslela, že dievča sa zrejme vybralo za Lanceom a vyznalo mu lásku. No keďže Lance mal záujem len o Oliviu Hornovú, pravdepodobne bol k Amelii drsne úprimný. „Už mi nemusíš nič hovoriť, Amelia,“ chlácholila ju. Nezdalo sa jej vhodné ešte väčšmi privádzať chovanicu do rozpakov.

„Ale on…“

„Choď si ľahnúť, moja. Ráno uvidíš, či sa ti o tom chce ešte rozprávať.“ Edna odišla a Sarah sedela na posteli ako obarená. Prečo sa jej nepodarilo Edne naznačiť, že ju Lance kompromitoval?

Na druhý deň ráno Edna incident nespomenula ani pred chovanicou, ani pred manželom. Sarah sa musela uchýliť k náhradnému plánu.

· záhrade pri kuríne našla Polly. „Polly, prepáč, smiem sa ťa spýtať na niečo… dosť osobné?“ šepla.

„Isteže, Amelia.“ Polly len tak horela od zvedavosti.

Sarah sa zatvárila, akoby len s námahou zhľadúvala slová. „Ako… ako vie žena určiť, či čaká dieťa?“

„Dieťa?“ Polly zostala ako omráčená.

Sarah prikývla a poobzerala sa, či ich niekto nepočuje. „Áno,“ šepkala ešte tichšie. „Ako dlho po tom…“ Dokonca sa jej podarilo zapýriť. „Vieš, ako dlho po… intímnom styku s mužom… žena vie, či počala?“

„Prečo sa na to pýtate, Amelia?“

„To ti nemôžem povedať, Polly, no budem ti veľmi vďačná, ak mi opíšeš príznaky tehotenstva. Prosím,“ drankala

Polly sa zamyslela. „Myslím, že žene vynechá mesačné krvácanie. A potom jej býva zle od žalúdka. Viac mi mama nepovedala. Ostatné mi vraj vysvetlí, až sa vydám. Lenže kedy to bude, netuším.“

„Ďakujem, Polly.“

„Amelia, nemali by ste o tom hovoriť skôr s pani Ashbyovou?“

„Hm… až nadíde správny čas,“ zamrmlala Sarah a utekala späť do domu.

· izbe potom dlho dumala nad tým, ako vyriešiť niekoľko problémov naraz. Istotu mala iba v tom, že Polly jej narážky správne pochopila a že bude klebetiť.

„Polly, už som tu!“ zakričala Edna do kuchyne, len čo sa vrátila z ranného stretnutia so slečnou Silviou Strathbornovou.

Polly sa nemohla sústrediť na prácu, stále uvažovala, s kým sa mohla Amelia intímne zblížiť. A zrazu sa jej rozjasnilo v hlave. Lance! S inými mladými mužmi sa predsa chovanica Ashbyovcov nestýka.

Edna vošla do kuchyne. „Čo sa stalo, Polly? Si biela ako stena,“ starostila sa.

„Nie som chorá, pani Ashbyová,“ šepla pomocnica.

„Tak čo sa robí?“

„Ja… nedávno mi Amelia čosi naznačila. A… nežiadala, aby som si to nechala pre seba.“

„Tak von s tým,“ vzdychla Edna. Po včerajšom večere mala pocit, že jej pomôže každá informácia o čudáckej Amelii.

„Pani Ashbyová, Amelia sa ma pýtala, ako žena vie, že čaká rodinu.“

„Rodinu? Chceš povedať… že je tehotná?“

„Áno, pani Ashbyová.“

„Prečo sa na to Amelia pýta?“

Polly nevedela.

„Nemohla predsa hovoriť o sebe. Alebo áno? Samozrejme, že nie,“ odpovedala si Edna. „Je to absurdné a navyše nemožné. Veď sa ani nestretla osamote s nikým okrem… Lancea. Lance!“ Vyrazilo jej to dych. „Včera večer bola Amelia u Lancea. Preboha, Lance by predsa neprekročil hranice slušnosti!“

„Madam, ona mi nič bližšie nepovedala. Len sa pýtala… ako dlho po intímnom styku s mužom… žena vie, že je tehotná.“

Edna takmer zamdlela. Predstavila si, ako jej dievča včera nariekalo na pleci. A čo povedala… Aby sa nehnevala na Lancea.é I
„Božemôj!“ zastonala a klesla na kuchynskú stoličku.

Edna sa zhlboka nadýchla a zaklopala chovanici na dvere.

„Ďalej!“ zavolala žalostným tónom Sarah. Už Ednu očakávala a bola pripravená dokonale zahrať svoju úlohu.

Edna vošla a prisadla si na posteľ k dievčaťu. Takmer hodinu uvažovala, ako prejsť diplomaticky na tému nemanželských detí, ale napokon sa rozhodla, že najlepšie bude opýtať sa priamo.

„Amelia… drahá… Ak ťa niečo trápi… hocičo… som tu, aby som ti pomohla. Vieš to, však?“

Sarah mlčala.

„Neodsúdim ťa a nenahnevám sa.“ Už teraz sa hnevala, ale predovšetkým na syna.

Sarah na ňu vystrašene pozrela, no naďalej mlčala.

„Amelia, je možné, že si tehotná?“

Sarah zaborila tvár do dlaní. Vedela, že Edna si mlčanie a hanbu vysvetlí ako áno.

„Podľa toho, čo si mi povedala včera večer a na čo si sa dnes spytovala Polly, usudzujem, že Lance ťa pripravil o nevinnosť.“ Ednu zaliali slzy, keď si spomenula na nebohú priateľku Camillu. Strašné! Camilla jej zverila svoju dcéru, a ona na ňu nedala pozor… „Nechápem, ako sa to mohlo stať,“ vzdychla. „Mala som to predvídať.“

„Ty za nič nemôžeš, tetuška,“ hlesla Sarah. „A, prosím ťa, nezanevri na mňa.“

„Amelia, nemôžem na teba zanevrieť. No musím sa hnevať na Lancea.“ Edna vstala a pokrútila hlavou. Predsa len tomu nerozumela – veď Lance sa dušoval, že jeho srdce patrí Olivii. Prečo potom zviedol túto dievčinu, mladú, naivnú, a už vôbec nie neodolateľne krásnu?

Sarah znovu sklonila hlavu. „Však si o mne myslíš, že som skazená?“

„Kdeže, Amelia. Ktosi len využil tvoju neskúsenosť. Neboj sa, postarám sa, aby Lance urobil, čo je správne.“

Sarah sa potešila a Edna rozrušená odišla pohľadať Charltona.

Našla ho v salóne a stačil mu jediný pohľad, aby postrehol jej zúfalstvo a hnev. „Čo sa stalo, Edna?“ opýtal sa.

Edna už plakala. „Amelia… Lance… Amelia je možno tehotná,“ šepla.

Charltonovi klesla sánka. „Naznačuješ… že Lance… s ňou niečo mal?“

Zľakla sa, čo by mohol Charlton v hneve vykonať, a tak ho rýchlo tíšila. „Najskôr sa musíme porozprávať s Lanceom, až potom môžeme robiť závery.“

„Ak je Amelia tehotná, môžeme urobiť len jeden záver,“ odsekol Charlton a očervenel. „Myslel som, že Lance má viac rozumu!“

Jeho krik doľahol až do izby chovanice. Spokojne sa usmiala. Bála sa, ako to celé prebehne, no bola odhodlaná držať sa svojej výpovede. Všetko vydrží, aj Lanceovo popieranie, ktoré bude presvedčivé, keď bude vychádzať z pravdy. Aj hnev Ashbyovcov prameniaci zo sklamania.

Keď si ju Lance vezme a ona ihneď otehotnie, nik nezistí, ako to bolo naozaj.

Potom dostanú dedičstvo po Divinovcoch a budú nadosmrti zabezpečení. Čaká ich život ako v bavlnke. Ak sa, pravda, uvedomila si trochu znepokojene, pravej Amelii nevráti pamäť…

Keď sa Lance popoludní vrátil domov, nešiel k rodičom do Hope Cottage. Obával sa stretnutia s Ameliou po jej čudnom správaní večer predtým. Vravel si, že ju ušetrí od trápnosti, ak sa jej bude začas vyhýbať.

Edna s Charltonom však počuli dupot kopýt jeho koňa a očakávali, že sa zastaví ako zvyčajne. Keď to neurobil, dospeli k jedinému možnému záveru – ich syn sa hanbí za to, čo vykonal Amelii.

Vybrali sa za ním a z tvárí im hneď vyčítal, že sú veľmi rozrušení. Nemohol sa zbaviť pocitu, že to má niečo spoločné s Ameliou.

Skôr než sa stihol opýtať, čo ich privádza, Edna vybuchla: „Ako si to mohol urobiť, Lance? Ako si mohol pripraviť Ameliu o nevinnosť?“ zvolala.

Lance vyvalil oči na matku, akoby hovorila cudzou rečou. „Čože?“ vydýchol.

„Sklamal si ma, synak,“ vyhlásil Charlton. „Džentlmen by sa mal vedieť ovládať.“

Lance nechápal. „Ale… vysvetlíte mi, o čom vlastne hovoríte?“

„Ak je Amelia tehotná, budeš si ju musieť zobrať,“ pokračovala Edna.

„Tehotná? Ako môže byť Amelia tehotná a čo to má spoločné so mnou?“

„Lance, priviedol si úbohé dievča do hanby,“ dôvodila Edna. „To nepoprieš. Nestretávala sa s nikým okrem teba.“

„Pravdaže to popriem, mama. Ani som sa jej nedotkol.“ Začervenal sa, keď si spomenul na Ameliino nehorázne správanie, a jeho rodičia si to vysvetlili ako rumenec luhára.

„Nemôžeme si dovoliť taký škandál,“ vzlykla Edna. „Camilla a Henry by sa obracali v hrobe, keby sa meno ich dcéry vláčilo bahnom.“

„Preboha, ani sa nebudeš brániť?“ zrúkol otec na syna.

„Budem, otec. Pýtam sa, kde ste vzali ten absurdný nápad, že som s Ameliou splodil dieťa.“

„Lance, prosím ťa, aspoň teraz sa správaj ako džentlmen,“ modlikala zahanbená Edna.

„Mama, som džentlmen. Keby som spáchal niečo hanebné, priznám sa. No nič také som neurobil.“

„Musíš stáť pri Amelii,“ vyhlásil Charlton. „A musíme myslieť aj na naše dobré meno. Ak niekomu v meste povie, že si ju zneuctil, kým bývala pod našou strechou, sme znemožnení. Taký škandál by tvoju matku zabil.“

„Neviem, čo vám nahovorila, no keď sem včera večer prišla, správala sa veľmi čudne. Dokonca mi navrhla… aby som ju pomiloval.“

Edna zalapala po dychu, Charlton viditeľne zbledol.

„Odmietol som a vyprevadil som ju k dverám. Prisahám, že hovorím pravdu. Netuším, čo ju posadlo, no odmietol som ju. Možno preto sa mi mstí a vymýšľa si také hlúposti. V nijakom prípade nečaká dieťa so mnou.“

Ashbyovci na seba nechápavo pozreli. Ich syn nebol nikdy klamár ani sukničkár – ako si teda vysvetliť túto záhadu?

„Možno bola s niekým iným a hanbí sa to priznať…“ nadškrtol Lance.

„V meste bola sama iba jeden jediný raz – šla na čaj do hotela Ozóne.“

„Tak potom sa časom presvedčíte, že hovorím pravdu, lebo žiadne dieťa nebude.“

„Nemôžeme si dovoliť čakať, Lance.“

Lance obelel. „To sa mám… s ňou oženiť?“

„Najskôr sa zasnúbite a po krátkom čase si ju vezmeš. Pochop, musíme chrániť jej aj našu povesť.“

„Dočerta s povesťou, mama! Ameliu neľúbim, a ani som na ňu nesiahol. Nikdy som vám neklamal, tak prečo mi zrazu neveríte?“

„Lance, nezáleží na tom, čomu veríme. Amelia je zrejme tehotná a nemôžeme si dovoliť, aby nás ľudia ohovárali. Ešte na nej nič nevidieť a z toho vyplýva, že otehotnela krátko pred príchodom sem.“ Edne zišlo na um, že otcom dieťaťa je možno Brian Huxwell, a striaslo ju. „Ale kto tomu uverí? Všetci si budú myslieť, že otcom dieťaťa si ty. Predstav si tú hanbu! A ani by sme to nemohli uviesť na správnu mieru. Uznaj, že ak bude mať Amelia nemanželské dieťa, bude vylúčená zo slušnej spoločnosti. Lance, je to naša chovanica, nesmie prísť o dobrú povesť! Musíš šiju vziať.“

„Nie každé manželstvo sa začína láskou,“ poznamenal Charlton, akoby chcel syna utešiť.

„Príď dnes na večeru, Lance,“ vzdychla Edna. „Musíme prebrať tvoje zásnuby s Ameliou – v jej prítomnosti.“

Lance vykročil k domu rodičov. Bol zvedavý, či sa Amelia aj pred ním bude držať svojich lží. Vlastne iba preto prisľúbil, že príde.

„Dobrý večer,“ pozdravil, keď vošiel do salóna. Sedel tam Charlton s chovanicou.

„Smiem sa s Ameliou pozhovárať medzi štyrmi očami?“ opýtal sa otca.

„Nenamietaš, moja milá?“ pozrel Charlton na mladú ženu.

Sarah vedela, že súkromnému rozhovoru s Lanceom sa nevyhne, nuž privolila. Charlton sa vzdialil a Lance si prisadol na stoličku k Sarah. „Dobre, Amelia, prezraď mi, o čo vlastne ide. Obaja vieme, že sme spolu nič nemali, takže nemôžem byť otcom tvojho dieťaťa.“

Sarah odvrátila hlavu.

„Dívaj sa na mňa, Amelia! Ako si mohla mojim rodičom nahovoriť, že som ťa zviedol?“

Z očí jej vytryskli slzy – bála sa, lebo vedela, že Lance má právo hnevať sa. Mohla len horko vzlykať a dúfať, že jej niekto príde na pomoc.

Aj prišiel – Edna.

„Lance, čo si jej urobil?“

„Nič, mama.“

„Prečo je chuderka taká rozrušená?“

Sarah s plačom utiekla do svojej izby.

„Pretože klame!“ odsekol Lance.

„V jej stave by sa nemala rozčuľovať…“

Lance zúfalo vzdychol. „Chcem, aby povedala pravdu.“

„Budeš sa musieť prestať stretávať s Oliviou Hornovou,“ vyhlásila Edna.

„Čože?“

„A čo iné si čakal? Nemôžeš byť zasnúbený s Ameliou a chodiť s Oliviou!“

„Amelia nečaká moje dieťa!“ odvrkol Lance. „Klame.“

„Zrejme je pevne presvedčená, že otehotnela, a verí, že preto, čo sa stalo medzi vami dvoma. Nevylučujem, že ju pred príchodom sem zviedol iný muž, no aj tak tvrdí, že otcom si ty.

Tak či onak, jej povesť je ohrozená. Možno sa ti to zdá nespravodlivé, ale musíš sa s ňou oženiť, aby si zachránil jej meno.“

„To nemyslíš vážne!“ Lance mal pocit, akoby sa nemohol prebudiť zo zlého sna.

„Pravdaže to myslíme vážne, synček. Dnes večer sa musíš stretnúť s Oliviou a ukončiť vzťah s ňou,“ zapojil sa Charlton.

Lance nemo pokrútil hlavou, zvrtol sa na päte a cestou z domu zatresol dvere.

Do salóna vstúpila Polly. „Mladý pán Lance dnes nezostane na večeru?“ opýtala sa placho.

„Zrejme nie,“ povedal Charlton. „Má dôležitejšiu prácu.“

Edna zaklopala Sarah na dvere, potom ich otvorila. „Amelia, drahá moja, si v poriadku?“

„Áno, tetuška.“ Utierala si tvár vreckovkou, hoci už dávno neplakala.

„Určite sa cítiš veľmi nepríjemne, moja, ale ubezpečujem ťa, že všetko sa dá do poriadku,“ usmiala sa Edna.

„Neviem, čo by som si bez vás počala, tetuška.“ Sarah vedela, že ak je Edna na jej strane, sobáš s Lanceom je už takmer hotová vec. „A Lance… stále sa na mňa hnevá?“

„Nie, moja milá. On… určite sa s tým zmieri.“ Sama uvažovala, že Lance zmení názor aj potom, keď Amelia prevezme rodinné dedičstvo. Bude nadosmrti finančne zabezpečený, a to sa Edne ako matke jediného syna celkom pozdávalo.

„Chceš už večerať?“ spýtala sa jej Edna.

„Áno, tetuška,“ odvetila Sarah. Odrazu veľmi vyhladla.

Lance šiel rovno za Oliviou, a len čo mu otvorila dvere, videla, že niečo nie je, ako má byť.

Vykĺzla na verandu a spolu zastali v tmavom kúte.

„Stalo sa niečo, Lance?“ šepla. „Tvojim rodičom?“

Neprekvapilo ho, že myslí v najprv na druhých – poznal ju a vedel, že má dobré srdce. Bola by mu ideálnou manželkou a matkou jeho detí. Lenže teraz sa všetky nádeje končia. „Niečo sa naozaj stalo, Olivia. Už sa nemôžeme stretávať.“

Zbledla. „Prečo?“

Lance pokrútil hlavou. Nechcelo sa mu nič vysvetľovať, no vedel, že Olivia by sa to časom dozvedela od iných. „Amelia ma obvinila…“ Ani to nemohol vysloviť.

„Z čoho, Lance?“

„Že… som ju pripravil o nevinnosť.“

Olivia sa prudko nadýchla, no aj v slabom svetle mu jasne rozoznala v očiach utrpenie.

Vzal ju za ruku. „Nie je to pravda, ale rodičia mi prikázali vziať si ju.“

Olivia sa zachvela. Nepochybovala však o Lanceovej pravdovravnosti a po stretnutí s Ameliou bola presvedčená, že to dievča je schopné všetkého. „Ako jej taký podvod môže vyjsť, Lance?“ šepla.

„Dnes večer som ju vyzval, aby povedala pravdu, ale ona sa rozplakala. Vždy sa mi zdala labilná, no čosi také som nečakal. Veríš mi, však?“

„Lance, ak mám byť úprimná, bála som sa, že sa stane niečo podobné.“

„Naozaj?“

„Áno. Amelia je podľa mňa intrigánka, odhodlaná získať ťa za každú cenu.“ Olivii vstúpili do očí slzy. „Nedbám na škandál, Lance. Odmietni ju a ostaň so mnou!“

„Olivia, chcem byť s tebou, netušíš ako veľmi. Hanbím sa, že som hneď nevidel, aká si výnimočná. Ale práve preto, že si výnimočné dievča, čo si zaslúži len to najlepšie, nemôžem ťa vystaviť škandálu. A nemôžem to urobiť ani mojim rodičom, lebo Amelia je ich chovanica. Ak ich neposlúchnem, ohrozím dobré meno rodiny – aj keď ani oni neveria, že som otcom Ameliinho dieťaťa.“

„Lance, ak ťa stratím, pukne mi srdce!“ vzlykla Olivia.

Stisol jej ruky. „Je mi ľúto, Olivia, ale nemôžem inak.“ Chcel odísť, no Olivia sa k nemu pritúlila a on ju tuho objal. „Šťastný bude ten, kto si ťa vezme,“ šepol.

Vycítila jeho úprimnosť aj utrpenie, zdvihla hlavu a zadívala sa mu do očí. Vtedy sa sklonil a na rozlúčku ju pobozkal. Na perách cítil jej slzy a takmer sa sám rozplakal. Radšej sa od nej odtiahol, kým na to mal ešte silu, obrátil sa a bez obzretia odišiel chodníkom cez záhradu.

Olivia si utierala slzy a pozerala za ním s myšlienkou, koľko zla Amelia napáchala a koľko životov naplnila smútkom. Jej vlastný smútok sa menil na veľký hnev.

KAPITOLA 31
Na druhý deň sa nad Kingscote prihnali sivé mraky a vystrašili Charltona. Pšenica dozrela, takže keby výdatnejšie spŕchlo, prišli by o úrodu. Pobral sa hneď do Charity Cottage za Lanceom, ktorý mal za sebou bezsennú noc.

„Mali by sme čím skôr začať,“ oslovil syna. „O niekoľko hodín bude možno pršať.“

On, Lance aj Evan sa čoskoro pustili do práce a oháňali sa kosami ešte aj naobed, keď im Edna a Polly priniesli čaj a pečivo. Zatiaľ nepršalo a muži sa potili od horúčavy. Lanceovi na rukách navreli pľuzgiere, no radšej to pred matkou nespomínal.

A tak bola Sarah v dome sama, keď na dvere ktosi zaklopal. Otvorila a preľakla sa pri pohľade na Oliviu. Dievča malo vyplakané oči.

„Olivia! Čo tu chcete?“ oslovila ju chladne namiesto pozdravu. Včera večer počula, ako Charlton prikazuje synovi, aby sa s Oliviou rozišiel.

„Viem, že sa pokúšate nastražiť Lanceovi pascu,“ prešla Olivia rovno k veci. „Prečo mu tak škodíte?“

Sarah vedela, že je v dome sama, tak mohla hovoriť, čo jej slina na jazyk priniesla. „Lance ma stále obchytkával,“ riekla. „Bola len otázka času, kedy sa to vystupňuje.“

Olivia sa jej zahľadela na štíhly pás. „Neverím. Lance je džentlmen.“b‘
„Azda sa tak správal pri vás, no len preto, že po vás netúži!“ odvrkla Sarah.

„Vymysleli ste si to. Lance vás len ľutuje, nič iné k vám necíti.“

„To povedal? Nuž, nejako musel zamaskovať svoje skutočné city.“

„Od začiatku ste na mňa žiarlili,“ pokračovala Olivia. „Ale nerobte si nádeje, Lance sa do vás nikdy nezaľúbi. Ak ho donútite vstúpiť do manželstva podvodom, bude nešťastný. Keby vám na ňom naozaj záležalo, nechceli by ste to.“

„Ja ho ľúbim. Naozaj. A keď sa vezmeme, už nikdy nebude musieť pracovať, lebo mu prinesiem do vena veľké dedičstvo. Lance to vie, takže rozchod s vami ho zrejme až tak nebolí.“

Olivia bola zdrvená. Pomyslela si, že krutejšieho človeka, ako je Amelia, ešte nestretla.

Žatevné práce pokračovali a nik si veľmi nedovolil oddychovať. Muži sa oháňali kosami, zvážali obilie na voze, čo ťahal Evanov kôň Clyde, a ženy v kôlni ho mlátili a preosievali zrno. Charlton však ustavične škúlil na oblohu, či nehrozí búrka.

Keď sa podvečer zjavil Gabriel, všetci ešte pracovali. Charlton ho zbadal prvý, vystrel sa a utrel si spotené čelo. „Tak si sa vrátil, Gabriel,“ poznamenal.

„Veru. Bol som sa v banke opýtať na Lancea, ale povedali mi, že má voľno.“

Lance začul jeho hlas a vstal. „Ocko a Evan chcú zobrať úrodu, skôr ako sa spustí dážď, tak som im ponúkol pomoc.“ Bola to drina, najmä v porovnaní s tým, čomu sa bežne venoval, no potláčal únavu, aby sa mu mama neposmievala, že si nevie zastať poriadnu robotu.

„Pomôžem vám,“ ponúkol sa Gabriel. „Na novom mieste začínam pracovať až zajtra.“

„Budeme ti vďační,“ potešil sa Charlton. „S tvojou pomocou dostaneme pod strechu väčšinu úrody, kým začne pršať.“

„Už si si našiel ubytovanie?“ spýtal sa ho Lance.

„Nie, práve preto idem za tebou.“ Gabriel pozrel na Evana, ale ten sa tváril akoby nič. „Chcel som sa ťa spýtať, či tvoja ponuka ešte vždy platí. Nasťahoval by som sa k tebe, ale budem si hľadať aj inú strechu nad hlavou.“

„Samozrejme, že moja ponuka platí.“ Lance ešte neprestal dúfať, že sa vyhne sobášu s Ameliou, a ak aj nie, povedal si, že kým bude uňho bývať Gabriel, možno to zmierni napätie v domácnosti.

Gabriel znovu spýtavo pozrel na Evana. „Nemáš námietky, ak budem začas u Lancea?“

Lancea prekvapilo, prečo sa na to Gabriel pýta práve Evana Finnlaya, no ešte nevedel, že Gabriel a trestankyňa sa do seba zaľúbili. Charlton však chápal, že Evan môže mať námietky.

„Nie,“ vzdychol farmár. „Boli sme susedia aj predtým, tak prečo nie teraz?“

Gabriel si vysúkal rukávy. „Dobre, ide sa do práce,“ vyhlásil. Tešil sa, že bude môcť bývať neďaleko svojej lásky – aspoň im ľahšie ubehnú tie dva roky.

Amelia sa s ním na chvíľu ocitla sama, keď sa ostatné ženy odišli osviežiť – a najmä Sarah, ktorá sa ponosovala, že ju od osievania bolia ruky. Odkedy prestala pracovať, zmäkli jej dlane.

„Budem bývať u Lancea,“ oznámil jej Gabriel.

„To je úžasné. Môžeme sa vídať každý deň, ale musíme byť opatrní, aby sme nenahnevali Evana.“

„Zatiaľ proti môjmu sťahovaniu nenamieta. A čo slečna Divinová? Už je k tebe slušnejšia?“

„Nezhovárame sa. Aj teraz ma ignoruje. Ako sa s tebou rozlúčili Dixonovci?“

„Edgar mi zaželal veľa šťastia. A Carlotta…“

„Čo povedala?“

Zamračil sa. „Carlotta sa správala ako obyčajne a obávam sa, že som s ňou už stratil trpezlivosť.“

Porozprával jej, ako sa Edgar rozhodol, že opustí manželku a po ukončení služby v majáku sa vráti sám do Anglicka.

„Nemôžem ju ľutovať,“ povedala Amelia. „Najmä po tom, čo vykonala chudáčikovi Milovi. Ešteže sa zotavil. A dúfam, že Edgar konečne nájde šťastie, aké si zaslúži,“ doložila.

„Aj ja. Prepáč, Evan a Charlton sa už iste čudujú, kde som sa zdržal. Musím sa vrátiť na pole.“ Gabriel sa naklonil a ukradol si od Amelie rýchly bozk.

Sotva zmizol z dohľadu, vrátila sa Sarah. Amelia sa snažila zachytiť jej pohľad, no Sarah sa tvárila, akoby ju nevidela.

„Slečna Divinová,“ odhodlala sa napokon Amelia, „viem, že mi vyčítate smrť svojej spoločníčky, ale ak máme byť susedkami, nemali by sme sa zmieriť?“

„Dobre,“ prikývla Sarah. „Skúsme to, už kvôli Ashbyovcom.“

Amelia sa potešila.

„Neodpustím vám, čo ste vykonali Lucy, no pokúsim sa správať slušne,“ dodala chladne Sarah. Bola pevne rozhodnutá zachovať si odstup od ženy, ktorá by mohla odhaliť jej lož.

„Prosím, verte mi, že sa vôbec nepamätám, čo som urobila. Ani si neviete predstaviť, ako sa hanbím za to sebectvo. Naveky budem žiť s pocitom viny.“

„Už o tom nehovorte,“ mávla rukou Sarah.

„Ďakujem. Ste nesmierne veľkodušná.“ V tej chvíli do kôlne vošli Polly a Edna s Evanovými dcérami, takže Sarah viac nepovedala.

Dažďu sa napokon nevyhli, no keďže všetci priložili ruku k dielu, úrodu sa podarilo zachrániť. Na poli zostalo len veľmi málo pšenice a Charlton s Evanom mali radosť, že straty nebudú veľké.

„Dnes už toho veľa nespravíme,“ usúdil Evan, „no aj tak máme za sebou kus práce.“

„Veru tak. Môžeme sa radovať, no nielen preto, že sme zobrali úrodu. Mám pre vás dobrú správu: Lance a Amelia sa chcú zasnúbiť.“

Všetci prekvapene zhŕkli, no nemohli si nevšimnúť, že Lance sa tvári smutne a budúca nevesta zmätene.

„No,“ odkašlal si Evan, „tak blahoželáme.“ Spýtavo pozrel na Gabriela.

„Aj ja vám blahoželám,“ pripojil sa Gabriel. Spomenul si, čo mu Lance povedal o Olivii Hornovej, a už vôbec ničomu nerozumel.

„Strýko, nemusíš to takto rozhlasovať,“ ticho sa ozvala Sarah. Videla, že Lance je namrzený, a ona bola zase v rozpakoch.

Charlton sa však nedal zastaviť. „Nezmysel! Nie každý deň človek žení syna a získava dcéru!“ Už sa zmieril s tým, že dôjde k tomu zväzku, a čím dlhšie o ňom uvažoval, tým väčšmi bol presvedčený, že je to vlastne ideálne riešenie.

Lance mlčky stál so sklonenou hlavou.

„No, Charlton, sme unavení po toľkej drine,“ ozval sa Evan, aby zmiernil napätie.

„Dobre, oslava môže byť koncom týždňa,“ prikývla Edna. Chcela poskytnúť synovi trochu času, aby sa zmieril so zásnubami. Načo oslavovať, keď sa snúbenec tvári ako na mučidlách?

„Len žiadne veľké oslavy, mama,“ Lance pozrel na Sarah. „My po nich rozhodne netúžime, však, Amelia?“

„Nie,“ šepla. Potešilo ju, že Lance sa zmieril s vynúteným sobášom. Predtým mala strach, že sa vzbúri a ujde z domu.

„Dobre, tak si dáme v sobotu u nás príjemný olovrant,“ súhlasila Edna.

Lance bez slova vyšiel von a vrátil sa do svojho domu. Sarah zostala stáť medzi ostatnými, červená ako ruža.

Aby zmenila tému, obrátila sa na Evana. „Kým budú zajtra staršie deti v škole, môžem vziať Mila a Jessie na prechádzku? Napríklad k moru, zbierať mušle.“

Cez deň sa trochu rozprávala s Milom a Jessie a zdalo sa, že si ju celkom obľúbili. Od Sissie zase vedela, že deti majú ísť na druhý deň prvý raz do školy. Chcela Lanceovi dokázať, že jej nechýbajú materinské city a že sa to raz prejaví, keď bude matkou jeho detí.

„Dobre,“ prikývol Evan.

„Teším sa. Prídem po deti po raňajkách,“ usmiala sa Sarah. Mala už svoj plán.

Keď sa večer Lance a Gabriel poumývali, sadli si k zaslúženému poháriku brandy. Volali ich na večeru k Ashbyovcom, ale vyhovorili sa na únavu a teraz oddychovali.

„Lance, prepáč, že to musím spomenúť, ale dosť ma prekvapilo, keď tvoj otec oznámil, že sa chystáš zasnúbiť so slečnou Divinovou,“ opatrne nadhodil Gabriel.

„Aj mňa to prekvapilo,“ vzdychol Lance.

„Takže sa netešíš?“

„Samozrejme, že nie! Tvrdí, že som ju obral o dobrú povesť. A hoci to neznie galantne, musím povedať, že klame.“

Gabriela to ohromilo. „Prečo to robí?“

„Ide len jej o to, aby som si ju vzal. Bol som k nej láskavý, ale iba ako priateľ. Ona si od začiatku nahovárala, že je medzi nami niečo viac.“

„Fíha, Lance, to mi je ľúto. Určite to ťažko znášaš.“ Gabriel sa s ním vedel stotožniť, pretože sám to nemal ľahké.

„Musel som sa rozísť s Oliviou a… chuderka, zdá sa, že ju to načisto zdrvilo,“ pokračoval Lance. Nalial si druhý pohárik brandy a vypil ho na dúšok. „Smiem sa spýtať, prečo si žiadal Evana o dovolenie bývať v mojom dome?“

Gabriel očakával tú otázku. „Lebo ešte pred odchodom na Du Couedicov mys som mu povedal, že ľúbim Sarah a ona ľúbi mňa. Prepáč, nemohol som sa ti vtedy zdôveriť, lebo sme to museli udržať v tajnosti. Nebol nadšený, napokon však uznal, že máme právo na lásku. Žiada len, aby sme si verejne nedávali najavo city, až kým si Sarah neodpyká zvyšok trestu.“

Ešte pred niekoľkými dňami by bol Lance povedal, že je to bláznovstvo, a aj keď je Sarah krásna, pre vzťah s trestankyňou sa človek predsa nemôže vystaviť posmechu. Ale odkedy stratil Oliviu, bol chápavejší.

„Ak ju ľúbiš, je úplne jedno, čo si o vás pomyslia ľudia, Gabriel. Želám vám obom len to najlepšie.“

„Ďakujem, Lance. Dúfam, že aj s tebou to dobre dopadne.“

Lance vzdychol. Naplnil poháre a pripili si na to, s čím sa práve navzájom zdôverili.

Na druhý deň Sarah vyzdvihla Mila a Jessie, len čo ostatné deti odišli do školy. Edna jej povedala, že Lance je už zasa v banke. Obloha bola zatiahnutá a v noci ešte trochu pršalo, no Charlton a Evan sa už mohli zaobísť bez Lanceovej pomoci.

Keď Sarah tesne pred obedom priviedla deti z prechádzky, vo Faith Cottage nikoho nenašla, tak sa vybrala hľadať Ameliu. Našla ju pri stajni, stála tam a hladkala Clyda. Prekvapil ju zvláštny výraz na Ameliinej tvári.

„Sme doma!“ zakričala, ale Amelia ju zrejme nepočula, až kým sa k nej Milo nerozbehol a neobjal jej nohy.

„Ach, vrátili ste sa!“ zvolala. „Mali ste sa dobre?“

„Stalo sa niečo?“ opatrne sa vyzvedala Sarah. „Vyzeráte zamyslene.“

Amelia znovu pohladkala koňa. „Na niečo som si práve spomenula. Na niečo zo svojej minulosti.“ Zamračila sa.

„A… čo to bolo?“

„Pamätám sa, že som mala poníka a volala som ho Cukrík.“

Sarah vyschlo v ústach – čítala to v jej denníku! „Ale, naozaj?“

„Áno. Bol nepokojný, vždy keď ma zazrel, hlasno frkal. Mal rád mrkvu a jablká. Jazdila som na ňom po lúkách. Ale to nie je možné. Ako som mohla mať poníka, keď som pracovala ako slúžka?“

„Netuším,“ mykla plecom Sarah. „Možno patril k vášmu panstvu.“

„Nie, určite bol môj.“

„Pamätáte sa ešte na niečo?“

„Nepamätám, ale doktor Thompson vravel, že pamäť sa mi môže postupne vrátiť. Toto je možno iba začiatok.“

Sarah sa roztriasla. Nechala deti u Amelie a utekala domov. Od strachu, že svoj dokonalý plán už nestihne uskutočniť, jej po celom tele behali zimomriavky.

Zo salóna na ňu zavolal Charlton.

„Bola to príjemná prechádzka?“

„Ehm… áno, strýko.“

„Tuším ti nepomohla,“ poznamenal a s obavou si ju premeral.

„Prečo?“

„Máš nezdravú farbu, moja. Si bledá ako smrť.“

„Nič mi nie je, strýčko. A čo to máš za list?“

„Píše mi Brian Huxwell. Zdá sa, že po príchode domov ochorel, čo znamená, že odovzdanie tvojho dedičstva sa predĺžilo. Ospravedlňuje sa, ale mal zápal pľúc a ešte pár týždňov potrvá, kým sa postaví na nohy. Požiadal sekretárku o napísanie tohto listu, aby sme vedeli, čo sa stalo.“

Sarah sa zakrútila hlava. Ak sa celá záležitosť s dedičstvom neurýchli a Amelii sa vráti pamäť, jej plán je ohrozený. „A nemohol by to dovybavovať niekto iný?“

„Pochybujem. Brian vždy riešil všetky právne záležitosti tvojich rodičov.“ Charlton si ju súcitne premeral. „Uznám, je to pre teba ťažký úder. No teraz sa snaž myslieť na príjemnejšie veci, napríklad na zásnuby s Lanceom. Aspoň máš viac času na uvažovanie, ako naložíš so svojím majetkom.“

Sarah sa triasla ako osika. Bola tak blízko k splneniu svojho sna… „Idem si ľahnúť, strýčko,“ šepla.

„Dobre, drahá moja. Pošlem za tebou Polly s čajom?“

„Nie, ďakujem. Vypijem ho neskôr.“

Budem sa musieť nejako porátať s Ameliou, pomyslela si. Panebože, prečo mi nič nevychádza?

Sarah sa ani nedotkla obeda, a keď vstala od stola, pobrala sa rovno za Ameliou, ktorú zazrela vonku okopávať záhradu. Potrebovala zistiť, či si ešte na niečo nespomenula.

„Zdravím ťa, Sarah,“ oslovila ju dôverne, akoby boli priateľky. „Ako sa ti darí?“

Amelia bola zadumaná a neuvedomila si, že je zvláštne, ak sa s ňou dáma z vyššej spoločnosti zhovára ako so seberovnou. „Dobre,“ odvetila a ďalej plela záhony.

„Určite? Vyzeráš akási ustarostená.“

Amelia sa vystrela. „No, vlastne áno. Stále sa mi v hlave ozýva jedno meno, a neviem, čo znamená.“

„Hej? Aké meno?“ Sarah sa rozbúchalo srdce.

„Moorcroft. Neviem, či je to meno nejakého miesta, alebo človeka.“

Zato Sarah presne vedela, že tak sa volá panstvo Divinovcov pri Hobarte. Spomínalo sa v Ameliinom denníku. „Už som to kdesi počula.“

V tej chvíli sa k nim rozbehol Milo mávajúci veľkou palicou. Naháňal Jessie. „Marcus!“ zvolala Amelia. „Daj to sem!“ Chlapec zastal a odovzdal jej palicu. „Mohol by si si ublížiť alebo poraniť svoje sestry,“ vysvetľovala mu. „No, bež už.“

„Bože,“ začudovala sa vzápätí. „Tuším som práve oslovila Mila iným menom. Marcus? Tak som mu povedala?“

„Áno,“ hlesla Sarah. Čo bude ďalej?

„Už sa mi to stalo, len som nevedela prečo. Asi mi pripomína nejakého chlapca, čo sa volá Marcus.“

Sarah smrteľne zbledla. Bolo nad slnko jasnejšie, že musí neodkladne niečo urobiť, lebo Amelii sa pamäť rýchlo vracia. Od rána sa jej v hlave rodil plán, hoci až doteraz si nebola istá, či treba uskutočniť všetky opatrenia. V tejto chvíli nepochybovala, že jej nič iné nezostáva.

„Práve som sa chcela opýtať Evana, či ťa dnes pustí na prechádzku so mnou,“ povedala.

„S… vami?“ opýtala sa Amelia.

„Tykaj mi, moja milá. Vieš, potrebujem občas aj ženskú spoločnosť – a ty jediná si moja rovesníčka. Ak, pravdaže, neberiem do úvahy Polly, ale tá je až príliš zadobre s Ednou. Ak jej poviem niečo o Lanceovi, hneď jej to vytára. Tak čo, pôjdeš?“

„Nie, no… neviem, naozaj sa chceš so mnou rozprávať?“

Sarah vzdychla. „Som trochu nervózna z nadchádzajúcej svadby a… keďže už nemám svoju drahú Lucy…“ Spomenula chuderku Lucy, aby v Amelii vyvolala výčitky svedomia.

„Rozumiem.“ Amelia sklonila hlavu.

„Tak čo, mám sa spýtať Evana?“

„Môžeš,“ šepla Amelia. Od príchodu do Kingscotu bola stále na farme a žiadalo sa jej trochu zmeniť prostredie. „Evan tuším čistí stajňu. Len ťa varujem, že možno odmietne. O tretej sa vrátia deti zo školy a musím na ne dozerať.“

„Nebudeme preč dlhšie ako hodinku. Určite ťa pustí, ak poviem, že ideš so mnou.“ Sarah vedela, že Evan jej ako susedke a chovanici ľudí, ktorí mu v poslednom čase vychádzali stále v ústrety, nič neodmietne. Kývla Amelii a vykročila k stajni.

Keď sa zakrátko vrátila, povedala: „Evan ťa tentoraz výnimočne pustí, ak máš všetko porobené a pripravila si aj niečo na večeru.“ Evanovi sa ten nápad nepozdával, no po pripomienke, ako mu Lance pomohol zachrániť úrodu, zmäkol.

„Naozaj?“ začudovala sa Amelia. „Takmer všetko som stihla urobiť, neskôr len musím zvesiť bielizeň a Edna nám poslala jahňacinu, takže mäso sa pomaly dusí na sporáku.“

„Ty vieš variť?“ vyletelo zo Sarah. Živo si spomínala na záhaľčivú slečinku, s ktorou sa zoznámila na Gazele.
„No, už sa zlepšujem, ale spočiatku som bola nemožná. Evan sa na mňa často hneval.“

„Zastavím sa po teba okolo pol piatej popoludní,“ rozlúčila sa Sarah. Nadobudla dojem, že všetko ide opäť správnym smerom a čoskoro sa zbaví poslednej prekážky na ceste k novému životu.

„Dobre,“ prikývla Amelia.

Sarah sa vrátila k Ashbyovcom a oznámila im, že pred večerou sa pôjde prejsť na Reevesov mys a že s ňou ide aj Sarah Jonesová.

Ednu to prekvapilo. „Myslela som, že s ňou nikdy nenájdeš spoločnú reč, Amelia.“

„Nuž, včera sme sa dohodli, že zabudneme na staré hriechy,“ prehodila Sarah.

„To je skvelé, moja milá,“ pochválil ju Charlton.

„Neodpustila som jej, čo urobila chudere Lucy, no už sa tým nechcem zaoberať. Ak sa dnes prejdeme a priateľsky pozhováráme, určite to bude lepšie pre nás obe,“ vysvetľovala manželom chovanica. Videla, že Ednu celkom nepresvedčila, ale už jej to bolo jedno. Áno, pomyslela si, vôbec na tom nezáleží, lebo po tej prechádzke dosiahnem, čo chcem.

O pol piatej sa dve mladé ženy vydali k Reevesovmu mysu. Sarah spočiatku mlčala a uvažovala o tom, čo sa chystá urobiť. Nemôže na to niekto prísť? Vedela, že teraz na Reevesovom myse zrejme nebude živej duše, takže tam nebudú svedkovia. Rázne umlčala svedomie – veď robí len to, čo musí, aby si zabezpečila slušnú budúcnosť.

„Nepríjemne tu fúka,“ povedala Amelia a pritiahla si k hrdlu sveter.

„Ja mám vietor rada,“ odvetila Sarah a pohodila hlavou. Po piatich rokoch v smradľavej cele jej bol dosiaľ vzácny každý dúšok čerstvého vzduchu.

Amelia uvažovala, ako čudne a smutno sa tváril Lance, keď oznámili zasnúbenie. Akoby ho niekto nútil vstúpiť do manželstva. „Spomínala si, že sa chceš porozprávať o svadbe,“ nadhodila.

„Áno, som z nej trochu nervózna, ale to je asi normálne.“

„Neviem. Nespomínam si, že by som bola niekedy niekomu na svadbe.“

„A spomínaš si ešte na niečo?“ vyzvedala Sarah.

„Raz sa mi zdalo, že tancujem v krásnej sále a môj partner je mladý, veľmi príťažlivý muž.“

„No, azda sa tvoja rodina kedysi mala dobre a potom schudobnela. Preto si najskôr mala poníka a potom si skončila ako slúžka,“ vyhutovala Sarah. To vysvetlenie si pripravila, lebo usúdila, že spomienky, ktoré sa vybavujú Amelii, sa k slúžke nehodia.

„Je to možné,“ prikývla Amelia.

Vyšli na útesy bičované vetrom. „Poďme tadiaľto,“ navrhla Sarah a viedla Ameliu ďalej. Tá zaváhala.

„No tak, čo je?“ súrila ju Sarah.

„Nebude tam v tomto vetre nepríjemne?“ Amelia chcela naznačiť, že sa jej to zdá nebezpečné, no bála sa dať najavo obavy, aby táto slečinka nemala o nej ešte nižšiu mienku ako teraz.

„Prosím ťa! Je tam úžasný výhľad, chcem ti ho ukázať. Nevieš, kedy ťa Evan zase pustí na prechádzku…“

Amelia prikývla. Ten argument znel rozumne. Tesne pred okrajom útesov však zaváhala – na rozdiel od skalnatých výbežkov na Du Couedicovom myse, tu sa jej skala nezdala ktovieako pevná.

„Nie je tu nádherný výhľad?“ vzdychla Sarah. Obloha bola zamračená a cez hmlu sa len matne predieralo slnko. Nebolo tam ani spolovice tak pekne ako na Du Couedicovom myse, no Amelia sa nechcela ponosovať.

Edna sa nemohla zbaviť nepríjemného pocitu. Sedela oproti Lanceovi a počúvala jeho rozprávanie, ako sa v práci pokúsil porozprávať s Oliviou, ale tá sa mu urazene vyhýbala. Usúdil, že ju priveľmi ranil.

„Obávam sa o Ameliu,“ povedala. „Šla sa prejsť so slečnou Jonesovou na Reevesov mys.“

Lanceovi sa videlo čudné, že tie dve sa niekam vybrali spolu, no Edna mu vysvetlila, že sa pokúšajú zmieriť.

„Nič sa im nestane, mama,“ mávol rukou.

„Vieš, myslím, že sú preč pridlho.“

„Ale nie,“ pozrel na hodiny.

Edna si vedela predstaviť aj to, že tie dve sa pohádali. Ameliu poznala ako prchkú mladú ženu. „Lance, nešiel by si za nimi? Bola by som oveľa pokojnejšia.“

„Mama, nemyslím, že by som ich mal rušiť,“ bránil sa.

„Nemusíš ich rušiť, synček. Len ich zobďaleč pozoruj. Ak sa ti bude zdať, že je všetko v poriadku, môžeš odísť. Prosím, urob to pre mňa, Lance, inak sa načisto utrápim.“

„Dobre, mama, ako chceš,“ vzdychol. „Zistím, či sú v poriadku, a hneď som naspäť.“

„Ďakujem ti, môj drahý,“ usmiala sa naňho Edna.

Dve mladé ženy stáli na útese bok po boku. Sarah v tých zúrivých náporoch vetra znovu prežívala všetko, čo sa odohralo pri stroskotaní Gazely. Akoby to bolo dnes, jasne videla Lucy. Počula hlas jej rozmaznanej paničky, ktorá jej prikázala vystúpiť zo záchranného člna. Pozrela ponad okraj útesu na rozoklané skaliská a spenenú vodu v hĺbke. Stačí ju trochu postrčiť a Amelia zmizne na večné veky. Spolu s ňou zmiznú aj všetky prekážky. Tak čo, odváži sa? Nikto tu nie je, nik nič neuvidí…

Lance sa na Rcevesovom myse obzeral okolo seba, no nikoho nevidel. Kde sú? Zdvihol hlavu a na kraji útesu zočil dve postavičky.

„Preboha, prečo stoja na okraji?“ zhrozil sa. V tomto vetre je to nebezpečné. Matka mala zrejme s tou predtuchou pravdu…

Sarah v duchu videla tvár úbohej Lucy a zalievali ju slzy. To dievča vyzeralo také osamotené a smutné, keď sa vzďaľovalo od záchrany v ústrety istej smrti! Obliala ju zúrivosť a zaťala päste. Teraz, alebo nikdy!

Obrátila sa a natiahla ruky, aby sotila Ameliu od chrbta dolu. Lenže nečakane sa pošmykla a pod nohou sa jej uvoľnil kameň. A potom sa už rútila nadol. Akoby spomalene zazrela Ameliinu tvár.

Lance zdvihol hlavu presne vo chvíli, keď jedna dievčina padla z útesu a druhá sa prudko predklonila, aby ju zachytila. Rozbehol sa k nim ako zmyslov zbavený a nezastal, až kým nebol pri nich. Videl trestankyňu, ako sa usiluje vytiahnuť slečnu Divinovú do bezpečia, no nemala dosť sily. „Nie!“ vrieskala tá, ktorú si mal onedlho vziať. „Nepusť ma! Drž ma!“

Klesol na kolená, chytil dievča za druhú ruku, a vytiahol ho hore.

Sarah lomcoval plač celým telom.

„Amelia, preboha, prečo ste šli tak blízko k okraju?“ dychčal Lance. „Máš šťastie, že žiješ!“

Sarah nenachádzala slová, ktorými by mu to vysvetlila. Sama sebe to nevedela objasniť. Chcela sotiť Ameliu z útesu a sama spadla. A potom… Amelia jej zachránila život! Namiesto vďačnosti však cítila len hnev, lebo jej plán znovu nevyšiel.

„Ani neviem, ako sa mi ju podarilo zachytiť,“ jachtala Amelia. „Bol to zázrak! Keby ste sa tu neboli objavili, Lance, určite by mi bola vykĺzla…“

„Poďme domov,“ riekol Lance, otrasený a neschopný ďalších slov.

V rodičovskom dome Lance vyhlásil, že Evanova pomocnica je hrdinka. Veď zachránila život jeho nastávajúcej.

„Nebyť vás, Lance, nepodarilo by sa mi ju vytiahnuť hore,“ namietala Amelia.

Sarah v duchu zúrila, že všetci chvália jej sokyňu.

„Amelia, vysvetlíš mi, čo ste robili na takom nebezpečnom mieste? Určite vieš, čo sa tam môže stať,“ vyčítala jej Edna.

Keď Sarah mlčala, na pomoc jej prišla Amelia. „Máte pravdu, je to tam nebezpečné. Ale ja som chcela vidieť, aký je odtiaľ výhľad.“

Sarah nechápala, prečo to dievčisko berie vinu na seba. Vari sa chce hrať na mučeníčku? Ak si myslí, že sa očistí od hriechov, je na omyle.

„Nuž, hlavne, že sa všetko dobre skončilo,“ uzavrela Edna a zmenila tému. „Lance, mohol by si, prosím ťa, pomôcť otcovi presunúť nábytok v salóne? Večer usporiadame malú rodinnú oslavu, bude hudba aj tanec a potrebujeme priestor, lebo som pozvala aj Evana s deťmi. Charlton, pozveš Gabriela?“

Potom odprevadila Evanovu pomocnicu do Faith Cottage, kde ju už očakával Evan.

„Kde si trčala?“ osopil sa na ňu.

„Zachránila život mojej chovanici Amelii,“ odpovedala namiesto nej Edna.

„Ako?“ začudoval sa farmár.

Keď mu to Edna vyrozprávala, hnev ho prešiel a mohla prejsť k veci. „Dnes večer máme oslavu,“ oznámila mu. „Si srdečne pozvaný a tvoje deti, samozrejme, tiež.“

„Aj my?“ zvýskla Rose.

„Rose, ticho,“ napomenul ju otec.

„Samozrejme, že aj vy,“ usmiala sa Edna.

„Vieme aj tancovať,“ chválilo sa dievčatko. „Sarah nás naučila valčík.“

Edna zdvihla obočie. Tá žena vie tancovať valčík? „Dobre, moja. A ja vám zahrám na klavíri.“

„Výborne!“ zaradovala sa Rose a s ňou aj ostatné deti.

„Mohli by sme si zaspievať aj nejaké francúzske piesne, pani Ashbyová?“ prosíkala Sissie.

„Viete spievať po francúzsky? Samozrejme, radi si vás vypočujeme.“

Edna sa pomaly vracala domov a pred očami sa jej objavil obraz tých dvoch. Záchrankyne a zachránenej. Navonok sa dosť podobajú, pomyslela si. Štíhla postava, dlhé tmavé vlasy, hnedé oči, svetlá pokožka, ba sú aj zhruba rovesníčky. Lenže inak sa líšia ako deň a noc. Amelia je nervózna a nemá najlepšie spôsoby. Dosiaľ ani nemukla po francúzsky a podľa toho, čo sa o nej hovorilo po plese v hoteli, nie je ani ktovieaká tanečnica. Pritom trestankyňa Sarah sa vyznačuje jemnosťou a eleganciou, ovláda cudzie jazyky a naučila Evanove dcéry tancovať. Zaujímavé, ale presne taká mala byť ich chovanica… Tie dve sú úplné protiklady. Čudné – akoby ich niekto zamenil.

Edna zarazene zastala. Je možné, že dievčina, ktorú pozná ako svoju chovanicu, je v skutočnosti trestankyňa? Žeby si privlastnila totožnosť Amelie Divinovej? „Ale nie,“ zamrmlala a pokrútila hlavou. To nie je možné. Človek predsa nezneužije to, že niekto stratí pamäť, a neokradne ho o celú minulosť, prítomnosť a… áno, aj o budúcnosť!

Nemohla si však pomôcť, stále musela myslieť na to, že takéto vysvetlenie by objasnilo nejednu záhadu.

Edna sa rozhodla. Ešte dnes večer zistí pravdu, nech je akákoľvek.

Edna sa vrátila domov a ponúkla chovanici sherry na upokojenie. Stále uvažovala, ako sa dostať záhade na koreň. Nezdalo sa jej však, že môže len tak začať s priamymi otázkami. A keďže do príchodu hostí zostávalo len málo času, nemohla to vopred prebrať ani s manželom.

Keď prišiel Evan s deťmi, už ich privítali aj Lance a Gabriel. Lance Gabrielovi porozprával príbeh o Ameliinej záchrane na Reevesovom myse a Gabrielovi nešlo do hlavy, že sa tie dve vybrali na to nebezpečné miesto práve v takomto počasí.

Edna hrala na klavíri, deti tancovali s Ameliou, Lanceom, Gabrielom a Charltonom. Evan tvrdil, že tancuje horšie ako jeho kôň, a Gabriel by si bol najradšej zatancoval so svojou láskou, no nepožiadal ju o tanec, aby nepopudil Evana. Až keď to navrhol sám farmár, Gabriel vyzval do tanca nepravú Sarah Jonesovú. Deti vyspevovali francúzske pesničky a Edna mala oči na stopkách. Prekvapilo ju, že jej chovanica nespieva spolu s nimi – akoby skutočne nevedela ani slovo po francúzsky.

Ochutnali z občerstvenia, ktoré naservírovala Polly, a Edna sa znovu obrátila k svojej chovanici: „Amelia, drahá moja, viem, že si ešte otrasená, ale nemohla by si nám zarecitovať niečo zo svojej poézie?“ Všimla si, že dievča očervenelo, a uvedomila si, že možno našla spôsob, ako odhalí podvodníčku.

„Radšej nie, tetuška,“ vytisla zo seba Sarah.

„Ale, prosím ťa!“ Edna sa obrátila k deťom. „Však si chcete vypočuť básničku?“

Nadšene prikyvovali a zborovo prosíkali slečnu Ameliu, aby im niečo zarecitovala.

Sarah obchádzali mrákoty. Od strachu sotva dýchala, lebo vedela, že teraz určite zlyhá. Nemohla by si predsa len spomenúť na niektorú z básní, čo mala pravá Amelia v denníku?

Zhlboka sa nadýchla a pátrala v pamäti po slovách, ktoré jej pri čítaní pripadali dosť prosté. Musí sa o to pokúsiť, ak nechce úplne otriasť dôverou Ashbyovcov. Odkašlala si.

Pri jazierku je úkryt v tieni…
Chvel sa jej hlas, no pokračovala:

… kde gaštan svoje farby mení
Ako je to ďalej? zúfalo premýšľala, no vzápätí jej v panike načisto zlyhala pamäť. Na viac si nespomenula. Útrpne zmraštila čelo. A vtedy sa Amelia náhle postavila a báseň dokončila:

Aj moje stuhy sa dnes zlatom odeli Do minulosti myšlienky mi leteli
Smiech chlapčeka sa vzniesol k oblakom Motýle zamávali letným zázrakom Slávnosti letné, pastva pre oči Kým sa smiech neponoril do noci
Sarah si uvedomovala, že všetci v miestnosti pozerajú raz na ňu, raz na pravú Ameliu. Nechápali, ako to, že cudzia žena pozná báseň, ktorú zložila a do denníka si zapísala iná.

Amelia sa pomaly nadýchla a začala recitovať druhú strofu. Na tvári sa jej rozhostil výraz úžasu, akoby sama neverila slovám, čo jej plynú z úst.

Potom jej odrazu zovrela hlavu prudká bolesť, akoby jej prepichli mozog. Zjojkla, siahla si rukami na sluchy. Zároveň s návalom bolesti sa jej však začali pred očami mihať útržky spomienok. Rútili sa na ňu obrazy a zvuky. Detstvo na Moorcrofte, dospievanie, zábava s priateľmi, poníky, o ktoré sa starala, aj jej najobľúbenejší, nazvala ho Cukrík. Spomenula si na tanečnú školu, na plesy, kam ju vodili rodičia. Tvár sa jej stiahla v agónii, keď sa rozpamätala na smrť rodičov a malého Marcusa, ktorého tak ľúbila. Spomenula si na žiaľ, čo ju zachvátil po tej tragédii. Z hrdla sa jej vydral pridusený vzlyk. Edna a Charlton na ňu upierali prekvapené pohľady. Nik v miestnosti netušil, čo sa deje – nik okrem Sarah Jonesovej.

Amelia, pravá Amelia, sa vystrela. „Ja som Amelia Divinová,“ vyhlásila. Sotva si uvedomovala prekvapené hlasy okolo seba. Pozrela na Gabriela. Užasnuto na ňu vytriešťal oči.

„Ty,“ ukázala na svoju rovesníčku, „si Sarah Jonesová, trestankyňa, ktorá mala pracovať u Evana Finnlaya.“

„Čože?“ zamrmlal Evan.

„To nie je pravda!“ zvolal Charlton, ako vždy galantný obranca svojej chovanice. „Klamete!“

„Obávam sa, že hovorí pravdu,“ ozvala sa na všeobecný údiv Edna a položila manželovi ruku na plece. Nechcela tomu uveriť, ale bolo to jasné. Sarah Jonesová zaujala miesto dievčiny, ktorá stratila pamäť. „Však, slečna Jonesová?“ pozrela na tú, ktorá vystupovala ako jej chovanica.

Sarah mlčala.

„Čo to vravíš?“ čudoval sa Charlton. „Vysvetlí mi konečne niekto, o čo tu vlastne ide?“

Skôr ako Edna stihla niečo povedať, prehovorila Amelia. Už sa neovládla. „Prečo si mi ukradla meno?“ spýtala sa Sarah. „Ako si mi to mohla urobiť?“

Sarah prižmúrila oči a pomaly prechádzala pohľadom po miestnosti. „Áno,“ odsekla. „Je to pravda, ona je naozaj Amelia Divinová. Lenže s tým menom sa spájajú strašné činy. Táto žena na palube Gazely zaobchádzala trestuhodne so svojou spoločníčkou. A keď chudera Lucy nasadla do záchranného člna, kázala jej vystúpiť, aby mohla sama obsadiť jej miesto. Ja som Lucy prosila, aby neposlúchla, lenže ty,“ ukázala na Ameliu, „ty si bola vo vode a mykala si člnom. Deti kričali, báli sa, že ho prevrhneš a utopia sa. Lucy vystúpila a všetkých nás zachránila. Tá obeť ju stála život.“

Amelia si na to tiež spomenula a z očí sa jej vykotúľali slzy. „Máš pravdu,“ vzlykla. „Urobila som to. V tej panike som si neuvedomovala, čo robím. Bola som sebecká a myslela som si, že cestujúci z prvej triedy majú pri nastupovaní do záchranného člna prednosť. A nechcela som, aby ma Lucy opustila.“

Edna pridusene zalapala po dychu a Charlton ju objal okolo pliec.

„Moje správanie sa nedá ospravedlniť,“ riekla Amelia. „Na lodi boli aj iní cestujúci prvej triedy, no nik z nich sa nezachoval tak ako ja.“ Pozrela na Gabriela, na muža, ktorý jej toľko ráz prisahal lásku. Teraz na ňu pozeral, ako keby ju nepoznal. „Lucy pre moje sebectvo zahynula,“ priznala Amelia. „Všetko, čo o mne Sarah Jonesová hovorí, je pravda. Bola som sebecká, rozmaznaná snobka. Nebola som hodná ani štipky lásky, a už vôbec som nemala prežiť stroskotanie, pri ktorom zahynulo toľko dobrých ľudí.“

Gabriel tam stál ako obarený. Úprimne veril, že ľúbi dievča s dobrým srdcom, ktoré niekto falošne obvinil zo zločinu. A odrazu mal pred sebou pyšnú, egocentrickú slečinku z vyššej spoločnosti. Taká žena si určite nevezme obyčajného strážcu majáka a lodivoda. Otrasený sa zvrtol a vyšiel z domu.

Amelia sa za ním dívala a pukalo jej srdce. Ale čo vlastne očakávala? Neuniesol pravdu, že jeho milovaná je sebecká, vypočítavá a zlá.

„Charlton, mal by si zavolať políciu. Túto podvodníčku treba posadiť za mreže,“ ukázala Edna prstom na Sarah. Ešte nikdy ju nikto takto nepodviedol a ten pocit znášala veľmi ťažko.

„Nie!“ zasiahla Amelia.

„To nemyslíš vážne,“ začudovala sa Edna. „Po tom, čo ti vykonala? A ako nás oklamala? Celý ten čas sa vydávala za teba, a ty si drela ako otrokyňa na Evanovej farme!“

„Neľutujem ani deň, čo som strávila u Evana,“ vyhlásila Amelia. „Myslím, že ma tam poslal sám Boh. Potrebovala som sa naučiť pracovať a starať sa aj o druhých, nielen o seba. Potrebovala som lekciu z pokory.“

„Amelia, never tej žene,“ krútila hlavou Edna. „Tvrdí, že si zlá a sebecká. Ja ti môžem povedať, že to nie je pravda. Camilla bola moja dávna priateľka a ona aj tvoj otec ťa ľúbili. Možno ťa rozmaznávali, ale dnes viem, že to bolo dobre. Aspoň si užili ten krátky čas, čo im bol s tebou dopriaty.“

„Ale ja som naozaj prikázala Lucy, aby vystúpila zo záchranného člna, a ona potom prišla o život,“ odvetila Amelia.

„Na lodi musela vládnuť hrozná panika a nik z nás nevie, ako by sa zachoval v podobnej situácii. Boh ťa ušetril, pretože mal na to dôvod.“

„Nechcem, aby slečnu Jonesovú zatkli,“ prosíkala Amelia.

„Čo s ňou teda urobíme?“

„Prišla sem, aby pracovala u Evana. Tak nech uňho pracuje.“ Zahľadela sa na Sarah. „Vieš, že by ťa mohli poslať zase do Van Diemenovej zeme, však?“

„Viem. A prečo to neurobíš?“ odsekla vzdorovito Sarah.

„Pretože si sa usilovala pomôcť Lucy,“ šepla Amelia.

Sarah mlčala.

„Budeš sa dobre starať o Evanove deti?“ opýtala sa jej Amelia.

„Tak počkať,“ ozval sa pobúrene Evan. „Nechcem, aby sa mi starala o deti taká bezcharakterná osoba!“

„Ja im neublížim,“ riekla Sarah. „Nič proti nim nemám.“ Pozrela na Ashbyovcov. „Vy ste boli ku mne dobrí a nechcem sa vám odplatiť zlým za láskavosť. Viete, len som sa túžila vrátiť domov do Anglicka. Ja som u Murdochovcov nič neukradla, ich dcéry ma falošne obvinili. A keď som sa ocitla vo väzení, vedela som, že moja mama veľmi trpí. Jediné, čo chcem, je ísť domov.“

„Tak si odpykaj zvyšok trestu tu a potom odíď v pokoji. Nechcem, aby ťa znovu súdili,“ vyhlásila Amelia.

„Čo na to hovoríš, Evan?“ spýtal sa Charlton.

„Neviem. Ešte si to premyslím.“

„Dnes večer sa vrátim s vami, Evan,“ povedala Amelia. „Chcem byť ešte s deťmi.“ Pozrela na Ashbyovcov. „Mohla by Sarah Jonesová nocovať ešte raz u vás?“

Charlton spýtavo pozrel na manželku.

„Pokúsiš sa o útek?“ spýtala sa jej Edna.

Dievča pokrútilo hlavou. „Kam by som šla?“

Edna povedala Charltonovi, že jej to neprekáža, ak ani on nenamieta. Pokrčil plecami a neochotne prikývol.

Vo Faith Cottage si Amelia sadla s deťmi do kuchyne a pokúsila sa im vysvetliť, kto je a prečo už s nimi nebude bývať. Chcela zájsť do Hobartu a navštíviť hroby rodičov a brata. Chcela sa stretnúť s Brianom Huxwellom. Bolo jej jasné, že Gabriel sa s ňou už neožení, a hoci preto žialila, nemohla mu nič zazlievať. Keď už poznala svoje previnenia, vedela, že nie je hodná jeho lásky.

Deti, najmä tie mladšie, nechápali, čo sa stalo a prečo už nebudú mať pri sebe svoju Sarah. Rozplakali sa a Amelia plakala spolu s nimi.

Keď ich konečne uložila, v kuchyni ju čakal Evan.

„Budeš mi chýbať,“ zamrmlal a ju to veľmi prekvapilo. „Aspoň už viem, prečo tak mizerne varíš.“

Musela sa usmiať. „Vedela som, že to nie je len tak, keď neviem v domácnosti pohnúť ani prstom. Evan, ste nesmierne láskavý, že ste znášali moju neschopnosť.“ Cítila sa pred ním trápne, najmä keď si od skutočnej Sarah Jonesovej vypočul zoznam jej hriechov.

„Nedovoľ, aby ťa za živa zožrali výčitky svedomia,“ povedal. Nepozeral na ňu, no vedela, že hovorí o tom, čo urobila pri stroskotaní. „Ak si spravila niečo, na čo teraz nie si hrdá, ale už sa to nedá zmeniť, výčitky nič nevyriešia. Každý robí chyby.“

Položila mu dlaň na ruku. „Máte pravdu, Evan, no musím nejako odčiniť, čo som spáchala. Inak by som sa musela naveky nenávidieť.“

„Neviem, či sa to dá odčiniť. Čo sa stalo, už sa neodstane.“

Vyznelo to drsne, ale musela si priznať, že Evan má pravdu. Stále však mala pred očami Gabrielovu tvár a jeho vyčítavý pohľad. Vedela, že tá spomienka ju bude mátať až do smrti.

Edna a Charlton sedeli v kuchyni nad šálkou čaju. Polly poslali do postele, lebo bola nesmierne rozrušená. Sarah sa utiahla do svojej izby. Lance šiel pohľadať Gabriela.

„Ako nás mohla tak oklamať?“ spýtal sa Charlton Edny.

„Od začiatku som tušila, že tu niečo nesedí, no nevedela som si predstaviť, že…“

„Že je podvodníčka,“ doplnil jej manžel. „Ja som ju ani na okamih nepodozrieval. Neraz mi zišlo na um, že po tom, čo sa jej stalo, je nervovo labilná, ale to bolo všetko. Malo mi dôjsť, keď sa odmietla stretnúť s Brianom Huxwellom. Určite vedela, že by ju hneď odhalil.“

„Najväčšmi ma mrzí, že sme nútili syna, aby si ju vzal. A že sme mu neverili,“ vzdychla Edna a v očiach sa jej zaleskli slzy. „Chcela som sa za každú cenu vyhnúť škandálu. Ako som mohla byť taká povrchná, Charlton?“ Pokrútila hlavou. „Aspoň som sa poučila, že dobré meno nemusí byť vždy najdôležitejšie.“

„A ja si myslím, že už nikdy nebudem dôverovať ľuďom tak ako doteraz,“ priznal Charlton.

Sarah načúvala vo svojej izbe za pootvorenými dverami; až teraz ju zachvátili oneskorené výčitky svedomia. Ľutovala Ashbyovcov najmä preto, že k nej boli od začiatku láskaví. Vybrala sa do kuchyne, ale keď zastala vo dverách, Edna sa mykla.

Sarah sa zamarilo, že jej v očiach vidí strach.

„Viem, že nič, čo vám poviem, nezmierni moju vinu,“ prehovorila. „No aj tak nikdy nezabudnem na vašu láskavosť. Pochádzam z celkom iných vrstiev ako vy, tak mi možno ani neuveríte, že ste prví ľudia okrem mojich rodičov, ktorí sa mi kedy venovali s láskou a porozumením. Spočiatku som tu chcela zostať len dovtedy, kým vymyslím spôsob, ako sa vrátiť domov. Až keď som si uvedomila, ako mi je tu dobre, ako srdečne ste ma prichýlili nielen pod svoju strechu, ale aj do srdca, nemohla som sa vzdať svojej novej rodiny.“

„Len nerozumiem, slečna Jonesová, prečo ste chceli podvodom dostať nášho syna do manželstva. Nezaslúžil si to,“ vyčítala jej Edna.

„Máte pravdu, ale v živote som nestretla takého muža. Hneď som sa doňho zaľúbila, no viem, že nevynikám krásou, a tušila som, že moje city nemôže nikdy opätovať. Potom som začala dúfať, že ak sa vezmeme, časom si zvykne.“

„Zabúdate na dedičstvo, slečna Jonesová. Len čo ste sa dozvedeli, že máte zdediť veľa peňazí, urobili ste všetko, čo sa dalo, aby ste nás ďalej klamali. Dokonca ste ohovorili chudáka Briana Huxwella,“ obvinil ju Charlton.

„Asi mi neuveríte, ale keď som sa začala vydávať za Ameliu, o tých peniazoch som ani netušila. A potom, len čo som sa o nich dozvedela, zišlo mi na um, že sa aspoň postarám o svojich rodičov a súrodencov, ktorí živoria v Anglicku. Nahovorila som si, že sám osud mi núka odškodnenie za to, čo sa mi v živote stalo.“

Evan sa opýtal Amelie, či sa Sarah priznala, že sa jej vrátili niektoré spomienky.

„Áno, dnes ráno, a potom aj popoludní. Vtedy sa ma aj sama opýtala, či som si na niečo spomenula, a ja som povedala, že áno.“

Evan zbledol.

„Čo je?“ spýtala sa ho.

„Prečo si s ňou vlastne šla na tie útesy?“

„Lebo povedala, že mi chce ukázať výhľad.“

„A ako sa stalo, že sa poklzla a spadla?“

„Obrátila sa…“ Amelia sa pokúšala rozpamätať. „Vystrela ku mne ruku… a potom… sa pošmykla.“ Vytreštila oči a pritisla si dlaň na ústa.

„Zaviedla ťa tam, lebo ťa chcela sotiť dolu,“ dopovedal za ňu Evan.

Amelia sa objavila na prahu zadného vchodu do Hope Cottage práve včas, aby počula, ako Sarah hovorí, že túžila len po spravodlivosti a náprave krívd. Na tvárach Ashbyovcov videla, že podvodníčku začínajú ľutovať. Vošla dnu.

„Vylákala si ma na útesy, lebo si ma chcela zabiť, však?“ vyletelo z nej.

Sarah sa zvrtla. Zúrivo, takmer šialene prepichovala Ameliu pohľadom. Už to nemohla poprieť. Pravda bola rovnako zjavná ako nenávisť v jej očiach.

Edna a Charlton na seba prekvapene pozreli. Vari ich znovu takmer oklamala?

„Keď som Lucy povedala, aby bezo mňa neodchádzala, nemala som v úmysle obsadiť jej miesto. Mala som len strach, že tam ostanem bez nej,“ vysvetľovala Amelia. „Naivne som si myslela, že námorník, ktorý sľuboval, že jej pomôže, ju naozaj zachráni. Určite som nechcela, aby zahynula. Zato ty si chladnokrvne plánovala moju smrť. Už-už si ma sotila z útesu, no keď si sa o to pokúsila, pošmykla si sa na uvoľnenej skale. Chcela si ma zavraždiť, lebo sa mi začala vracať pamäť. Chcela si získať môj život, moje dedičstvo.“ Zahľadela sa na Charltona. „Myslím, že by sme mali naozaj zavolať políciu. Nemohla by som pokojne spávať s vedomím, že taká zlá žena má na starosti Evanove deti.“

Kingscote
Na druhý deň ráno vyplávala z prístavu v Kingscote loď. Na palube bola aj trestankyňa Sarah Jonesová, ktorú policajný šéf eskortoval do väznice vo Van Diemenovej zemi.

Amelia sa vybrala do Lanceovho domu za Gabrielom, ale zistila, že odišiel do práce. Veľmi ju to neprekvapilo, no jeho odmietnutie aj tak zle znášala. Cez noc dospela k niekoľkým závažným rozhodnutiam a ešte sa o nich chcela pozhovárať s Ashbyovcami.

„Nemôžem zostať v Kingscote,“ oznámila im pri stole.

„A kam chceš ísť?“ starostila sa Edna.

„Naspäť do Hobartu. Prosím, pochopte ma. Musím navštíviť hroby rodičov a Marcusa. Inak sa s touto hrôzou nemôžem vyrovnať.“

„Odprevadím ťa,“ povedal Charlton a pozrel na manželku. „Nemôže cestovať sama.“

„Samozrejme,“ prikývla.

„Rada by som odišla čím skôr. Možno už dnes.“

„Včera som v zálive videl kotviť loď Labuť. Pôjdem sa spýtať, či dnes neodchádza na pevninu.“ Charlton pozrel na manželku. „Zabalíš mi batožinu, Edna?“

„Iste, drahý.“

Keď sa Charlton vybral do prístavu, Edna sa opýtala Amelie: „Nechceš sa ešte pred odchodom stretnúť s Gabrielom?“

„Nemám mu čo povedať – rozhodne mu nemôžem povedať nič, čo by zmiernilo jeho sklamanie,“ odvetila Amelia.

„Včera večer ho to zaskočilo. Ale podľa mňa si časom všetko premyslí a určite sa s tebou bude chcieť ešte porozprávať.“ Lance prišiel ráno matke povedať, že večer hľadal Gabriela v meste, no márne. Počul však, ako sa v noci vrátil domov – a ráno sa pobral preč, skôr než Lance vstal.

„Bola som za ním, ale už je v práci. A vlastne neviem, čo som mu chcela povedať, ale už je to aj tak jedno,“ vzdychla Amelia. „Musím sa najskôr pozbierať, Edna.“

Edna ju chápala. To dievča zažilo priveľa smútku.

Charlton s Ameliou ešte v ten deň vyplávali na Labuti do Adelaide. Tam mali prenocovať, potom pokračovať v plavbe do Melbourne, a tam presadnúť zasa na inú loď do Hobartu. Amelia mala v pláne celou cestou premýšľať o svojom živote. Z tragédií, čo ju postihli, chcela pre seba vyťažiť aspoň niečo pozitívne.

Hobart
Charlton a Amelia vystúpili z lode v Hobarte a hneď zamierili do domu Briana Huxwella pri Constitution Dock. Otvorila im ošetrovateľka a oznámila, že pán neprijíma návštevy, no Amelia sa nedala odbiť.

„Určite nás prijme,“ vyhlásila a bez okolkov sa pretisla dnu. „Strýko Brian!“ volala už v chodbe. Ošetrovateľka, zachmúrená robustná žena, sa hrnula za ňou a šomrala, že pánu Huxwellovi by rozrušenie mohlo priťažiť.

Amelia otvorila dvere na jeho izbe a Brian sotva veril vlastným očiam. Vrhla sa mu k posteli, položila mu ruky na vychudnuté plecia a rozplakala sa, tak ako keď sa lúčili v Kingscote.

Keď si konečne osušila oči, zhrozene si všimla, aký je chudý a bledý. Charlton mu podal ruku a aj jeho Brianov výzor prekvapil. Bol z neho len tieň muža, s ktorým sa stretli na ostrove Kangaroo.

„Amelia, moja drahá, prečo si sa so mnou nechcela stretnúť?“ slabým hlasom sa jej spýtal Brian.

„To som nebola ja, strýko Brian,“ hlesla. Od dojatia sa jej zlomil hlas.

Brian ničomu nerozumel, a tak nasledovalo dlhé vysvetľovanie.

„To je neuveriteľné,“ pokrútil napokon hlavou. „Mal som nástojiť, aby ma zaviedli k tomu dievčaťu. Hneď by mi bolo jasné, že to nemôžeš byť ty. Boli by sme ťa zachránili.“

„Práve preto sa s vami nechcela stretnúť. Bála sa odhalenia,“ doložil Charlton. „Je mi to veľmi ľúto.“

„Už je, chvalabohu, po tom,“ vzdychla Amelia. „Musíme sa pozerať do budúcnosti, a už viem, čo urobím. Zostanem tu, strýko Brian, a budem ťa opatrovať, kým sa celkom neuzdravíš.“ Predovšetkým potrebovala zabudnúť na Gabriela, o tom však teraz nechcela hovoriť.

Brian na ňu s nádejou pozrel. „Amelia, znamená to, že chceš zostať v Hobarte?“

„Nepozerám do ďalekej budúcnosti, strýko Brian,“ odvetila Amelia a znovu si spomenula na Gabriela. „No mám tu ešte veľa práce a budem potrebovať aj tvoju pomoc. Predovšetkým ťa však znovu postavíme na nohy.“

Brian jej stisol ruku. Už pohľad na ňu mu dodal chuť do života.

Amelia mala rôzne plány. Počas plavby sa rozhodla, čo urobí s dedičstvom. Poradila sa aj s Charltonom a on s ňou vrelo súhlasil.

Prešlo niekoľko týždňov a Brianovi sa vracali sily. Namiesto zachmúrenej ošetrovateľky ho opatrovala Amelia. Zostal s nimi aj

Charlton a pomáhal, ako sa dalo. Prišli Vianoce a s nimi list od Edgara Dixona. Písal v ňom, ako sa teší, že Amelia zistila, kto je naozaj, a dodal, že o rok sa chce vrátiť do Anglicka aj s manželkou. Krátko po tom, ako sa rozhodol, že ju opustí, zistila, že je tehotná. V strachu, že ju nechá samu s dieťaťom, ho uprosila, aby jej odpustil. Keďže sa odvtedy správala slušne a láskavo, Edgar sa dal obmäkčiť. Opäť sa potvrdilo, aké má dobré srdce.

Brian sa stále zotavoval, hoci Amelia často žartovala, že keby potreboval znovu ochorieť, stačí mu zjesť niečo z jej váry. „Ešteže máš gazdinú, čo sa vyzná v kuchyni, lebo jedlo odo mňa by zabilo aj koňa,“ prehodila.

Zasmial sa – odkedy bola uňho, smial sa často. Naplnila celý dom svojou milotou a veselosťou, a hoci ju mal vždy rád, teraz sa mu zdala oveľa rozumnejšia, zrelšia a skromnejšia.

„Tvoja mama nevarila, tak som to nečakal ani od teba,“ odvetil.

„Ale viem udusiť mäso a rozoznám mrkvu od kvaky,“ vyhlásila.

O štyri týždne sa Brian cítil oveľa lepšie, pribral a začínal sa zaujímať aj o prácu. Charlton sa rozhodol, že sa vráti domov. Amelia sa mu poďakovala a prisľúbila, že do Kingscotu určite príde na návštevu. Zatiaľ netušila kedy, lebo ju čakala kopa práce, no sľúbila, že bude Ashbyovcom pravidelne písať, ako sa jej darí.

Prvé, čo Amelia urobila s dedičstvom, bolo, že založila tanečnú školu. Jej nebohý otec vlastnil v Sullivanovej zátoke viacero budov, medziiným aj sklady pri vode, ktoré sa už nepoužívali. Amelia dala jedno skladisko prestavať a otvorila v ňom Tanečnú školu Lucille Čiarkovej, pomenovanú podľa svojej spoločníčky Lucy. Chcela tam vyučovať nielen tanec, ale aj poskytovať vzdelanie chudobným dievčatám, predovšetkým sirotám a bývalým trestankyniam, ktoré sa inak mohli iba ťažko uživiť. Na tento účel založila štipendiá, ktoré takisto pomenovala po Lucy.

Dva týždne po otvorení mala škola dvadsať žiačok, ktoré navštevovali hodiny tanca a za vyučovanie platili. Trinásť dievčat chodilo na hodiny krasopisu a stenografie a len päť z nich si mohlo dovoliť vzdelanie aj financovať. Amelia sa dohodla s pani Robinsonovou, majiteľkou penziónu neďaleko školy, že ak ubytuje siroty a bývalé trestankyne, Amelia jej zoženie niekoľko dievčat na miesta upratovačiek, kuchárok a práčok. Jediný problém bol v tom, že máloktorá dievčina sa vyznala v týchto prácach, a tak napokon Amelia otvorila aj kurz domácich prác.

V Hobarte bývala čosi vyše troch mesiacov, keď sa odhodlala zájsť do ženskej väznice za riaditeľom Jamesom Pattersonom. Chcela vidieť Sarah Jonesovú, ktorá sa vrátila do väznice Cascade, no predtým sa s ním dlho zhovárala.

Na Ameliinu žiadosť odovzdali Sarah ešte v ten večer, keď vyšiel najavo jej podvod, do rúk polície na ostrove Kangaroo. Potom ju prepravili späť do Van Diemenovej zeme, ale úradom nik nepovedal, čo vykonala. Evan len vyhlásil, že jej služby už nepotrebuje. Amelia sa nazdávala, že pre Sarah bude dostatočným trestom už návrat za mreže, netreba jej ešte predlžovať pobyt za nimi.

„Dostal som list od strážcu majáka z Du Couedicovho mysu, istého pána Donnellyho,“ povedal z ničoho nič James. „Chcel si potvrdiť totožnosť Sarah Jonesovej. Zdalo sa mi to zvláštne, no písal, že dotyčná osoba stratila pamäť a spolu s vami ju zachránili po stroskotaní lode. Bohužiaľ, nemohol som mu poskytnúť veľa informácií. Chcel som na ostrov Kangaroo poslať niekoho, kto dievča osobne pozná, ale potom sa už vrátila sem.“

„Pán Donnelly sa chcel ubezpečiť, že nedošlo k omylu pri identifikácii trestankyne, keďže slečna Jonesová stratila pamäť pri stroskotaní lode a identifikovala som ju len ja,“ klamala Amelia, aby nevyšlo najavo, čo všetko Sarah napáchala.

„To je od neho veľmi zodpovedné. Napíšem mu a ospravedlním sa za prieťahy.“

„Pán Donnelly už na Du Couedicovom myse nepracuje,“ ticho povedala Amelia. „Vlastne vôbec neviem, kde je teraz.“

Sarah pracovala vo väzenskej práčovni, keď jej oznámili, že má návštevu. Prekvapilo ju to, no keď ju odviedli do miestnosti, kde uvidela Ameliu, skoro spadla z nôh.

Keď ju Amelia zazrela, potvrdilo sa jej očakávanie, že väzenie pripravilo Sarah o posledné zvyšky nádeje. Vyzerala presne ako jej žiačky, keď začínali: hrbila sa, do tváre mala vpísané zúfalstvo, stále sa nervózne obzerala. Samozrejme, Sarah vedela, čomu sa teraz Amelia venuje, lebo o jej dobročinnosti písali miestne noviny a tie mohli trestankyne čítať raz do týždňa. Zároveň však tušila, že Amelia má vysokopostavených známych, a tak jej zišlo na um, či si to nerozmyslela a neprišla jej zariadiť predĺženie trestu.

„Ako sa ti vodí, Sarah?“ spýtala sa jej Amelia.

„Nuž, ako… Robím, čo treba. Dávam si pozor, aby som si nenarobila problémy,“ odpovedala Sarah. Bola napätá – predĺžia jej trest, alebo nie?

Amelia sa súcitne usmiala. Sarah sa na čele leskol pot a viditeľne pochudla. Určite celé dni tvrdo pracovala.

„Ja sa ani nemusím pýtať, ako sa darí vám,“ prehovorila Sarah. „O vašich školách som už čítala.“ Tušila tiež, že Lucille Čiarková, ktorej meno niesla tanečná škola, je určite nebohá Lucy.

„Nechcem, aby bola smrť Lucy márna,“ rozcítene šepla Amelia.

„Dobre, že s tými peniazmi pomáhate ľuďom,“ povedala Sarah, lebo vedela, že Amelia podporuje siroty a bývalé trestankyne. „Ale prečo ste sem prišli?“

„Chcem ti ponúknuť prácu, len čo ťa prepustia.“

„Prácu?“ To naozaj neočakávala.

„Áno. Väčšina sirôt dospeje a nevedia robiť nič, čím by sa uživili. To isté platí o trestankyniach. Nenájdu si prácu a potom sa živia prostitúciou. Chcem otvoriť ešte jednu školu, kde by sa dievčatá naučili tomu, čo im pomôže získať zamestnanie: domácim prácam. Myslím, že by si tam mohla vyučovať. Počula som, že tvoja matka ťa veľa naučila.“ Vďaka Edninmu priateľovi Arthurovi Boonovi smela nazrieť do spisu Sarah Jonesovej a v ňom stálo, že pochádza z robotníckej rodiny, ale jej matka má vzdelanie.

Sarah nevládala prehovoriť. Návšteva bola už sama osebe prekvapením, ale ponuka práce?

„Dobre ti zaplatím,“ pokračovala Amelia. „Časom si nasporíš aj na cestu domov.“

Sarah sa usmiala, ísť domov, po tom túžila najväčšmi. Vedela však, že peniaze na lodný lístok po prepustení z väznice sotva zoženie. „Ďakujem,“ hlesla. „A sľubujem, že budem pracovať od rána do večera. Ale… prečo to chcete pre mňa urobiť?“ A to ešte nevedela, že Amelia požiadala Jamesa Pattersona, aby Sarah podmienečne prepustili skôr – a ponúkla sa ako jej dozor na slobode.

„Ak sa spolu vynasnažíme vykonať kus práce na pamiatku úbohej Lucy, určite urobíme dvakrát toľko, ako keby som sa usilovala len sama,“ usmiala sa Amelia. „Súhlasíš?“

„Iste, ale… ešte tu musím byť dosť dlho,“ vzdychla Sarah. Osemnásť mesiacov, pomyslela si.

„Možno to bude skôr, ako si myslíš,“ riekla Amelia. James sa nevyjadril kedy, tak nechcela prezradiť viac, aby v Sarah nevyvolala márne nádeje.

„Naozaj?“

Amelia prikývla a podala jej ruku. „Odpúšťam ti všetko, čo si urobila. Ak mi aj ty odpustíš.“

Sarah ruku prijala. „Mala som čas premýšľať nad sebou a úprimne to všetko ľutujem. Viem, že som konala nesprávne. Bola som zatrpknutá, lebo ma odsúdili, hoci som nič nespáchala. Ale nemala som si vylievať zlosť na vás.“

„Minulosť nezmeníme, ale spoločne môžeme zlepšiť našu budúcnosť. Aj budúcnosť tých, ktorí potrebujú pomoc,“ uzavrela Amelia.

Sarah prikyvovala, po lícach jej stekali slzy. Amelia jej dala adresu svojej školy a požiadala ju, aby po prepustení prišla rovno tam. Sarah jej to prisľúbila. Do cely sa vrátila ako vymenená. Konečne si uvedomila, že Amelia je predsa len dobrý človek – nie človek bez chýb, ale niekto, koho môže obdivovať.

K A P I T O L A  35

Kingscote
Gabriel v ten deň viedol do prístavu dve lode a netušil, že na jednej cestuje aj Amelia. Pravidelne písala Ashbyovcom, no neoboznámila ich so svojím náhlym rozhodnutím zájsť na ostrov Kangaroo. Chcela zariadiť umiestnenie pamätného náhrobku na Reevesovom myse, ktorý by pripomínal smrť Lucy a ostatných pasažierov z Gazely. A chcela tiež Ednu s Charltonom prekvapiť.

V to popoludnie sa dal Gabriel po práci odviezť rybárskym člnom k mólu oproti McLaren Street. Odtiaľ zvyčajne chodieval po Seaview Road, odkiaľ bol výhľad práve na Reevesov mys. Stále býval v Charity Cottage, lebo Lancea povýšili na šéfa banky a s novým postom mu pridelili aj vilu. Lance sa zmieril s Oliviou a okamžite ju požiadal o ruku. Nechcel urobiť rovnakú chybu aj druhý raz a termín sobáša stanovili na dvadsiateho šiesteho júla, takže Edne a Oliviinej matke zostalo dosť času na svadobné prípravy.

Gabriel kráčal po Seaview Road, keď náhodou pozrel na Reevesov mys a pri malom cintoríne zazrel ženskú postavu. Zastal a zadíval sa na ňu. Potom si povedal, že je to len optický klam.

Amelia hľadala miesto, kam by dala umiestniť pamätník. Už toho v Lucinom mene urobila dosť, no stále mala pocit, že symbolický náhrobok je povinnosť, ktorú si musí splniť.

„Amelia?“ ozvalo sa jej za chrbtom.

Obrátila sa. Stál tam Gabriel. Na peknej tvári sa mu zračilo nesmierne prekvapenie. Rozbúchalo sa jej srdce a znovu si uvedomila, že ho stále ľúbi – a vždy bude.

„Netušil som, že si sa vrátila,“ povedal. Ashbyovci ho informovali, čo Amelia robí, no nespomínali, že príde.

Nechápavo naňho pozerala.

„Vieš, ešte stále bývam v Charity Cottage a Edna s Charltonom mi rozprávajú o tebe aj o tvojich školách.“

Amelia zatiaľ Ashbyovcom nepovedala, že Sarah prepustili, pracuje pre ňu a dobre spolu vychádzajú. Chcela im to oznámiť osobne.

Sarah vyučovala rada, lebo konečne našla zmysel života. Dokonca vyhlásila, že keď navštívi rodičov v Anglicku, vráti sa do Austrálie.

„Som na teba veľmi hrdý,“ povedal Gabriel.

„Naozaj?“ začudovala sa Amelia.

„A prečo by som nemohol byť?“ opýtal sa rozpačito.

„No… myslela som si, že som ťa sklamala.“ Ashbyovci Gabriela v listoch nespomínali a ona predpokladala, že je to preto, lebo ju dávno prestal ľúbiť. Vravela si, že ju chcú ušetriť. Pravda bola taká, že ich sám požiadal, aby o ňom nepísali. Nazdával sa, že Amelia si vôbec netúži pripomínať život pod menom Sarah Jonesovej.

„Asi by si chcela počuť, prečo som odišiel od Ashbyovcov v ten večer, keď sa ti vrátila pamäť,“ odhodlal sa Gabriel.

„Áno. Každý deň o tom rozmýšľam,“ priznala.

„Šokovalo ma to. Ani nie to, čo si povedala, skôr to, že nie si Sarah Jonesová. Želal som ti len to najlepšie, no keď vyšlo najavo, že si bohatá, povedal som si, že to určite zmení aj tvoje city ku mne. Nevedel som si predstaviť náš rozchod. Som prostý človek, lodivod a strážca majáka. O svete, do ktorého patríš, nič neviem. A potom si náhle odišla z ostrova…“

„Musela som si ujasniť, čo urobím so svojím životom. A začať som mohla jedine návštevou na hroboch rodičov a brata – a potom u Briana Huxwella. Brian je mi ako najbližšia rodina, odkedy som osirela. Vieš, vtedy som Ashbyovcov skoro vôbec nepoznala. Oni to chápali.“

„Bol som presvedčený, že sa vrátiš k svojmu starému životu.

No potom mi Edna a Charlton rozprávali, čomu sa venuješ, a srdce mi naplnila hrdosť.“

„Skutočne?“

„Áno, Amelia. Vtedy som vedel, že si zostala ženou, do ktorej som sa zaľúbil.“

„Prečo si mi nenapísal, Gabriel?“

„Nevedel som, o čom písať. Chcel som sa vybrať do Hobartu za tebou, čakal som iba na vhodnú príležitosť. Edna povedala, že potrebuješ čas.“

„A ja som sa nazdávala, že ma už neľúbiš!“

„Ľúbim ťa väčšmi ako kedykoľvek predtým, no pravá láska poskytne milovanému človeku slobodu, aj keď to bolí.“

„Ani ja som ťa neprestala milovať, Gabriel. Si jediný muž, s ktorým chcem prežiť život.“

Gabriel zatvoril oči. Tie slová túžil počuť už tak dlho, že chcel tú chvíľu vychutnať. „Chceš povedať, že tvoj sľub manželstva platí?“ spýtal sa.

„Áno, ak si ťa budem môcť vziať, budem najšťastnejšia žena na svete.“

„Potom sa vrátim do Hobartu s tebou. Je tam veľký prístav, však? Určite si nájdem prácu.“

Amelia si uvedomila, aká by to bola od neho obeť. „To nebude potrebné, Gabriel. Budem žiť s tebou aj tu.“

„Ale čo tvoje školy? Edna mi povedala, že veľmi rada vyučuješ tanec.“

„Už som našla ľudí, ktorí môžu školy viesť miesto mňa a pokračovať v mojej práci. Okrem toho som si uvedomila, ako veľmi mi chýbajú deti.“

„Smútili za tebou skoro tak ako ja,“ povedal Gabriel.

„Dobre, ak budem bývať v Charity Cottage, aspoň budem nablízku a budem sa im môcť aj venovať – teda popri výchove vlastných detí…“ začervenala sa a Gabriel ju objal.

„S tým ti isto pomôžem,“ zasmial sa a pery sa im stretli. Bičoval ich vietor, no zaľúbenci ho nevnímali.

O polhodinu už Amelia s Gabrielom kráčali k Faith Cottage, kde bývali Finnlayovci. Pred domom sa hral Milo a jeho radostné výkriky upozornili aj sestry, že sa blíži milá návšteva.

„Sarah!“ zvolala Sissie a hneď sa opravila. „Amelia! Veľmi si nám chýbala!“

„Aj vy mne,“ riekla Amelia. „Bože, ako ste vyrástli!“

„Aj ja ťa rád vidím, dievča,“ usmial sa Evan pod bujnou bradou.

„Myslíte, že ma tu znesiete? Ako susedku? Idem sa totiž vydať za tohto krásneho muža a budeme bývať v Charity Cottage.“

„Pravdaže, moja milá. A nemusíš mi vykať, myslím, že okolnosti sa celkom zmenili!“ zasmial sa Evan. „Len by ma ešte zaujímalo, či si sa už naučila variť.“

„Nuž, rozhodne som chodila na lekcie varenia,“ pokrčila plecami.

„Nehovor!“ čudoval sa Evan.

„V mojej škole sa učí variť veľa žien, tak som si povedala, že sa trochu podučím aj ja.“

„Výborne,“ zasmial sa Evan a pohladkal si brucho.

„Len nečakaj, že ti budem znovu prať,“ vyhlásila Amelia. „Ale keby si chcel, pošlem ti sem ženu, ktorá absolvovala moju školu,“ dodala. Tá, ktorú mala na mysli, by mohla byť Evanovi dobrou manželkou a matkou jeho deťom. Amelia si bola istá, že Matilda sa bude k Evanovi hodiť.

„Hádam sa ma len nechystáš oženiť?“ zašomral farmár.

„Kdeže!“ zaprisahávala sa, no v očiach jej zaiskrilo. „Ale tá žena sa ti určite zapáči. Vie tvrdo pracovať, rada trávi čas vonku a… naozaj by sa ti tu zišla.“

„Božemôj,“ mrmlal Evan, „skôr ako sa spamätáme, založíš si živnosť ako dohadzovačka.“

Amelia sa od srdca zasmiala. „Vieš čo? Znie to ako celkom dobrý nápad!“


